
PRATARMĖ 


Pradedamas lietuvių literatūros klasiko Maironio „Raš- 
tų“ tritomio leidimas. Leidinio pobūdis — mokslinis, jo 
tikslas kuo pilniau ir tiksliau pateikti grožinę rašytojo 
kūrybą. 

Maironis — vienas visuotinai pripažintų, sykiu sudė- 
tingas ir prieštaringas rašytojas, kunigas ir poetas, kurio 
literatūriniame palikime randame nemaža mums nepriim- 
„tinų momentų. Tarybinis literatūros mokslas visada sten- 
gėsi įvertinti ir iškelti pozityviuosius rašytojo kūrybos 
pradus, Kaip pažymėta K. Korsako, „mūsų marksistinis 
literatūros mokslas ii kritika jau atliko pagrindinį darbą, 
įvertinant Maironio literatūrinį palikimą, išryškinant jo 
būdinguosius idėjinius-tematinius ir meninius bruožus, at- 
skleidžiant jo vidinius prieštaringumus ir kartu objektyvią 
istorinę reikšmę bei išliekamąją vertę“!. 

Maironio kūryba nušviesta akademinėje „Lietuvių li- 
teratūros istorijoje“ (t. 2, 1958), dvitomėje „Lietuvių li- 
teratūros istorijoje“ (t. 1, 1979), V. Zaborskaitės mono- 
gratijoje „Maironis“ (1968). Rašytojo kūrybai pažinti 
vertingos medžiagos teikia Vaižganto monografija 
(1924), V. Mykolaičio-Putino studijiniai straipsniai, L. Gi- 
ros, K. Korsako, J. Lankučio, A. Venclovos darbai, ats- 
kirais aspektais Maironio poetiką aptariančios literatūros 
mokslo studijos (V. Kubiliaus, L. Gineičio, J. Girdzijausko, 
R. Mikšytės, K. Nastopkos). 


! Korsakas K. Poeto likimas (Minint Maironio gimimo šimtąsias 
metines).— Kn.: Korsakas K. Literatūros praeitis. V., 1983, p. 244. - 

Vis: tuo moksliniu arsenalu pasinaudota, jis vienaip 
ar kitaip atspindėtas, rašant šių „Raštų“ įvadą ir komen- 
tarus. Leidinio parengėja atsižvelgė į gausią tarybiniais 
metais susikaupusią mokslinę medžiagą, į joje išryškė- 
jusias koncepcijas. Darbe taip pat pasiremta tuo, kas bu- 
vo pozityvaus, tyrinėjant Maironio kūrybą ikitarybiniais 
metais. I tomo įvadą bei komentarų istorinę, politinę ter- 
miniją tikslino ist. m. daktaras V. Merkys. 

Maironio kelias į tarybinį skaitytoją prasidėjo A. Venc- 
lovos sudarytu pokariniu „Pavasario balsų“ leidimu dar 
1947 metais. Nuo tada esame sulaukę didelio skaičiaus 
poeto lyrikos leidimų. Reikšmingiausias ir pilniausias iki 
šiol tarybiniais metais pasirodęs Maironio kūrybos leidi- 
nys yra filol. dr. L. Gineičio parengti dvitomiai „Rinkti- 
niai raštai“ (1956), apėmę ne tik „Pavasario balsus“, 
bet ir libretą „Nelaimingos Dangutės vestuvės“ bei poe- 
mą „Jaunoji Lietuva“. Skyrium pažymėtinas šio leidimo 
įvadas, kurio apibendrinančios mintys atsispindėjo aka- 
deminėje lietuvių literatūros istorijoje skyriuose apie 
Maironio gyvenimą ir kūrybą. 

Sis jubiliejinis Maironio „Raštų“ leidimas (šiemet mi- 
nime 125-ąsias rašytojo gimimo metines) yra dėsninga 
tarybinės maironianos pakopa. 

Leidinio pagrindą sudaro paties rašytojo parengti 
spaudai trys „Raštų“ tomai, apimą visą jo grožinę kū- 
rybą: „Lyrika“ (t. 1, 1927), „Epas“ (t. 2, 1926), „Dra- 
matiški veikalai“ (t. 3, 1930). Iš čia matomas visas Mai- 
ronio kūrybos pasaulis, visa jo panorama, paties autoriaus 
atrinkta, sugrupuota, suredaguota. „Raštais“ Maironis 
užbaigė savo kūrybos kelią. Jie yra ir reikšmingiausias 
mokslinės ataskaitos taškas rašytojo literatūrinio palikimo 
vertinimui. 

Leidžiant šiuos Maironio „Raštus“, išlaikyta jų pirm- 
takų struktūra. Pirmasis tomas apima lyriką, antrasis 
skirtas poemoms. Jame publikuojami paties Maironio 
„Raštuose“ skelbtieji epiniai kūriniai: poemos „Jaunoji 
Lietuva“, „Raseinių Magdė“, „Mūsų vargai“, „Z nad Bi- 

ruty“— ir papildomai — rankraštyje likusi pirmoji poemė- 
lė „Lietuva“ bei poema „Tarp skausmų į garbę“, „Jauno- 
sios Lietuvos“ pirmtakė. 

Trečias Maironio „Raštų“ tomas apima libretus „Ka- 
me išganymas“, „Nelaimingos Dangutės vestuvės“ ir is- 
torinę trilogiją „Kęstučio mirtis“, „Vytautas pas kryžiuo- 
čius“, „Didysis Vytautas — karalius“. 

Žvelgiant į Maironio kūrybos visumą, kiek keičiasi tra- 
diciniai vertinimo kriterijai: Maironis neatrodo toks idė- 
jiškai bei meniškai vientisas. Atsiveria prieštaringosios 
ideologinės rašytojo kūrybos bei asmenybės versmės, iš- 
ryškėja kai kurie estetiniai netesėjimai bei netolygumai. 
Šie momentai aptariami „Raštų“ įvadiniame straipsnyje 
ir komentaruose. 

Maironis suvokiamas kaip ištisa lietuvių poezijos rai- 
Jos epocha. Jo kūryba toli peržengia poeto gyventą lai- 
` kotarpį, o vis naujos skaitytojų kartos vėl prie jos grįžta, 
atrasdamos joje tai, kas sava ir brangintina. 


MAIRONIS 
(1862 — 1932) 


Kai Maironis ėmė rengti spaudai savo „Raštus“, jo kū- 
rybos kelyje jau švietė szulėlydžio žaros. Prabėgo tik 
septyneri metai, ir poetas parašė savo paskutinį eilėraštį 
„Vakaro mintys“. 

Per visą pusę amžiaus nuvingiavo rašytojo kūrybinė 
biografija. Iš jaunystės dienų ji nejučiomis kopė į vėles- 
nių metų aukštumas, kol pagaliau ėmė leistis į gyvenimo 
klonį. Ji išgyveno jaunystę, vidudienį ir vakarą, praėjusi 
savą pavasario, vasaros ir rudens ciklą, priartėjo prie 
žiemos. 

Meninė kūryba yra ryškiausioji Maironio asmenybės 
pusė. Visa, kas lieka už jos, tėra išorė, tiesiog gyvenimas, 
kuris niekada nepatenkino maksimalistinių romantiškos 
rašytojo širdies polėkių. Kūryba išsakė slapčiausius ir 
karščiausius lūkesčius, atspindėjo sielos istoriją, realy- 
bėje taip užgožtą uždaro būdo ir perdėto atsargumo, 
„įprasmino būtį, atnešdama nemirtingą šlovę. Meną Mai- 
ronis suprato kaip aktyvią pilietinę veiklą, kaip nepa- 
liaujamą degimą ir būtinybę gyventi ne tik sau, bet ir 
kitiems. Aukšta poezijos samprata atsispindėjo eilėraš- 
čiuose ir poemose, virto įsisąmoninta pareiga, misija, gy- 
venimo auka ant tėvynės ir meno aukuro. Dėl to Mairo- 
nis toks didelis, reikšmingas ir toks brangus. Maironio 
reikšmė neišmatuojama vien literatūrine verte. „Mano 
kartos žmonėms Maironis daugiau negu poetas,— yra 

pastebėjęs V. Mykolaitis-Putinas.— Mes žinome daug di- 
desnių poetų už Maironį, tačiau Maironis mums kažkas 
daugiau negu jie“.! Ir šiandieną lietuvių tautos gyveni- 
me Maironiui tenka didžiulis vaidmuo. 


Maironio kūrybos pasaulis savo ištakas semia iš kūdi- 
kystės ir vaikystės dienų, iš gimtųjų Bernotų, iš tėvų šei- 
mos. Kartu su namų aplinka, su gimtinės peizažo deta- 
lėmis į jautrią vaiko sielą įsiliejo ta gaivi srovė, kuri vė- 
liau padėjo subręsti žmogui ir rašytojui. Dainuodamas 
Lietuvą brangią, Maironis pirmiausia dainavo savo gim- 
tinę, savo gimtąjį Raseinių kraštą. Jo kūrinių vietovar- 
džiai, peizažas, etnografija, veiksmo vieta, veikėjų cha- 
rakteriai — viskas kilę iš Žemaitijos. Kaip šventraščio 
žodžius poetas ištarė Raseinius, Dubysą, Ventą, Šatrijos 
ir Medvėgalio kalnus. Prie žemaitiško peizažo sumaniai 
pridėjus Lietuvos sostinę Vilnių, senuosius Trakus, Ne- 
muną, Šešupę, Viliją, išaugo visos Lietuvos meninis vaiz- 
das. Ir ne tik mes — ištisos skaitytojų kartos — nejučio- 
mis pasiduoda šiai mielai optinei apgaulei. Pasiduoda, 
nes žino, jaučia: apie ką Maironis berašytų, jo kūrybos 
esmė viena — Lietuva. 

Maironio tėviškė — Raseinių rajone, Bernotų kaime, 
nors poetas vėlyvą 1862 metų rudenį — pagal naują ka- 
lendorių, lapkričio antrą dieną — gimė netoliese esančia- 
me Pasandravio dvarelyje. Rašytojo tėvai, Ona ir Alek- 
sandras Mačiuliai, buvo činčininkai, tuo metu dar vos 
ėmę prasigyventi. Mačiulis iš tėvų paveldėjo tik pliką že- 
mę, be pinigų ir inventoriaus, todėl kurį laiką samdėsi 
aplinkiniuose dvaruose ūkvedžiu. Laikui bėgant jis tapo 
pasiturinčiu ūkininku. Dėl to Maironis niekada nejuto 
materialinio stygiaus. Ir į gyvenimą išeinant, jo dar silp- 
nus pečius patikimai rėmė tėvai. Bet šeimoje nesilepino 
niekas: čia Maironis patyrė pirmąją darbštumo mokyklą, 


! Mykolaitis-Putinas V. Maironis. — Kn: Mykolaitis-Pulinas V. 
Literatūros vertybių ieškant. V., 1984, p. 286. 

čia jo širdyje pakirdo pirmieji demokratizmo ir tautišku- 
mo daigai. 

Vos ūgtelėjęs vaikas matė aplink save tėvo ir motinos 
rūpestingai rikiuojamą ūkį, nepabaigiamus darbus, pa- 
prastą kaimo gyvenimo buitį. Mačiuliai nepaikino vaikų: 
skyrė jiems prieinamus darbelius, rengė kukliai. Į bažny- 
čią Betygalon eidavo naginėlėm, vyžikėm apsiavę. Ir ne 
vien iš taupumo. Aleksandras Mačiulis pabrėžtinai gyve- 
no, kaip nuo seno kaime lietuviams priimta. Jeigu pui- 
kayosi, tai tik prieš apylinkės dvarponius, kurių prašmat- 
nus garderobas ir kitos tuštybės prarydavo ūkiui stin- 
gančias lėšas. Naginės, vyžos, skranda bei kiti valstiečio 
buities atributai Mačiuliams turėjo papildomą — sociali- 
nę ir tautinę prasmę. 

Šviesus tėvo protas sugebėjo įvertinti mokslo, lietuviš- 
kos knygos svarbą. Paaugantys vaikai jau žinojo, kokia 
brangi yra sava kalba ir raštas, suprato, kad tai caro val- 
džios uždrausti, o sulenkėjusių dvarininkų paniekinti da- 
lykai. Pirmosios Maironio skaitymo ir rašymo pamokos 
buvo slaptos. Lietuviškai skaityti ir rašyti ji išmokė auk- 
lė — Mačiulių giminaitė iš motinos pusės — Ona Palke- 
vičiūtė, anot Vaižganto vaizdaus pasakymo, — Jonuko ne- 
šiotė, Seima patyrė ir teigiamą M. Valančiaus poveikį: 
išmoko tyliai, bet atkakliai laikytis savo, priešintis svetimų- 
jų priespaudai. Būsimo poeto atmintyje iš tėvų pasakoji- 
mų išliko 1863 metų sukilimo atgarsiai. 

Iš savo šeimos Maironis perėmė labai daug ką. Čia jo 
šaknys ir ištakos. Ji nejučiomis nukreipė atitinkama link- 
me visą būsimą rašytojo gyvenimo ir kūrybos kelią. Čia 
subrendo rašytojo charakterio užuomazgos: tvirta valia, 
diplomatiniai sugebėjimai, nepaprastas darbštumas, dide- 
lių užmojų potraukis, atsakomybė už ištartą žodį, sykį 
žengtą žingsnį, subrandintą sumanymą. Labai svarbu, 
kad dar vaikystėje Maironis buvo mylimas ir išmoko my- 
lėti. Tėvai ir vaikai, brolis ir seserys gyveno darniai. Iš 
šeimos į širdį plaukė ramybė, tarpusavio pasitikėjimas, 
globa. Gimtinė Maironiui mokslo metais buvo mieliau- 

sia širdžiai vieta, patikimiausia užuovėja. Į čia ginė il- 
gesys,' bendri interesai ir rūpesčiai. Net mirus tėvams 
(tėvas mirė 1893, motina — 1896 m., abu palaidoti Bety- 
galos kapinėse), Maironis nesijautė vienišas. Gimtinėje 
laukdavo trys seserys: Pranciška, Marcelė ir Kotryna, 
Vėliau jos brolio būdavo materialiai ir dvasiškai remia- 
mos. 

Šeimos idilės vaizdai šmėkščios prieš mūsų akis, skai- 
tant „Tarp skausmų į garbę“ ir „Jaunąją Lietuvą“. Juos 
regėsime su meile ir pagarba nupieštame senojo Rainio 
paveiksle, sūnaus išlydėtuvėse į Kauną, į gimnaziją. Poe- 
to atmintyje atsispindėjusioje tėviškėje bus vasara, žy- 
dės žolynai, margais takais bėgs pasitikti atostogoms 
grįžtančio brolio seserys. Gražiausias seserų prisimini- 
mas Maironio kūryboje — „Jaunosios Lietuvos“ daina 
„Trys sesutės grėbia šieną“: 


Trys sesutės grėbia šieną; 
Ne tiek grėbia, kiek dūmoja: 
Turi brolį tą tik vieną, 

Ir tas vienas joms išjoja. 


Vaižgantas yra pažymėjęs: „NB. Savo konstrukcija ši 
daina prilygsta geriausiems tautos kūriniams“ 2 

Gimtinės patirtis suteikė Maironiui jėgų išsaugoti tau- 
tinį atsparumą mokslo metais. Besimokydamas Kauno 
gimnazijoje (1873—1883), lietuvių valstiečių vaikas bu- 
vo patekęs į stiprią carinio režimo ir rusifikacijos bei po- 
lonizuoto miesto atmosferą, kuriam laikui atitrūkęs nuo 
gimtosios kalbos. Maironis gimnazistas į namus laiškus 
rašė jau lenkiškai. Lenkų kalba buvo sueiliuoti ir pirmieji 
poetiniai bandymai. Valstietiškos kilmės lietuvių jauni- 
mas domino ir masino caro valdžią kaip paranki ideolo- 
giniam poveikiui medžiaga. Dėl taip trokštamo mokslo, 
dėl būsimos profesinės inteligento karjeros lietuvis tu- 


2 Tumas J. Jonas Maironis-Mačiulis. Kaunas — Marijampolė, 1924, 
p. 132. 

rėjo nueiti rimtų išbandymų kelią. Sudėtingas jo pinkles 
Maironis vaizdavo savo pirmosiose satyrose (,„Mano mo- 
ksladraugiams“, „Spjauki, drauguži, į viską!“) ir dauge- 
lyje vėlesnių kūrinių. Poemoje „Raseinių Magdė“ taip 
gimė ironiškai nupieštas Baltro Bandūros paveikslas. 
Vargstančių tėvų išleistas į mokslus, Bandūra susirado 
sau šiltą gūžtą Rusijoje, temoka tik kritikuoti Lietuvos 
negeroves ir rodyti savo prašmatnumą. Sugrįžti į Lietu- 
vą ir vargti dėl jos jam atrodo naivu ir kvaila. Tokio ti- 
po „veikėjai“ buvo nekenčiami Maironio iki amžiaus dic- 
nų galo, jų adresu išliejo daug karčios tulžies ir buržu- 
azijos valdymo metais. 


Šiandieną visi žinome Maironį kaip garsų patriotą, 
bet ir jo kelias į patriotinę veiklą nebuvo lygus: būta gi- 
lių dramatiškų svarstymų, abejonių, klystkelių. Galutinę 
ištarmę lėmė jau bundantis poeto talentas ir XIX a. pa- 
baigos Lietuvos gyvenimo istorinės aplinkybės — didelio 
tautos dvasinio pakilimo ir persiorientavimo metas. Tada 
pirmosios kaitrios nacionalinio išsivaduojamojo judėjimo 
kibirkštys atvedė į lietuvių literatūrą sparčiai lenkėjantį 
V. Kudirką bei visą plejadą „Aušros“ ir „Varpo“ rašyto- 
jų, prikėlė patriotiniam darbui įvairių profesijų inteli- 
gentiją. Daugelio atėjimas į gimtosios kultūros difvonus 
reiškė grįžimą, atgailą ir didelių, tiesiog neįkainojamų 
dvasinių vertybių atradimą. 

Maironis iš jaunumės buvo ypatingos dvasios ir polė- 
kių žmogus. Labai anksti jis ėmė svajoti apie kažką ne- 
paprasto, gražaus, nutolusio nuo pilkos kasdienybės ir jos 
banalumo. Širdyje pakirdo romantiškos svajonės: norėjo- 
si bėgti nuo žmonių, ieškoti vienatvės, gamtos ir poezi- 
jos prieglobsčio, tyros bičiulystės. Bendri interesai ir 
skirtingos, bet giminingos savo esme prigimtys suvedė 
Maironį su kiek vyresniu gimnazistu Antanu Vytartu, 
linksmu, atviru, lengvai užmezgančiu naujas pažintis vai- 
kinu. Ir po daugelio metų Maironis su giliausiu palan- 
kumu prisiminė šia, tokią tyrą dviejų jaunų širdžių są- 

jungą. Jos vaizdas atgimė poemoje „Tarp skausmų į gar- 
bę“, o iš ten, įgavęs dar didesnės meninės jėgos, perėjo 
į „Jaunąją Lietuvą“. Viena gražiausių, poetiškiausių sa- 
vo lyrinių meditacijų Jaimino praeitin nuėjusį žvaigždėtų 
svajonių metą, kai širdis dar nesutepta, kai traukia aukšti 
siekiai, kai sieloje visam gyvenimui įrašomi idealai. 

Jaunystės pasaulio dominantė Maironio kūryboje be 
galo stipri. Poetas liko savo ir jaunos atgimstančios tė- 
vynės „pavasario balsų“ dainiumi, taip pavadinęs savo 
vienintelę lyrikos knygą. Apoteozuojamos jaunystės fone 
skaudžiai anksti iškilo šešėlių pasaulis — artėjančios se- 
natvės su apmirštančiais troškimais baimė. Vos trisdę- 
šimties metų būdamas, Maironis jau sukūrė gilios filo- 
sofinės rezignacijos eilėraštį „Išnyksiu kaip dūmas“. Iki 
pat mirties rašytojas kaip išmanydamas gynėsi nuo dva- 
sinės negalios, nuo apatijos ir „prityrusių“ žmonių. Mai- 
ronis matė, kad žmogaus dvasia, deja, susensta greičiau 
už kūną. Jo kūryboje rasime akcentuojamą ne tiek fizi- 
nę, kiek dvasios senystę, skausmą dėl išduotų jaunystės 
idealų. 

Iš anksto nuogąstaudamas, kad pasaulietinis gyveni- 
mas ves į kasdienybės liūną, privers anksčiau ar vėliau 
išsižadėti svajonių, Maironis pritarė A. Vytarto ketini- 
mui ir pats pasiryžo stoti į dvasinę seminariją. Religin- 
gai išauklėtas tėvų, motinos iš mažų dienų paskirtas į 
kunigus, jis tarėsi atrasiąs kunigystėje prieglobstį nuo 
susmulkėjimo ir buitiškumo. Aiškiai matyti, kad jaunuo- 
lio pastangos pasukti kunigo keliu nebuvo vienareikš- 
mės: jų būta ne tik religinio, bet ir abstraktesnio pobū- 
džio. Kaip parodė ateitis ir netrukus žengti pirmieji žin- 
gsniai jos link, dvasinėje seminarijoje Maironis rado ne 
savo pagrindinį ir vienintelį tikslą, o išeitį, kurią piršo 
humanitarinio profilio inteligentams tuometinės Lietuvos 
visuomeninio gyvenimo sąlygos. 

Tėvui uždraudus stoti į seminariją po keturių klasių 
ir privertus baigti visą gimnazijos kursą, o A. Vytartui 
jau pasitraukus iš gimnazijos, Maironis liko vienas. Dabar 

jis pajuto netikėtai stiprų grožinės literatūros povei- 
sėse Maironis daug skaitė, rašė brandžius, mokytojų dė- 
mesį patraukusius rašinius, ėmėsi poeto plunksnos. Taip 
gimė visas sąsiuvinis lenkų kalba sueiliuotų, o vėliau 
paties sunaikintų kūrinėlių. Žavėjo A. Mickevičiaus, J. Slo- 
vackio, A. Puškino, V. Žukovskio, M. Lermontovo po»zi- 
ja, kupina įkvėpimo ir grožio. 

Sprendžiant iš to, kad Maironis jau reiškėsi kaip poe- 
tas, jo ankstyvasis sąlytis su poezija, o ir apskritai menu, 
turėjęs būti labai stiprus. Meninių įspūdžių kaupimo 
metas buvo trumpas, bet intensyvus, paakintas jau besi- 
veržiančios į saviraišką menininko prigimties, todėl ne- 
oripažįstantis pasyvios kontempliacijos. Jaunuolis degte 
degė poezija, susižavėjimą kuria jis netrukus išsakė poe- 
mos „Tarp skausmų į garbę“ posmuose. Gal jau tada 
jaunas vaikinas svajonėse matė save tokį garsų kaip 
Adomą Mickevičių. Bet visa tai tuo tarpu dar neturėjo 
realaus pagrindo. Buvo svajonėmis, ir tiek. Reikėjo dar 
papildomų, labai didelės jėgos, tiesiog sukrečiančių sti- 
mulų, kad abstrakti svaja įsikūnytų. Ir toks stimulas at- 
sirado. Juo buvo meilė, kuri sudrumstė vaikino širdį, pri- 
pildydama ją ne tik palaimos, bet ir gilių dramatiškų 
išgyvenimų. Dabar ant pavojingos ribos atsidūrė jo išsva- 
jotieji ketinimai, jo planai. Šitokią sukrečiančią psicho- 
loginę situaciją mes regime pavaizduotą poemoje „Tarp 
skausmų į garbę“, vėliau „Jaunojoje Lietuvoje“, gerokai 
autobiograiiškuose Maironio kūriniuose. „Žemės tinklų“ 
baimė privertė operatyviai ir racionaliai apmąstyti būsi- 
mus savo žingsnius. Taip gimsta sumanymas išvykti iš 
Lietuvos ir studijoms pasirinkti pasaulietišką objektą — 
literatūrą, taip asmeninių išgyvenimų dirvoje susiformuo- 
ja viena svarbiausių Maironio kūryboje būsimo pašau- 
kimo, siekiamo idealo problema, to meto Lietuvos istori- 
nio gyvenimo fone įgavusi nepaprasto universalumo ir 
svarbos. 

1883 metų rudenį Maironis įstojo į Kijevo universite- 

to Istorijos-filologijos fakultetą studijuoti literatūros, bet 
studijavo tik vieną semestrą, nes būtent tada, per tokį 
trumpą laiką, galutinai subrendo jo požiūris į savo atei- 
ti Kijeve Maironis sužinojo apie prasidėjusį ir didelį 
mastą įgavusį ukrainiečių, slovakų, serbų, čekų naciona- 
linius išsivaduojamuosius judėjimus, tada paėmė į rankas 
ir pirmą kartą perskaitė pradėjusią eiti lietuvių „Auš- 
rą“. Visa tai suteikė jo polėkiams naujų impulsų: pasi- 
juto galįs būti naudingas ne tik sau, bet ir savo vargs- 
tančiai, carizmo engiamai liaudžiai. Veržli, aktyvios ir 
kilnios visuomeninės veiklos trokštanti būsimo poeto pri- 
gimtis atrado dėkingą dirvą. Taip baigėsi dvejonių ir 
abstrakčių samprotavimų laikas. Nuo dvidešimties viene- 
rių metų Maironis ryžtingai stojo į patriotinės veiklos 
kelią. Nacionalinio atgimimo epocha anksti suformavo 
jį kaip gilią, pilietiškai nusiteikusią asmenybę, suteikė 
būsimam galingam skrydžiui reikalingos jėgos. 


1884 metais Maironis pargrįžo į Lietuvą ir įstojo į 
Kauno dvasinę seminariją. Būsimą kunigą, poetą ir tė- 
vynės patriotą viliojo K. Sirvydo, M. Daukšos, K. Do- 
nelaičio, A. Juškos, M. Valančiaus ir A. Baranausko 
pavyzdžiai. Jau pirmaisiais savo patriotinės veiklos žings- 
niais Maironis stojo į klerikalinės krypties lietuvių nacio- 
nalinio judėjimo vagą, nueidamas sudėtingą ir prieštaringą 
ideologinį kelią, kuriame nuolat regime nepaprasto tauru- 
mo ir jėgos patriotizmą, bažnytinės ideologijos šešėlius ir 
atvirą, bejėgę nuslėpti savo sielos skausmus kunigo-poeto 
dramą. Šių trijų komponentų vienovė ir kaita sudaro Mai- 
ronio kūrybos —ir ypač akivaizdžiai lyrikos — idėjinį 
turinį. 

Maironio kūryba stebinančiai vientisa. Čia nėra esmi- 
nių pokyčių, tuo labiau lūžių. Jos ploto esmingiau ne- 
suaižė nei žanrai, nei istorija, tikrai nestokojusi didelių 
permainų ir įvykių, nei vidinė rašytojo asmenybės rai- 
da. Eilėraštis čia glaudėsi prie eilėraščio, draugiškai sū- 
tilpdami į „Pavasario balsus“ ir, regis, tik laimėdami iš 

tokio glaudumo ir draugystės, organiškai papildė vienas 
kitą. Tas pats ir su poemomis. Jos — visos keturios, pra- 
dedant „Tarp skausmų į garbę“ ir baigiant „Mūsų var- 
gais“— sudaro tarsi vieningą visumą, pasakoja tą pačią 
istoriją. Jų artumas „Pavasario balsams“ taip pat labai 
ryškus. Prisišliejo prie ankstesnės kūrybos ir jau kažkuo 
šiauriškas Maironio istorinių dramų pasaulis. Jų iškilmin- 
ga rimtis, didelis gyvenimiškos patirties ir filosofijos tū- 
ris — tai vis toji pačių jaunystės svajonių, aukštų idea- 
lų skrydžio tąsa, deja, atsispindėjusi nusivylimų ir nuo- 
vargio sudrumstoje rašytojo meninėje pasaulėjautoje. 

Ir vis dėlto Maironio kūrybos pasaulis permainingas. 
Iš jo į skaitytoją prabyla ištisas įvairiausių jausmų, iš- 
gyvenimų, nuotaikų srautas. Jis sudėtingas ir prieštarin- 
gas, nes pagrįstas analogiška Maironio vidinio pasaulio 
dinamika, objektyvios tikrovės kaita. Daug dėmesio poe- 
to kūrybos kreivei nubrėžti, vidinei logikai atskleisti, pa- 
skyrė V. Mykolaitis-Putinas, pirmasis taip ryžtingai iškė- 
lęs į paviršių giliai nugrimzdusias jo dramatizmo versmes. 
Ideologinis Maironio kūrybos pamatas, rašytojo santy- 
kis su socialiniais veiksniais giliai išstudijuotas ir kon- 
ceptualiai suformuluotas K. Korsako straipsniuose. Rašy- 
tojo gyvenimo ir kūrybos vaizdas nuosekliai atskleistas 
V. Zaborskaitės monografijoje. 

Ankstyvasis Maironio kūrybos tarpsnis apima laiko- 
tarpį nuo pirmosios publikacijos „Aušroje“ iki 1905 me- 
tų (tada išėjo antrasis, papildytas naujais kūriniais „Pa- 
vasario balsų“ leidimas). Tai pats produktyviausias ir 
reikšmingiausias rašylojo kūrybos periodas. Būtent jis 
išugdė lietuvių kultūrai Maironį — poetą, kurio bundan- 
tis talentas jau pasižymėjo stebinančiu aktyvumu ir grei- 
ta branda. Netgi visiškai jaunas būdamas, Maironis, kaip 
ir vėliau, dirbo kryptingai, nesišvaistė tuščiais sumany- 
mais, tesėjo pradėtus užmojus. O tų užmojų buvo nema- 
ža. 

Seminarijoje Maironis atrado susibūrus; tokių pat 
kaip jis „litvomanų“ būrelį ir visa širdim atsidėjo patrio- 

tinei veiklai. Iki 1888-ųjų, seminarijos baigimo metų, pe- 
riodikoje pasirodė tik du pradedančio poeto eilėraščiai 
(„Aušroje“ buvo išspausdintas eilėraštis „Lietuvos var- 
gas“, o „Šviesoje“— „Broliai, į darbą!“), bet sukurta tu- 
rėjo būti daugiau, nes tarp patriotiškai nusiteikusio jau- 
nimo Maironis garsėjo kaip talentingas poetas. „Kai pa- 
tekdavo mums jo eilės, mes jas skaitydavome nelyginant 
evangeliją“3,— prisiminė vienas bendramokslių. Oficialio- 
joje — niūrios ir sulenkėjusios, negailestingos „litvoma- 
niškumui“— dvasinės seminarijos atmosferoje jau krovė 
pumpurą pirmieji „Pavasario balsai“. 

Ėmęsis patriotinės veiklos šitokiomis sąlygomis, Mai- 
ronis (tuomet Jonas Mačiulis — sulenkintai Maciulevi- 
čius) turėjo laikytis griežtos konspiracijos. Pirmieji dar- 
bai buvo išspausdinti Zvalionio, Zanavyko, St. Garnio 
slapyvardžiais. Netrukus, prisidengus pseudonimu, buvo 
išspausdinti ne tik eilėraščiai, bet ir Lietuvos istorija, 
parašyta taip pat po dvasinės seminarijos stogu. Iš stu- 
dentiškų Kijevo universitete sukauptų konspektų išryš- 
kėjo „Apsakymų apie Lietuvos praeigą“ kontūrai. Trečia- 
me šio darbo leidinyje (1906 m. Peterburge išėjo Maironio 
(S. M-lio) „Lietuvos istorija“) Maironis taip nupasa- 
kojo savo „Apsakymų...“ parašymo ir publikavimo aplin- 
kybes: „Užbaigiau tą darbą 1886 m. ir po ketverių metų 
atspausdinau apsirinkęs Zanavyko pseudonimą. Jau be 
jokios atmainos ir be mano žinios buvo knygutė atspaus- 
la antrą kartą 1903 m. Tilžėje. Neturėdamas laiko išdirb- 
ti platesnės mūsų istorijos ir perdirbęs savo jaunųjų me- 
lų darbą, spausdinu jį dabar trečią kartą“.* Vaižgantas 
aprašė, kiek sunkių pergyvenimų ir nuogąstavimų sukė- 
lė „Apsakymų apie Lietuvos praeigą“ persiuntimas spaus- 
dinti į Tilžę. Apsiėmęs tai atlikti Pranas Urbonavičius 
prisiminė: „Maironis Zanavykas būtinai reikalavo, kad 


3 Tumas J. Jonas Maironis-Mačiulis, p. 36. 

* Lietuvos istorija su kunigaikščių paveikslais ir žemėlapiu ir Lie- 
tuvos rašliavos apžvalga. Parašė Maironis (S, M-lis). Peterburgas, 
1906. 

jo rankraštį perrašydinčiau ir tik tada spaudon paduo- 
čiau. Rankraštis ne be mano kaltės atsirado Tilžėje, nes 
aš į tai nereagavau. Rankraščio, nė Maironio rašto ne- 
beturiu; visa tai žuvo 1891 metų rudenį, sušlapę pamini- 
jy, kur aš visa tai laikiau savo „Baublyje“— išdubusiame 
medyje“ .5 

Savarankiškos mokslinės vertės Maironio „Lietuvos 
istorija“ neturi, bet joje jau keliamos ir teigiamos savo 
metui naujos ir progresyvios idėjos, nueinant toliau už 
kitus XIX a. istorikus — T. Narbutą, S. Daukantą. Mairo- 
nis nesutiko su tuo, kad jo tėvynė palaidota po garsios 
praeities griuvėsiais. „Jis yra pirmasis Lietuvos istorikas, 
kuris paseka tautos kelią nuo tų laikų, kai ji iškilo iš 
priešistorinių amžių glūdumos, iki pat savo gyvenamojo 
meto, suvokdamas šį procesą kaip ištisinį ir nenutrūksta- 
mą“. Netgi Maironio „Lietuvos istorijos“ pratarmė yra 
labai brangi savąja tėvynės meilės koncepcija. Papras- 
tais, įtaigiais žodžiais aiškinama savo tautiečiams, kas 
yra tėvynė ir kokia ji miela, kaip reikia ją pažinti: „Že- 
mė, kur mes gimėme, augome ir pasenome, yra mums 
brangi ir miela; mylime ją kaip vaikai savo motiną, o 
jei kartais tenka persiskirti su ja ir išvažiuoti į tolimą 
šalį, tai sunku užturėti krintančias ašaras ir nuraminti 
suspaustą širdį. Kiekvienas, rodos, žmogus turi tarytum 
įgimtą tą meilę, kiekvienam yra brangi tėvynė. Bet ne- 
galime tikrai ir išmintingai mylėti savo žemės, nežino- 
dami jos praeigos ir istorijos“? 

Pirmasis, toks ankstyvas, susidomėjimas Lietuvos isto- 
rija Maironio biografijoje nebuvo atsitiktinis. Jis atitiko 
šio žmogaus prigimtį, jo idėjinius uždavinius. Istorijos 
dvelksmas juntamas visų žanrų rašytojo kūriniuose, Jis 
siekia pačias Maironio kūrybos viršūnes: eilėraščius „Vil- 
nius prieš aušrą“, „Trakų pilis“, „Milžinų kapai“. „Lietu- 
vos istorijos“ pratarmėj išsakytos mintys padeda supras- 

8 Tumas J. Jonas Maironis-Mačiulis, p. 37. 


6 Zaborskaitė V. Maironis. V., 1968, p. 55. 
7 Maironis (S. M-lis). Lietuvos istorija, p. 3. 

ti, kaip stipriai rašytojas buvo pamilęs savo kraštą, kaip 
niekada nenorėjo su juo skirtis, o jei trumpam išsiskir- 
davo, patirdavo neišsakomą graudulį ir ilgesį. Iš čia tik 
vienas žingsnis į vieną garsiausių poeto kūrinių — eilė- 
raštį „Vakaras (Ant ežero Keturių kantonų)“. 

Istorinės tematikos kūriniais rašytojas siekė vieno tiks- 
Io — ugdyti lietuvių tautinę savigarbą ir savimonę, iš- 
kelti jų „širdyse tėvynę kaip vieną svarbiausių, gal net 
pačią esmingiausią dvasinę vertybę. Šiuo atžvilgiu Mai- 
ronis lietuvių dvasinei kultūrai nusipelnė nepaprastai 
daug. Pratesdamas anksčiau cituotą mintį, kad Maironis 
yra daugiau negu rašytojas, V. Mykolaitis-Putinas paliu- 
dijo, kad poetas jo kartai padėjo „rasti save, apsispręsti 
ii visą amžių pasilikti su savo kraštu, su savo tauta“.8 

Lietuvos grožiui, jos garsui apdainuoti Maironis pa- 
skyrė pirmąją poemėlę, pavadinęs ją skambiai ir aiškiai — 
„Lietuva“. Su ja susiję svarbūs, nemaža nulėmę poeto 
ateitį išgyvenimai. 

Kai 1888 metų vasarą, jau baigdamas seminariją, prieš 
išvykstant namo atostogų, Maironis su pagarba ir vilti- 
mi Įteikė savo rankraštį A. Baranauskui, jis tikėjosi su- 
laukti iš garsaus lietuvių dainiaus, „Anykščių šilelio“ 
autoriaus, bent pritarimo arba palankios kritikos. Deja, 
sulaukė ko kito. Įbaugintas caro valdžios represijų, su- 
sijusių su 1863 metų sukilimo malšinimu ir Peterburgo 
dvasinės akademijos lietuvių patriotinės draugijos 
„Baublio respublika“ demaskavimu, A. Baranauskas buvo 
jau nebe tas žmogus. Jis niūriai ir tragiškai gūžėsi į dva- 
sininko pareigų ir mokslininko lukštą, atsakymą jaunam 
poetui perdavė atvirai per akademijos vyresnybę, tuo bū- 
du pasmerkdamas jį viešumai. Be abejo, kad Maironiui 
toks A. Baranausko poelgis buvo nelauktas, tačiau jis 
liko tvirtas savo įsitikinimais, nesusvyravo ir iš pasirink- 
to kelio nepasitraukė. Jis suprato A. Baranauską ir atlei- 
do jam viską, išskyrus tai, kad šis pražudė tokią retą, 
Lietuvai taip reikalingą gamtos dovaną — poeto talentą. 


š Mykolaitis-Putinas V. Literatūros vertybių ieškant, p. 55. 

„Trumpoje lietuvių rašliavos apžvalgoje“ Maironis rašė: 
„Anykščių šilelis“— tai tikras perlas mūsų poezijos, 
ir negalima nesigailėti, kad poeta taip anksti, dar klieri- 
ku būdamas (1859), tą veikalą parašęs ir parodęs stam- 
bų poetišką talentą, paskui jį užkasė, nesirūpindamas apie 
jo gilesnį išlavinimą, mėtydamasis nuo vieno dalyko prie 
kito ir tik retkarčiais, kaip laiko pragaišinimui, šį tą eilė- 
mis ant greitosios sumegzdamas“? Karčios A. Bara- 
nausko pamokos nepraėjo veltui: jos net sustiprino 
Maironio ryžią išsilaikyti istorinių aplinkybių komplikuo- 
tame XIX a. pabaigos — XX a. pradžios lietuvių poeto ke- 
lyje. 

Tik prie poemėlės „Lietuva“ Maironis jau negrįžo... Jos 
rankraštis saugomas Vilniaus universiteto bibliotekoje. O 
„Lietuvos“ motyvus poetas subrandino ir perkėlė į po tris- 
dešimties metų parašytą savo lyrikos šedevrą „Lietuva 
brangi“, į gražiausius poemų „Tarp skausmų į garbę“ 
įr „Jaunoji Lietuva“ posmus. 

1888—1893 metų tarpsnis Maironiui buvo labai inten- 
syvus. Maždaug per tą laiką jau susiformavo dvi pirmo- 
sios poeto knygos: „Pavasario balsai“ (į kurią įėjo ir 
libretas „Kame išganymas“) bei atskiru leidiniu išėjusi 
poema „Tarp skausmų į garbę“. Kaip rodo tolesnė per- 
spektyva, tai buvo pats veržliausias, daugiausia šio ra- 
šytojo kelyje nusvėręs metas. Jo savitumą nulėmė visuo- 
meninio gyvenimo sąlygos ir Maironio asmeninės savy- 
bės. 


Per du paskutinius XIX a. dešimtmečius lietuvių na- 
cionalinis judėjimas buvo įgavęs didelį užmojį. Tai buvo 
šviesių vilčių ir energingos veiklos metas, konsolidavęs 
tautą. Pirmasis Maironio kūrybos periodas brangus tuo, 
kad atstovavo progresyvioms nacionalinio judėjimo idė- 
joms. „Kuo didelis lietuvių literatūroje Maironis?“ — 
klausė K. Korsakas ir atsakė: „Jis didelis visiškai ne tuo, 
jog dainavo tėvynės meilę. Jis didelis todėl, kad tinkamai 


° Maironis (S. M-lis). Lietuvos istorija, p. 245. 

ir tinkamu metu sugebėjo prabilti apie tą meilę. Užtat toji 
meilė jo kūryboje buvo ne įkyri abstrakcija, o konkreti 
sąvoka, išreiškianti kylančios mūsų buržuazinės inteli- 
gentijos ir klasiškai sąmonėjančios valstietijos socialines, 
kultūrines, politines aspiracijas. <...> Rašytojo kūrybos 
ideologinė reikšmė visuomet matuojama tuo, kiek glau- 
džiai ji yra susijusi su progresyviomis epochos idėjomis. 
Maironis tikrai savo poezijoje įstengė rasti sąsają su 
tomis progresyviomis epochos idėjomis net ten, kur, ro- 
dosi, tai mažiausiai galėjo būti įmanoma“.!0 

K. Korsakas akcentavo pažangų anticarinį ir antidva- 
rininkišką Maironio kūrybos pobūdį, pabrėžė, kad tuome- 
tinėje Lietuvos visuomeninėje situacijoje buvo įmanomas 
plačiausia prasme suprastas patriotizmas, vienijantis vi- 
sus, net priešingus visuomenės sluoksnius „bendrai ko- 
vai prieš bendrą priešą, nors tos kovos laimėjimais buvo 
lemta naudotis toli gražu ne visiems lygiai. Tatai sutei- 
kė Maironio kūrybai, be nedidelių išimčių, plataus nacio- 
nalinio universalumo atspalvį“.!! 

Optimistišką epochos dvasią ryškiausiai atspindėjo 
„Pavasario balsai“. Jų pavadinimu poetas taip taikliai 
nusakė savo kūrybos idėjinį patosą, kad „Pavasario bal- 
sų“ metafora prigijo Maironiui visiems laikams. 

Pirmieji „Pavasario balsai“ (1895) jau atskleidė kone 
visą Maironio kūrybos programą. Juose iškilo būdingi 
motyvai, susiklostė estetikos pagrindai. Jau tada skai- 
tytojas perskaitė eilėraščius „Taip niekas tavęs nemylės“, 
„Tėvynės dainos“, „Pavasaris“, ,„Užtrauksme naują 
giesmę“, „Mano gimtinė“, „Milžinų kapai“, „Nuo Biru- 
lės kalno“, „Išnyksiu kaip dūmas“ ir daugelį kitų tokių 
brandžių kūrinių, kad sunku įtikėti parašius juos vos 
įžengusį į literato kelią jauną poetą. Juose jau buvo vis- 
kas, už ką taip vertiname Maironį: ir aiškiai suformuluo- 
tos kilnios idėjos, ir poetinės išraiškos grožis, jos papras- 


1° Korsakas K. Vietoj Maironio nekrologo.— Kn.: Korsakas K. 
Literatūros praeitis. V., 1983, p. 778. 
! Ten pat, p. 779. 

tumas ir skambumas. „Pavasario balsai“ apvainikavo vi- 
sas XIX a. lietuvių poetų pastangas, tapo mieliausia 
skaitytojui lyrikos knyga. Maironis subtiliai išreiškė me- 
niškąją sielą, o jo vardas nuskambėjo tarp garsiausių 


Lietuvos dainių. „Pavasario balsai“ pralenkė visą ne ma- 


žiau nuoširdžią ir idėjiškai aktualią „Aušros“ poeziją ir 
jau tiesė lietuvių lyrikai ateities kelius. 

Daug širdies kaitros atidavė poetas ir kitiems kūri- 
niams: libretui „Kame išganymas“, poemai „Tarp skaus- 
mų į garbę“. Abu kūrinius labai mylėjo, nes juose atvi- 
rai, su jaunysiei būdinga romantika ir polemine aistra 
svarstė savo ir to meto jaunų žmonių kelyje iškilusias 
problemas. 


Maironis didelis bei reikšmingas ir tuo, kad sukūrė 
ryškią meninę asmenybės koncepciją. Jos kontūrai išky- 
la virš pavaizduotojo pasaulio kaip autoriaus dvasinė 
esmė, kaip amžinas jo sielos alkis, ieškojimai ir troški- 
mai. 

Žmogus, jo veržimasis į laimę, į būties pilnatvę, jo 
klystkeliai tiek visuomeninėje, tiek bendražmogiškoje plot- 
mėje sudaro šio rašytojo kūrybos išeities tašką ir centrą. 
Iš jo srūva gyvybė į atskirus žanrus ir kūrinius. Iš esmės 
Maironio — kaip visų didžiųjų menininkų — kūryba yra 
ne kas kita, kaip tik gyvenimo prasmės ieškojimas. Baimė, 
kad gyvenimas ištirps tuščiai, be šviesaus pėdsako, abe- 
jonės („Ar vardas kieno nenuskendęs išliks, / Kaip valtis 
vikrus iš verpetų?“) vedė Maironį ir į patriotinį, ir į me- 
ditacinį eilėraštį, įsipynė netgi į pačią asmeniškiausią kū- 
rybos dalį — meilės lyriką, tapo akstinu parašyti libretui 
„Kame išganymas“ ir poemai „Tarp skausmų į garbę“. 

Maironio kūrybos žmogus neleidžia sau gyventi pasy- 
viai, rūpintis tik savimi. Poeto kūrinių arena dramatiška 
ir didinga. Čia grumiasi skirtingi, priešiški vienas kitam 
žmogaus esmės aspektai, nesuderinami polinkiai, potrau- 
kiai, aistros. Čia vyksta žemiškojo ir idealaus prado, sva- 

jonės ir realybės kova. Lyrikoje ją išreiškia žemės ir 
dangaus motyvų opozicija. Suradęs tvirtą atsvarą visuo- 
meninėje lyrikoje, Maironis dažnai ją praranda platesnės 
egzistencinės problematikos kūriniuose. Juose laimė vaiz- 
duojama tik kaip iliuzija. „Bet laimę sutiksi ant žemės 
retai./Ji taip kaip pavasario šypsos saulutė“, — rašė poe- 
tas poemoje „Jaunoji Lietuva“. Geidžiama, trokštama, bet, 
deja, neįmanoma harmonija gimdo liūdesį. Jo spalvų 
Maironio kūryboje nemaža. Iš čia vingiavo kelias į eilė- 
raštį elegiją, eilėraštį romansą, eilėraštį dramą. 

Esminiais meninio pasaulėvaizdžio bruožais Maironis— 
romantikas. Romantikai svajojo apie tai, kas potencialu, 
ko norisi, grumdamiesi su realybės nuoboduliu ir netobu- 
lumu. Galimybė jiems pakeisdavo realybę, dominavo jos 
atžvilgiu. Ir Maironis, kaip poetas ir kaip žmogus, išsi- 
gelbėjimą matė trapiuose iliuzijų tiltuose. Jo kūryboje 
nuolat iškyla kankinio, pasišventėlio, galinčio savo kan- 
čia ir pasiaukojimu atpirkti žmoniją, paveikslas: „Juk 
šviečia tik deganti žvakė“. Gyvenimo kaip aukos sampra- 
ta rašytojo kūryboje yra viena esminių. Ją pagrindė 
gyvenimiškoji ir kūrybinė poeto nuostata, joje susikry- 
žiavo pasaulietiniai ir religiniai, bažnytinės ideologijos 
įskiepyti momentai. 

Iš pirmo žvilgsnio Maironis atrodo harmoningas, vien- 
Lisas, netgi, pasak Vaižganto, majestotiškas. Tačiau ge- 
riau įsižiūrėjus jis ir skaudžiai disharmoniškas. Suderin- 
ti kunigą ir poetą nebuvo lengva. Dviejų asmenybės pro- 
jekcijų sandūroje mezgėsi aštri kolizija. Abu to paties 
žmogaus poliai turėjo savą nepajudinamą logiką, reika- 
lavo savo teisių, diktavo netgi priešingą individo su- 
bordinaciją. Religinės pasaulėžiūros moralinių dogmų 
šviesoje nublankdavo žemiška, likdavo tik nustelbianti 
„amžinosios teisybės“ šviesa, ryškiai įsižiebusi viename pir- 
mųjų eilėraščių „Jei žemė širdį viliojo“. Maldoje Maironis 
matė nusiraminimo šaltinį, padedantį pakilti virš gy- 
venimo smulkmenų, atrasti tikrąsias dvasines vertybes. 
Maironis aktualizavo pačią maldai būdingo vidinio susi- 

kaupimo būseną. Maldos traktuotė jo kūryboje artima 
meno sampratai. Jos, poeto akimis, daug kuo sutampa. 
Maldai ir menui žmogus atveria savo sielą. Jie „gydo 
kančias paslapčiausias visas“ (eil. „Malda“). Charakte- 
ringa, kad šiame ir panašiuose eilėraščiuose poetui net 
neprireikia iš tikro melstis ir minėti dievo vardo. Mairo- 
nio poetinėje sistemoje maldos ir meno tikslas tas pats— 
žadinti žmogaus širdyje taurius siekimus („Į širdį giesmė- 
mis šneku, /Joj žadinu dievybę“). Taip poeto traktuoja- 
ma „dievybė“ tampa tiesiog kilnumo, žmogiškumo meta- 
fora (eil. „Ne pranašas, aš ne kovot...“). Nekeista, kad 
dievas Maironio poetinėje sistemoje vis dėlto yra visko 
pradžia („Kam man Tu, Viešpatie, davei / Tą karštą šir- 
dį vien kentėti?“) ir galutinis, aukščiausios moralinės at- 
skaitos taškas („Mea culpa! į krūtinę / Nusižeminęs mu- 
šuos,— / Spindi siela diemantinė, / Spindi ašarų lašuos“). 
Religinės moralės šviesoje Maironio poezijos lyrinis sub- 
jektas regėjo savo gyvenimą, religijoje ieškojo užuojau- 
tos ir paramos. Bet visos religinės Maironio aspiracijos 
turi ir platesnį kontekstą. Jose dominuoja ne tiek religi- 
nis, kiek bendražmogiškasis turinys, dažniausiai sunkią 
valandą atsiveria skausmingoji, pažeistoji žmogaus dva- 
sinė esmė. Jiems netrūksta demokratizmo ir socialinės 
nuoskaudos elementų, atsispindi visuotinė vargstančio 
žmogaus situacija. Pritaikydamas biblinius motyvus, Mai- 
ronis kartais prabyla kone kovingais lozungais („kas ne- 
ša gyvatą, tas mirti nebijo...“), turinčiais rašytojo kūry- 
bai būdingą platesnę herojiško stoicizmo prasmę, tinkan- 
čią ir patriotinės Maironio lyrikos situacijai. Grynasis 
religinis eilėraštis Maironio kūryboje nebuvo populiarus: 
tokių savatikslių kūrinių poetas nerašė. Už religinio po- 
būdžio aspiracijų čia dažnai slepiasi kitoks — „pritaiko- 
masis“ turinys, politinė potekstė (pavyzdžiui, prašymas 
grąžinti Lietuvai Vilnių: „Sugrąžink mūsų Vilnių, iš- 
plėštą tėvynei!“). Iš dalies tuo galima būtų paaiškinti ir 
ta aplinkybę, kad grynai religinis Maironio eilėraštis nce- 
turėjo pritarimo net dvasininkijos sluoksniuose. „Dogma- 

tikos žvilgsniu čia pasakyta labai maža, o ir poezijos 
žvilgsniu taip pat daug ko trūksta“, — rašė A. Jakštas 
(„Mūsų naujoji poezija“, p. 25). Prieštaringos tendenci- 
jos išryškėja. ir geriausiose Maironio poemose. 

„Poema iš dabartinių laikų“ — skelbė „Tarp skausmų 
į garbę“ paantraštė, o pratarmėje autorius dar pažymėjo: 
„Poemos temą paėmiau iš man žinomų atsitikimų, per- 
mainęs tiktai vardus ir pavardes“!ž. Toks greitas reaga- 
vimas į savo meto problematiką, kaip ir drąsus, lietuvių 
literatūrai novatoriškas paties autoriaus patirties iškėli- 
mas į kūrinio idėjinį centrą, liudijo Maironio asmenybės 
dvasinį aktyvumą. Rašytojo idealai, etinės normos iš- 
plaukė iš jo charakterio ypatybių, jo dvasinės struktūros 
ir buvo motyvuojami gyvenamojo meto bei romantinės li- 
teratūros ypatybių. Maironis ir gyvenime, ir kūryboje mo- 
deliavo savo asmenybę, romantizavo ją, pritaikė prie he- 
rojiškų epochos reikalavimų. Didelio poveikio šia prasme 
rašytojui turėjo lenkų romantinė literatūra: A. Mickevi- 
čius, J. Slovackis, J. I. Kraševskis ir kiti menininkai, įve- 
dę į savo kūrybą poeto šauklio paveikslą, išreiškiantį en- 
giamos nacijos balsą, Erškėčių taku žengia poemos „Tarp 
skausmų į garbę“ veikėjas Juozas Vilaitis, daugeliu savo 
bruožų (maištinga, poetiška siela, pabrėžta heroika, me- 
lodramatika) primenantis ir patį autorių. Dėl klerikalinių 
tendencijų (pagrindinis veikėjas pasuka kunigo keliu, 
propaguoja klerikalų vaidmenį XIX a. pabaigos lietuvių 
nacionaliniame judėjime) kūrinys buvo savo metu smar- 
kiai kritikuotas. Aptardamas Maironio prieštaringumą, 
K. Korsakas pastebėjo: „Maironio poezijoje šalia aiškiai 
progresyvių elementų galima rasti ir apsčiai reakcinių 
motyvų. Ypač vėlesniuoju periodu, po 1905 metų. Kata- 
likybė, kurią Maironis savo kūryboje nors ir degradavo 
ligi vienodo lygio su patriotizmu, vis dėlto varžė jo kū- 
rybinių užsimojimų radikalumą. Tuo atžvilgiu jau tada 
buvo mūsų visuomenėje žmonių, kurie sugebėjo ne tik 


12 Tarp skausmų į garbę. Parašė St. Garnys. Tilžė, 1895, p. 4. 

griežtai skirti tuos du elementus, bet ir patį patriotizmą 
suprasti daug plačiau, daug radikaliau, negu jį daugeliu 
atžvilgių suprato Maironis. Reikia tik prisiminti „Varpo“ 
grupės žmones. Vien savo idėjinėmis pozicijomis Mairo- 
nis nebūtų pasidaręs toks svarbus mūsų literatūros veiks- 
nys, koks iš tikrųjų jis buvo“.!3 Tačiau, kaip toliau pabrė- 
žė K. Korsakas, Maironis dar buvo didelis menininkas. 
Daug jaunatviško žavesio ir artistizmo randame ir pirmo- 
joje Maironio poemoje, kurios reikšmė lietuvių literatū- 
rai ir visuomenei tuo dar neišsemiama: poema suvaidino 
aktyvų vaidmenį lietuvių tautos kovoje prieš carinę prie- 
spaudą. 

Maironis labai anksti ėmėsi didesnės apimties kūrinių. 
Jaunam rašytojui sunku buvo mobilizuoti plačią siužeti- 
nę medžiagą, įveikti poetinės išraiškos sunkunius. Trū- 
ko ir individualios patirties, ir lietuvių literatūrinių tra-' 
dicijų, Juk Maironis ir čia buvo novatorius — jis pirmasis 
žengė romantinės poemos keliu. V. Zaborskaitės nuo- 
mone, „jeigu pabandytume poemą sugretinti su bet ku- 
riuo Maironio lyrikos šedevru, ji šito sugretinimo neiš- 
laikytų: per daug trūkumų yra ir jos turinyje, ir formoje. 
Bet vis dėlto ji parašyta to paties meistro ranka, sušil- 
dyta tos pačios širdies gyvybe: negalėdami priimti jos 
visos — mums trukdo daug kur įsibrovusi netiesa, dau- 
gelyje vietų grožio stoka — mes vis dėlto niekad nesi- 
liausime gėrėjęsi joje išsakytų jausmų taurumu, jos gai- 
via ir šviesia lyrika, kuri džiugino ir drąsino amžinin- 
kus“.!4 

Iš pradžių be galo džiaugęsis savo „mylimiausiu kūdi- 
kiu“ poema „Tarp skausmų į garbę“, Maironis gana grei- 
tai nuo jos atšalo, leidęsis kritikų įtikinamas, kad kūri- 
nys turįs būti pataisytas. Taip atsivėrė kelias į „Jaunąją 
Lietuvą“ — Maironio poemų poemą, visų pripažintą me- 
niškiausią iš visų rašytojo epinių kūrinių. 


B Korsakas K. Vietoj Maironio nekrologo, p. 779. 
4 Zaborskaitė V. Maironis, p. 251. 

Kaip rodo antrojo Maironio „Raštų“ tomo pavadinimas, 
rašytojas savo poemas vadino epu, suteikdamas joms 
reikšmingumo ir tam tikro iškilmingumo, pabrėždamas 
jų dokumentaliąją, tautos istorinį gyvenimą atspindinčią 
prasmę. Tarsi lietuvių istorinių žygių kronikininkas Mai- 
ronis poemoje „Jaunoji Lietuva“ apėmė plačią lietuvių 
nacionalinio judėjimo panoramą, rašė šį kūrinį su didele 
meile ir atsakomybe. Nors „Jaunoji Lietuva“ išaugo iš to 
paties gemalo, kaip ir „Tarp skausmų į garbę“, netgi to 
paties siužeto, ji žymi jau naują Maironio kūrybos pa- 
kopą. 

Keitėsi istorinių įvykių eiga, kartu rašytojo santykis su 
vaizduojamąja medžiaga. Ji objektyvėjo, tolo nuo rašy- 
tojo. Nuo šiol poemose Maironis nesimes taip beatodai- 
riškai į vaizduojamų įvykių sūkurį. Jis neišvengs auto- 
biograiiškumo, bet sykiu mėgins išlaikyti pusiausvyrą, 
tarsi stebėdamas aprašomą istoriją iš šalies, ne tiek ją iš- 
gyvendamas, kiek liudydamas. 

Kūrinys vertingas savo istoriniu, visuomeniniu aktua- 
lumu. Į poemą „Jaunoji Lietuva“ įsiliejo gausi Lietuvos 
istorijos medžiaga: „Aušros“ steigimas, įvairių kultūri- 
nių draugijų bei grupuočių veikla, kova dėl spaudos at- 
gavimo, ideologiniai luomų ir sluoksnių ginčai, 1905 me- 
tų revoliucija ir porevoliucinė nacionalinio sąjūdžio situ- 
acija. Pati istorijos raida pateikė naujų faktų ir prašyte 
prašėsi meniškai apibendrinama. Į kūrinio centrą jau 
kelintą kartą Maironis vėl iškelia Lietuvos idėją ir visuo- 
meniškai naudingos veiklos problemą. Poemoje išryškėjo 
Maironio ideologinės pažiūros, jo simpatijos ir antipati- 
jos. 

Kritišką ugnį poetas nukreipė prieš sulenkėjusią Lie- 
tuvos bajoriją ir aristokratiją („Dvasia svetima jų gai- 
vinami kūnai“), prieš nacionalinio judėjimo jėgų skai- 
dymąsi, atkakliai gindamas ir lyrikoje tvirtai ir plačiai 
prigijusią tautinės vienybės poziciją, jau tuo metu virtu- 
sia utopija. Be to, skelbdamas vienybę ideologinėje plot- 
mėje, Maironis ją suprato kaip klerikalizmo hegemoniją. 

Tuo atžvilgiu Maironis „nedviprasmiškai siejasi su kon- 
servatyviuoju nacionalinio sąjūdžio sparnu“.!5 Bet „Jau- 
noji Lietuva“ stipri šviesiųjų judėjimo momentų poetiza- 
vimu. Kūrinys aukštino iš carizmo priespaudos kylančią 
Lietuvą, apgaubdamas romantikos aureole grupelę (kaip 
vaizduojama poemoje) ištikimų savo tėvynei širdžių, ku- 
rios atlaikė carizmo represijas, atkakliai skynė kelią į 
šviesą. Maironis davė mūsų tautai herojiškus žmonių pa- 
veikslus. Kaip tikras tautos kankinys miršta nuo džiovos, 
įgytos cariniame kalėjime, pagrindinis poemos veikėjas 
Juozas Rainys, kurio apoteozė sudaro vieną svarbiausių 
kūrinio idėjinių momentų. Šio romantiško paveikslo fone 
dar labiau sutirštėja niūrios rūsties gaidos, nukreiptos į 
lengvu gyvenimo keliu nuėjusį jaunimą. 

„Jaunoji Lietuva“ reikšminga ir savo idėjomis, auto- 
riaus drąsiai formuluojamomis koncepcijomis, ir turtinga 
savo nuotaikų gama. Nors čia poetui sekėsi kiek sunkiau 
negu eilėraščiuose, tiek „Tarp skausmų į garbę“, tiek 
„Jaunoji Lietuva“ reprezentavo Maironį visos XIX a. 
poezijos Tone kaip savitą jausmo reiškėją, kaip poe- 
tą, kuriam pavaldūs labai įvairūs nuotaikų būviai. Į ypa- 
tingą Maironio kūrinių emocionalią jėgą yra atkreipęs 
dėmesį dar Vaižgantas, vėliau tam daug dėmesio skyrė 
V. Mykolaitis-Putinas, kuris pažymėjo, kad „ne vien idė- 
jomis Maironis veikė skaitytoją“. 

Poema, kaip šiandien skaitant regis, reikšminga ir tuo, 
kad Maironis vienas pirmųjų lietuvių literatūroje taip 
ryškiai į visuomeninės veiklos areną išvedė moterį. Vė- 
liau moteriškąjį pradą, jo lemiamą įtaka visuomenei vaiz- 
davo Vydūnas, vadovaudamasis rytų filosofija. Maironis 
šiuo atveju ėjo savitu keliu. Švelnų, bet dvasiškai atspa- 
rų moteriškumą jis iškėlė kaip herojišką, vyro tvirtumą 
papildantį elementą, parodydamas, kad moteryje slypi 
daug visuomenei reikalingų dvasinių vertybių. Vaizduo- 
damas jaunos aristokratės Jadvygos Goštautaitės likimą, 


15 Zaborskaitė V. Maironis, p. 72. 

jos pasišventimą tėvynei, asmeninę dramą, Maironis pra- 
dėjo tą reikšmingą moters temą, kurią pratęsė kitais savo 
kūriniais. Ne tik Juozo Rainio, bet ir Jadvygos paveikslu 
autorius išreiškė mintį, kad didžios idėjos visada reika- 
lauja pasiaukojimo ir kad yra jo vertos. 

Meilė ir pareiga visuomenei. Šios temos yra įkvėpusios 
rašytojus sukurti pasaulinės literatūros šedevrus. Atida- 
vė tai temai duoklę ir Maironis, tardamas savitą žodį lie- 
tuvių literatūroje. Šiandieną, nors iš tolo jam artimą, sudė- 
tingą, daugiareikš:nę meilės ir pareigos sinonimiką galime 
atsekti Just. Marcinkevičiaus dramose („,Mindauge“, ypač 
„Mažvyde“). Maironis pirmasis palietė meilės visuome- 
ninį aspektą, atskleidė io įtaką asmenybės formavimuisi ir 
i.mčiai, pagrindė gilią, skausminga meilės sampratą, vaiz- 
duodamas meilę kaip nenugalimai viliojančią šviesą, už- 
aštrindamas jos dramatizmą. 

Pagaliau „Jaunoji Lietuva“, kaip ir kitos Maironio poe- 
mos, brangi skaitytojui savo nuostabiu lyrizmu, lyriniais 
iragmentais: vidinių išgyvenimų meditacijomis gamtos, 
dainos, muzikos fone, prasmingomis sentencijomis ir la- 
biausiai lyriniais peizažais. Jie nenusileidžia pačiai me- 
niškiausiai Maironio gamtinei lyrikai. Čia ta pati meistro 
akis ir ranka, bet tarsi daugiau erdvės lėtam išsipasako- 
jimui, pasigrožėjimui konkrečiomis detalėmis, daugiau 
taip būdingam poetui, dar iš vaikystės dienų atsineštam 
kaimo vaizdų kraičiui. Pavasario, atbundančio ryto, ma- 
lonių ir puikių Dubysos pakalnių, šienapjūtės vaizdai, ar- 
tėjančio “udens nuojauta ir nuostabusis akordas „Ir kas 
do naktis! Dega žvaigždės aukštai“ sudaro nepakartoja- 
mą Maironio poemų žavesį, magiškai veikia ir ugdo este- 
tinius jausmus, palenkia į save širdis, nuteikia skaidriai 
ir šviesiai. 


„Jaunoji Lietuva“ atspindi Maironio kūrybos ir ideolo- 
ginių pažiūrų pakitimus, savotišką takoskyrą, kuri išryš- 
kėjo rašytojo kūryboje maždaug po 1905 metų; kai revo- 
liucinių įvykių akivaizdoje prasidėjo aštri nacionalinio 

judėjimo diferenciacija, kai sustiprėjusi lietuvių buržua- 
zija, iki tol stovėjusi prie nacionalinio judėjimo vairo, 
pabūgus vargingųjų masių, ėmė daugiau prisitaikyti prie 
caro valdžios politikos. Aklavietėje atsidūrė ir Maironis, 
tikėjęs tautos vienybe. Jam sunku buvo persiorientuoti, 
jį tvirtai laikė savo varžtuose klerikalinės pažiūros, jų 
konservatyvizmas. Jau libretas „Kame išganymas“ aki- 
vaizdžiai buvo parodęs, kad Maironis „ėjo diametraliai 
priešinga linkme ne tik savo meto revoliucinei, bet ir ap- 
lamai pažangiai demokratinei minčiai“'8, kad rašytojo 
visuomeninė mintis galėjo reikštis tik religijos įtako- 
je. Maironis atvirai priešiškai nusiteikė revoliucinio ju- 
dėjimo atžvilgiu, nepakentė ateizmo ir netgi nusivylė vi- 
sa vėlesne, jo jau nepatenkinančia lietuvių visuomenės 
raida. Bet poetas nepritapo ir prie vis savanaudiškiau be- 
siorientuojančios buržuazijos. Maironis niekada neišda- 
vė savo tautos, visada liko jos ištikimu dainiumi, bet ėmė 
užsisklęsti savy, pasiduoti rezignacijai, liūdesiui. Kaip 
pastebėjo V. Mykolaitis-Putinas, atsidūręs dešiniausioje 
visuomenės grupėje, Maironis greitai atsilieka nuo lie- 
tuvių visuomenės raidos.!? Nuo šiol poetas nebus toks 
dvasiškai aktyvus, jėgų semsis praeityje — iš tų pačių 
temų, visuomeninį jo kūrinių patosą lydės pesimistiškos 
gaidos. 

Devintoji poemos giesmė (parašyta po 1905 metų) 
vaizduoja Lietuvą jau „nutilus palaimintai kovai“. Nuo 
pirmųjų poemos įvykių ją skiria ištisi dvidešimt metų. 
Pasikeitė laikai, ir Maironio vaizduojami jauni patriotai 
pasijuto visuomenei nereikalingi. Poema baigiama grau- 
džiais akordais: 

Linksmesnė mūza sūnums tėvynės 
Kitą poetą, 
Daugiau numylėtą, 

palaimins. 


t6 Zaborskaitė V. Maironis, p. 192. 
17? Mykolaitis-Putinas V. Maironio poeto kelias.— Kn.: Mykolai- 
tis-Putinas V. Raštai, t. 8, V., 1962, >. 309. 

Tai ne vien retorika. Socialinė vienatvė, nusivylimas 
visuomenės raida Maironiui buvo daug skaudesni už as- 
meninio pobūdžio nesėkmes. Juk būtent visuomeniniu ak- 
tyvumu buvo grindžiamas jo gyvenimo ir kūrybos pasta- 
tas. Nuo pat pirmųjų iki paskutiniųjų kūrybos žingsnių 
Maironis buvo politikas. Jo kūryboje airandame galingą 
politinių, socialinių problemų argumentacijos sistemą, at- 
virai reiškiamas simpatijas ir antipatijas. Iki tol lietuvių 
literatūroje nebuvo antro tokio visuomeniško poeto. „Jis 
neslėpė savo klasinio veido“,'5— konstatavo K. Korsakas. 

Atstumtos kartos skundą girdime daugelyje vėlesnių 
Maironio kūrinių. Pati visuomenės kaita (kartą rašytojas 
suprato kaip scciališkai apspręstą vienetą) išgyventa 
dramatiškai: 


Eina kariaudamos kartos žmonių, 
Viena jau kitos nebsupranta, 
Eina, kaip bangos plačių vandenų, 
Ir daužos į amžiną krantą. 


Kur pasidėjote, brangūs laikai?.. 
Kaip priemonė nereikalinga, 
Užpakal minių dabar palikai, 
Atlikęs tarnybą laimingą. 


„Jaunoji Lietuva“ 


Lydimas nusivylimo, Maironis gana sunkiai atgavo kū- 
rybinę pusiausvyrą, bet nesiliovė rašęs. 

Tokioje dvasinėje būklėje 1909 m. išėjo nauja rašytojo 
knyga —,Raseinių Magdė (poematas) ir smulkmenos“. 
Smulkmenomis poetas pavadino eilėraščius. Nė vienas iš 
jų nebebuvo atvirai patriotinis. Iš posmų padvelkė liūde- 
sys, susimąstymas, pasigirdo skundo balsas. Pesimistiš- 
kai skambėjo net antraštės: „Senuko daina“, „Liūdesys“, 
„Rudens dienos“, „Senatvė“, „Džiovininkė“. Eilėraščio 


18 Korsakas K. Vietoj Maironio nekrologo, p. 779. 

vidinis išgyvenimas paniro į skaudžiai išgyventą būties 
problematiką, kūrybinė sąmonė vieną po kito iškėlė me- 
lancholiškus elegijų paveikslus. Rašytojo meniniame pa- 
saulėvaizdyje įsišaknijo graužaties, kaltės, atgailos mo- 
tyvai, pamažu seko lyrizmas (pradėti rašyti siužetiniai 
eilėraščiai). 

Dvasinę Maironio būseną bene adekvačiausiai išreiškė 
šios „Rudens dienos“ eilutės: 


Sirdy nei sopulio, nei noro! 
Nutilus glūdi tuštuma. 

Ne tai lyg trokštu gryno oro, 
Ne iai pastogė svetima; 

O nuo svajonių, nuo sapnų 
Beliko pasakų senų. 


Suprantama, kad su poetą apimančiu liūdesiu ir dra- 
matiškais išgyvenimais poezija ne tik kai ką praranda, 
bet ir įgyja. Taip ir Maironio lyrika, nutolusi nuo vieno 
poezijos kranto, atrado sau kitą prieglobstį. Tai buvo me- 
ditacinis eilėraštis, eilėraštis susimąstymas, išpažintis, 
psichologinė drama. Tie lyrikos žanrai, kurių taip stoko- 
jo vos pradėjusi drąsiau, pilniau išreikšti dvasinį žmo- 
gaus būvį lietuvių poezija. Maironis stovi ne tik prie pi- 
lietinės, bet ir išpažintinės lietuvių lyrikos ištakų, yra jos 
ryškiausias pradininkas, pramynęs kelius V. Mykolaičiui- 
Putinui, B. Sruogai, S. Nėriai ir pagaliau visai mūsų po- 
maironinei literatūrai. 

Konstatuojant ir apmąstant 1905—1913 m. autoanali- 
tinės, reileksinės Maironio poezijos bruožus, įsidėmėtinos 
yra V. Mykolaičio-Putino mintys: „Pats poezijos prasmės 
ir jos uždavinių suvokimas šiuo metu pakitėja. Anksty- 
vojo laikotarpio lyrinis Maironio herojus smerkė „sap- 
nus be kančios“ ir „saldų ramumą“, o ilgėjosi „tiesos ir 
darbų“, geidė „be atilsio kariauti“. Dabar gi poezija 
jam vaidenasi kaip kažkokia nereali vizija („nuo žemės 
ašarų vadino sesutės žvaigždės sidabrinės“), kuri jį ve- 

da „į užburtą šalį“, rodo „gražybių paslaptis“, „gvildo 
jausmingai“ širdį, duoda „stebuklingus žodžius“ ir „pri- 
pildo dainomis“!? 

Ir vis dėlto Maironis valingai siekė tvirtumo. Jis neno- 
rėjo prarasti pasitikėjimo, negalėjo gyventi be visuome- 
ninių, patriotinių akcijų. Netgi liūdesio valandą, žvelgda- 
mas į drumstą savo asmeninio gyvenimo ir būties tėkmę, 
jis skaudžiausiai ir jautriausiai išgyveno tėvynės li- 
kimą. Dėl to sykiu su išpažintine lyrika, su meditacine 
reileksija joje gimė dar viena rašytojo poema —,,Rasei- 
nių Magdė“. 

Šiame nacionalinės problematikos kūrinyje Maironis 
ironiškai pavaizdavo savo tautos išsižadėjusią lietuvę, 
sutikusią lemtingą Lietuvai istorinę valandą ištekėti už 
svetimtaučio — lenkų didiko. Magdės istorija leido auto- 
riui parodyti unijinių tradicijų su Lenkija pavojingumą, 
atskleisti jų raidą nuo seniausių laikų iki XX amžiaus. 
Magdės moralinis žlugimas vaizduojamas kaip pevojin- 
gas tautos egzistencijai reiškinys, kaip dvasinis užkratas, 
pražudęs Lietuvai didelę jos tautiečių dalį. Aktualizuoda- 
mas papasakotą istoriją, autorius taikė į savo meto žaiz- 
das, į jo „Raseinių Magdes“, jaunus inteligentus, išsiža- 
dėjusius tėvynės dėl sotaus kąsnio, tuščių ambicijų, susi- 
sukusius sau šiltas gūžtas carinės Rusijos didmiesčiuose. 
Ir šioje poemoje atrandame Maironiui būdingą ideologi- 
nės motyvacijos sistemą, stipriąsias ir konservatyviąsias 
jos puses. Siekdamas sugrąžinti savo kraštui svetur pra- 
gaištančias jėgas, rašytojas nepašykštėjo aštrių žodžių 
naujų laikų permainoms (revoliucinėms idėjoms — „sap- 
nams kaimynų“), luomų karui, vis dar reiškė tolydžio 
mirštančią jo kūryboje ir vėl atgyjančią viltį, kad Lietu- 
vos meilė atgims ir sužiedėjusiose lenkomauių sirdyse. 
Autoriaus pozicijos prieštaringumas polonizuotos visuo- 
menės („išiautusių brolių“) atžvilgiu atsispindėjo kūri- 
nio įžangoje, kurioje pasmerkimas sumišęs su viltimi. 


19 Mykolaitis-Putinas V. Maironio poeto kelias, ten pat. p. 310 


2. Raštai I 


Maironio lyra mėgo dramatiškas aplinkybes. Nerims- 
tanti prigimtis kratėsi kasdieniškai nusistovėjusios gyve- 
nimo tėkmės. Rašytoją slėgė jo tiesioginis darbas — uo- 
liai, netgi pedantiškai atliekamos koniesinės pareigos. 
Penkiolika metų Maironis dirbo Peterburgo katalikiškoje 
dvasinėje akademijoje. Čia dėstė moralinę teologiją, ad- 
ministravo studentų reikalus, rašė teologijos daktaratą ir 
kilo profesinės karjeros pakopomis: profesorius, teologi- 
jos mokslų daktaras, Mogiliovo ir Žemaičių kapitulų ka- 
nauninkas, prelatas. Visada reiklus sau ir kitiems, parei- 
gingas, be galo akademiškas, punktualus. Nedaug trūko 
iki vyskupo. Sutrukdė polonizatorių bažnytininkų intri- 
gos, šmeižikiški skundai Vatikanui. Nusivylęs tokia pa- 
dėtimi, 1908 metais Maironis ir parašė eilėraštį nuoskau- 
dą „Taip atsilyginta“. Kūrinys visai autobiograliškas ir 
atspindi tą Maironio vidaus gyvenimo pusę, kurią nuo 
smalsių pasaulio akių visada dengė tirštos ūkanos. Tik 
dar vieną kartą, sunkių išgyvenimų valandą, Maironis— 
kunigas ir poetas — maištaus ir neištvėręs imsis plunks- 
nos, kad jau gyvenimo saulėlydyje parašytų kartėlio ku- 
piną eilėraštį „Skausmo skundas“, nukreiptą prieš aukš- 
tų dvasininkijos sluoksnių savitarpio intrigas (,,Deja, ten 
už aukštų, galingų angų/ Nuo Jugurtos laikų nesunku 
pirkt draugų“). Šį kūrinį, parašytą 1927 metų rugpjūčio 
dvidešimt antrą, testamente leido spausdinti tik po mirties. 
Su išoriškai tokios sėkmingos, o išties dramatiškos baž- 
nytinės karjeros eiga susijęs ir Maironio grįžimas į Lie- 
tuvą. 

1909 metais, mirus Kauno kunigų seminarijos rektoriui, 
Maironis sutinka skiriamas į jo vietą. Taip poetas vėl grj- 
žo į savo jaunystės dienų miestą. Galimas daiktas, kad 
tuometinės rašytojo būsenos atsispindi „sūnaus paklydė- 
lio“, Sutkaus, išgyvenimuose: 


Tolyn! tolyn! nors nežinai, 
Kur benuves tave sapnai, 
Į kokią šalį sužavėtą? | 

O, tik toliau nuo šios dienos, 
Nuo melo, kovos amžinos, 
Nuo to, kas vargta ir kentėta! 


Bet ir Lietuvoje dar negreitai susidarė tinkama kūry- 
biniam darbui atmosfera. Aplinkos pasikeitimas, tarny- 
biniai, buitiniai rūpesčiai blaškė, neleido susikaupti. Net- 
gi po kelių metų Maironis nusiminęs skundėsi įkvėpimo 
stoka: „Laimingas ir nelaimingas, kuriam jautri širdis 
atsiliepia ant savo žemės balsų tai linksmai, tai dar daž- 
niau skurdžiai skambančių. Duok, Dieve, poezijos sty- 
goms mūsų gimtinėje ir rimčiau, ir kas kartą maloniau 
skambėti, širdį ir protą lepinti. Man jau antri metai, kai 
jausmai užmigo ir jausmai nutilo: nevienodi Dainių ke- 
liai“.20 Poetas minėjo „didį dvasios badą“ ir išreiškė nuo- 
gąstavimą, kad kažin ar sugebės šitokioje dvasinio išse- 
kimo, kūrybinio atoslūgio būsenoje kada nors pabaigti 
jau pradėtą savo poemą — „Mūsų vargus“. Sviesesnių 
romantiškesnių akordų netikėtai į poeto gyvenimą įpynė 
pažintis su jautrios, meniškos sielos žmogumi, adoravu 
siu Maironio kūrybą, — Jadvyga Stanelyte. Ši didelio vi- 
dinio takto ir pasiaukojarčio gerumo moteris“ (dėstc 
„Saulės“ gimnazijos mergaičių kursuose, dirba labdarin- 
gus darbus, miršta užsikrėtusi šiltine nuo slaugomo ligo 
nio) savo dvasia be galo artima Maironio kūryboje de 
klaruojamam moters idealui. Jos kuklaus, tauraus fizinio 
ir dvasinio grožio pėdsakai yra nušvietę, sušildę ir įpras- 
minę rūstoką Maironio kūrybos mūzą. Gražios, bet neil- 
gai trukusios pažinties dienas mums mena eilėraščiai 
„J. S.“ („Aš nežinau, graži sesute...“), „J. St.“ („Ar aš 
kaltas“), galbūt „Ant Drūkšės ežero“. 

Kūrybinių impulsų Maironiui suteikė Pirmasis pasau- 
linis karas. Jo žiaurios beprasmybės akivaizdoje atsivėrė 
žmonijos ir tautos kančia. Rašytojas pajuto galįs tęsti 
savo pradėtąjį tautos epą. Karo verpetuose blaškomas jos 
likimas galingu srautu įsiliejo į poemos „Mūsų vargai“ 


2 Laiškas L. Girai.— LKLI, F 13—1630. 

problematika, prisodrino tikroviškumo. Maironis vėl pa- 
sijuto reikalingas Lietuvai, jo aštri pilietiška lyra daina- 
vo vienus reikšmingiausių savo akordų. 

Karo sparnas palietė ir Maironį: kartu su kunigų se- 
minarija jis evakuojasi į netoliese Troškūnų esančius Va- 
šuokėnus, pasijunta savo tėvynėje tremtiniu. Vėliau, se- 
minariją kaizerinei valdžiai paleidus, poetas apsigyveno 
pas pažįstamą Krekenavoje. Čia, nevarginamas adminis- 
(racinių ir pedagoginių pareigų, Maironis tarsi atgimė. 
Treji Krekenavoje pragyventi metai buvo naujas, našus 
kūrybai periodas. Tada ryžtingai pajudėjo į priekį „Mūsų 
vargai“, gimė nemaža brandžių vėlyvesnio kūrybos tar- 
psnio eilėraščių. 1920 metais išėjusią „Pavasario balsų“ 
laidą papildė tokie ne tik mūsų nacionalinės, bet ir pasau- 
linės poezijos perlai kaip „Vasaros naktys“, „Varpai“, 
„Jūratė ir Kastytis“, „Lietuva brangi“. Krekenavos apy- 
linkių, jos pievų, juosiamų vaizdžia Nevėžio juosta, gro- 
žis bus davęs impulsų sukurti eilėraštį „Nevėžis per ka- 
rą“. Poeto kūrybinė sąmonė buvo aktyvizuota trijų veiks- 
nių: karo įvykių, romantiškai išgyventos gamtos įspūdžių 
ir pažinties su dar viena idealizuojama moterimi — Apo- 
lonija Petkaite. Jos romantizuotas paveikslas atsispindė- 
jo Donės Staugailaitės atvaizde poemoje „Mūsų vargai“, 
su ja susijusi dar viena dedikuotų eilėraščių grupelė: „A. 
P.“ („Kam širdį davei?“) ir „A. P.“ („Išvažiuojant“). 
Kaip yra rašiusi V. Zaborskaitė, ši moteris „praskaidrino 
Maironiui ne vieną nykią vienatvės valandą. Į ją poetas 
kreipėsi „Mūsų vargų“ pirmojoje preliudijoje tokiais pa- 
kiliais ir nuoširdžiais žodžiais: 

Pagarbinta būki, aušrine-žvaigždute! 
Apšvietusi prieblandą mano kelionės, 
Patarusi širdžiai ne vieną eilutę...“2! 

Palankaus likimo dovanota bičiulystės akimirka sužė- 
rėjo poezijos posmų šviesa ir vėl geso, nutvilkiusi sielą 
atsisveikinimo ir sąžinės priekaištų lašais. 


2! Zaborskaitė V. Maironis, p. 376—377. 

Moters meilė suvaidino Matonis „gyvenimo ir OS 
riai veikė visą meninę pasaulėjautą. jos Iris K 
ir taip karštai išsakytuose poeto jausmuose vienintelei 
numylėtai — tėvynei. „Natūraliai ir įtikinamai vienas jaus- 
mas perauga į kitą: tais pačiais žodžiais poetas kalba ir 
apie Danutę („Iš Danutės akių tai dangus, tai naktis...“), 
ir apie tėvynę („Juk tu mano naktis ir dangus“).“22 Kaip 
riteriškos meilės pavyzdys nuaidi eilėraštis „Taip niekas 
tavęs nemylės“, kurio ankstesnis pavadinimas buvo „Jo 
pirmoji meilė“, kiek vėliau — „Pirmoji meilė“. Vaižgan- 
tui atrodė, kad Maironis, nueidamas dvasininko keliu, net- 
gi laimėjęs: griežtas susitvardymas nukreipė jo išgyveni- 
mus prasmingesne tautai ir lietuvių literatūrai linkme, o 
jausmų stiprumas kūryboje nuo to tik išaugęs, įg2 damas 
nepaprasto poveikio jėgą. Tačiau dar akivaizdžiau regi- 
ma tapo ir nukentėjusi, nuskriaustoji Maironio kūrybos 
pusė, apie kurią savo autobiografinių išgyvenimų švieso- 
je nemaža karštai polemizavo V. Mykolaitis-Putin><. ak- 
centuodamas principinę nesantarve tarp dvasininko p% 
reigų ir poeto širdies polėkių: „Savo veiksmus `. „širdic5 
paklydimus“ vertindamas luominės dorovės kodekso švie- 
soj, jautrios sielos ir sąžinės poetas dažniausiai smerkia 
save patj. <...> Visur, kur tik šitie išpažintiniai motyvai 
suskamba Maironio lyrikoj, jų prasmė ta pati: tylus liū- 
desys, apgailestavimas ir pasiryžimas ištverti pasirinkta- 
me kely“. Romane „Altorių šešėly“ randame nepalankių 
užuominų į Maironio meilės lyrikos pseudoerotizmą, poe- 
to dangstymąsi „sesučių“, liaudiškai stilizuotų ,„merge- 
lių“ vardu, „saldžiu idealizmu ir sentimentalizmu“.24 Sen- 
timentalus melodramatizmas ypač pakenkė Maironio 
poemoms. Jausmų bangos švelniai glostė rūstų poeto kū- 
rybos krantą, o įsisiūbavusios sukeldavo audras, likdamos 


22 Ten pat, p. 377. 

23 Mykolaitis-Putinas V. Maironis.— Kn.: Mykolaitis-Putinas V, 
Raštai, t. 8. V., 1962, p. 329. 

7t Pakalniškis R. Lietuvių poema. V., 1981, p. 150. 

nepavaldžios nei įsisąmonintai pareigai, nei tokiai nuo- 
saikiai Maironio gyvenimiškajai nuostatai. 

Poema „Mūsų vargai“ išspausdinta buvo 1920 metais 
(antra redakcija 1926 m.). Tai plataus tarpsnio — 1906— 
1920 metų — Lietuvos visuomeninio-politinio gyvenimo 
kronika. Savo užmoju aprėpti didelį kieki reikšmingų 
įvykių, šakota siužeto eiga, vėl paremta aštria meilės 
intriga (į poemos centrą drąsiai iškelia patriotiškai nusi- 
teikusi moteris), poema artima eiliuotam romanui ir yra 
vienas pirmųjų tokio pobūdžio kūrinių lietuvių literatū- 
roje. Palyginus su pirmtakėmis, ji ne tokia romantiška, 
gerokai realistiškesnė. 

„Mūsų varguose“ poetas siekė parodyti erškėčiuotą 
Lietuvos kelią į nacionalinį suverenitetą, išaukštinti ne- 
išsenkantį tautos gyvybingumą, nupinti vainiką žmonėms, 
pasiaukojančiai dirbusiems patriotinį darbą. Iš esmės tai 
buvo dar vienas poetizacijos bandymas. Tačiau kūrinio 
nuotaika nėra skaidri. „Mūsų vargai“ neprilygo „Jauna- 
jai Lietuvai“. Aiškiai matyti, kad šį kartą autoriui buvo 
sunku ištesėti pasirinktame kelyje. Anot V. Mykolaičio- 
Putino, susižavėjęs savo idealu — buržuazinės nepriklau- 
somybės siekimu, Maironis „jį pasveikina su dirbtiniu 
patosu“.* Maironiui tarsi pritrūko įkvėpimo ir meninės 
argumentacijos, kad kūrinys išeitų vientisas bei stiprus. 
Kokios šio reiškinio priežastys? Talento išsekimas? ,„Am- 
želio prieblanda“, anot Vaižganto? Bet pats Vaižgantas, 
iškėlęs šią abejonę, tuojau pat pridūrė: „Jo tikrojo talen- 
to žiežirbos, kurios, tiesa, nebedažnai sproginėja, reiškia, 
jog Maironis tebėra kūrėjas ir lyrikos formą tebepavaldo 
kaip pirma“.?7 Tad kas tada? Ir Vaižgantas aiškiai pareiš- 
kė: „Maironis lyrikas, ir nieko daugiau“.28 Epinė poema 
jam esanti neparankus, nepakeliamas žanras. 

Kiekvienas rašytojas turi jam parankius ir neparankius 


25 Ten pat, p. 150. 

2 Mykolaitis-Putinas V. Maironis, ten pat, p. 340, 
7 Tumas J. Jonas Maironis-Mačiulis, p. 176. 

28 Ten pat, p. 194. 

žanrus. Poema, į kurią taip linko, Maironiui nebuvo pa- 
ranki. Ji reikalavo glaudesnio sąlyčio su tikrove, nebū- 
dingos lyrikai detalizacijos, konkretumo. Kas tiko eilė- 
raščiui, čia atsidūrė ne vietoje. Ir poemose Maironis su- 
kūrė šedevrams prilygstančių fragmentų — bet tai vis 
lyrinės digresijos. Maironio poema dar nepajėgė susiior- 
muoti, įsitvirtinti poeto kūryboje kaip galutinai susiklos- 
tęs, nuo lyriko nepriklausomas žanras. Eilėraštis ardė 
poemų kanoną. Maironis mokėjo ir mėgo pasakoti. Jis su- 
kūrė siužetinių eilėraščių, sau prisiimdamas „pasakoriaus“ 
vaidmenį, artimą XIX a. mūsų literatūrai (prisiminkime 
„Raseinių Magdę“, eilėraščius „Ant Medvėgalio kalno“, 
„Dyvitis“, „Ant Punios kalno“). Bet harmoningai sude- 
rinti stiprų jausmingą lyrizmą, meilės situacija pagrįstą 
siužetą su epiniu blaivumu rašytojui nesisekė. Tad ir 
šiandieną skaitytojo kontakias su Maironio poemomis yra 
nevienareikšmis. Iš vienos pusės, jos patraukia kaip svar- 
būs tikrai didelės kūrybinės asmenybės darbai, kaip pui- 
kūs savo sumanymais, kilniomis idėjomis, už kurias mes 
taip branginame Maironį, kūriniai, teikiantys progą ge- 
riau pažinti poetą ir jo vaizduojamą istorinę epochą. Ki- 
ta vertus, jos akivaizdžiai atskleis ir silpnąsias rašytojo 
kūrybos vietas. Literatūrologus Maironio epiniai kūriniai 
skatina giliau smelktis į rašytojo kūrybinę laboratoriją, 
atveria ne vieną įdomų meninio pasaulėvaizdžio bruožą. 
Kaip bežiūrėsi, ir Maironio poemos išliko mūsų literatū- 
ros gigantas. Kaip konstatuota V. Zaborskaitės, „pasi- 
naudojant paties poeto įvaizdžiu, galime sakyti, jog į 
dirvą mestas grūdas neprapuola veltui: Maironio surastie- 
ji lietuvių literatūrai lyrinės poemos principai gyveno iš- 
tisus dešimtmečius, lemdami dar kurį laiką ir tarybinės 
mūsų poemos veidą“??. 

Su pirmąja poemos „Mūsų vargei“ redakcija ir 1920 
metų „Pavasario balsų“ laida Maircnis užbaigė dar vie- 
ną — ryškų ir prasmingą — savo kūrybos etapą. 


28 Zaborskaitė V. Maironis, p. 385. 

Paskutinieji dvylika Maironio gyvenimo metų stebina 
darbų intensyvumu. Rašytojas buvo peržengęs šeštą de- 
šimtį, kai ėmėsi įspūdingo skaičiaus darbų. Tada buvo 
parašyta apie dvidešimt eilėraščių, libretas „Nelaimingos 
Dangutės vestuvės“, sukurta istorinė trilogija „Kęstučio 
mirtis“ (1921 m.), „Vytautas pas kryžiuočius“ (1925 m.), 
„Didysis Vytautas — karalius“ (1930 m.). Įtampos pa- 
reikalavo penkiatomis „Raštų“ leidimas, be grožinės kū- 
rybos apėmęs anksčiau tris kartus jau publikuotą „Lie- 
tuvos istoriją“ ir naujai iš skaitomų Kauno universitete 
paskaitų kurso išaugusią „Trumpą visuotinės literatūros 
istoriją“. Iš šalies žiūrint, rašytojo gyvenimas atrodo bu- 
vęs našus ir prasmingas, bet jį kartino įvairios tiek asme- 
ninio, tiek ypač visuomeninio pobūdžio aplinkybės. Visi, 
kas yra tyrinėję Maironio gyvenimo ir kūrybos kelią, iš- 
ryškina jo vėlyvojo meto dramatiškuosius aspektus. V. My- 
kolaitis-Putinas kalbėjo apie „pasenusio poeto nusivyli- 
mą ir pyktį dėl išniekinto idealo“, kurį poetas „tegalėjo 
išlieti aštriais satyrų žodžiais“, apie tai, kad Maironis 
į senatvę kaip kūrėjas buvęs pasmerktas, nes buvo „fa- 
tališkai į buržuazinę visuomenę įspraustas“ ir „neturėjo 
nė kur iš jos išsiveržti, gal tik tose priešingybėse bei kon- 
iliktuose rasdavo kūrybinio pajėgumo, apsaugančio jį 
nuo visiško sumenkėjimo“.2! K. Korsakas, atsižvelgda- 
mas į faktų visumą, siūlė išskirti baigiamąjį Maironio 
gyvenimo etapą, susijusį su buržuazijos valdymo Lietu- 
voje periodu, pavadindamas šį poeto biografijos tarpsnį 
tiesiog tragišku: „Šioje situacijoje Maironis iškyla prieš 
mus kaip tragiško likimo poetas“32, 

Jau senokai Maironis jautė, kad nepritampa prie savo 
meto, kad jau seniai nedalyvauja pačiame visuomeninio 
ir liter: tūrinio gyvenimo sūkuryje. Iš dalies dėl to meldė, 


3! Mykolaitis-Putinas V., ten pat, p. 340, 341. 
32 Korsakas K., ten pat, p. 249. 

kad jo dvidešimt penkerių metų kūrybinio darbo sukak- 
ties (dar 1913 m.) visai neminėtų. Likimas pynė į šio 
poeto garbės vainiką po lygiai: tai rožes, tai erškėčius. 
Niekas taip greitai ir taip ryškiai neišgarsėjo iš lietuvių 
poetų kaip Maironis, ir niekas kitas nepatyrė tokios skau- 
džios priekaištų krušos kaip jis. Į gyvenimo saulėlydį 
rašytojas ne tik nebevaidino pirmaujančio poeto vaid- 
mens, bet buvo netgi uoliai neigiamas. Jaunoji rašytojų 
karta, atėjusi į literatūrą kitokiomis sąlygomis, siekė ki- 
tų tikslų. Niekas kitas jiems taip netrukdė kaip Maironis, 
kurio galima buvo nemėgti, gal net nepakęsti, bet nepa- 
tirti jo magiško poveikio neįmanoma. O kūrėjui, meninin- 
kui tai nemaža kliūtis. 

Vis giliau į praeitį traukėsi nacionalinio atgimimo epo- 
cha, iškėlusi ir įkvėpusi Maironio talentą, suteikusi jam 
galingus ir patikimus sparnus. Buržuazinės Lietuvos res- 
publikos sąlygomis išryškėjo naujos idėjinės dominantės. 
Deja, netgi Maironiui, buržuazinėje valstybėje kurį laiką 
mačiusiam savo realizuotą idealą, ne visos jos tiko. 
Poetas vis labiau ėmė pasigesti idealizmo, nepakentė sa- 
vanaudiškumo, jis tapo griežtas buržuazinių veikėjų at- 
žvilgiu. Sitiek jėgų atidavusiam už lietuvių tautos išsi- 
vadavimą iš carinės priespaudos jungo poetui dabar te- 
ko keršytojo vaidmuo. „Idealistas — šauklys ir realistas— 
demaskuotojas — štai du priešingi Maironio patriotizmo 
poliai“33,— reziumavo V. Mykolaitis-Putinas. Gal todėl 
greitai buržuazinės valdžios viršūnės Maironį „primiršo“. 
Poetui tenka tik garbingas visuomenės patriarcho vaid- 
muo, jis gerbiamas tik kaip relikvija. Maironį bandoma 
aktualizuoti, iš jo laukiama oficialios buržuazinės ideo- 
logijos kūrinių. Deja. Anksčiau toks įkvėptas poeto pilie- 
tinis eilėraštis dabar dažniausiai tėra menko lygio. Ir 
tik satyriniai, pliekiamieji, pasak Vaižganto, kūriniai 
skamba su neapgaulingu įkarščiu. Kaip daug Maironis 


3 Mykolaitis-Putinas V., ten pat, p. 340. 

turėjo suprasti, kad buržuazinės respublikos himno fra- 
zes įjungtų į satyrinį kontekstą: 


Lietuva — didvyrių žemė 
Mūsų giedama seniai; 
Bet iš tos didybės semia 
Savo nauda tik velniai. 


Nepasitenkinimas socialine tikrove ir slegianti amžiaus 
našta pastūmėjo Maironį į vienatvę, susimąstymą, o iš 
jų į meditacinę lyriką. Nuo eilėraščių padvelkia jaunys: 
tės prisiminimų nostalgija („Seniai aš laukiu išsiilgęs...“ 
„Taip malonu draugą mielą / Man bebūtų jaust arti“), 
juose negailestingai atsiveria vienišumo akivarai („Aš 
be tavęs kaip be lietaus išdžiūvus žemė...“), jie žada tik 
susitaikymo su likimu paguodą, PR priverstinę ra- 
mybę: 

Irgi ant mano kapo-duobės, 

Gal nebužilgo, gal netikėtai 
Requiem liūdną varpas kalbės, 
Sergėt paliepęs nakčiai žvaigždėtai. 


Egzistencinių motyvų sustiprėjimą iš dalies liudija ir 
„Rigvedos“ vertimai. Maironio kūrybos kelias jau įžengė 
į savo paskutinį spiralės ratą. Dabar poetas ne tiek pyko 
dėl gyvenimo negerovių, kiek iš įkoptų aukštumų žvelgė 
į savo širdies ir kūrybos gelmę, ieškodamas pastovių ver- 
tybių, ieškodamas išminties, bandydamas dar sykį įręžęs 
pečius, atlaikyti negailestingą laiko ir istorijos spaudimą... 


Istorija... Lietuva... Žmogus, jo išgalės... Apie tai mąs- 
tė Maironis, kai, kantriai palinkęs, rašė savo istorines 
dramas. Viena po kitos jos gimė po poeto plunksna ir 
žengė į Valstybės teatro sceną. Deja, ten didelio pasise- 
kimo nesulaukė: greičiau paliudijo gęstančią garsaus ra- 
šytojo šlovę. „Kęstučio mirtis“ suvaidinta 1924, „Vytau- 
tas pas kryžiuočius“ — 1925, „Didysis Vytautas--karalius“ 
1930 metais. Spektaklius režisavo ir kunigaikščio Kęstu- 

čio vaidmenį atliko B. Dauguvietis. Kaip pastebėjo 
K. Korsakas, rašyti istorines dramas Maironį paskatino 
ir tai, „jog tokiam plačiam rašytojo užmojui šiame žan- 
re susidarė reali galimybė ir prasmė tiktai, susikūrus 
mūsų profesionaliam teatrui, kuris ėmėsi su brangiai kai- 
nuojančia butaiorija statyti Maironio dramas. Pažymėti- 
na, kad „Kęstučio mirtis“ ilgą laiką buvo vienas iš ofi- 
cialių, šventinių Kauno dramos teatro spektaklių. Be to, 
Maironio istorinių dramų, kurios paprastai vadinamos 
„vytautinėmis“, pagrindinė tendencija artimai sutapo su 
Vytauto adoracija, kurią kultivavo valstybiniu mastu 
buržuaziniai valdantieji sluoksniai“9*. Vytauto vardas 
Maironiui reiškė be galo daug. Jis artimas maironiška- 
jam patriotizmo idealui. Kęstutį ir Vytautą — du Lietu- 
vos didžiuosius kunigaikščius — poetas mini savo lyrikoje. 
Pirmąjį iš jų, kaip padeda suprasti Maironio parašy- 
toji „Lietuvos istorija“, jis gerbė kaip nepralenkiamą kar- 
žygį: „Keistutis nors pražiles karionėse ir ant arklio, 
vienok ir ant senatvės, palikęs valdymėriu plačios Lietu- 
vos, neieškojo atilsio, bet kaip galėdamas dangstė savo 
krūtine brangią tėvynę nuo neprietelių“.35 Labiausiai jau- 
dino rašytoją Kęstučio biografijoje jo tragiška mirtis, jos 
politinės aplinkybės. Tai ir vaizdavo pirmoji iš dramų. 
Bet visų labiausiai poetas didžiavosi Vytautu, o kodėl 
paaiškėja iš pačių pirmųjų „Lietuvos istorijos“ eilučių: 
„Vytauto viešpatavimas yra visų garbingiausias lietuvių 
istorijoje. Niekados Lietuva nei pirm, nei paskui nebuvo 
teip tvirta, kaip Vytautui viešpataujant; todėl tas laikas ir 
gali vadintis apogėja lietuvių darbų“.*9 „Visados užimtas, 
visados darbuose, jisai, rodos, nežinojo atilsio“, taip cha- 
rakterizavo Maironis Vytautą. Matyt, kad idealizuojan- 
čioje charakteristikoje būta daug objektyvios tiesos. Juk 
būtent už išmintingą, teisingą valdymą gyrė Vytautą 
vienas garsiausių praeities filosofų M. Montenis. Taigi 

3 Korsakas K., ten pat, p. 257—258. 

3 Maironis (S. M-lis). Lietuvos istorija, p. 91, 

36 Ten pat, p. 111. 

Maironis savo istorinėms dramoms rašyti turėjo du pa- 
lankius momentus — mėgstamus herojus ir gerai pažįs- 
tamą faktinę medžiagą. Kaip tik dėl to oficialiuose 
buržuazijos sluoksniuose buvo tikimasi sulaukti tipiškų 
kunigaikščių kulte pjesių. Deja, Maironis apvylė. Jam „bu- 
vo netgi priekaištaujama buržuazinėje spaudoje, nurodant, 
kad „kūrinio dramatiškoji akcija“ menkai pasitarnauja 
„Vytauto geniališkuosius proferansus iškelti, jo asmeny- 
bę, kaip galingiausio anų laikų valdovo, nušviesti“ 37 

Charakteringa, kad savo istorinėje trilogijoje Maironis 
išvedė į sceną istorijos didybės ir naštos prislėgtus he- 
rojus. Nepaisant didžiulės jų dvasios galios, jų turimos 
karinės ir politinės valdžios, jie nelaimingi. Kiekviena 
trilogijos dalis baigiasi tragiškai. Istorija uždeda jiems 
šlovės vainiką, bet palaužia sparnus. Dramų beviltiškos 
pabaigos labai įsidėmėtinos. 

Kaip vieną pagrindinių Maironis istorinėse dramose 
įtvirtino potencialaus pavojaus, nerimo, tarpusavio nepa- 
sitikėjimo situaciją Ja apibūdinamas XIV, XV amžių 
Lietuvos gyvenimas. Nė:a ramybės po paprastų Žmenių 
stogu, nėra jos valdovų rūmuose. Tik nerimo priežastys 
nevienodos. Teigiamai vaizduojami Lietuvos valdovai ir 
didikai gyvena nuolatinėje įtampoje dėl valstybės likimo. 
Neigiami personažai Maironio pajungti išdavystės, sa- 
vanaudiškumo idėjai išreikšti. Rašytojas vienas iš pirmų- 
jų lietuvių dramaturgijoje praskleidė sudėtingą valdžios 
poveikio žmogui psichologinį mechanizmą, įtikinamai pa- 
rodydamas, kad egoistiniais sumetimais įteisintas pirmu- 
mas pražudo asmenybę, atnešdamas nesuskaičiuojamas 
nelaimes pavaldiniams, liaudžiai, visos valstybės intere- 
sams. Ir atvirkščiai. Maironis Kęstučio ir visų pirma Vy- 
tauto paveikslais pademonstravo teigiamą kilnių idėjų 
vaidmenį atskiro žmogaus ir visos tautos likimui. Tad bent 
iš dalies Maironio istorinė trilogija gali būti laikoma ir 
idėjų dramos atstove lietuvių dramaturgijoje. Tuo labiau 


37 Lankutis J. Lietuvių dramaturgijos raida. V., 1979, p. 251—252, 

kad ir čia, kaip ir savo poemose, Maironis išliko lyrikas: 
jis daugiau perteikia savo personažų jausmus, negu pla- 
čiau piešia jų motyvus. J. Lankutis Maironio dramas pa- 
vadino istorinėmis politinėmis melodramomis, pabrėžda- 
mas, kad poetas „rašė politinės problematikos ir politinius 
konfliktus vaizduojančias dramas (tuo keliu vėliau ėjo 
ir V. Krėvė, rašydamas „Mindaugo mirtį“). Dramaturgi- 
joje visais laikais egzistavo ir egzistuoja politinės prob- 
lematikos kūriniai su savo idėjinėmis funkcijomis bei 
tendencijomis, formaliais ypatumais ir epochos požymiais. 
Jie taip pat įsijungia į bendrą dramaturgijos raidos pro- 
cesą, atspindi kai kuriuos jo dėsningumus**8, Tai žodžiai, 
paskirti Maironio dramoms nuo skeptiško kritikų vertini- 
mo apginti, jų savitumui teoriškai pagrįsti. 

J. Lankutis labai teisingai yra pastebėjęs, kad Mairo- 
nio dramos nėra siaura prasme „vytautinės“. „Vytauto 
asmenybė čia gana statiška ir blankoka (kaip ir kiti isto- 
riniai personažai — Kęstutis, Jogaila, Skirgaila ir kt.). Di- 
dysis Lietuvos kunigaikštis yra tik pastovesnis vaizduo- 
jamų įvykių dalyvis. Į pagrindinę vietą iškyla aštri po- 
litinė to meto Lietuvos gyvenimo situacija ir apskritai 
krašto likimas.“ Tai labai svarbu. Ir čia, savo vienuose 
paskutiniųjų kūrinių, rašytojas liko visų pirma politikas. 
Politikas ir savo tėvynės, savo tautos ir liaudies patrio- 
tas. Čia dar vieną kartą stipriai atsiskleidė Maironio de- 
mokratizmas. Tas pakilumo ir šventumo jausmas savo 
liaudies atžvilgiu nuostabiai suvienija rašytojo dramatur- 
giją su pačiais iškiliausiais jo poezijos kūriniais (tokiais 
eilėraščiais, kaip „Kur bėga Šešupė“, „Mano gimtinė“ ir 
„Lietuva brangi“). 

Maironio dramos nutapė plačią Lietuvos istorijos dro- 
bę, nuklysdamos į XIV ir XV amžius, lietuvių kovų su 
kryžiuočiais ir didikų tarpusavio intrigų laikus. Sutelk- 
damas dėmesį į valdovus ir diduomenę, rašytojas juos 


38 Ten pat, p. 251—252. 
39 Ten pat, p. 253. 

vaizdavo kaip tautai įpareigota luomą, plačiai atspindė- 
damas liaudies poziciją, jos neklystantį teisingumą. Ir 
čia rašytojas demonstravo pačius tauriausius lietuvių tau- 
tos bruožus, iš jų pirmiausia patriotizmą, pasiaukojimą 
tėvynei, fizinį ir moralinį grožį. Charakteringa ir tai, kad, 
kaip kituose kūriniuose, liaudį dramose atstovauja Žemai- 
tija (Laimutė: „Ar mes? Nuo Betygalos: ten, kur Duby- 
sa /Bėga ant Kauno mėlyna juosta“). Iš rankų į rankas 
ėjo poeto numylėtas kraštas, apšlakstytas ir lietuvių, ir 
jų priešų krauju. Kovose užsigrūdino valingas, uždaras 
jos gyventojų būdas. Šiems pairiotiniams momentams 
atskleisti Maironis negaili (kai kur išiesdamas) erdvės, 
įveda etnografinę medžiagą (šokius, žaidimus, dainas), 
kuri yra vertinga netgi siaura pažintine prasme. Liaudies 
atstovų lūpoms Maironis patikėjo ir savo eilėraščius 
(„Kęstučio mirtyje“— eil. „Pavasaris“, „Eina garsas“). 
Didžiųjų Lietuvos kunigaikščių Kęstučio ir Vytauto di- 
dybė ir tragizmas vaizduojami kuo glaudžiausiai su pa- 
prastų feodalinės Lietuvos gyventojų likimu. Tai buvo 
novatoriškas ir charakteringas Maironio dramų bruožas: 
„„„Maironio trilogijoje yra ir valdovo tragedijos, ir isto- 
rijos tragizmo momentų“*?, 

Tai, kas buvo pradėta Maironio, įgavo gyvą atgarsį 
šiuolaikinėje lietuvių dramaturgijoje. Šiandieną, perskai- 
čius dramas, negalima nepastebėti galbūt atsitiktinio, bet 
esamo ryšio su J. Grušu, Just. Marcinkevičiumi. Šie ra- 
šytojai kūrė ir kuria nacionalinę dramaturgiją, traktuoja 
istoriją aktualiai, atverdami jos nūdienę ir ateities pers- 
pektlyvą, ryškindami tautinių ir bendražmogiškųjų veiks- 
nių ryšį ir svarbą. 


Esmingiausia Maironio kūrybinio palikimo dalis vis 
dėlto yra lyrika. Jos įnašas į lietuvių kultūrą didžiausias. 
Keičiantis istorinei aplinkai, nebe taip aktualios tapo kai 
kurios rašytojo idėjos, bet labai reikšminga išliko jo su- 
kurta poetinė forma. 


4 Ten pat, p. 255. 


46 


Maironis galutinai suformavo lietuviškos lyrikos mo- 
delj, sukūrė normatyvinę lietuvių eilėraščio poetiką. „Tai, 
ką klasicistai įgyvendino XVIII amžiuje, lietuvių lyriko- 
je buvo realizuota tik Maironio kūryboje, kurioje jau 
nerasime žanrinio amorliškumo, tematinės ir stilistinės fun- 
kcijos nesutapimo“.*! Maironio vaidmuo lietuvių literatū- 
roje šiuo požiūriu tolygus A. Puškino įnašui į rusų poe- 
ziją. Poetas suteikė eilėraščiui aiškią linkmę ir prasmę, 
kūrė ir realų, ir tikrovę kiek idealizuojantį, išryškinantį 
gražiąsias jos savybes meną. Maironis domėjosi tik esme, 
bendrosiomis tendencijomis. Jo kūryba, nors ir įkvėpta, 
bet disciplinuota proto, logikos, taisyklinga, įtikinama, 
priderinta prie skaitančios visuomenės galimybių, prie li- 
teratūrinės konvencijos ir tradicijos. Šviečiamajai epochai 
artimas Maironio lyrikos didaktinis, pamokantis turinys, 
jos teikiamos moralės ir etikos pamokos, apeliuojančios 
į skaitytojo protą per jausinus. 

Svarbus Maironio estetikos bruožas — nacionalinis sa- 
vitumas. Poetas tiesiog meistriškai pasinaudojo lietuvių 
eilėraščio folklorine atmintimi, savo pirmtakų tradicija. 

Maironis sukūrė ištisą klasikinę lietuvių poezijos mo- 
kyklą, kurioje vieną svarbiausių vietų užima poetinės 
kalbos pamokos. Nuo to meto, kai buvo parašyti pirmieji 
„Pavasario balsų“ eilėraščiai, prabėgo daug laiko, bet ir 
šiandien negalime nesidžiaugti Maironio sukurtos poeti- 
nės formos lengvumu, paprastumu, aiškumu. 

Lemiamą posūkį Maironis įvykdė lietuvių eiliuotinės 
kalbos raidoje. „Maironis <...> ne tik galutinai įteisino 
silabotoninę eilėdarą, bet ir atvėrė naujas perspektyvas 
jos raidai, kartu nulemdamas ilgalaikį jos dominavimą 
lietuvių literatūroje“.42 Formuojantis Maironio eilėdarai, 
nemažos įtakos yra turėjusi rusų klasikinė poezija 
(A. Puškinas, M. Lermontovas, F. Tiutčevas). „Su rusų 
poezija neabejotinai susijęs Maironio eilėdaroje vyrau- 

al Areška V. Lietuvių tarybinė lyrika. V., 1983, p. 58. 
*2 Girdzijauskas J. Lietuvių eilėdara. Siiabinės-toninės sistemos 


susiformavimas. V., 1966, p. 269. 

jantis 4-pėdis jambas. Galimas daiktas, kad ir Maironio 
draminių kūrinių metrai buvo labiau orientuoti į rusų 
eilėdarą. <...> Greta rusų silabotoninės eilėdaros, Mai- 
ronio eilėdaroje atskirų pėdsakų paliko lenkų, vokiečių, 
ukrainiečių metrikos dėsningumai“ 43 


J. V. Gėtė yra pastebėjęs, kad men inkai miršta tada, 
kai atlieka savo misiją. Šiam genialiam mąstytojui atro- 
dė, kad ateina tas laikas, kai likimas nuo menininko 
nusigręžia. 

Kaip talentingas rašytojas, savo misiją alliko ir Mairo- 
nis, taip lemtingai sutapęs su istoriniu laiku. Poetas mi- 
rė 1932 metų birželio 22 dieną. Jo kūnas ilsisi Kauno 
senamiestyje, Katedros prieglobstyje. Memorialinėje lento- 
je iškalti paties rašytojo pasirinkti ir testameniu patvir- 
tinti žodžiai, paimti iš poemos „Raseinių Magdė“: 


Kaip man gaila to balto senelio, 
Kurs, užstojęs ant amžino kelio, 
Jau nebkelsis ant balso varpų, 
Ir ant kelių ainius pasodinęs, 
Nebepasakos bočius atminęs, 
Nep-stars iš šaltųjų kapų! 

Daugiau kaip pusė amžiaus praėjo nuo poeto mirties, 
o jo kūryba vis atranda daugybę savo gerbėjų ir mylėto- 
jų, vis kitaip įsipina į lietuvių literatūros istoriją, ugdo 
jau nebe pirmą rašytojų kartą. 


Irena Slavinskaitė 


3 Mikšytė R. Literatūrinės įtakos lietuvių silabotoninei eilėda- 
rai. — Kn: Lietuvių poetikos tyrinėtimai. V., 1974, p. 73. 

LYRIKA 


AČIŪ TAU, VIEŠPATIE 


Ačiū Tau, Viešpatie, jogei mylėdamas 
Sergėjai mano gyvenimo rytą: 

Argi tai sykį per daug patikėdamas 
Bėgau į tinklą, gudriai užrazgytą! 
Zūti neleido tik šventas tikėjimas, 
Tėviškas Tavo Apveizdos budėjimas. 


Siela, suvarginią žemės kelionėje, 
Žadinai „sursum“ stebėtinais tonais; 
Dainiumi pašaukei savo malonėje, 
Menką paskaitęs su dvasios valdonais; 
Ir iškentėjusioj mano krūtinėje 

Meilę įžiebei šalies begaliniąją. 


Kuo už Apveizdą, už giesmę galingają 
Beatsilyginau? Tau suvartojau? 
Skambančią giesmę ir širdį jausmingąją 
Argi ne kryžkeliais kartais aikvojau? 
Kaltas! Bet teisi taip daugel kentėjusį, 
Tavo gerybėje viltį padėjusį!.. 

TAIP NIEKAS TAVĘS NEMYLĖS 


Jau niekas tavęs taip giliai nemylės, 
Kaip tavo nuliūdes poeta! 

Ar kas ir kančių tiek pakelti galės 
Tiktai dėl tavęs, numylėta? 


Kiek ašarų jam išriedėjo griaudžių, 
Kieksyk kaip žvaigždė sidabrinė 
Per kiauras naktis nesumerkė akių, 
Kai uždegei jauną krūtinę! 


Kas suleikė tau, numylėta-graži! 
Tą įstabią, slaptąją galią, 
Kuria į dausas jojo dvasią neši; 
Vėl dega jam norai atšalę! 


Daug žemės puikių ir gražių dukterų 
Jo širdį pavergti norėjo: 

Dėl dainų-žiedų, dėl eilių įkvėptų 

Ir auksą, ir vardą žadėjo. 


Tau puikūs pečių neapsupo šilkai, 
Tu proto netemdai gražybe,— 
O tu tik viena širdies raktą radai 
Skaisčia savo skausmo gilybe! 


Bet jam tos negaila jaunystės giedros, 
Kad skausmo širdis nesuprato; 

Nes veidu žydros užtekėjai aušros, 

Ir naują pasaulį jis mato. 

Tada tai jo gema pirmoji giesmė, 
Liūdnesnė už girių ošimą, 

Nes švieti jaunam kaip aukštybių žvaigždė 
Tr šventą neši įkvėpimą. 


Pasklido giesmė po tą šalį toli, 
Kur Nemuno vandenys bėga; 
Pažino tave ir pamilo visi: 

Ir rūmai, ir sodžių sermėga. 


Poetams kitiems numylėta ranka 

Iš liaurų vainiką nupynė, 

Tu jį nors atmint ar atminsi kada? 
Tu, jo numylėta tėvyne! 


AS NORĖČIAU PRIKELTI 


Aš norėčiau prikelti nors vieną senelį 
Iš kapų milžinų 
Ir išgirsti nors vieną, bet gyvą žodelį 
Iš senųjų laikų! 


Gal poezijos naują pasemčiau šaltinį, 
Tik ne tą šiandieninį, 

Kurs ir rūbą, ir dvasią paskolintą gavo, 
Oi, ne savo, ne savo! 


Gal išklausčiau tada, kur tos kanklės auksinės 
Vaidelučių garsių; 

Kai jas pirštais paliesčiau, užkaistų krūtinės 
Nuo balsų įstabių. 


Sudrebėlų kanai!.. Ne kapai didžiavyrių 
Užmigdyti tarp girių, 

Tik užmirusios mūsų krūtinės be žado, 
Be idėjos, be vado. 


Pranokėjų kalba nebe viešnia gal būtų 
Po bajorų dvarus! 

Gal tiek ančkeliais brolių-lietuvių nežūtų 
Po kraštus svetimus! 


Gal suprastų tada, ką jiems Nemunas šneka, 
Kai nakčia mėnuo teka; 

Ko tos tamsiosios girios griaudingai vaitoja? 
Apie ką jos dūmoja? 


Veltui mano troškimai prikelti senelį 
Iš kapų milžinų! 
Ir išgirsti nors vieną, bet gyvą žodelį 
Iš senovės laikų! 

POEZIJA 


Išvydau ją, kai vakarinė 

Žvaigždė skaisčiai danguos mirgėjo, 
O marių erdvė begalinė 

Nuo pilno mėnesio tviskėjo. 


Gamtos ramumo ir svajonės 
Zefyro nedrumstė dvelkimas; 
Ramiai ilsėjos vargo žmonės, 
Padangiais skrido Serafimas. 


Išvydau ją ant marių krašto: 
Skruostai kaip marmuras išbalę; 
Iš jos akių skaičiau be rašto 
Tylaus ilgėjimos begalę. 


Gamtos ramumas neramino 
Jos iškentėjusios krūtinės; 
Nuo žemės ašarų vadino 
Sesutę žvaigždės sidabrinės. 


Iš lūpų skundo negirdėjau, 
Tiktai jaučiau jos širdį baugią 
Ir netikėtai pamylėjau 
Našlystės mano liūdną draugę. 


O ji, padavusi man lyrą, 
Į tą užburtą vedė šalį, 

Kur takas ašaromis byra, 
Kuriuo retai kas eiti gali. 

Gražybių paslaptis nurodžius, 
Ji širdį man jausmingą gvildė; 
Jai stebuklingus davė žodžius 
lr ausį dainomis pripildė. 


Gražus regėjimas prapuolė, 
Ir kraujas gyslose sustingo!.. 
O vis negal širdis-varguolė 
Užmiršti veido paslaptingo. 


POETA 


„Sudieu“ juk kartkartėms girdėjau 
Gal iš krūtinės nešaltos; 

Bet vieno, vieno negalėjau 

Lig šiol užmiršti niekados!.. 


Nebuvo žodžių nei dejonės; 
Nebiro ašaros, oi ne! 

Tiktai pasaulis ir jo žmonės 
Išrodė kaip sapnų sapne! 


Ir nuo tų metų man ant veido 
Nevieši rytmečio juokai; 
Draugai stebėdamies apleido, 
Ir bėgo nuo manęs vaikai. 


Tada, paėmęs aukso lyrą, 
Pravirkdžiau stygomis aidus, 
Būrys, apstojęs skausmo vyrą: 
„Poeta,— nutarė, — graudus!“ 


Raminas skurdžios jų krūtinės 
Balsais, kaip balsimo lašu: 
Patsai ramumo nepažinęs, 
Kitiems išganymą nešu. 

IŠ DANUTĖS AKIŲ 


Iš Danutės akių tai dangus, tai naktis; 
Jų gelmė — amžina paslaptis 
Pasakyk, pasakyk, kas per galia-dvasia 
Tavo žavinčios akyse? 


Kad man vakar sakei, jogei myli mane, 
Tų akių neužmiršiu, oi ne! 

Lyg pavasario rytas, kad šypsos meiliai 
Ir jo žavi pirmi spinduliai. 

Bet dabar į akis tau pažvelgti bijau: 
Jas blakstėnais užleidi tuojau... 

Pasakyk man vienam, pasakyk, balandėl! 
Ko taip liūdi? Kodėl, oi kodėl? 


Vėl pažvelk maloniai! Aš tau giesmę už tai, 
Giesmę naują išvesiu rimtai; 

Paklausyk, parymok, ar ne tavo pačios 
Bus tai pasaka vargo-kančios? 


O, prašnek maloniai! Ta kančia, tie vargai, 
Man tikėk, nebevargins ilgai; 

Vien tik dainiaus giesmėj jų aidai bepaliks 
Ar į širdį nekaltą įsmigs. 


Daug kentėjus šalis, žeme bočių senų, 
Pasiilgusi saulės dienų, 

Atsibuski ir kelkis, džiaukis veidu viešu: 
Atgimimo tau giesmę nešu. 

Aš tau giesmę nešu ištvermės ir vilties 
Po sunkios vakarykščios nakties! 


Daug kentėjus Danute, užmirški vargus! 
Juk tu — mano naktis ir dangus... 

TAIP MAŽA PARAMOS 


Taip maža paramos ant žemės: 
Daug verksmo, skausmo ir kančios! 
Retai dangus, rūsčiai aptemęs, 
Prašvinta ant našlės-galvos. 


Bet kas pažino įkvėpimą, 

Jo aukštus, dangiškus jausmus, 
Kas gavo brangų atminimą, 
Tas čia našlaičiu nebebus. 


Tam ir nakčia žvaigždelė švies, 
Tarp skausmų jam saldžiai kalbės; 
Nors tarp žmonių neras širdies, 
Bet nemylėt jų nemokės. 


Tas iškentėjusią krūtinę 
Apkaitins giesmėmis dangaus, 
O ašarėlę sidabrinę 

Ant veido meilė teišspaus. 

+ * * 


Seniai aš laukiu išsiilgęs, 
Dažnai meldžiuos karšta malda: 
Sugrįžk, sugrįžki, valanda, 

Kad skruostus ašara suvilgęs, 
Paliesiu lyrą kaip tada, 

Kai žėrė jaunas įkvėpimas, 

Jos balsui pritarė jaunimas. 

IŠNYKSIU KAIP DŪMAS 


Išnyksiu kaip dūmas, neblaškomas vėjo, 
Ir niekas manęs neminės! 

Tiek tūkstančių amžiais gyveno, kentėjo, 
O kas jų bent vardą atspės? 


Kaip bangos ant marių, kaip mintys žmogaus, 
Taip mainos pasaulio darbai! 

Kur Sardės? Atėnai? Ar Rymo garsaus 

Kur vyrai ar jų veikalai? 


O kas mano kančios? Ar tas įkvėpimas? 
Tie dvasios sumirgę žaibai!.. 
Tik kraujas sujudęs, širdies tik plakimas, 
Kuriems nebužilgo — kapai! 


Užmirš mano giesmes! Poetai kiti 
Ieškos įkvėpimo brangaus; 


"LTE LL 


Bet vėl kaip mane ji apgaus! 


Ir kas ta garbė, giesmėmis apdainuota? 
Šešėlis, kurs bėga greta! 

Išnyko žmogus: ir svajota-sapnuota 
Išblyško kaip ryto aušra! 

AR Aš KALTAS 


Ar aš kaltas, kad mano širdies 
Nenukalta iš šalto akmens? 

Kad tiek sykių apgautos vilties 
Neišsemsi kaip marių vandens! 
Rodos, širdžiai paskirta mylėti, 
Tai kodėl gi jai tenka kentėti? 


Kiek brangių atsiliepia vardų, 

Kai į buvusius žiūrim metus! 

Kiek apalpo ant lūpų maldų, 
Pamylėtus apleidžiant kraštus! 
Kam naujos pažinties beieškoti? 

Ar kad, sakant „sudieu“, beraudoti? 


Žmonės spėja iš veido ramaus, 
Būk man rožėmis klojas takai; 
Jiems nematoma mano vidaus, 
Na... ir laimės pavydi vaikai! 
Bet ar saulė kitaip betekėtų, 
Nors jie pragarą mano regėtų? 


Nenurimstanti ieško dvasia 
To, kas dora, gražu ir kilnu; 
Žiba ašaros man akyse, 
Apsigavusiam mielu sapnu; 
Bet ant žemės ieškot idealo, 
Tai vien troškulį kęsti Tantalo. 

Kartais kalba pagundos balsai, 

Nuo žmonių užrakinus duris, 
Negirdėti, nejausti visai, 

Į pasaulį užmerkti akis!.. 

Bet nors triukšmas už kalnų paliktų, 
Argi norai per tai beužmigtų? 


Nebesupusi aukso sapnais, 

Jau verčiau tegu audra užkauks 
Ir, prašnekus žaibais-milžinais, 
Ji kaip vyrą į kovą pašauks! 
Bent plačiau atsikvėptų krūtinė 
Ir man širdį nukaltų gelžinę! 


POETUI MIRUS 


Poeto pasiaptis, jausmus 
Sejoja kritikai per rėtį; 
Uždavinys mat įdomus — 
Aikštėn autentiškai išdėti. 


Išvilkę žmogų akyse 

Pricš sočią, žiovaunančią minią, 
Prekiauja gyva jo dvasia 

Ir rodo perpjovę krūtinę. 


Išplėšę žingeidžiais kabliais 
Jo širdžiai atilsio ramybę, 
Neklaus, ar pūną kaulai leis 
Paliesti savo šventenybę. 


O, nelaimingas! Įstabia 
Pagerbęs giesme meilės rytą!.. 
Nedovanos tau nei grabe, 
Atvožę amžinatvės plytą. 


Skurdžios gyvatos sūkury 
Neradęs laimės nei ramumo, 
Tu irgi dulkėse turi 
Besigailėt širdies jautrumo! 

MANO GIMTINĖ 


Ten, kur Nemunas banguoja 
Tarp kalnų, lankų, 

Broliai vargdieniai dejuoja 
Nuo senų laikų. 


Ten močiutė užlingavo 
Raudomis mane, 

Į krūtinę skausmą savo 
Liejo nežinia. 


Girios ūžė ten, minėjo 
Praeities laikus, 

Kai lietuvis netikėjo, 
Jog belaisviu bus. 


Ten apleistos pilys griūva 
Ant kalnų aukštai; 
Milžinų ten kaulai pūva, 
Verkia jų kapai. 


Ten užaugau, iškentėjau 
Aš kančias visas 

Ir pamėgau, pamylėjau 
Vargdienių dūmas. 


O tos dūmos vargdieninės 
Griaužia kai kada, 
Tartum rūdys geležinės 
Amžina žaizda. 

3. Raštai I 


PAVASARIS 


Pavasario saulė prašvito meiliai 
Ir juokiasi, širdį vilioja; 

Iškilo į dangų aukštai vėversiai, 
Čyrena, sparneliais plasnoja. 


Išaušo! išaušo! Vėjelis laukų 
Bučiuoja, gaivina krūtinę; 

Pabiro, pasklido žiedai ant lankų — 
Vainikų eilė pirmutinė. 


Taip giedra ir linksma! Tiek šviečia vilties! 
Vien meilę norėtum dainuoti, 

Apimti pasaulį, priglaust prie širdies, 

Su meile saldžiai pabučiuoti! 

DUETAS 


Jis 


Nesek sau rožės prie kasų: 
Ji širdį jauną pavilios; 
Dėl tavo meilės nebylios 
Kas nepamirš vargų visų? 
Ji širdį jauną pavilios. 


Jį 


Duok ranką man, jei tau sunku: 
Aš vesiu ją žvaigždžių keliais, 
Vainikais pindama žaliais, 
Erškėčius raudama taku, 

Aš vesiu ją žvaigždžių keliais. 


Abudu 


Naktis graži. Kvapai žiedų 
Svaigina alpstančius jausmus; 
Liūliuoja, supa, neša mus 
Aukštai nuo žemės valandų!.. 
Svaigina alpstančius jausmus. 


Jis 


Svajonių mano ir kančios 
Tu nesuprasi niekados; 

Tik gaila bus tau valandos 
Kaip mano ašara skaisčios!.. 
Tu nesuprasi niekados. 

Ji 


Ant tavo vyriško peties 

Duok pasiguost žmonių varguos! 
Aukštai girdi? Aidai danguos!.. 
Tu neužmirši ios nakties!.. 
Duok užsimiršt žmonių varguos! 


Abudu 


Naktis graži. Kvapai žiedų 
Svaigina alpstančius jausmus; 
Liūliuoja, supa, neša mus 
Aukštai nuo žemės valandų! 
Svaigina alpstančius jausmus. 


VASAROS NAKTYS 


Ramios, malonios vasaros naktys; 
Medžio užmigęs nejuda lapas; 
Viskas nutilo, viskas nurimo, 

Vienos tik žvaigždės mirkčioja, dega. 


Viskas užmigo, viskas nurimo; 
Žemę apsupo meilės svajonės; 
Neša jos sielą, neša, liūliuoja, 
Ilgesio pilnos ir įkvėpimo. 


Vasaros naktys, ramios, malonios, 
Atilsiu liūdną širdį viliojat! 

Tiek tų ant žemės sielvartų, vargo!.. 
Jūs tiktai vienos ramios, vienodos. 


Ramios, vienodos! Magiška jėga 
Migdote gamtą saldžia svajone! 

Kam gi nemigdot mano troškimų? 

Ko man taip ilgu, ko man taip liūdna? 


Noris apimti visą pasaulį; 

Noris mylėti Dievą aukščiausį; 
Noris pasiekti amžiną grožį!.. 

Ko gi taip liūdna? Ko gi taip ilgu? 

SAULEI LEIDŽIANTIS 


Taip liūdna man kartais ant saulės laidos! 
Tarytum šviesos spinduliuos 

Palydžiu sapnus paskutinės maldos; 

Lyg, rodos, ko trokštu, gailiuos! 

Ir norint rytojaus sulaukti viliuos, 

Man liūdna ant saulės laidos. 


Ilgėjimo mintys eilių eilėmis 
Vyniojasi iš atminties: 

Vilioja į tolį žvaigždžių akimis 

Po priedanga sargo-nakties, 

Ir slėgdamos gula sunkiai ant širdies 
Tos mintys eilių eilėmis. 


Pavargusiai gamtai ilsėtis ramu 

Po priedanga mėlsvo dangaus: 
Žvaigždžių milijonai žydru margumu 
Iš aukšto ant jos besargaus; 

Tik atilsio mano dvasia neragaus, 
Nors gamtai ilsėtis ramu! 

UŽMIGO ŽEMĖ 


Užmigo žemė. Tik dangaus 
Negęsta akys sidabrinės, 

Ir sparnas miego malonaus 
Nemigdo tik jaunos krūtinės. 


Neužmigdys naktis žvaigždės, 
Nenuramins širdis troškimų; 
Dvasia ko ieško, kas atspės, 
Kai skęsta ji tarp atminimų! 


Aušra saulėtekio nušvis, 
Ir užsimerks nakties šviesybės; 
Neras tik atilsio širdis: 
Viltis nežvelgs į jos gilybes!.. 

SUOLELIS MIšKE 


Kas tą vietelę aplankys, 
Tai rankai ačiū pasakys, 
Kuri suolelį tašė, kalė. 

Čia taip malonu ir ramu! 
Pripildo paukščiai čiulbimu 
Tą žalią be pastogio salę. 


-~ TUPI šARKA 


Tupi šarka ant tvoros, 
Nenuvaldo uodegos, 

Riečia, kraipo mandagiai. 
Po dvarus visur lakioji, 

Tai atspėk gi man, margoji: 
Kokio vėjo bus piršliai? 


Uodegytę pakraipyk, 
Visą tiesą pasakyk: 

Iš rytų ar vakarų? 

Va, į kairę! Ten Baltūras; 
Fi, ne ponas, — juodas būras!.. 
Bet daug turi pinigų. 


Oi šarkyte, tu kvaili! 

Kam į dešinę suki? 

Tas be grašio, nors gražus!.. 
O į vakarus, margoji, 
Uodegytės ar nemoji? 

Ar nuo mylimo nebus? 

KUKAVO GEGUTĖ 


Kukavo gegutė, kukavo ilgai; 

Jai atliepė girių jausmingi aidai 
Paklausė našlaitė tada: 

Kiek metų jai žemėje skirta vargų? 
Kiek laiko ilgėsis Dangaus angelų? 
Kiek verks be pastogės maža? 


Triskart sukukavo gegutė margoji. 
„Taip maža vargų suskaitei man, geroji! 
Per daug gailestingos širdies!.. 

Bet kas pamokys įsirengt į kelionę? 
Kaip Dievo pasveikinsiu aukštą malonę? 
Kas mažą našlaitę apšvies? 


Trejybei pavesiu pirmuosius metus, 
O kūdikiui Jėzui antrieji tebus! 

O Tau, Motinėle, treti! 

Tu melstis į Dievą mane mokinai, 
Marija, Tave taip aš myliu karštai! 
Privesi prie Dievo pati. 


„Garbė Jėzui Kristui!“ ištarsiu priėjus; 
Aukščiausias paglostęs šauks aukso dirbėjus 
Ir lieps man prisegti sparnus. 

Tada kaip kregždelė į dangų nuskrisiu, 

O žemę lankydama, žmones mokysiu 
Užjausti našlaičius mažus“. 


DŽIOVININKĖ 


Paslaptingi, 
Stebuklingi 
Praeities aidai 
Jai vaidinas, 
Pinte pinas 

Kaip laukų žiedai, 


Širdį baugią — 
Mano draugę 
Ilgesio varguos 
Kas mylėjęs, 
Daug kentėjęs, 
Besupras, paguos? 


Ne šis svietas — 
Saltas, kietas, 
Pilnas sopulių, 
Ne sesytės — 
Baltalytės, 

Ne melai piršlių... 


Draugės vienos — 
Karsto sienos, 
Smeltini kapail!.. 
Ir į varią 

Jiems pritarę 
Gedulo varpai! 


Gražią, mielą 

Jauną sielą, 

Skaisčią kaip versmė, 
Neš į brangų 
Rūmą-dangų 

Angelų giesmė. 

J. St. 


Aš nežinau, graži sesute! 
Ar šluostei ašaras varguos, 
Kada mylėjai vien matutę 
Ir sargą-angelą danguos. 


Aš nežinau, ar ko gailėjos 
Ramiai tebmieganti širdis, 
Kada neliūdo, neilgėjos 
Vienuolė tavo paslaptis. 


Ar kiaurą naktį lig aušrinės 
Akių sumerkti negavai, 


Kada, prispaudus prie krūtinės, 


Tiktai kryželį bučiavai? 


Kai tavo sąžinė jausminga 
Kas dieną vystėsi skaisčiau, 
Ar nebuvai tada laiminga? 
Aš nežinau; atspėt bijau... 


Kitų dienų kita saulutė 
Tau sužavėjo akeles, 

Ir užmiršai dabar, sesute, 
Linksmąsias savo daineles. 


Žemyn nusviro ant krūtinės 
Galvutė nuo jaunų pečių, 

O mintys sunkios, begalinės 
Iš erdvių slenka paslapčių. 

Jų neapveiksi, neužspausi, 
Gyvatos žengdama taku, 

Tik valandoj karčioj paklausi, 
Kodėl, Dievuliau, taip sunku? 


Bet nesiskųsi tosios galios, 
Kuri tau širdį surakys; 

Tik veido marmuras išbalęs 
Oi daugel, dauge!l pasakys!.. 


Sirdis man verkia: tavo sielą 
Suprasti vienas aš galiu; 

Bet skirta eit man, mano miela, 
Kitu gyvenimo keliu. 


JEI ŽEMĖ ŠIRDĮ VILIOJO 


Jei žemė kada širdį man ir viliojo, 
Tai jos neišpildė maldos: 

Tarp žemės sapnų ji ko kito ieškojo, 
Ko čia neatras niekados. 


O taip, neatras! Jei į tai netikėjau, 
Jei klydau, kaip daugel kitų, 

Tai galvą aukštai iki galo mokėjau 
Nešioti, neliesdams purvų. 


Laimingas tasai, kurs be kūno sapnavo; 
Kam švietė žvaigždė tolima; 

Kurs savo gražaus idealo negavo 
Pažinti arčiau niekada. 


Kaip paukštis budrus, taip iš anksto beskrysta 
Žmogaus apgaulingi sapnai; 

Bet gėlės kely greit nuo saulės pavysta 

Ir lieka vieni stagarai!.. 


Aukščiausi, davei širdį man begalinę, 
Ją vienas suprasti gali; 

Tu vienas gali atgaivinti krūtinę, 
Kad kryžkeliais žūna baili. 


Tu vienas esi nemeluota gražybė, 
Kurs amžiais be vakaro švies! 

Ir Tau tik vienam, Amžinoji Teisybe, 
Visi pajautimai širdies! 

UOSIS IR ŽMOGUS 


Amžiaus ilgus metus 
Augo uosis gražus, 

Ir augo, ir lapais žaliavo; 
Tarp pakalnių plačių, 
Tarp beržų, drebulių 
Viršūnės jis nelenkė savo. 


Daužė jį vėsulai,— 
Nedrebėjo jisai, 

Puikiai ir iš aukšto žiūrėjo; 
O kai žvaigždės nušvis 
Per žvainąsias naktis, 
Jautriai apie meilę šlamėjo. 


Jam prie šono tada 

Iš šaknų jo greta 

Uoselis žalsvutis išdygo: 
Skleidė uosis šakas, 

Per naktis ir dienas 

Iš džiaugsmo siūravo, nemigo. 


Jau nerūpi miškai, 

Taip nežiūri aukštai, 

Vien ‘sūnų prie šono sau glaudžia; 
Baidos šiaurio aštraus, 

Nes jam gaila sūnaus, 

Ir dūmą niūniuoja jau griaudžią. 

Dvelkia oras minkštai, 

Auga jaunas aukštai 

Ir skleidžias platyn, ir didžiuojas — 
Uosis lenkias žemyn, 

Jėgos eina menkyn, 

Kas kartą mažiau belapuojas. 


Stai atėjo žmogus, 

Blizga kirvis aštrus, 

Pakirto ilgmetį užgavęs; 
Jauno uosio pečiai 

Sudrebėjo baisiai, 

Žaiiuoja tačiau kaip žaliavęs. 


Iš kamieno tiesaus 

Dročiai karstui išpjaus 
Lentų, nes tėvai susenėjo; 
O viršūnę tašys: 

Vygė bus ir lopšys, 

Nes kūdikis klykti pradėjo. 


Bėga metai kiti, 

Supa lopšį pati 

Ir pirmgimiui savo dainuoja: 
„Auk, maželi gražus, 

Kaip tas uosis puikus, 

Kurs slėnio atkrantėj svyruoja“. 


AUGO PUTINAS 


Augo putinas, augo, žaliavo; 
Skleidė žiedus prieš saulę baltai; 
Kai mergaitės aplinkui dainavo, 
Siurpo uogos kaip kraujo lašai. 


Kam tos uogos raudonos 

Ir šakutės jų plonos? 

Kas prisegs prie širdies — 
Atminties? 

Ar sau kaklą jų siūlu apries? 


Daug mergaičių pakrančiais Dubysos 
Kaip lelijų baltų ir aukštų; 

Zydi veidu kaip putinas visos; 
Gražesnių neišgirsi balsų. 


Skamba giesmės auksinės 

Iš jausmingos krūtinės. 

Kam gi putinas teks? 

Kas prisegs? 

Raudonasis kam širdį uždegs? 


Visos puikios ir tevo augimo 
Geltonąsias sau pina kasas; 

Kaip aguonos tarp linksmo jaunimo, 
Bet Marytė užtemdo visas. 


Jai baltveidės pavydi, 

Jai ir putinas žydi, 

Į ją stiebias visi; 

Ko gi ji 

Taip nuliūdus ir taip nerami? 

Vakar veidu kaip rožė žydėjo, 
O šiandieną nuleido akis, 
Lyg gėlelė palinko nuo vėjo, 
Neužmiega ilgai naktimis. 


Ar nuo Juozo išmoko, 
Kai suktinę jie šoko, 
Taip nuliūsti gailiai? 
Sopuliai 

Neramino ir Juozą giliai. 


Oi, dabokite širdį, sesytės, 
Kai nešioste žalius vainikus! 
Vienas žodis, į širdį įkritęs, 
Sužavės nekalčiausius sapnus. 


Kam šilkų melagystė,— 

Jums brangesnė mergystė; 
Tegul jums pavydės 

Tos garbės 

Putinai, kai prieš saulę žydės. 


MERGAITĖ 


Pražydo, pasklido žiedai po laukus 

Ir pievas išpynė margai; 

Aš skinsiu, sau pinsiu rausvus vainikus, 
Žydėsiu, kaip žydi laukai. 


Banguoja ir mainos tarp kalnų žalių 
Upelis nuo margo dangaus; 
Stebėsiuos, gėrėsiuosi vilnių blaivių 
Ir savo vainiko gražaus. 


Sučilbo-pragydo tarp girių saldžiai 
Paukštelių byla įvairi; 
Dainuosiu-ringuosiu po girią skardžiai 
Ir aš, karalienė graži. 


Sužvengė, subildo žirgelis toli: 
Bernužis atjoja giria; 

Palėkusi slėpsiuos; žaibu-akimi 
Pažvelgsiu tiktai paslapčia. 

SMUIKUI GRIEŽIANT 


Pagundintos stygos, mikliai užlinguotos, 
Atliepia nuo smuiko, net juda laukai; 
Ir šokti išėjo, žiedais vainikuotos, 
Baltveidės sesutės, bernužių pulkai. 


Gaili ašarėlė seneliui iškrito; 

Nuliūdus nusviro galva nuo pečių: 

Jis atminė dieną pavasario kito, 

Kad pats nerimavo prie smuikų skardžių. 


Jam rodės, dar vakar jaunystė žydėjo; 
Šiandieną pražilo plaukai nuo šalnos!.. 
Ir ašari dvi nenoroms išriedėjo: 
Pagailo anos vakarykščios dienos. 


Oi, bėga tos dienos kaip vandenys upės, 
Kaip brangųjį turtą pagriebęs vagis; 

O kapas beširdis, gyvybę išlupęs, 
Bežiūrint užmerkdins skaisčiąsias akis. 


AKYS 


Vertimas 


Bleus ou noirs, tous aimės, tous beaux. 
Sully Prudhomme 


Oi, daugel gražių, numylėtų akelių, 
Juodų, mėlynų, aušrai tekant, žiūrėjo! 
Siandiena jos miega ramiai tarp kapelių, 
O saulė sau teka, kaip tuomet tekėjo. 


Už dieną ramesnės jūs, naktys žvaigždėtos, 
Akių sužavėjote tokią daugybę! 

Štai žvaigždės bešviečia, dangaus numylėtos, 
O žydros akutės aptrauktos tamsybe. 


Bet argi tos akys daugiau nebegali 
Regėti, kai mūsų pakalnę apleido? 

O ne! Tikį kitą jos nukreiptos šalį! 
Į Dievą, kurio mes nematome veido! 


Kaip skriejančios žvaigždės, nors mus ir apleidžia, 
Nors jų nematai, bet danguj pasilieka, 

Taip lygiai blakstėnai akių užsileidžia, 

Bet žydros akutės nevirsta į nieką. 


Tos mėlynos, juodos, tos gražios akutės 
Atvertos į šviesą aušros begalinę! 
Anapus kapų žiūr jų šviesios lėlutės, 
Nors žemė šaltoji prispaudė krūtinę. 

Versta iš rusų „Christos voskres“ 


Bažnyčioj gieda „aleliuja“; 
Bet aš tyliu, širdy skaudu: 
Čia žemėj ašaros, Žudynės, — 
Tai balsas giesmės velykinės 
Tarytum tyčiojas skundu. 


Bažnyčiose Velykas švenčia 
Pasaulis mūsų pažangus, 

O brolis brolio neapkenčia! 
Ir kaip pažemintas žmogus! 


Kad Kristus šiandie iškilmingą 
Išgirstų „aleliuja“ čia, 

Jisai prieš minią nuodėmingą 
Pravirktų ašara karčia. 

ko * * 


Ne pranašas, aš ne kovot, 
Aš ne žmonių mokinti, — 
Aš Dievo įkvėptas giedot, 
Su lyra giesmes pinti. 


Einu sau Viešpaties taku, 
Bjauriuosi melagybe; 

Į širdį giesmėmis šneku, 
Joj žadinu dievybę. 

MALDA 


Kad širdį tau skausmas kaip peiliais suspaus, 
Kad žmonės pabėgs ir tavęs neužstos, 
Pakelk tada širdį nuo žemės aukščiau, 

O bus tau be žodžių kentėti lengviau. 

Ei, bėk prie galingos maldos: 

Ramiau tau krūtinė vaitos! 


Kaip balsimas sopulį kūne ramina 

Ir ugnį gesina, ir gydo žaizdas, 

Taip alpstančią širdį malda atgaivina 
Ir gydo kančias paslapčiausias visas!.. 
' Bet tas josios galią tiktai tesupras, 
Kas kruviną širdį marina. 

KAM ŠIRDĮ DAVEI? 


Kam man Tu, Viešpatie, davei 
Tą karštą širdį vien kentėti? 
Kodėl aš negaliu blaiviai, 
Šaliai kaip dauguma žiūrėti? 


Norėčiau lygiai aš visus 
Prispaust prie degančios krūtinės, 
O balsas sąžinės grasus 

Man sielą griaužia bekankinęs! 


Išplėšk man širdį kruvinai, 
Kad jos negundintų ta žemė, 


Kur vienos kovos, kur sapnai 
Galų gale tik kančią lemia. 


88 


PRIEŠ ALTORIŲ 


Atsiklaupęs prieš altorių, 
Prieš Švenčiausį pagarboj, 
Nuraminti širdį noriu 
Dievo amžinoj globoj. 


Bet tos mintys palaidūnės, 
Išsiblaškiusios keliais, 
Žemės amžinos klajūnės, 
Ar kada nurimti leis?.. 


„Mea culpa!“ į krūtinę 
Nusižeminęs mušuos,— 
Spindi siela diemantinė, 
Spindi ašarų lašuos. 

MARIJOS GIESMĖ 


Marija, Marija, 

Skaisčiausia lelija, 

Tu švieti aukštai ant Dangaus! 
Palengvink vergiją, 

Pagelbėk žmoniją, 

Ją gelbėk nuo priešo baisaus! 


Mes, klystantys žmonės, 
Maldaujam malonės; 

Marija, maldų neatmesk! 
Tarp verkiančių marių 

Šių žemiškų karių 
Nupuolančius stiprink ir vesk! 


Ir kūno silpnybė, 

Ir žemės puikybė, 

Ir pragaro juoda dvasia 
Į prapultį stumia 
Žmonijos daugumą 

Ir žudo galybe tamsia. 


Kaip upės bėgimas 

Taip mus įpratimas 

Kas kartą vis traukia žemiaus; 
Vargai kasdieniniai 

Kaip pančiai gelžiniai 

Mus rišti kada bepaliaus? 

Silpni, nusiminę 
Tavęsp paskutinę 
Tematome viltį tiktai; 
Tu savo malone 

Šiai žemės karionei , 
Palengvinti galią žinai! 


Marija, Marija, 
Skaisčiausia lelija, 
Dangaus karaliene šviesi! 
Užstok prieš Aukščiausį 

Tu žmogų menkiausį! 

Taip daugel pas Dievą gali! 


MARIJOS GIESMĖ 


Prie stebuklingo šv. Marijos paveikslo 
Krekenavos bažnyčioje 


Mylimoji Karaliene, Viešpati Dangaus, 
Neapleiski čia ant žemės vargstančio žmogaus! 
Tu stebuklais įgarsėjus, 

Viltį Tavimi padėjus, 

Neapleisk manęs! 


Ir neduoki, Motinėle, man pražūt gyvai! 
Sugrąžink prie tikro Dievo klaidžiojant kreivai, 
Kad nerūstinčiau Jo veido, 

Kurs tiek kartų man atleido 

Nuodėmių kaltės. 


Taip esmi vargais suspaustas iš jaunų dienų! 
Tie vargai — tai kietas jungas įpročių senų. 
Gelbėk žmogų nelaimingą 

Savo globa stebuklinga, 

Motina Dangaus! 


Tu Krekenavos paveiksle žinoma plačiai, 

Kad stebuklais trauki žmones iš ugnies stačiai; 
Nuo perkūnijos trenkimo, 

Nuo piktųjų užpuolimo 

Apgini veikiai. 


Kad prie tavo numylėto dangiško Sūnaus 
Šauksiuos verkdamas per teismą veido malonaus, 
Duok, kad Teismas Jo baisingas 

Man išpultų maloningas 

Valandoj mirties! 

DIDYSIS ŠEŠTADIENIS 


Kam raudos ir verksmas prie karsto Mesijo? 
Raminkis, pasaule visa! 

Kas neša gyvatą, mirties tas nebijo; 

Jo pagarbai — dvasios tyla! 


Palaimintas Vaisius, kurs žmogų pakėlė, 
Ant kryžiaus iškeltas patsai! 

Kurs žmogui kaltam, atgailos ašarėlę 
Išspaudęs, atleidžia visai. 


Nuo saulės rytų iki jos užtemimo 
Ant kryžiaus ištiesęs rankas, 

Jis paskelbė žemei laikus atgimimo; 
Laimingas, kursai Jį supras! 


Apkaltos jau pančiais tamsybių galybes: 
Jokūbo nušvito žvaigždė! 

Silpnos moteriškės atleista kaltybės 

Per ją — Izraelio garbė! 


Kam raudos ir verksmas prie karsto Mesijo? 
Raminkis, pasaule visa! 

Kas neša gyvatą, tas mirti nebijo: 

Jo garbei — tik dvasios tyla! 

SV. AUŠROS VARTŲ MARIJAI 


N'apleiski mūsų, motinėle, 

Kuri Aušros n'apleidi vartų! 
Mums širdys sopančios išgėlė: 
Užtark, užtarus mus tiek kartų! 
Taip daug gali prieš Visagalį, 
Užtark vargingą mūsų šalį! 


Į Vilniaus brangią mums šventovę 
Taip trokštam pulti Tau po kojų; 
Bet svetimi ten įsibrovę 

Lankyt Tave kelius pastojo. 
Užtark pas Tėvą visagalį 

Kad mums grąžintų Vilniaus šalį. 


Juk Vilnius — mūsų Gedimino, 
Juk ten Kazimieras Globėjas! 
Šventos Kalvarijos kalnyno 
Kas aplankyt nesižadėjęs? 

Mes verkiam, Vilnių prisiminę: 
Grąžinki mums tėvų sostinę! 


Per amžius Vilniuj stebuklingai 
Globojai mūsų tėvus, gynei, 
Būk ir vaikams jų maloninga, 
Sostinę sugrąžint tėvynei! 
Užtark, užtark pas Visagalį, 
Kad Jis grąžintų mūsų dalį! 

TOS PAčIOS GIESMĖS VARIANTAS 


Pasiilgę Tavęs, Lietuvos motinėle, 

Kuri Vilniuj stebuklais gini Aušros vartų, 
Stai nuliūdę maldaujame, rankas iškėlę, 

O išgirski, išgirsk, mus užtarus tiek kartų! 
Nuramink mūsų sopančią, skaudžią krūtinę: 
Sugrąžink mūsų bočių, tėvelių sostinę! 


Kaip tėvai lankė Vilniuje tavo šventovę, 
Taip ir mes Tau norėtumėm pulti po kojų, 
Bet į brangias angas svetimi įsibrovę, 

Pas Tave pasiguosti mums kelią pastojo. 
Nuramink mūsų sopančią, skaudžią krūtinę: 
Sugrąžink mūsų bočių, tėvelių sostinę! 


Ten juk mūsų ant kalno pilis Gedimino! 
Ten bažnyčia Kazimiero švento Globėjo! 
Kas Kalvarijos kalnų nelankė, nežino? 
Mūsų mintys ir širdys juos taip pamylėjo! 
Nuramink mūsų sopančią, skaudžią krūtinę: 
Sugrąžink mūsų bočių, tėvelių sostinę! 


Amžiais Vilniuj stebuklais Globėja galinga! 
Mūsų tėvus ir bočius globojai ir gynei; 
Būk ir mums, Motinėle, vaikams maloninga: 
Sugrąžink mūsų Vilnių, išplėštą tėvynei! 
Nuramink, nuramink mūsų skaudžią krūtinę: 
Sugrąžink mūsų bočių-prabočių sostinę! 

SUNKU GYVENTI 


Sunku gyventi žmogui ant svieto; 
Visur tik vargas, nelaimės vienos; 
Nuo nuliūdimo, skaudaus ir kieto, 
Tulže apkarto gražiausios dienos. 


Lapus nuo medžių rudenio vėjas 
Dar taip neblaško žiauriai į šalį, 
Kaip daužo vargšą skausmas užėjęs, 
Kad žmogus vietos rasti negali. 


Lopšy mes verkiam, saulę išvydę; 
Verkiame, meilės pančius pažinę; 
Verkiam, nuo kelio tiesaus nuklydę; 
Verkiame, karstą sau prisiminę. 


Veltui, nugręžęs akis atgali, 
Tarp atminimų ieškai ramumo; 
Nieks nuraminti tavęs negali 
Nei išmatuoti širdies gilumo. 


O Dieve didis ir Tėve brangus! 
Pastiprink žmogų, silpną ir menką, 
Taip sutvarkytą, kad vien tik Dangus 
Jo begaliniams norams užtenka. 

RUSŲ LAIKAIS PRIEšAUŠRIS 


Neregėti aušros!.. Taip prailgo naktis! 
Beldžia vėjas į langą bailiai; 
Nebenori jau miego pabudus naktis, 
Nors negreit patekės spinduliai. 


Ilgos naktys žiemos; argi laukti dienos? 
Laikas keltis į darbą, šeimyna! 

Mūsų vyrai jauni šiaurio-vėjo n'atbos; 
Juos pavojai vilioja, masina. 


Bet ankstybi be Dievo palaimos darbai 
Neatneš, ko taip trokšta žmogus: 

Kas per savaitę nori darbuotis sveikai, 
Tenebūnie maldoj nerangus! 


Pasimelskim karštai, kad mus sergėtų Dievas 
Nuo nelaimių, nuo audrų, šalnų; 

Kad turėtų Apveizdoje pasėlius, pievas, 

Juos apsaugotų nuo kirminų. 


Kad derėtų javai, jų nekirstų ledai, 
Kad kaimynai nekenktų pikti, 

Kad vienybėj gyventų šeimynos vaikai, 
Nesipeštų lyg sau svetimi. 


O paskui tekini su palaima maldos, 
Pasiskirstę kiekvienas sau dalį, 

Eisme dirbti ir vargt dėl bendrosios naudos, 
Kaip kas moka, numano ir gali. 


4. Raštai I 97 


JEI KADA PANČIAI NUKRIS 


Jei po amžių kada skaudūs pančiai nukris 
Ir vaikams užtekės nusiblaivęs dangus, 
Mūsų kovos ir kančios, be ryto naktis 

Ar jiems besuprantamos bus? 


Ką mums žada rytojus?.. Tikėk, jei gali! 
Nes ir kaip begyvent ir kentėt be vilties? 
Rodos, Dievas užmiršo!.. O žmonės mieli, 
Palauk, iki ranką išties! 


Tarp vargų-sopulių be rasos ir žvaigždės 
Mūsų mėlynos akys apteko kraujais; 
Kam mirtis jas užmerkė, laimingas ilsės, 
Sirdies nebekruvins vargais. 


O tačiau mes, be ašarų jungą dienos 
Nešdami, be nakvynės keliaujame sau, 

Ar mums audros užkauks, ar kas kelią užstos, 
Aukščiausis, tarnaujame Tau. 


Nei vaitoti, nei verkti nepratę visai, 
Vien atstatom krūtinę, apkaltą ledu: 
Ne be žado širdies mes kokie milžinai, 
Bet sielą prakalbint sunku! 


O, kad oro plačiau kiek pasemt krūtine! 
Kiek ten jausmo gilaus, nepradėtų jėgų!.. 
Ar tai viskas užmirs vien svajonių sapne? 
Ar žūsme keliais be darbų? 

O, kaip kartais sunku! Ar kas norint supras? 
Bet gana, ne be vardo mus audros išgriaus! 
Užgiedokime, vyrai, sau dainas linksmas! 
Kaip vyrai keliaukim toliaus! 


Jei po amžių kada skaudūs pančiai nukris 
Ir vaikams užtekės nusiblaivęs dangus, 
Mūsų kovos ir kančios, be ryto naktis 

Ar jiems besuprantamos bus? 


MIšKAS ŪŽIA 


Miškas ūžia, verkia, gaudžia; 
Vėjas žalią medį laužo; 
Nuliūdimas širdį spaudžia, 
Lyg kad replėmis ją gniaužo. 


Girios tamsios, jūs galingos, 
Kur išnykote, plačiausios? 
Dienos praeities garsingos, 
Kur pradingote, brangiausios? 


Miškas verkia didžiagirių: 
Baisūs kirviai jas išskynė; 
Verkia Lietuva didvyrių: 
Jų neprikelia tėvynė. 


Kas mums praeitį grąžintų 
Ir jos garsą, ir jos galią? 

Kas tuos kaulus atgaivintų, 
Kur po žemėmis išbalę? 

* * * 


Tu girele, tu žalioji, 

Tu, kurią laikai išgriovė, 
Tu, lietuvi, kurs vaitoji.., 
Jūs užmirštumėt senovę! 


Bet tas šaltas šiaurės vėjas 
Blaško žmones ir girelę 

Ir daužydamas užėjęs 

Mus iš miego kelte kelia. 


Mainos rūbai margo svieto: 
Silpnas kelia, tvirtas griūva; 
Nebijokim vargo kieto, 

Juk be jo galiūnai pūva! 


Atsibus tėvynės sūnūs, 
Didžią praeitį atminę; 
Pagimdys vargai galiūnus, 
Ugnimi uždegs krūtinę! 

SALIN, DŪSAVIMAI 


Salin, nusiminę dūsavimai skaudūs! 

Jie silpnina dvasią paikai. 

Ar mums kaip mergaitei raudoti nuraudus, 
Nors spaudžia nelaimės, vargai? 

Ne taip mūsų bočiai didvyriai kariavo, 
Kai, gindami brangiąją Lietuvą savo, 

Jų ėjo į kovą pulkai. 


Kam trokšti pradengti tą uždangą-girią, 
Kur slepia kelius ateities? 

Juk Dievas teisingas ir valdo, ir skiria 
Laikus iš aukštos paslapties! 

Kas bijo šešėlio,— šešėlius temato, 

Tas Dievo galybės tikrai nesuprato: 
Naktis jam visur be vilties. 


Kaip vyrai be baimės mes stokim į kovą, 
Kaip milžinas amžių baisus, 

O meilė tėvynės tebūnie vadovu 

Ir Dievas, kurs valdo visus! 

Darbuosmės ir eisme, kur šaukia tėvynė! 
Mylėsme ir gerbsme, ką proseniai gynė! 

Tėvynė iš miego pabus. 


Ne kumštė tevaldo pasaulį šiandieną, 
Bet meilė, tikyba, šviesa! 

Ne kardui abišaliam kalsime plieną: 

Jo apmaudo galia — maža. 

Kas kardu kariauja, nuo kardo ir žūva, 
Ar maž po milžinkapius kaulų jau pūva? 
Kita ateitis artima! 

Į darbą, į darbą, kaip Dievas įsake, 

Su tekančia saule vilties! 

O Tėvas aukščiausis, kurs amžiais mus plakė, 
Paguodžiančią ranką išties. 

Su Dievo pagalba, ir mokslu šarvuoti 

Tik stokim į darbą už laisvę kovoti, 

Išnyks palydovai nakties! 


NEDAUGEL MŪSŲ 


Nors mūsų, broliai, nedaugel yra, 
Tačiau mes tvirti, jei riš vienybė; 
Į darbą stokim vyras į vyrą: 

Sujungtos rankos suteiks stiprybę. 


Didžios nelaimės spaudžia tėvynę, 
O priešas laukia jos prapuolimo, 
Kapuose bočiai, kurie ją gynė, 
Mes gi prislėgti nusiminimo. 


Tačiau tėvynė dar nepražuvus; 
Nušvis jos vėlei garbė spindėjus; 
Nuslinks ta šmėkla, kaip ir nebuvus; 
Saulutė džiugins vėl patekėjus. 


Tai ko gi mūsų dvasia beliūsta, 
Norint ne kartą širdį ir skausta; 
Pabudę naktį varykim rūstą: 

Dienos šviesesnės ateitis rausta. 

UŽTRAUKSME NAUJĄ GIESMĘ 


Užtrauksim naują giesmę, broliai, 
Kurią jaunimas tesupras! 
Ne taip giedosme kaip lig šiolei: 
Kitas mąstysime dūmas. 


Drąsiai, aukštai 
Pakils balsai: 

Išauš kita gadynė! 
Užgims darbai, 
Prašvis laikai. 
Pakils jauna tėvynė! 


Aušra naujos gadynės teka: 
Nušvis ir saulės spinduliai; 

Juk nujautimas širdžiai šneka 
Taip aiškiai, linksmai ir saldžiai. 


Drąsiai, aukštai 
Iškils balsai ir t. t. 


Numesk, tėvyne, rūbą seną, 
Kurį užvilko svetimi! 

Jį meilės kerštas tekūrena 
Tėvynės meilės ugnimi! 


Į darbą, vyrai! Šalį jauną 
Prižadins meilės rytmetys; 
Galybė meilės viską griauna: 
Žiemos ledus ji sutirpys. 

Ranka mus spaudžia geležinė, 
Krūtinę apkala ledais: 
Uždekim meile sau krūtinę! 

Į kovą stokim milžinais! 


Tas ne lietuvis, kurs tėvynę 
Bailiai kaip kūdikis apleis; 
Kursai pamins, ką bočiai gynė 
Per amžius milžinų keliais. 


Tas ne lietuvis, kurs jos būdo, 
Jos žemės dainų nemylės; 
Neverks, kad patys sūnūs žudo 
Kas verta meilės ir garbės. 


Tas ne lietuvis, kurs dar bijo 
Atsižadėt sapnų nakties, 

Kurs bėgs nuo žygių, kalavijo, 
Kursai didžiais darbais nešvies 


Į darbą, broliai, vyrs į vyrą, 
Šarvuoti mokslu atkakliu! 
Paimsme arklą, knygą, lyrą 
Ir eisim Lietuvos keliu! 


Drąsiai, aukštai 
Iškils balsai: 

Išauš kita gadynė! 
Užgims darbai, 
Nušvis laikai, 
Atgims jauna tėvynė. 

NEBEUŽTVENKSI UPĖS 


Nebeužtvenksi upės bėgimo, 
Norint sau eitų ji pamažu; 
Nebsulaikysi naujo kilimo, 
Nors jį pasveikint tau ir baisu. 


Naujos idėjos — darbas ne vaiko: 
Užtvenktos mėto audrų žaibus! 
Nesustabdysi bėgančio laiko: 
Vaikas tik trukdo amžių darbus. 


Vyrai lietuviai, auštančią dieną 
Mūsų nors sūnūs visgi išvys! 
Griaukime amžiais užverstą sieną, 
Norint gailėtųs jos beprotys! 


Amžiais pavergta keliais tėvynė; 
Jos atgimimą jaučia dvasia. 
Ginkim, ką mūsų proseniai gynė! 
Žadinkim brolius meile drąsia! 


Ginkime kalbą, žemę, jos būdą! 
Stokim į darbą kaip milžinai! 
Laimina Dievas sėjamą grūdą, 
Laimina vaisių: gema šimtai. 


Kas vakarykščio sapno ieškotų, 
Tam labą naktį galim užtraukt; 
Svetimą rūbą kas dar nešiotų, 

Tam nusibostų galo belaukt. 


107 


LIETUVA BRANGI 


Graži tu, mano brangi tėvyne, 
Šalis, kur miega kapuos didvyriai: 
Graži tu savo dangaus mėlyne! 
Brangi: tiek vargo, kančių prityrei. 


Kaip puikūs slėniai sraunos Dubysos, 
Miškais lyg rūta kalnai žaliuoja; 

O po tuos kalnus sesutės visos 
Griaudžiai malonias dainas ringuoja. 


Ten susimąstęs tamsus Nevėžis 
Kaip juosta juosia žaliąsias pievas; 
Banguoja, vagą giliai išrėžęs; 

Jo gilią mintį težino Dievas. 


Kaip puikūs tavo dvarai, tėvyne, 
Baltai iš sodų žalių bekyšą! 

Tik brangią kalbą tėvų pamynę 
Jie mūsų širdis mažai ką riša. 


Kaip linksma sodžiuos, kai vyturėlis 
Jaukiai pragysta, aukštai iškilęs, 

Ar saulė leidžias, ir vakarėlis 
Ramumą neša, saldžiai nutilęs. 


Bažnyčios tavo ne tiek gražybe, 
Ne dailės turtais, ne auksu žiba; 
Bet dega meilės, maldos galybe, 
Senųjų amžių gyva tikyba. 

Kai ten prieš sumą visi sutarę 
Griaudžiai užtraukia „„Pulkim ant kelių“, 
Jausmai bedievio vėl atsidarę 

Tikėti mokos nuo tų vaikelių. 


Graži tu, mano brangi tėvyne, 
Šalis, kur miega kapuos didvyriai! 
Ne veltui bočiai tave taip gynė, 
Ne veltui dainiai plačiai išgyrė! 


KUR BĖGA ŠESUPĖ 


Kur bėga Šešupė, kur Nemunas teka, 

Tai mūsų tėvynė, graži Lietuva; 

Čia broliai artojai lietuviškai šneka, 

Čia skamba po kaimus Birutės daina. 

Bėkit, bėkit, mūsų upės, į marias giliausias! 

Ir skambėkit, mūsų dainos, po šalis plačiausias! 


Kur rausta žemčiūgai, kur rūtos žaliuoja 

Ir mūsų sesučių dabina kasas, 

Kur sode raiboji gegutė kukuoja, 

Ten mūsų sodybas keleivis atras. 

Kur žemčiūgai, žalios rūtos, kur raiba gegutė, 
Ten tėvynė, ten sodybos, ten sena močiutė. 


Ar giedros išaušta pavasario dienos, 

Ar krinta po dalgiu žvangučiai lankos, 

Ar dreba nuo šalčio apleistos rugienos,— 
Mums savo tėvynė graži visados. 

Ar pavasaris išaušta, ar kaitri rugpjūtė, 
Tu gražiausia, maloniausia, Lietuva-matute! 


Ar šviečia mums saulė, ar orai aptemę, 

Tu mūsų brangiausia prabočių šalis! 

Čia prakaitu mūsų aplaistyta žemė, 

Čia tiek atminimų atranda širdis! 

Ar laiminga, ar varguose, visados tu miela, 
Atminimais taip turtinga ir brangi kaip siela! 

Čia Vytautas didis garsiai viešpatavo, 

Ties Žalgiriu priešus nuveikęs piktus; 

Čia bočiai už laisvę tiek amžių kariavo; 

Čia mūsų tėvynė ir buvo, ir bus. 

Čia kur Vytautas Didysis mus ir Vilnių gynė, 
Bus per amžius, kaip ir buvus, Lietuvos tėvynė! 


Apsaugok, Aukščiausis, tą mylimą šalį, 

Kur mūsų sodybos, kur bočių kapai! 

Juk tėviška Tavo malonė daug gali! 

Mes Tavo per amžius suvargę vaikai. 

Neapleisk, Aukščiausis, mūsų ir brangios tėvynės, 
Maloningas ir galingas per visas gadynes! 


OI NEVERK, MATUŠĖLE! 


Oi neverk, matušėle, kad jaunas sūnus 
Eis ginti brangiosios tėvynės! 

Kad pavirtęs kaip ąžuolas girių puikus 
Lauks teismo dienos paskutinės. 


Taip nelaužyk sau rankų, kaip beržo šakas 
Kad laužo užrūstintas vėjas; 

Tau dar liko sūnų; kas tėvynę praras, 
Antros neišmels apgailėjęs. 


Ten už upių plačių žiba mūsų pulkai: 

Jie mylimą Lietuvą gina; 

Kam nusviro galva, tam Dangaus angelai 
Vainiką iš diemantų pina. 


Daugel krito sūnų kaip tų lapų rudens: 
Baltveidės oi verks, nes mylėjo! 

Bet nei bus, nei tekės Nemune tiek vandens, 
Kiek priešų ten kraujo tekėjo. 


Vedė Vytautas ten didžiavyrių pulkus 

Ir priešų sulaužė puikybę: 

Už devynias mares, už tamsiuosius miškus 
Išvarė kryžiuočių galybę. 


Saulė leidos raudona ant Vilniaus kapų, 
Kai duobę kareiviai ten kasė, 

Ir paguldė daug brolių greta milžinų, 
O Viešpats jų priglaudė dvasią. 


O neverk, matušėle, kad jaunas sūnus 
Eis ginti brangiausios tėvynės! 
Kad pavirtęs kaip ąžuolas girių puikus 
Lauks teismo dienos paskutinės! 

TĖVYNĖS DAINOS 


Tėvynės dainos, jūs malonios, 
Taip širdį žadinat saldžiai! 
Kodėl tai mūsų gražios ponios 
Negieda jūsų gan seniai? 
Akutės melsvos, rankos baltos, 
Bet širdys jų kaip ledas šaltos. 


Sesutės mūsų nuo senobės 
Dėvėjo margus rūbelius; 
Dūzgeno plonas, baltas drobes 
Ir koja suko ratelius, 

O iš karštos jaunos krūtinės 
Skambėjo dainos sidabrinės. 


Kaip rožės jos tada žydėjo 
Ir lankė rūtų darželius, 
Dar vainikus žalius dėvėjo 
Ir šilko kaspinus žalius; 
Dainavo, gerbė žalią rūtą, 
Kęstučio žirgą ir Birutę. 


Kalbos nemindžiota gimtinės 
Nei dainų mūsų Lietuvos; 
Neskundės vyras nusiminęs 
Dėl meilės moterų lengvos! 
Tada už auksą nemylėta, 
Tada už dainą nemokėta. 


Kas atdarytų aukso skrynią 
Tėvynės dainų malonių? 

Ir kas prižadintų gadynę 
Sesučių, dainomis garsių? 
Tėvynės dainos, jūs auksinės, 
Be jūsų šąla mums krūtinės! 

EINA GARSAS 


Eina garsas Prūsų žemės: 
žirgą reik balnoti; 
Daug kryžiuočių nuo Malburgo 
rengias mus terioti. 
Pasilik, sesute, sveika! Nuramink širdelę: 
Aš pagrįšiu nepražuvęs į tėvų šalelę. 


Daugel turtų pas kryžiuočius 
nuo senos gadynės; 
Auksu žiba miestų bonės, 
šilko pilnos skrynės. 
Aš parnešiu sau iš Prūsų kalaviją kietą, 
Tau, sesyte, šilko skarą, diržą auksu lietą. 


Jau pavasaris išaušo, 
gieda vėversėlis,— 
Nebegrįžta nuo Malburgo 
mielas bernužėlis! 
Saulė leidos, buvo kova: kraujo daug tekėjo; 
Mylimasis už tėvynę galvą ten padėjo. 


Mano draugės gieda linksmos 
ir šilkais dabinas; 
Man gi ašaros tik rieda 
ir kapai vaidinas! 
Nekalbėsi, bernužėli, man meilių žodelių! 
Neužmausi aukso žiedo ant baltų rankelių! 

PIRMYN Į KOVĄ! 


Pirmyn į kovą už tėvynę, 
Už brangią žemę Lietuvos! 
Garbė tėvams, kurie ją gynė 
Ir kas už ateitį kovos! 
Pastiprink, didis Dieve, mus 
Atremti priešo puolimus! 


Už mūsų žeme numylėtą, 

Už bočių-milžinų kapus, 

Už brangų vardą paveldėtą, 
Kursai garsus pasauly bus, 
Palaimink, Viešpatie galingas, 
Lietuvių pastangas teisingas. 


Pirmyn gi, vyrai, už tėvynę, 
Už brangią žemę Lietuvos! 
Ją bočių bočiai amžiais gynė, 
Už ją ir jų vaikai kovos! 
Pastiprink, didis Dieve, mus 
Atremti priešo puolimus. 


Kur senas miestas Gedimino, 
Kur eina Nemunas platus, 
Kur mūsų vytį priešai žino, 
Kas drįs užpulti tuos kraštus? 
Palaimink, Viešpatie galingas, 
Atremti audras pragaištingas! 

ŽELIGOVSKIUI 
VILNIŲ PAGROBUS 


Pavojuj motina-tėvynė; 

Ateina audra iš pietų! 

Tai lenkas, išgama tautų, 
Mums neša pančius ir žudynę, 
Dvarų ieškodams prarastų. 


Dar vakar svetimoj vergijoj 
Prieš caro klaupės dievukus,— 
Prancūzo nūn globoj puikus 
Mums švaisto gautu kalaviju 
Ir mūsų degina laukus. 


Gana po priedanga brolystės 
Mums čiulpė syvus pasalais! 
Kultūros savo skarmalais 
Mums plėšė kalbą dėl lenkystės 
Ir smaugė savo verpalais! 


Dabar šalin numetęs kaukę, 
Ginkluotus siunčia plėšikus 

Ir taško mums kraujais laukus, 
O po Europą visgi šaukia, 

Kad tai ne jų būrys smarkus. 

Gana lietuviškos kantrybės! 
Ginkluota kelkis; Lietuva! 
Dienelė laukia nelengva! 

Bet gelbės dangiškos galybės, 
Ir paskutinė bus kova! 


Petys į petį už tėvynę! 

Nuo Palangos lig Varėnos, 
Sulaukę puotos kruvinos, 

Kaip mūsų proseniai ją gynė, 
Taip ginsme sūnūs šios dienos! 


NEPRIKLAUSOMYBĘ ATGAVUS 


Nejaugi tai ne sapnas? Ne svajonė, 
Viliojusi... dar vakar be vilties?! 
Nejau vergijoj slėgusi dejonė 
Dabar tik sapnas? šmėkla praeities? 


Jauna, laisva, pati savęs valdovė 
Tautų eilėn įstojo Lietuva, 

Savu krauju vergijos nusiplovė, 
Sutraukius pančius ištverme sava! 


Lyg būtų grįžęs amžius Gedimino 
Ir pilkalnių sukilę milžinai!.. 
Europos vėlei viešpačiai sužino 
Lietuvių vardą, skambantį šaunai. 


Už ką, už ką, Dievuliau, ta malonė, 
Jog leidai mums sulaukti tos dienos? 
O kiek kitų į amžiną kelionę 

Nuėjo skurdūs, laukdami anos!.. 


Už juos karščiau tėvynę gal mylėjom? 
Ar jai aukų gal nešėm brangesnių? 

O ne, o ne! Tiktai daugiau kentėjom, 
Per didūs nešti jungą kalinių! 


Likimą aukštą, Viešpatie, mums skyrei: 
Pirmiesiems džiaugtis laisvės spinduliais! 
Garbė jums, budrūs šių dienų didvyriai, 
Laisvais išvedę šalį vieškeliais! 

Garbė, garbė, kad iš Maskvos griuvėsių 
Drąsiais pečiais ją išnešėt kilniai! 

Nors jūsų aš vardų nebeminėsiu, 

Bet jus minės su pagarba ainiai. 

KOVOJj DĖL ŠVIESESNĖS ATEITIES 


Kovoj dėl šviesesnės vaikams aleities 
Suvargę, be metų pasenę, 

Bent tos sau išplėšti neduosme vilties: 
Ne veltui mes čia begyvenę. 


Anksčiau ar vėliau susimąstę ainiai 
Pagerbt neapleis mūsų vardo l 
Už tai, kad mylėti mylėjom kilniai, 
Už tiesa kariavom be kardo. 


Už tai, kad kentėjome nenusiminę, 
Nors slėgė nelaisvės našta; 

Kad josios sulaužėme grandį gelžinę 
Tik ištverme darbo reta. 


SENELIO SKUNDAS 


Ne taip senovės tėvai gyveno, 
Kaip skurstame vargšai šiandieną. 
Paklausk, jei nori, tėvučio seno, 
Ar neina blogesniai kas dieną? 


Ne tiek gal turtų tada turėta, 
Ne tiek ir dubas išbranginta; 
Bet savo žemę daugiau mylėta: 
Amerikon nesidanginta. 


Nebuvo laisvės, bet neregėta 
Nei tiek be drausmės ištvirkimo; 
Nebuvo rašto, bet negirdėta 

Nei tokio bedievių dūkimo. 


Nelengvą nešė po ponais naštą 
Valstietis, retai nusiminęs; 

Bet dainos skrido po visą kraštą, 
Skambėjo linksmai sutartinės. 


O girios, girios!.. atmint malonu: 
Jos buvo Dievo, ne dvaro: 

Jos slėpė žmones ne tik nuo ponų: 
Nuo dvaro, nuo maro ir karo. 


Ne taip senovės tėvai gyveno, 
Kaip skurstame vargšai šiandieną; 
Paklausk, jei nori, tėvučio seno, 
Ar neina blogesniai kas dieną? 


DAINA 


Už Raseinių, ant Dubysos, 
Teka saulė, teka; 
Geltonplaukės puikios visos 
Sneka ten, oi šneka. 


Po rasas kasas šukuoja, 
Saulė jas džiovina, 

Kai užgieda, uždainuoja, 
Sirdį taip griaudina. 


Aukštą dangų pamylėjo, 
Blaivią jo skaistybę; 

Sau akis užsižavėjo 

Mėlyna gilybe. 

Akys blaivios, gelsvos kasos, 
Širdys, oi nešaltos, 

Aukštas ūgis, kojos basos, 
Nuo rasų taip balios. 


Bet kodėl jos, žalią rūtą 
Laistydamos, liūsia? 

Kam, dainuojant joms Birutę, 
Ašaros nedžiūsta? 


Kaip nedžiūtų, kad nežūtų 
Tiek iaunų bernelių! 

Kad be laiko tiek nebūtų 
Be vilties našlelių! 


Dauge! žūva, daugel pūva, 
Kas apverks jų dalį? 

Už Uralo, žemės galo: 

Ne po savo šalį! 

DAINA 


Ar skauda man širdį? Oi ne, oi ne! 
Gegutė kukuoja „ku kū“ miške; 
Kukuoja-dejuoja ir širdį griaudina, 
Lyg tartum į girią, į tamsią, vadina 
Ir tiek man pasako slapčia. 


Taip žmonės atšalę! Nuo jų toliau 
Man, rodosi, būtų vienai lengviau. 

Tik gaila man būtų vien rūtų darželio 
Ir vieno, tik vieno kaip uosio bernelio! 
Oi būtų kas dieną griaudžiau! 


Ar krinta? ar žiba aušros rasa? 

Ar vien ašarėlė gaili, karšta? 

Nenoriu nei aukso, nei rūbų šilkinių, — 
Kodėl gi tų ašarų, tų sidabrinių, 
Užtvenkt negaliu niekada? 


Gegute-sesute! oi ko? dėl ko 

Tu man neatspėsi, ar aš ryto 
Liūdėsiu-dejuosiu kaip tu po giraitę? 
Atmint ar atinins kas mergaitę-našlaitę? 
Vienai ar begrįžtii namo? 

NEUŽMIRSUOLĖ GĖLĖ 


Man tinka tas žiedas, kurs žydi blaiviai 
Ir auga netoli vandens; 

Nepuošia jį rūbai kaip rožę puikiai, 
Dėl to ir nebijo rudens. 


Ziedai pinavijų ir rožių vainikai, 
Nors gražūs,— netraukia širdies; 
Gvazdikai kaip žalvario seno skatikai 
Nežavi nei gobšo akies. 


Tas žiedas blaivus kaip balandžio akis; 
Nekaltas kaip aukštas dangus; 

Ir žydi per ištisą vasarą jis, 

ir linksmina žmones visus. 


Tiek duota žiedeliams gražių pavardžių 

Iš margo gėlių sutvėrimo; 

O vis tik, man rodos, gražiausias iš jų — 
Jo vardas: gėlė atminimo! 

DAINŲ ŠVENTEI 


Dainų dainelės, aidų aidais 
Skambiai, plačiai, tvirtai, galingai 
Per kalnų kalnus, miškais, laukais 
Lengvai, rimtai ir sutartingai, 

Į vieną giją susipynę, 

Aplėkit Lietuvą-tėvynę 

Skambiai, plačiai, galingai. 


Tautos dainele, tu išlikai 
Viena, kad žuvo didžiavyriai; 
Kai slėgė sunkūs vargų laikai, 
Tu irgi daug, oi daug prityrei; 
Bet pas kaimietį ištvermingą 
Tu išlikai sveika, galinga, 
Kad žuvo didžiavyriai. 


Tautos dainele, tu gaivinai 
Per ilgus amžius mūsų sielą; 
Viena budėjai, kai milžinai 
Kapuos sapnavo šalį mielą; 
Budėjai, supdama lopšelį, 
Jaunuolį guodei ir senelį, 
Tautos auklėjai sielą. 

SKURDŽIOJ VALANDOJ 


Man, žinau, sopulingos čia ant žemės kelionės 
Niekados neapšviesi, viltis! 

Ir meldžiau nebe kartą kaip didžiausios malonės, 
Kad akis man užspaustų mirtis. 


Apsiverkti nemoku, pasiskųst negaliu: 
Nesupras žmonės mano kančios! 

Ir nužengsiu į kapą su tuo skausmu giliu, 
Kurs be vardo paliks visados!.. 


Dvasios saldūs regėjimai, nemirštą troškimai, 
Iš dangaus man atskridę sapnai! 

Širdį uždegėt meile kaip šventi seralimai, 
Bet jai nedavėt laimės visai. 


Veltui ilgis, nerimsta iškentėjus dvasia; 
Nor padangėmis skleisti sparnus, — 
Kūnas riša ją pančiais ir nedora valia 
Nekalčiausius apskundžia sapnus. 


Gal taip Dievo žadėta, kad nešviestų žvaigždė 
Man, nuklydusiam skausmo keliais, 

Kad per tai galingesnė gimtų mano giesmė, 
Ausį !'epintų žodžiais giliais, 


Sarge-angele mano! Tarp šių žemiškų kovų, 
Jei nupuolu, nekaltink manęs! 

Aš taip silpnas ir vienas! Būk keleivio vadovu, 
Iki jam gyvata neužges! 


Daug nuo žemės nelaukiau, tu geriausiai žinai; 
Mano sąžinė tau atvira; 

Daug vargau ir kentėjau, gal Aukščiausias už tai 
Man atleis, jei suklydau kada. 

SLENKA DEBESYS PILKOS 


Slenka padangėmis debesys pilkos; 
Slenka iš kur, nežinai. 

Apgulė sielą mintys-vagilkos, 
Griauždamos kaip kirminai, 


E, jūs nenaudėlės, siurbėlės-dielės, 
Slenkančios juoda minia! 

Mintys beširdės, mintys besielės, 
Negi apveikste mane? 


Saulė, žinau, įkyriai debesuotą 
Dangų nušvies spinduliais, 
Mėlyną skliautą neišmatuotą 
Džiaugdamos žemei atskleis. 


Man tik vienam, debesų nusiminę, 
Saulės nešvies spinduliai? 

Ko gi man liūdna? Ko gi krūtinė 
Taip atsiduso giliai? 


Ne, neapveiksite, tingios tamsybės, 
Vargo šešėliais tuščiais! 

Miega krūtinėje jėgos-galybės: 
Tik išsiręšiu pečiais. 

Tiktai išsiręšiu, tiktai atsikvėpsiu 
Oro grynesnio plačiau; 


Visą žmoniją meile apglėbsiu, 
Ją pamylėsiu skaisčiau. 

RUDENS DIENOS 


Nuobodžios, pilkos slenka dienos 
Be atmainos ir be vilties; 
Aplinkui neprieteliai-sienos 

Lyg kad sargyba ant nakties. 

O darbas, draugas kitada, 
Dabar tik slėgianti našta. 


Širdy nei sopulio, nei noro! 
Nurimus glūdi tuštuma. 

Ne tai lyg trošku gryno oro, 
Ne tai pastogė svetima; 

O nuo svajonių, nuo sapnų 
Beliko pasakų senų. 


Šalin, šalin!.. Ištiesęs ranką, 
Tuščia, kas bėga, grąžini!.. 
Rečiau vis spinduliai aplanką 
Tolyn beskrieja tekini! 

O šaltas, purvinas vanduo 
Už lango teška. Tai ruduo! 

NENORIU SAPNŲ 


Ne, nenoriu sapnų, 
Vien tiesos ir darbų; 
Be atilsio noriu kariauti 
Ir tada vien tiktai, 

Kai sušvilpia žaibai, 
Galiu krūtine atsigauti. 


O tačiau kai kada 

Nuliūdimo našta 

Lyg spaudžia, lyg širdį griaudina; 
Vakarinė žvaigždė 

Ar nugirsta giesmė 

Į tolimą šalį vadina!.. 


Kur lakioja mintis? 

Ko taip žiba akis? 

Kam ašaros veržias ir byra? 
Aš patsai nežinau, 

Tik Aukščiausio prašau, 

Kad stiprintų verkiančią lyrą. 


Kai ne kartą sunku, 

Skysčiaus lūpų kraštu, 

Kam širdį Aukščiausias man davė? 
O tačiau juk be jos 

Ant šios žemės karčios 

Poetai negims nesapnavę. 

KO SIEKIU IR ALKSTU 


Sapnų be kančios ir ramumo saldaus 
Taip alksta pavargėliai žmonės, 

O man tie šešėliai širdies neprigaus: 
Aš noriu verpetų, karionės. 


Tarp marių plačių kad užkaukia vilnis, 
Plačiau man siūbuoja krūtinė; 

Ir žiūri tolyn nusiblaivius akis, 

Ir nori apimt begalinę! 


Man meilės nereikia, kai siūlos pati; 
Neapkenčiu jausmų silpnybės; 

Vien žavi bekalbė širdis paslapti, 
Kurios nepasieksi gilybės!.. 


Einu nesuprantamas vienas keliu 

Be draugo, ir nieks nepalydi; 

Nors verkia širdis, linksmai juoktis galiu, 
Ir kūdikiai laimės pavydi. 


Ko siekiu ir alkstu, vargiai bežinau! 
Pasiekt nepasiekiamą šalį? 

Tik atilsio vieno kaip maro bijau, 
Tik norai užmigti negali. 

PASITIKĖJIMAS SAVIMI 


Prabėgo pro šalį kaip marių vilnis 
Jaunatvė ir jos vėsulai, 

Ir rodos šiandieną, kad buvo tai vis 
Tik jaukūs ir gražūs sapnai. 


Bet man tų dabar nebegaila dienų, 
Kai vien tik svajoti mokėjau, 

Kai liūdnas, pabėgęs nuo savo draugų, 
Dėl ko nežinodams kentėjau. 


Negaila vaidentuvės, norais keistos: 
Jaunatvėje mirti saldžiai; 

Netrokštu ant savo duobės užkastos, 
Kad verktų sesutės griaudžiai. 


Dabar ne mirties, aš gyvatos prašau: 
Aš noriu gyventi, kariauti! 

Man suteikė jėgas Aukščiausias, Žinau, 
Ne ašaroms veidą beplauti. 


Krūtinėje dega, liepsnoja ugnis, 

Ir veikalo ilgis dvasia. 

Ką vargas? nelaimės? ar šiaurio naktis, 
Kas gimė su meile didžia! 


Nelenkdams pečių po naštos sunkumu, 
Kaip milžinas stosiu į kovą. 

Pavargtii už brangią tėvynę — gražu! 
Aukščiausią turėti vadovą! 

Į darbą, į darbą, lig kolei mirtis 
Jaunos neatkirto galvos! 

Juk dienos ir jėgos kaip upės vilnis 
Vis bėga ir bėgt nesustos. 


Paslėpęs krūtinėje skausmo dūmas, 
Praeisiu kaip verdą verpetai; 

Gal žmonės šiandieną manęs nesupras, 
Bet mano — išauštančiai metai! 

X * 2 


Kas tas paslapiis suprastų, 
Kur krūtinę taip kilnoja? 
Kas atsakymą atrastų, 

Ko ji trokšta? Ko vaitoja? 


Art krūtinės... begalinės, 
Nesuprantamos, jausmingos 
Slenka mintys paskutinės, 
Slenka, spaudžia rūpestingos. 


Rodos, spaudžia, o neskaudžia, 
Galvą vien žemyn svarina, 

Vien tik giesmę liūdną-griaudžią 
Mesti posmais jos masina. 


Bet tą giesmę kas priglausių? 
Atsilieptų-pamylėtų? 

Ašarėlė apsiprausių 

ir man širdį pažadėtų? 


Daug nenoriu!.. O tiek noriu! 
Maž pasaulės nors plačiosios: 
Nesiklaupčiau prieš altorių 
Ten be Meilės amžinosios. 


Kas tas paslaptis suprastų, 
Kur krūtinę taip kilnoja? 
Kas atsakymą atrastų, 

Ko ji trokšta? Ko vaitoja? 

SUDIEU 


Ir vėlei tavo liūdno veido 
Neberegėsiu aš ilgai! 

Likimas vėlei nebeleido, 

Kad slinktų mums išvien vargai. 


Ar susitiksime? Dievas žino!.. 
Ne vygė supa mus minkštai 
Ar maž svajonių nuslopino 
Skaudi gyvenimc našta? 


Sudieu! Neverk!.. Sunkus likimas 
Nors kaip pamotė persekios, 
Tegul bailus nusiminimas 
Nelenkia tau. galvos puikios! 


Sudieu! Neverk!.. Lig kol alyvos 
Zydės pavasary baltai 

Ir kolei širdys plaks mums gyvos, 
Manoji plaks vien tau tiktai!.. 

IŠVAŽIUOJANT 


Palaimink, Viešpatie, kelionę, 
Kurioj pro ašarų miglas 
Palydžiu praeitį malonią, 
Kaip laimės tolimas salas. 


Aš nežinau, kas priešais laukia: 
Tik pilkos dienos ar vargai? 
Bet neramios širdies netraukia 
Kita šalis, nauji draugai. 


O norint kartą, norint vieną 
Man leisk pažvelgti atgalios 
Ir vakarykščią brangią dieną 
Prispausti prie širdies gailios! 


Bet Tu, o Viešpatie, man kelią 
Parodęs, uždraudei sapnus, 
Ir aš, pažinęs šventą valią, 
Einu, Apveizdai paklusnus. 


Einu, nors skundžiasi krūtinė 
Ir trykšta ašara baili; 

O tu man valią geležinę 
Užtat mylėdamas kali. 


Einu kaip amžinas keleivis 
Be prieštaravimo maldos 

Ir laimę čia tik kaip praeivis 
Žinau iš tolimos gaidos. 

DRAUGO LIŪDESYS 


Aš be tavęs kaip be lietaus išdžiūvus žemė 
Tuščia iš ilgesio rankas į erdvę tiesiu, 
Joj net šešėlio tavo mielo nepaliesiu! 
O ateitis... ar tik vienuolio laimę lemia? 


Į dvi šali mus nubloškė žiaurus likimas; 
Nei viens kitam draugais sau rankų nepaduosi, 
Silpnybės valandoj viens kito nepaguosi; 
Tik praeities kankins beširdis atminimas. 


O tau ar po langais lig šiolei rožės žydi? 
Ir gieda amžinas jaunų dienų svajones? 
Ar gal ir tau jas nusmelkė prityrę žmonės? 
Ir šypsena paskui naivėlius palydi! 


O vis dėlto, kad ramios, žvainos naktys šviečia 
Ir paslaptingai mirksi danguje žvaigždutės, 
Žinau, kad tavo žiūri ten liūdinčios akutės; 
Jos ten greta nurimti ir manąsias kviečia. 

ŠIRDIS IR PROTAS 


Tiek sykių proto prityrimas 
Man širdžiai patarė tylėt, 
O jai meilu — apsigavimas: 
Ji nori amžinai mylėt. 


Bet meilės žiedas laime žydi 
Taip apgaulingai ir trumpai! 
Pavydas ją erškėčiais lydi, 
Ir skelbia gedulą varpai. 


O ant nuvytusio jos lapo 
Nukritus ašaros rasa 
Nebatgaivins jau šalto kapo 
Stebuklų priemone visa. 


Nebatgaivins, kas sykį mirė, 
Užgautas rytšalio šalnos! 
Ryšiai, jau vienąkart iširę, 
Nesusimegs ant rytdienos!.. 


Palieka skausmas ir kankynė 
Nebeužgijančia žaizda! 
Tuščia beskundžiasi krūtinė 
Širdies sukruvinta malda!.. 
Širdele mano, suviliota 

Ir apsiverkusi nesyk, 


Išgirsk bent kartą sveiką protą, 
Jo patarimo paklausyk!.. 

NUTRŪKO — NESUMEGSI 


Nešu tau kartą paskutinį 
Kančios ir apmaudo eiles! 

Ne aš tą sudrumsčiau šaltinį, 
Kurs pynė tau dainų gėles. 


Jos, skausmo valandoj pradėtos, 
Gražybių perlais nežibės; 
Krauju ir ašara dėmėtos, 

Tau nepridės tuščios garbės. 


Ne mano kaltė: veidmainingai 
Ne aš tau priesaikas dariau! 

Ne aš nuvokiau sumaningai, 
Kad dviem patikus bus gudriau. 


O, visą širdį, visą sielą 

Aš tau aukodavau kilniai!.. 
Tu auką, širdžiai vakar mielą, 
Šiandieną žaislu išmainei... 


Kad bentgi žaislas būtų švietęs 
Skaistybe mirgančios žvaigždės!.. 
O, pasidžiauk! Mūsų pilietės 

Ne jo slapčia tau pavydės. 


Širdis krūtinėje man plyšta, 
Bet žaist jausmais aš negaliu... 
Sudieu! Kas buvo — nebegrįžta! 
Ir mums nebeit vienu keliu!.. 

PASKUTINIS AKORDAS 


Vis tai buvo... 

Bet jau žuvo, 

Vien tik giesmėje paliko! 
Daug mylėta, 

Daug kentėta, 

Ne dėl vystančio vainiko 
Skausmo valandoj pradėta. 


Jei tau liūdna bus kada 
Ar ilgėsis ko širdis, 
Atsivėrusia žaizda 
Atsilieps tau praeitis, 
Atsiskleisk šias eilutes: 
Daug sau artimo atrasi 
Ir už drauges-sesutes 
Tuomet jas giliau suprasi... 
Rasit, tuomet tau širdis 
Pasakys, kad vien tik jis 
Taip kilniai tave mylėjo!.. 
Tu, jo sielai svetima, 
Meilę lošei žaisdama, 

Ją prisiekdama ant vėjo!.. 
Ir už ką ją neseniai 
Lengva širdžia išmainei? 


Kas buvo, 

Jau žuvo, 

Sugrįžti negali! 

Tik skausmo žaizda 
Prašneks gal kada, 
Primindama brangiąją šalį, 
Kuri jau sugrįžti negali!.. 
Negali, negali!.. 

JAUNOS DIENOS 


Jaunos dienos — neprotingos, 
Paklydimais gan turtingos, 
Neina žingsniais, bet risčia! 
Už akių joms neužbėgsi, 
Nepavysi, neužrėksi, 

O senatvė šit ir čia. 


Oi, kodėl gi tų dienelių 
Nieks išmelsti nei ant kelių 
Nebegali niekados? 

O gan tankiai, lyg kad tyčia, 
Pats galanda sau vilyčią, 
Nebebodamas doros! 


Žilo plauko — sveikas protas, 
Prieš pagundas apšarvuotas, 
Bet, Dievuli, per vėlai! 

Nei jam giedro įkvėpimo, 
Nei energijos jaunimo! 
Bailūs patys veikalai. 


Kad jauni sveikiau žiūrėtų, 
Kad seni daugiau galėtų!.. 
Būtų ir giesmė kita. 

O dabar juk žmogų retą 
Rasi, kur pernykštį metą 
Neapkaltintų kada. 


O tačiau jūs mano vienos 
Širdžiai brangios, jaunos dienos, 
Aušra gimusios rytuos! 

Pirmos laimės ir karionės, 
Meilės pirmgimės svajonės!.. 
Jūsų nieks neužvaduos. 

DIENŲ SIELVARTAI 


Nežadinki laimingo, jei kada sapnuoja 
Užburtas pasakas ir amžinas dausas, 

Kai stygos virpančios jo sielai sudainuoja 
Ar rūta kvepiančias prisimena kasas. 


Ką duosi, elgeta, jo sielai nemirtingai 
Už Dievą amžiną, jį žemei sugrąžinęs? 
Gal leisi svetimu pasidalint duosningai, 
Su replėmis buržujo klėtį atrakinęs? 


Vargų našta ir veidas prakaituotas... 

Kad kūno alkanus pasotintų nasrus? 
Paskui gi kirminams karste pakeltų puotas 
Protingo tvarinio likimas per žiaurus? 


O, neišmanėli, kurs dievindamas protą, 
Įžvelgti negali skaidrios širdies troškimo, 
Bent to nepavydėk, jei kuomet sužalota 
Dausų aukštybėse ieškos užsimiršimo! 

BETURČIAMS 


Kas vargdienį žmogų, beiurtį priglaus, 
Kad rūmams paskiria žibėlų? 
Kas širdį parodys dėl vargšo tamsaus, 
Kad nėra už tai, kas mokėtų? 


Juokavimų žemėje skrenda balsai, 
Už auksą nupirksi krūtinę: 
Turtingąjį verta mylėti karštai, 
Juk aukso jėga begalinė! 


„Apkaišę kasas mirtų stiebais žaliais, 
Gyvatos garduokimės taure!“ 

„Juk laikas taip bėga! Ruduo kai ateis, 
Derėsmės su giltine žiauria“. . 


Bet ten be pastogės vaitoja gailiai!.. 
Ar skundas užmirs jam be žado? 
Ar atbalsio jokio neras sopuliai? 

Ar broliai leis mirti iš bado? 


O, žemė — plati ir tas skundas žmogaus 
Be atbalsio skris per platybę! 
Tik Viešpats galybių išgirs iš Dangaus; 
Bus gobšui skaudi jo rūstybė. 


O Dieve teisingas! Be tavo globos 
Varguolis kentėt negalėtų; 

Kuo guostųs jisai be gyvatos antros? 
Baisu, jei į ją netikėtų! 


Prakeiktas, kurs pragaro juodo nuodais 
Jam tikinčią šaldo krūtinę! 
Prakeiktas beširdis, kurs velnio nagais 
Jam viltį išplėš paskutinę! 

Kauno miesto aikštėj veršis baubia griaudingai 
Aukštinelkas ant ratų plikų: 

Žydas veža jį pjauti ir mąsto pelningai 

Jį nupirkęs iš „gojim“ paikų. 


Leidžias saulė už kalno, garsu, nėra vėjo! 
Žmonės ramūs sau žengia taku; 

Ką jiems veršis? Man širdį giliai suskaudėjo, 
Ir taip liūdna! Ir taip nejauku! 


Ar tai vienas beširdės gamtos sutvėrimas 
Ko tai šaukias... už būvį kovoj! 
O, nurimki, beviltis, beprasmis šaukimas, 
Kurs beribėje dingsti mėlsvoj!.. 

SUVARGUSIEMS 


Vargų varguos paskendus žemė 
Tuščia kančių belaukia galo 

Ir prakeikimo tulžį vemia, 

Ar į krūtinę peilį remia, 

Kai ji sunyko ir užšalo. 

Ilgai ji ašara rasos 

Be Tavo dangiškos tiesos? 
Prašnek, pratark, Aukščiausi! 


Nejaugi Kristaus beišseko 
Gyvatos amžinas šaltinis? 
Nejau troškimams neužteko, 
Nejau į širdis neprašneko 
Kaip Dievo Žodis antgamtinis? 
Tai kur apaštalų darbai, 

Jei Kristų myli jie labai? 
Kodėl jų, Viešpatie, neklausi? 


Nemaž priviso geradėjų: 

Lygybę, laisvę begarsina; 

Bet vietoj vargšo apgynėjų, 
Vardan aukštų, šventų idėjų 

Jie luomų kerštą bevaisina. 

Be meilės jų darbai suvys! 

Ne jie pasaulį algaivys! 

Ne jiems Tu, Viešpatie, tarnausi! 

Nuleisk bent spindulį malonės 
I jų užmirusią krūtinę! 

Tegul raminas jų dejonės! 
Tegul supranta rūstūs žmonės 
Malonę Tavo begalinę! 

Tegul jų širdys atsigaus! 
Nušvisk pasauliui iš Dangaus! 
Prašnek, pratark, Aukščiausi! 


LI0ŪDESYS 


Negana mano sielą verpetai 
Benešiojo ir daužė keliais? 

Ar ant veido daug ženklinę metai 
Bent jau kartą nurimti neleis? 


O, tie norai širdies begaliniai, 
Argi jie be kapų neužmigs? 
Argi valandai vien paskrtinei 
Saltą atilsį jie tepaliks? 


Ko ieškojo širdis, neatrado, 
Nors betrokšti vargiai dovanos! 
Nepasotinęs amžino bado, 

Jį tik pridengiau rūbais šalnos. 


Ant nudeginto raisto dar vėjas 
Sutrūnėjusius varto lapus; 

Bet ten ąžuolas, metais šlamėjęs, 
Neprašneks! Rytmečiais neatbus! 


Jei prašnektų, tai skystis tegali 
Tarp laukų be rasos i: žvaigždės 
Ir minėti tą ilgesio šalį, 

Iš kurios jau vilties negirdės! 

SENATVĖ 


Iš draugų, kai pažiūriu, man nedaug bepaliko: 
Šaltas kapas užbėrė akis! 

Ant pakrypusio kryžiaus nesimato vainiko; 
Vien tik budi žvaigždė naktimis! 


Štai aplinkui kas kartą vis daugiau svetimų; 
Jie manęs ir anų nesupras! 

Ir nunešime į patalą šaltą kapų 

Savo paslaptis, savo žaizdas. 


Buvo laikas, oi buvo, kai tarp linksmo jaunimo 
Reikalingi mes buvom svečiai; 

Nuo kilnių idealų, nuo drąsaus įkvėpimo 
Žiebė mums iš akių spinduliai. 


Buvo norai plačiausi, begaliniai tada, 
O tačiau mus suprato visi; 

Bėga nūdien siaurutė mūsų norų vaga, 
O būk mūsų suprast negali. 


Tarpe augančių girių vienas beržas apsenęs 
Stovi liūdnas ir skundžias vargų; 

Ne tai susti nenori, ne tai gailis gyvenęs: 
Liūdna seniui, netekus draugų. 


Kaip tie metai prabėgo!.. Taip ant mėlsvo dangaus 
Ir nušvinta, ir gęsta žaibai! 

Veltui ieškai nors vieno atminimo brangaus, 

Ant kurio neliūdėtų kapai!.. 

Kam gailėtis, kas žuvo ir sugrįžti nebgali? 
Tegul šviečia žvaigždė jų kapams! 
Atgyvenome amžių, savo įnešėm dalį; 
Laikas vietą užleisti vaikams. 


Tik trumpai valandėlei pakeleiviai-svečiai, 
Ir užgimę, ir mirštą be noro, 

Ką ant žemės paliksme? Ar ir mūsų keliai 
Kaip tų paukščių iš mėlyno oro? 


Argi mūsų karionės, idealai pražus 

Be algos, be naudos ir žymės? 

Argi liekanos mūsų, kai jau kaulai bepus, 
Niekam nieko slapčia nekalbės? 


Ne vienas metas, risčia į;rabėgęs, 
Šitai man galvą širmai aptraukė; 
O penktas kryžius, pečius prislėgęs, 
Vargiai ko gero poryt belaukia. 


Išnyko aukso dienų svajonės, 
Kurios dainavo aušros giesmelę; 
Kapuos nurimo pavargę žmonės, 
Kurie man rodė gyvatos kelią! 


Pati Dubysa siauresnė teka; 

Aukšti jos kalnai lyg kad nuslūgo; 
Anuomet kalbios, dabar maž šneka 
Žvaigždėtos naktys!.. Rudens pabūgo? 


Nejaugi laikas į bočių šalį, 

Kur meldžias kryžiai, liūdnai palinkę? 
Iš kur numirę sugrįžt nebgali, 
Ramybę amžiną sau pasirinkę! 

VARPAI 


Skamba ir žvanga, gaudžia varpai, 
Liūdną ir skaudų leisdami gandą: 
Vėl paviliojo auką kapai! 

Diena į dieną tiek jų atranda!.. 


Kiek tai nuėjo taisiais keliais, 
Žemės troškimams vos tik užgimę, 
Su idealais, su sopuliais, 

Amžinu miegu karste nurimę!.. 


Kur jie šiandieną? Kur ta minia? 
Tie milijonai, amžiais išmirę? 

Ar atsikvėpę vėl krūtine, 

Kelsisi kūnais kaulai subirę? 


Skamba ir žvanga, gaudžia varpai, 
Skaudų ir liūdną skleisdami gandą: 
Vėl paviliojo auką kapai!.. 

Diena į dieną tiek jų atranda! 


Irgi ant mano kapo-duobės, 

Gal nebužilgo, gal netikėtai 
Reguiem liūdną varpas kalbės, 
Sergėt paliepęs nakčiai žvaigždėtai.. 


Skamba ir žvanga, gaudžia varpai, 
Liūdną ir skaudų leisdami gandą: 
Vėl paviliojo žmogų kapai!.. 

Diena į dieną tiek jų atranda! 

TAIP ATSILYGINTA 


Kad šmeižė iš apmaudo priešų minia 
Man brangųjį vardą gandais nekaltai, 
Nustebęs pečius vien betraukiau tiktai, 
O meile negęstančia, dar veiklesne 
Bažnyčią, tėvynę mylėjau. 


Bet kam aš ant aukuro širdį nešiau, 

Ir ateitį savo, ir jos troškimus, 

Ir savo jaunystės brangiausius jausmus, 
O nieko už tai niekados neprašiau, 
Bent tas mane gerbti turėjo! 


O jis nusisuko ir, baltas rankas 
Gudriai nusiplovęs kaip antras toksai, 
Pusiaukely ėmė žnairuoti skersai, 

Ir širdį, ir josios kilniausias aukas 
Paspyręs kaip pinigą seną. 


Nustebęs tada nebetraukiau pečių, 
Tik, kruviną širdį paslėpęs giliai, 
Tariau: tai ne mano tie slidūs keliai, 
Kur gerbti nemokama vyrų stačių, 
Jei durų aukštų nedūzgena... 

Už darbą nelaukiau kaip tarnas algos, 
Nei deimantais spindinčio žiedo garbės; 
Manoji žvaigždė ir be to gal žibės!.. 

O laisvas pilietis ramiai sau miegos, 
„Nevaržomas pančiais šilkiniais. 


Tik vieno man gaila: užviltos vilties, 
Kad tėvą atrasias likėjos sūnus!.. 
Skaudi realybė išblaškė sapnus, 

Ir siela nebteko skaisčios praeities 
Su vaiko tikybos šaltiniais! 


MANO MOKSLADRAUGIAMS 


Mano gudrūs draugai greit į žmones išėjo; 
Zemės išmintį gilią suprato; 

Išsiblaivė sapnai! Nebegaudo jau vėjo; 

Iš aukštybių ir žiūri, ir mato! 


Kaip tie mainos laikai! Rodos, vakar tai buvo, 
Kad, nuo mokslo nuvargę, ant galo 
Uždainuodavom Lietuvą. Gerklės mums džiūvo, 
Bet krūtinės garavo, nešalo. 


Ko tada nesvajota! Ar ko nežadėta! 
Kaip didvyriai tik laukėm karionės. 
Pasišvęsti ir vargti už žemę mylėlą 
Buvo obalsis mūsų kelionės. 


O dabar? Nebe taip!.. Vyrai sveiko jau proto 
Turi saliūnus aukštus! Ko reikia?! 

Neišriš be naudos kapšo, rubliais kuproto! 
Viską sprendžia iš aukšto... ir peikia! 


Prie kreidos ir stalelio per naktį darbuojas; 
Važinėjas po vaišes kaštanais; 

Prieš jaunimą nauda pasipūtę didžiuojas, 
Jį vadina „gudriai“ litvomanais. 


Mano gudrūs draugai greit į žmones išėjo; 
Žemės išmintį gilią suprato: 

Išsiblaivė sapnai! Nebegaudo jau vėjo, 

Iš aukštybių ir žiūri, ir mato! 

ViNTAS 


Jei nori draugijoje nieku nebūti, 
Mokinkis išgarbinto vinto! 

Tą vieną svarbiausią pašalinęs kliūtį, 
Sau stosi ant kelio ištrinto. 


Prie vinto nereikia gražios iškalbos; 
Šiandieną ne ji liaurus renka; 

Vien žodžiai: du trys iki ryto aušros 
Per kiaurąją naktį užtenka. 


Garbingos matronos, kurių liežuvėliai 
Tarškėdami sukas ratu, 

Prie vinto nurimsite bent valandėlei 
Ir drauges bus šmeižt nesklandu. 


Prie vinto nereikia nei didelio proto! 
Atimti-pridėti gana. 

Prie vinto bus lengva ir kojoms pilvoto, 
Ir kam pavyduoklė žmona. 


Be vinto žmogaus lyg nepil1o dar meto: 
Gerai, jei pakenčiamas bus; 

Negaus pagarbos, nors kalbėtų iš reto 
Ir žydų skaitytų raštus. 


Jei vintą mokėsi, tavęs neapleis 

Kaip mylimą svečią pakviesti; 

Su vyrais didžiais, generolais garsiais 
Galėsi greta atsisėsti. 

Jei kokį norėsi aprūpint dalyką, 

Tai vinto mokėt bus naudinga: 

Nieks sauso neklauso, nedirba už dyka: 
Prie vinto pakviesk reikalingą. 


Šimtinę įbrukti — gal neatsargu: 
Supyks!.. Bet pralošti jam gali! 

Ir reikalas tavo praslys kaip ledu, 
Ir pirštai nebus sutepti. 


Kišenė — tuščia! Irgi vintas padės: 
Prikimši... ne savo, tai kito! 
Nenori garsaus piniguočio garbės: 
Per vintą ar vienas nukrito? 


Tau laiko per daug: iš bėdos išvaduos 
Prie vinto susėdę draugai; 

Ir nieks dykaduonio tau vardo neduos, 
Ir laikas netęsis ilgai. 


SKAUSMO BALSAS 


Giedojau meilę, jauną viltį, 
Skambėjo stygos man saldžiai; 
Šiandieną tenka ar nutilti, 
Ar verkt už išgamas skaudžiai. 


Gana svajojus! Meilės vietą 
Užims rūstybės skaudulys!.. 
Prašneks žaibais!.. Bet širdį kietą 
Vargiai pajudins, atgaivins... 


O jūs, kurie krūtinę jauną 

Kas dieną šaldote ledais! 
Kuriems madera gerklę plauna, 
Kurie vien augate pilvais!.. 


O jūs, išlepę ir atšalę, 
Apkurtę žiovaunat paikai, 
Kai, nuo darbų-vargų išbalę, 
Gal jūsų miršta kur draugai!.. 


O jūs, kurie taip daug žadėjot 
Ir norus skelbėte gražius, 

Kur šventą ugnį tą padėjot 

Ir tuos sumanymus plačius? 


Žinau, dabar jums daug nereikia: 
Pavalgius atilsio saldaus; 

Ir, nieko pikto kaip neveikę, 

Kai mirste, tikitės Dangaus. 

Apakę! Savo kelią matot 
Tarp rožių, pokylių, juokų!.. 
O nelaimingi, nesupratot, 
Jog žemė — tai šalis vargų! 
Jog žemė — ašarų vietovė! 
Ir nelaimingas tas žmogus; 
Kurs veido ašara neplovė: 
Jam uždarytas bus Dangus! 


SPJAUKI, DRAUGUŽI, Į VISKĄ! 


Spjauki, drauguži, į visa, kas žiba! 
Švilpk, iki plikas esi! 

Plunksnos užaugs, gal padaigos jau kyba: 
Būsi kaip mulkiai visi. 


Ko ta jaunystė kvaili nesapnuoja! 
Plėšti dirvonus plačius? 

Sėdi ant knygų, rimtai prakaituoja, 
Takus užsimojus naujus! 


Lauk, iki išmintį visą suprasi! 
Laiko nedaugel praeis: 

Šiltą pastogę ir lizdą atrasi, 
Žiovaudams girsies svečiais. 


Metais iš grašių sermėgio nutukęs, 
Vargšo drovėsies namų: 

Pilvą išpūtęs, cigarą užrūkęs, 
Juoksies iš savo sapnų. 


Persų kilimais sau butą išklojęs, 
Sėdęs į kėdę minkštai, 

Vaišes skaitydamas, supdinsi kojas; 
Mintys plezdens neaukštai. 


Dieną prastūmęs, kaip Dievas beleido, 
Teisiojo migsi sapnu; 

Gal rūpestys koks ir sės tau ant veido, 
Mažas tačiau kaip ir tu. 


Spiauki, drauguži, į visa, kas žiba! 
Svilpk, iki plikas esi! 

Piunksnos paaugs, juk padaigos jau kyba: 
Būsi kaip mulkiai visi. 


157 


TAUTOS PABĖGĖLIAMS 


„Oičizna“ jums kvepia, ne žemė-tėvynė, 
Maitinanti storus pilvus, 

Ne prosenių žemė, kurios užsigynę, 
Begarbinat lenkų dievus. 


Tradicijų savo nuo vakar dienos, 
Kultūros skelbikai užkimę! 
Negarbūs pabėgėliai mūsų tautos! 
Prabočių ainiai išsigimę! 


Kiek kartų man virė iš skausmo krūtinė, 
Tylėjau tačiau kaip naktis!.. 

O išgamos! Pirštinę štai geležinę 

Dabar jums metu į akis! 


Žinau, nesupraste jūs skausmo giesmės, 
Jūs kūnai be dvasios, be žado! 

Be atbalsio žodžiai pro ausį skambės, 
Širdies neberas, kaip nerado. 


Bet argi tylėsiu, kad prisikėlimo 
Giesmė sopulinga netiks? 

Miegoste? Tegul gi dėmė prakeikimo 
Ant jūsų per amžius paliks! 


Tėvų-didžiavyrių vaikai svetimi, 
Lyg kryžkeliais gimę dėl juoko! 
Kur motina jūsų? Nuraudus pati 
Nedrįs besisavint apuoko. 

Kur jūsų tėvynė? Ne Vilnius? Warszawa? 
Žinau ir suprantu dėl ko: 

Tam balet, teatry, tam Corso zabawa! 

O ko dar sulaukste ryto! 


Ten dukters po pensijas mokos sklandžiai 
Rojalj daužyti ir šokti, 

Kalbėti prancūziškai, juoktis gražiai... 
Ir ko ten negali išmokti!.. 


Lietuviškai, rods, neišmoks prakalbėti 
Ar austi, ar braukti rasas, 

Ar prosenių žemę, jos būdą mylėti, 
Bet... užduotį savo supras: 


Per pokylius kaip karalienės žibės, 
Barzdos nebijos net ir popo; 

Sau vyrą sugaus ir garsiai ištekės, 
Ir siūdinsis lopą ant lopo. 


Užstatę į banką tėvų palikimą, 
Puotaus kaip kiti per naktis; 
Užkinkęs pratėgminiais per įpratimą, 
Vežėjas bepauškins dar vis. 


Kai grašio „prie dūšios“ nebliks jau visai, 
Kai niekas neskolins ant galo, 

Tada bus nuskundžiami sunkūs laikai!.. 
Ir spiesis prie svetimo stalo. 


Duok, Viešpatie, pranašu būt melagingu: 
Nuo Volgos mužikai ateis; 

Už basko skolas, be derybų draugingų, 
Nuo žemės nustums jus pečiais. 


Tada „abrusėnija“ kaltinta bus, 

Ne jūs, savo dvarą užstatę; 

Paskui net kalmukų pamėgste ratus, 
„Krakiškius chomontus“ pametę. 

„Om 


Juk štai jau ne vienas persiveža pačią 
Nuo Tulos ar Viazmos namo; 
Maišyti jų sūnūs po Lietuvą plačią 
Tradicijoms girsis ryt. 


O gal ir sveikiau bus tėvynei tada: 
Bent aiškūs tai bus jau maskoliai; 
Suprasme, kodėl tai kalba jų kita 
Ir kas tie vadinami „broliai“! 


Suprasme, kodėl jie be Dievo gyvena, 
Bažnyčiose bijo maldos, 

Kodėl jie paniekino pavardę seną 

Dėl blizgančios lenkų mados. 


Kodėl tai, pamėgę intrigas tamsoj, 
Pakampiais „danosus“, šmeižimą, 

Jie skriaudžia mums vardą Europoj visoj, 
Pasiekę net tolimą Rymą. 


O gal ta naujoji karta atėjūnų 

Taip mūsų kaip lenkai neskriaus; 
Gal vietą užėmę sūnų-palaidūnų, 
Bent vylium prieš mus nekariaus. 


Gal metais jie naują tėvynę pamėgs, 
Kaip josios vaikai susipratę, 

Ir siaust pinigų į Paryžių nelėks, 
Miškus į lombardą užstatę. 


Gal jie nesakys, kad vilties atgimimo 
Nebėra iš mūsų tautos; 

Nekrūpčios kaip pragaro pasišventimo, 
Ir saulė ant jų neraudos. 


Žinau, nesupraste jūs skausmo giesmės, 
Apsvaigę nuo lenkiško tvaiko: 

Sudieu gi tada, jūs vardai be garbės! 
Šešėliai, užklydę lig laiko!.. 

6. Raštai I 


LIETUVA — DIDVYRIŲ ŽEMĖ 


„Lietuva — didvyrių žemė“ 
Mūsų giedama seniai; 

Bet iš tos didybės semia 
Savo naudą tik velniai. 


Bočių laurais pasipuošę, 
Vien temokame svajot, 

Ar, didžius planus paruošę, 
Sau rimtai ant jų miegot. 


Dirbti darbą, nešti naštą, 
Braukti prakaitą dienos, 
Pasišvęst už savo kraštą, 
Jei to niekas nežinos, — 


Tai per žema, negarbinga 
Mums, didvyriams tos tautos, 
Kur norėtų tapt galinga 

Nuo Liepojos lig Brastos. 


Mums platybių reikalauja 
Bočių sienos, jų vardai, 
Bet viduj šeimininkauja 
Lenkai, žydai ir gudai. 


Čia lietuvis besijausti 

Gal kaip svetimoj troboj, 
Tik kad mažumų neskriausti 
Joms užtikrintoj globoj!.. 

Servilizmo atėjūnų — 
Svetimtaučių dar ilgai 
Nenustosme mes, galiūnų 
Vakarykštieji vergai. 


Bet savitarpy puikybės 
Iki sočiai mums gana, 
Jei tik yra galimybės 
Ka prispausti letena. 


Ministerijų pritvėrę, 
Joms neskundžiame kasos 
lr iš jos, gerai įgėrę, 
Siausti turime drąsos. 


Valdininkai ir atstovai, 
Demokratai, rods, visi, 
Bet nejau tautos vadovai 
Vaikščios pėsti ir basi?! 


Automobiliais tik dunda 
Su mergelėmis linksmi!.. 
Sąžinė tik tuomet bunda, 
Kai už kyšius teisiami. 


O tų partijų tarp mūsų, 

Jų programų ir barnių!.. 
Tiek vargiai pas vargšą bl... 
Atsiras už marškinių. 


Vargo, skurdo mums nestoka, 
Nesimato nei giedros, 

Bet užtai jaunimas šoka 

Iš aukų lig pat aušros!.. 


O Dievuliau, duok mums proto 
Ir daugiau sveikos doros! 
Argi jau ant mūsų ploto 
Vienos usnys bekeros? 


162 


6+* 


APSAUGOK, VIEšPATIE! 


Apsaugok, Viešpatie, nuo priešo, 
Kursai patamsiais duobę knisa, 
Nuo to, kursai ant kelio viešo 
Purvais apdrabsto žmogų visą! 
Bet aš bijau ir tų draugų, 
Kuriems nelaužė nieks ragų; 
Kurie per daug akyvai mano, 
Kitus, ne savo 0žį gano. 


Apsaugok ir nuo piktadėjo, 
Kursai užpuolęs kelnės mauna, 
Ir nuo politiko-veikėjo, 

Kursai visur tik tvarką griauna! 
Bijau ir ponų-labdarių, 

Šaltų nuo vėjų keturių, 

Ir be jokios varsos jaunimo, 
Kuriam gana alaus pliurpimo. 


Apsaugok ir nuo lenkomano, 
Kurs Lietuvoj šiek tiek atkutęs, 
Lenkystę veisti įsimano, 
Kvailiai endeku pasipūtęs! 
Išrauk ir tas usnis piktas, 
Kurios stačiai nei šis nei tas, 
Ir stiepias ten bevardžiu stiebu, 
Kame užuodžia kąsnį riebų! 


Apsaugok ir nuo skystapročių, 

Kurie raidžių bent kiek palaižę, 
Puikybėj sėdžias tarp galvočių, 
Lyg visą išmintį išaižę! 

Doros nesekdami tėvų, 
Nulipdę sau nemaž dievų, 

Tik vieno Dievo nebemato, 
Nes knistis dumbluose paprato. 


Apsaugok ir nuo dekadentų, 
Kurie varsas užuosti moka, 
Nuo elgetaujančių studentų, 
Kuriems mokintis noro stoka! 
Turėčiau dar nemaž maldos... 
Bet aušint burną be naudos 
Per daugel širdį man griaudina 
Ir lūpas skausmu surakina. 

Kokiems velniams jūs, bepročiai ar žiaurūs žmonės, 
Vieni kitiems ant žemės pragarą sukūrę, 

Burnojate, kad tai Praamžius be malonės 

Į kovą amžiną už būvį jus subūrė! 

Ar saulės šilumos, ar duonos neužtektų, 

Jei meilė širdyse nesaunori prašnektų? 


Juk taip nedaug žmogaus laimužei reikia, 
Tiktai skaisčios nedrumskite širdies jam tyčia! 
Apkerpėjus lūšna varguoliui dangų teikia, 

Kai jo šeimynoje ramumas ir bažnyčia. 

Bet duona net balta karti bus, mano ponai! 
Jei meilė nepriglaus, nešildys milijonai. 


NUOLAT 
VERKŠLENANTIEMS POLITIKAMS 


Tuščių skundų, įgrisusių dejonių 

Gana! per daug, nenuoramos rėksniai! 
Gana verkšlent jums, milžinai svajonių, 
Išlepinti ir sotūs tinginiai! 


Ne jums jaunos tėvynės saulė teka: 
Per akinius joj viskas jums juodai! 
Ne meilė jums į rūsčią širdį šneka, 
Tiktai garbės užgautos apmaudai. 


Jums viskas griūt, subirti viskas žada: 
Jau parausti net patys pamatai!.. 
Belieka jūsų mylistą kaip vadą 
Pagalbon melst: išgelbėk tu tiktai! 


Juk buvo laikas, kad prie kito vairo 
Stovėjote, išminčiai! Kuo tada 
Nustebinot? Ne veltui nesidairo 

Į jus dabar su ilgesiu tauta. 


Dabar šalis, nuo jūsų nusikreipus, 
Beeina savo išminties keliu, 

O jūsų priešai užkampiais bešaipos, 
Kad tapote verkšlentoju gailiu. 


Ne kritikų, kur šmeižia, viską peikia, 
Ne pranašų bedugnės ateities, — 

Mums reikia tų, kur susikaupę veikia! 
Daugiau darbų! Daugiau jaunos vilties! 

KAI KAM 


Pelningai duosnios labdarybės metu 
Ir kryžkeliais Didžiojo karo 

Kai kur kai kas 

Suskubo gudriai komiteto vardu, 
Kurs gerą visuomenei daro, 

Pasukt ir į savąją pusę raktu, 

O trindamas baltas rankas, 

Prie aukso naudos pasišildęs, 
Dabar įau pirklys pirmos gildės 

Nė vienas kai kas. 


Pabūgęs žiaurios bolševikų drausmės, 
Nusisavint galvos išsigandęs, 

Kai kur kai kas 

Į Lietuvą spruko; išmoktos giesmės 
Iškęst čia negali nebandęs; 

O kai deputato mandatą laimės, 

Tai, trindamas baltas rankas, 
Nusavinęs daug „geradėjų“, 
Bešvilpaus zarsingu veikėju 

Ne vienas kai kas. 


Kaip „istinas ruskavo“ caro sūnus 

Su drūta gude susituokęs, 

Kai kur kai kas, 

Dabar iš Maskvos alkanos vos skvernus 
Parnešęs, nors „barinia“ juokias, 
Lietuvių „liežuvio“ mėgėjas švelnus 

Tr, trindamas baltas rankas, 

Pilietis šiandieną pilvotas, 

Uolus Lietuvos patriotas 

Ne vienas kai kas. 

Krauju atvaduotos tėvynės namuos 
Vis spiečias gausiau darbininkų: 
Kai kur kai kas, 

Ilgai besibastęs kraštuos svetimuos, 
Čia grįžta liesu valdininku. 

Bet badas bastūną ilgai nekamuos: 
Sau trindamas baltas rankas, 
Sklardžių dovanų nesikraio 

Ir mūro namus sau bestato 

Ne vienas kai kas. 


Statykite, puoškite aukštus namus 

Ir bonkas ant pokylių stalo!.. 

Kai kur kai kas 

Paklaus gal, iš kurgi tasai įdomus 
Biudžetas be saiko ir galo, 

Nors vakar dar šliaužėte slenksčius žemus? 
Ar, trindami baltas rankas, 

Nerausite už pašalinį 

Tamnsių įplaukėlių šaltinį 

Ne vienas kai kas, 


Gražių moterėlių, rūtelių žalių, 

Artistų ir meno kūrėjų 

Kai kur kai kas... 

O ne! Dieve saugok!.. Jautriųjų gėlių 
Paliest greta kyšių ėmėjų?.. 

Paliest dėl gandų tarpe niekšų pirklių?.. 
Nors trindamas baltas rankas, 
Slaptingai kai kas besišaipo, 

Tr galvą ištvirkėlis kraipo 

Ne vienas kai kas, 

O siurbėlės, niekšai, bastūnų gauja! 
Diplomuotų valizų vežikai! 

Kai kur kai kas 

Net pavarde apsišarvojęs nauja! 
Be sąžinės kyšių lupikai! 

Į kūną nuodais įsisiurbus gija!.. 

O trinkite baltas rankas! 

Gal titulus, garsą sau gauste, 
Dėmės nuo kaktos nenuplauste 

Ne vienas kai kas. 


LAIKINOSIOS SOSTINĖS 
SKERDYKLAI 


ministerių k. nutarimu 
1926 m. birželio mėn. atidarant 


Gudrus ministrų kabinetas, 
Kad įsipirktų žydų miniai, 
Tautos sostinėj liglaikinėj 
Brangiausias pranokėjų vietas 
Paversti leido į smerdyklą!.. 
Pardon! į gyvulių skerdyklą! 


Kur kitados tautos sargyba 
Aukojo kraują už tėvynę, 
Dabar ten gyvulių žudynę 
Atdaro žydiška taryba: 

Ir baubdami keliauja vėlei 
Pro „Baltą Gulbę“ gyvulėliai. 


Vos vakarų papūs tik vėjas... 
O Viešpatie! ne tik nuo karo 
Mus gelbėk ir nuo šito maro!.. 
Rods, burmistras pasigėrėjęs 
Čikagoj, sakos, tą pat matęs 
Ir smarvę uostyt ten įpratęs. 


O vis dėlto ateis tas laikas, 

Kad ir sostinei liglaikinei 

Išseks kantrybė galutinė; 

Įgrys galop ir „košer“ paikas. 
Tautiečiams net atmint bus drovu 
Sostinės negarbių vadovų. 

MŪZOS PAVOJUJE 


Nusiminė giedro Parnaso dievai, 
Pažvelgę į Nemuno šalį kreivai, 

Ir jiems mat parūpo rytojus: 

Poetų taip daug Lietuvoj atsirado, 
Kad ėmė net mūzos begąsčioti bado, 
Gausingai svirpliams sugiedojus. 


Apstojo Apėliną mūzų būrys 

Ir kad kakarinę griaudžiai užvarys!.. 
Net kruptelė tėvas poetų: 

„Kam talentus, girdi, sėjoji ant vėjo? 
Juk giesmes bemegzti net tie panorėjo, 
Kuriems šluoti gatvę reikėtų!“ 


Apòlinas gynės, nedavęs visai 

Kai kam net pauostyti lyros jisai, 
Prisiekdamas per Zeuso blakstėnus; 
Bet mūzų nutildyt pigiai nepavyko. 
Ant galo, tamsiai apsiniaukęs, supyko, 
Lyg audrai apdengus Atėnus. 


„Prisiekiu: tos usnys ilgai nekeros! 
Nei ritmo, nei rimo, nei prozos geros! 
Poezijos, girdžiat, nei lašol.. 

Tik ko ožkablauzdis Satyras sutingo? 
Turėtų ik sočiai sau darbo naudingo! 
Kodėl ant kaktos jiems nerašo?“ 


Satyras ant lyros patsai kai kada 
Uždrožia!.. net giriose juokias gaida! 

Iš apmaudo, būdavo, kerta. i 

Bet ar tai per daugel šiandieną kvailystės, 
Ar gal jam pagailo poetų jaunystės? 
Saipydamas tarė: „Neverta!“ 

VILIJA (NERIS) 


Iš Mickevičiaus versta 


Vilija, mūsų upelių matutė, 

Dugną tur aukso, o veidą kaip dangų; 
Vandenis semia lietuvė-sesutė, 

Širdžia ir veidu skaistesnė už bangą. 


Puikios, malonios pakalnės ties Kaunu; 
Puošia jos tulpėmis Viliją srauną; 
Myli lietuvę gražesnis jaunimas, 

Negu kad rožių ir tulpių audimas. 


Vilijai Kauno pakalnės per nieką: 
Nemuno ieško ir žiedus palieka. 
Liūdnai lietuvei ašarėlės byra, 
Nes pamylėjo kito krašto vyrą. 


Mylimą Nemuns, smarkiai apkabinęs, 
Neša pro kalnus, per laukų platybes; 
Glaudžia su meile prie šaltos krūtinės 
Ir kartu skęsta į marių gilybes. 


Tu save lygiai svetimam pašvęsi, 
Brangią tėvučių apleidus šalelę, 

Ir lyg tarp marių užmiršta paskęsi, 
Bet dar liūdnesnė, Lietuvos mergele! 


Širdį ir upę sunku suturėti; 
Vilijai bėgti, mergaitei mylėti!.. 
Vilija skęsta į Nemuną mielą, 
O bokšte liūdi mergužėlės siela. 

VILNIUS 
Prieš aušrą 


Antai pažvelki! Tai Vilnius rūmais 
Dunkso tarp kalnų plačiai! 

Naktis jį rūbais tamsiais kaip dūmais 
Dengia! Jis miega giliai! 

Kame tas garsas, kuriuo skambėjai? 
Kame galybė ir pranokėjai? 

Kur tavo, Vilniau, tie spinduliai, 
Kuriuos skleidei 

Lietuvai, mūsų tėvynei? 


Negreit su saule išauš dar rytas! 
Miega aplinkui naktis. 

Tik kartais mėnuo, bailiai išvytas, 
Iš debesų tenušvis... 

Norėtum brangią išvysti pilį, 

Kur garsūs amžiai užmigę tyli, 
Kai Vilnius buvo mums kaip akis, 
Kai švietė jis 

Lietuvai, mūsų tėvynei. 


Ko taip nuliūdai? Ko ant krūtinės 
Ašara krinta griaudi? 

Gailiesi, amžius didžius atminęs? 
Praeitį brangią liūdi? 

Žiūrėk, rytuose aušra jau teka; 
Pabudę paukščiai pagiriais šneka; 
Laikai juk mainos: slėgė pikti — 
Nušvis kiti 

Lietuvai, mūsų tėvynei. 

TRAKŲ PILIS 


Pelėsiais ir kerpe apaugus aukštai 
Trakų štai garbinga pilis! 

Jos aukštus valdovus užmigdė kapai, 
O ji tebestovi dar vis. 

Bet amžiai bėga, ir griūvančios sienos 
Kas dieną nyksta, apleistos ir vienos!.. 


Kai vėjas pakyla ir drumzdžias vanduo, 
Ir ežeras veržias platyn, — 

Banga gena bangą, ir bokšto akmuo 
Paplautas nuvirsta žemyn. 

Taip griūva sienos, liūdnesnės kas dieną, 
Griaudindamos jautrią širdį ne vieną. 


Pilis! Tu tiek amžių praleidai garsiai! 
Ir tiek mums davei milžinų! 

Tu Vytauto didžio galybę matei, 

Kad jojo tarp savo pulkų! 

Kur tavo galia, garsi palikimais? 

Kur ta senovė, brangi atminimais? 


Nutilusios sienos, apleistos visų, 

Be sargo, ginklų, be žmogaus! 

Kiek primenat jūs man brangiausių laikų 
Ant vieškelio amžių plataus! 

Laikai brangiausi! Ar mums dar sugrįšte? 
Ar vien minėsme kaip savo jaunystę? 


Kada tik keliu važiavau pro Trakus, 
Man verkė iš skausmo širdis; 

Gaili ašarėlė beplovė skruostus 

Ir mėlynas temdė akis! 

Ir veltui dvasią raminti norėjau, 
Aplinkui vien tamsią naktį regėjau. 

NEVĖŽIS PER KARĄ 


Juodo Nevėžio vilnys sukilo, 
Tamsios banguoja rūsčiai: 

Štai nuo Dubysos trenksmas prabilo, 
Griaudamas eina plačiai. 


Bėkit į kalną pasižvalgyti, 

Kas ten smarkiai vakaruos 
Beldžia, žaibuoja. Apmaudo vytį 
Pragaras neša nasruos? 


Zalgirio smarkūs eina atbudę 
Nuožmūs kryžiuočių pulkai? 
Mūsų prabočius amžiais bežudę, 
Kraujo prigėrę vilkai! 


Žudė kryžiuočiai! Švedai naikino! 
Plėšė prancūzų laikai!.. 

Bet nei prabočiai to nepažino, 
Ko susilaukė vaikai: 


Eina germanai nuo Magdeburgo, 
Eina nuo Reino vagos; 

Nuo Regensburgo, Mainco, Augsburgo 
Plaukia banga už bangos. 


Kaizeris veda, viešpats Berlyno, 
Kerštui teutonus visus; 

Ko neišplėšė, tai sunaikino, 
Kaip audražygis baisus! 


175 


Juodo Nevėžio bangos nutilo: 
Tiek dar nematė velnių; 

Ir nusiminus upė pagilo: 
Ašaras neša žmonių!.. 


Laikas ir tuosius karo galiūnus 
Kaip perėjūnus nušluos! 
Vien tik ištvėrę Lietuvos sūnūs 
Augs ir tvirtės veikaluos. 


LIETUVA DIDž/IOJO/ KARO METU 


Sunkūs be galo laikai 
Lietuvą brangią suspaudė: 
Žūsta vergijoj vaikai; 
Daugel jų priešas iššaudė. 


Sodžių šimtai pelenuos 
Vėjo nešiojami sauso! 
Žmonės tuščia aimanuos: 
Niekas negirdi, neklauso. 


Kur didžiavyriai tautos? 
Veltui jie mums besapnavos? 
Nėra jų! Gal kitados 

Bočių tėvai jais didžiavos! 


Daug išbėgiojo!.. Kai kas 
Rusijoje skursta iš bado; 
Mes gi sau laužom rankas, 
Likę našlaičiais be vado. 

NUO BiRUTĖS KALNO 


Išsisupus plačiai vakarų vilnimis, 

Man krūtinę užliek savo šalta banga 

Ar tą galią suteik, ko ta trokšta širdis, 
Taip galingai išreikšt, kaip ir tu, Baltija! 


Kaip ilgėjaus tavęs, begaline, plati! 

Ir kaip tavo išgirst paslaptingų balsų 
Aš geidžiau, tu pati vien suprasti gali, 
Nes per amžius plačių nenutildai bangų! 


Liūdna man! Gal ir tau? O kodėl — nežinau; 
Vien tik vėtrų prašau, kad užkauktų smarkiau: 
Užmiršimo ramaus ir tarp jų nematau, 

Betgi trokštu sau marių prie šono arčiau. 


Trokštu draugo arčiau: juo tikėti galiu; 

Jis kaip audrą nujaus mano sielos skausmus; 
Paslapties neišduos savo veidu tamsiu 

Ir per amžius paliks, kaip ir aš, neramus. 

MINIJA 


Kodėl gi tai Minijos bangos nuliūdo? 
Kodėl tai jos bėga laukais pamažu? 
Ar gaila, kad saulė už girių užplūdo 
Ir apdengė žemę nakties tamsumu? 


O skubinkis, miela, į marių platybę, 

Jei gaila tau saulės skaisčių spindulių: 
Išvysi dangaus karalienės gražybę, 

Kai maudos nuraudus tarp vilnių blaivių. 


Bet Minija mūsų kaip pirma nuliūdus; 
Jos bėga kaip pirma srovė pamažu; 
Negaila jai, saulei už girių užplūdus 
Ir žemę apdengus nakties tamsumu. 


Tik gaila jai kranto, vainikais nupinto, 
Tik gaila tų dainų, kur skamba skardžiai, 
Tik ąžuolo gaila, žaliai padabinto, 

Kurs kalba jai meilę kas naktį saldžiai. 


Nuliūdusiai Minijai paslaptį vieną 
Norėčiau atdengti, kai nieks negirdės: 
Kas ilgis antrasis jos kranto kas dieną. 
Bet ne! Sužinos nuo aušrinės žvaigždės. 

ANT DRŪKšĖS EŽERO 


Man liūdna buvo ir sunku 
Keliaut gyvenimo taku 
Be draugo dar jaunam: 
Kame pažvelgsi akimi, 
Aplinkui žmonės svetimi; 
Taip liūdna vien vienam. 


Tekėjo mėnuo. Iš kalnų 
Žiedai kvepėjo jazminų, 
Žavėdami jausmus; 

Tarp žalio ežero bangų, 

Toli nuo triukšmo, nuo vargų 
Laivelis supa mus. 


Man ranką padavei jautriai 

Ir jauną širdį atdarei 

Bendros žvaigždės vardu: 
Dabar ar juokias ateitis, 

Ar sopa, verkia muins širdis — 
Jaučiu ašai už du. 

ALPIŲ VIRŠŪNĖS 


Aukštai kalnų viršūnės šviečia, 
Ledais apkaltos ir snieguos! 
Nuo amžių koja jų neliečia 
Žmogaus, užgimusio vargtios. 


Nuo aukšto išdidžiai apmato 
Žmonių stropius dienos takus, 
Tačiau gyvaios margo rato 
Jų veidas neatjaus puikus. 


Kas joms, didžiulėms! Milijonai 
Pro šalį amžinais keliais 
Nuėjo kaip lig laiko monai 

Su mažutėliais geiduliais!.. 


O jos be jausmo, be silpnybių, 
Vienodos amžiais nuo aušros, 
Kad liepė Viešpats iš tamsybių 
Išeit ant saulės atviros. 


Ir amžių amžiais sau galingai 
Jos baltuos saulės spinduliuos!.. 
Kas aš prieš jas, kurs rūpestingai 
Vos tik rytojaus beviliuos! 

RIGI KULM 


Nuo viršaus Rigi Kulmo, aukščiau debesų, 
Išmatyt negali Lietuvos; 

Vien tik dunkso aplinkui vainikas kalnų, 
Apsisupusių rūbais žiemos. 


O po kojų žemai stebuklingai graži 
Žydi rožėmis Alpių šalis, 
Susiūbavę žali ežerai keturi 

Ją bučiuoja jautriai bangomis. 


Nesigirdi garsų! Kiek ramumo danguos! 

Nieks nebaido svajonių gamtos! 

Vien ant saulės laidos vamzdžio aidas ringuos,* 
Vien kaskados teškent nenustos. 


Nuo kaskadų baltų lyg bažnyčių smalka 
Kyla Viešpačio garbei ūkai; 

Dievui tinka gamtos nekaltoji auka: 
Laumės juostos ją puošia lankai. 


Taip čia tylu, gražu!.. Vien keleivio širdis 
Nenurimusi veržias toli! 

Ir tą šalį norėtų pasiekti akis, 

Kur Dubysos atkrančiai žali! 


* Kai saulė leidžias ir pusvalandį prieš jos patekėjimą, pučia 
vamzdį tam tikras sargas. Visi bėga iš viešbučių žiūrėti. Reginys 
nepaprastai gražus. 

ANT NEAPOLIO UŽTAKOS 


Saulei nusileidžiant 


Ant Neapolio užtakos saulė stačių 

Nebežeria žemyn spindulių; 

Tik nuo Kaprijos* siunčia labanaktį rūmams 
Ir Vezuvį dabinantiems raustantiems dūmams, 
Auksu rašo kraštus debesų. 


Pažiūrėk tik į vakarus! Rodos, kalnai 

Auga, skėčias iš marių antai! 

Vaivorykštė jų grožiui septynžiedžius renka? 
Ar be burių iš užmario garlaiviai slenka? 
Ar tai debesis vien tematai? 


Pažiūrėk tik į vakarus! Tokio dangaus, 
Tokio mėlyno, tokio gražaus 

Fra Angelico da Fiesole** nerašė, 

Nors Marijos pagalbos klūpėdamas prašė,, 
Kai jį, būdavo, šišas pagaus. 


Rūpestingos dienos baigias triūsas veiklus; 
Leidžias vakaras lėtas, ramus; 

Pamažu lazzaronių*** šaukimai aptilo. 

San Martino**** aukštai „Angels Dievo“ prabilo: 
Kviečia melstis į Dievo namus. 


* Kaprija —sala į pietų vakarus nuo Vezuvio. 
** Fra Angelico da Fiesole — vienas didžiausių Įtalijos tapytojų. 


Pasakojama, kad klūpėdamas tepliojęs. Jo tapyba pasižymi ypatingai 
gražiu mėlynumu. 


*** L azzaroni — italas elgeta bedarbis, kurs išmaldos rėkauda- 


mas reikalauja. 


**** San Martino — žymiausia Neapolio bažnyčia ant kalno. 

Ant Neapolio užtakos, ant mėlynos, 
Nesimato mažiausios bangos: 

Paskutinė nuslinko į marių platumą; 

Iš dangaus neša angelas saldų ramumą, 
Migdo darbus žmogaus ir gamtos. 


Tyli žemė, dangus. Tik žvaigždžių spinduliai 
Dreba, mirga iš aukšto bailiai. 

Cit, girdėtis!.. Ar žvaigždės užmigdo Mariją? 
Ne, tai gieda gondėleriai Santa Lučiją! 

2, kaip gieda! Lyg supa meiliai. 


O gražusis Neapoli, žeme grakšti, 

Kur gamta, rodos, šypsos pati! 

Tu nuvargusią sielą kaip audrą nutildai; 
Ją harmonija, Santa Lučija, pripildai 

Ir svajonę į dangų kvieti. 


VAKARAS 


Ant ežero keturių kantonų 


Ežero skaisčios bangos liūliavo 
Žaliu smaragdu; 

Laivą be irklo varė, lingavo 
Vėsos dvelkimu, 


Saulė už Alpių leidos sutingus; 
Varpai Liucernos 

Dievui aukojo darbus vargingus 
Žmogaus ir gamtos. 


Medžių ant saulės kepintas lapas 
Nuspindo rasa; 

Rožių iš kalnų papūtė kvapas 
Skania sveikata. 


Audžiau nurimęs aukso svajones 
Aušros spinduliais; 

Lėkė jos, skrido, pilnos malonės, 
Padangių keliais. 


Vedė jas paukščių kelias žvaigždėtas, 
Lydėjo širdis 

Į tolimąsias, į numylėtas 

Tėvelių šalis. 


Kiek atininimų-atsitikimų, 
Gyvų kitados, 

Vienas už kito brėško ir švito 
Anapus ribos! 

Ten, kur palangėms stiepias sužiurę 
Žemčiūgų žiedai, 

Kur raudonmargę kreipia kepurę 
Jurginų pulkai, 


Ten, kur sesutės rūta dabina 
Kasas nuo mažens, 
Kur juodbėrėlį brolis augina 
Balnot ant rudens, 


Ten, kur Dubysa mėlyna juosta 
Banguoja plati!.. 
Ko, ašarėle, ko tu per skruostą 
Kaip perlas riedi? 


Ten tai prabėgo mano brangiausi 
Jaunystės laikai, 

Ir po tiek metų pats savęs klausi: 
Tai vien tik sapnai? 


Kiek atminimų-atsitikimų, 
Gyvų kitados, 

Vienas už kito brėško ir švito 
Anapus ribos! 


žo * $ 


Išliksiu aš gyvas paveiksle tame 

Net tuomet, kai kūnas, užbertas Žeme, 
Ilsėsis, klajones užbaigęs visas!.. 
Išliksiu ne vienas: išliksi vardu, 

Kuri sumaningai pirštelių raštu 
Nemirštamas atvaizdui dėjai varsas. 
Nors mūsų pasauliai kita mintimi 
Nuausta, vardai sau neliks svetimi, 
Net žemės klajones užbaigus visas. 


(P. Zofijai Romerienei, mano atvaizdą nupiešusiai) 

DIEVO MEILĖ 


Tu, Aukščiausi, skaisčiausias mano meilės šaltinis! 
Tave myliu, kaip myli sūnus tėvą geriausį: 

O tačiau, kaip tas lapas rudeniop paskutinis, 

Štai drebu, nes per teismą mane menką užklausi. 


Tu — Jehova, aš — menkas! Aš menkesnis už menką. 
Tu švenčiausių švenčiausias! Aš vien nuodėmė-griekas. 
Tu sutvėrei pasaulį, nors Savęs Tau užtenka, 
Aš po žemės pakalnę bevyniojantis sliekas. 


Seraiimai per amžius ugnim meilės Tau rausta, 
Cherubinai lyg marės tviski Tau sidabrinės! 
Ir aš degti norėčiau ugnim savo krūtinės 


Ir tviskėti per amžius dvasia, ašaroms prausta! 


O drebu vien, žemumą savo baisų pažinęs, 
Ir drebėdamas myliu aukštos Tėvą tėvynės. 

DVI ŽVA!GŽDI 


Žvaigždė, danguos užgimus, nušvito iš aukštybių 
Ir dreba ten per amžius, nes uždegė ją — Dievas; 
Apšviečia aukštus kalnus, tamsias girias ir pievas 
Ir mirkčiodama žiba kaip diemantas gražybių. 


Žvaigžde, mėlsvų padangių žibute sidabrine! 
Tarp marių rodai kelią kaip angelas šviesybių; 
Paklydusiam keleiviui tu mirksi iš tamsybių 
Ir jauną kvėpi viltį į gęstančią krūtinę. 


Nušvinta kartais žmogui žvaigždė ir čia, ant žemės, 
Uždegusi krūtinę stebuklais įkvėpimo; 
Ji neša naują galią ir meilę begalinę: 


Prašvinta tuomet kelias suvargusiam užiemęs; 


Savy jis jaučia ugnį kilnesnio pašaukimo!.. 
Laimingi, čia, ant žemės, bent kartą ją pažinę! 

SAULEI TEKANT 


Jau saulėtekis mėlsvas, spinduliais iškaišytas, 
Tvinksta, rausta ir dega lyg veideliai mergaičių, 
Kai po langu sužvengia žirgas jauno bernaičio. 
Šiai ir saulė jau teka. Sveikas, vasaros rytas! 


Apsisupusi šydu, auksu austu, raudonu, 

Saulė žengia per dangų karalienės gražybe! 
Gėlės lenkia jai galvą, paukščiai čilba linksmybe. 
Jiems ji šypsos, pridengus veidą muslinu plonu. 


Sveika, mūsų linksmybe, žemei nešanti dieną! 
Kam nebrangios auksinės tavo akys malonios? 
Tavęs ilgis žolelė, rasa virkdai ne vieną; 


Marių. stiklas atspendžia šviesų veidą valdonės; 


Ant! iš džiaugsmo nuraudo girių dunksanti siena... 
Nuo tavęs slepia veidą vien tik baltosios ponios. 

RŪTŲ VAINIKAS 


Sesute gražuole! Dėl savo vainiko 
Neskink sau rožytės, kur žydi raudona; 
Šalin ir žemčiūgą auksiniai geltoną; 
Nepink į vainiką nei rudo gvaizdiko! 


Sirdis bijo rožės ir josios puikybės; 

Nuo žiedo geltono veidelis apvysta; 
Gvaizdikais mergaitė jei kaišosi,— klysta: 
Jie vyrams pritinka emblema tvirtybės. 


Kad galvą kaišysi, įsek tu rūtelę! 
Meiliausias papuošalas — rūta žalioji: 
Su jąja prisiekia mylėti jaunoji; 
Laimužės šviesios ir vilties ji gėlelė. 
Tarp rūtų, sesute, tu tankiai dūmoji!.. 
Lietuvei pritinka tik rūta meilioji. 

PRAEITIS 


Praeities gilų miegą kas pažadint galėtų? 

Kas jos dvasią atspėtų? Jai įkvėptų gyvybę? 

Kas suprasti pajėgtų tamsią amžių tolybę? 

Kas bent uždangos kraštą mums praskleisti mokėtų? 


Jos paveikslas kaip žaibas kartais dvasią pagauna, 
Kartais, rodosi, dvelki stebuklingas jos kvapas; 
Kartais prašneka širdžiai amžiais kerpėtas kapas 

Ir sušildo krūtinę ir vaidentuvę jauną. 


Štai senelis į kapą žengia, drebąs ir baltas; 
Man jo gaila: daug matęs, apsakyti daug gali... 
Ten po pilį apleistą vėjas šūkauja šaltas: 


Kas ten amžiais kalbėta, kad paskelbtų bent dalį! 


Nemuns matė kryžiuočius, plieno ginklais apkaiius: 
Apie žilą senovės apsakytų jis šalį. 

TROŠSKIMAI 


Ko gi trokšti, nesoti dvasia? 
Paslaptingais sparnais kur lakioji? 
Praeities vėl sapnai ar gražioji 
Tau jaunystė vaidinas slapčia? 


O nesoti! vilnim įstabia 

Tu kas dieną krūtinę kilnoji! 
Nenutildo tavęs nei ramioji 

Sidabrinė žvaigždė vakare! 


Tavo norams mažai visados; 
Negana valandos dabartinės; 
Gaila tau vakarykščios dienos; 


Gaila tau praeities net kančios!.. 
Tartum marès — troškimai krūtinės 
Vis siūbuoja, siūbuot nenustos. 

SONNET A VIKTOR HUGO 
Vertimas 


I! faut dans ce bas monde aimer beaucoup de choss 
Al. de Musset 


Daugel reikia dalykų šioj žemėj mylėti, 

Kad pažintum paskui, kas mylėti verčiausia, 
Saldumynus, žaislus, marių erdvę plačiausią, 
Arklius, moteris, garsą ar skaistrožių rėtį. 


Kartais tenka sumindžioti rožę skaisčiausią; 
Dar tankiau atsisveikinant verkti, kentėti! 
Ir šitai, kai bežiūrint jau laikas senėti, 

Mes tada išmintingi, senatvės paklausę: 


Mes tada tai, pusėtinai visko mėginę, 
Gerbt išmokstame, senąjį draugą atminę. 
Susipykę, pabėgę, ant galo po metų 


Susitikę, kaip vakar sau ranką padavę, 


Vėl kaip vakar draugai tarp šių Žemės verpetų; 
Vėl rytojų sapnuojam, kaip vakar sapnavę. 

ROMA 


Užmigo garsioji cezarų galybė; 
Nutilo seniai Koliziejo linksmybė; 
„Circenses“* neklykia balsai; 

Jau nieks gladiatorių mirti nevaro, 
Nesveikina ten morituri Cezaro!.. 
Vien kryžius tebspindi aukštai. 


Bet Augusto Roma lig šiolei turtinga; 
Jos marmuro rūmai, garbė melaginga, 
Dar baltuoja saulės tvane; 

Dar baltuoja rūmai, garbė paskutinė, 
Kaip baltuoja kaulai, kapus apkabinę, 
Bet Romos... jau mirė dvasia! 


Nebėra diktatorių, nei legionų! 

Ginklu Scipionai nuo kraujo raudonu 
Nesergėja Alpių šalies. 

Aetijus krito, o kruvinos upės 

Jau praneša Romai, kad viską nulupęs, 
Italiją Hunas užlies. 


Ant juodbėrio žirgo, šarvais apginkluotas, 
Štai pusplikius veda Atila gauruotas, 
Dunojaus apleidęs šalis. 

„Kur Roma? kur Roma?“ sutikusių klausia; 
Vis viena Atilai naktis ir tamsiausia: 

Jam kelią apšviečia ugnis. 


* „Panem el circenses“ klykdami reikalavo Romos beturčiai-be- 
darbiai (plebs). 

Lombardija dega. Gyventojai bėga. 
Taip gena pavasaris tirpstantį sniegą. 
Kur Roma? kur Roma garsi? 

Ta Roma, kur ginklo pakelti negali; 
Ji lupo Europos ir Azijos šalį; 

Ten turtai pasaulio visi. 


Tautoms ji terodė vien kruviną plieną, 
Bet Nėmezis** rašo jai mirtį šiandieną 
Ir Jovis jai tėvu nebus! 

Už ašaras, kraują, už Galų vergiją, 
Nauji gladiatoriai, kerštui atgiję, 
Atlygins už brolių kapus! 


Stai Roma ant kalnų. Atila sustojo; 
Laukinės jo gaujos dievams sugiedojo 
Ir skėčias ginklais kaip sparnais; 
Ginklų gi žvangėjimas, žirgų žvengimas, 
Žmonių kaip užrūstintų marių ūžimas 
Kampanijos eina laukais. 


Atsiliepė Roma: balsai netikėti 
Padangėmis plaukia, gaujoms negirdėti!.. 
Tai Rymo bažnyčių varpai. 

Atsiliepė giesmės, Danguj pagimdytos, 
Ir dvasios, ne žmonės, baltai aprėdytos, 
Išeina palengva antai. 


Atila stebėjos; nusiminė gaujos; 

O minios nežemiškos, hunams taip naujos, 
Vis žengė artyn pamažu. 

Priėjo ir dvišakai skirtis pradėjo; 

Iš vidurio baltas senelis išėjo 

Ir pratarė Dievo balsu: 


** Nemezis —rūstingo atkeršinimo deivė. 

pin 
Aaii 


„Man Leono vardas. Aš — tėvas krikščionių, 
Ant žemės vikarijus Dievo malonių, 
Ateinu paklausti tavęs, 

Iš kur tu, Atila? nuo ko ta skaudžioji 
Valdžia, kad tautas ir jų miestus terioji, 
Lavonais nuklojęs žemes?“ 


Atila nubalo, senelį pažinęs, 

Kursai jį kas naktį per sapną kankinęs***. 

Su baime atsakė tada: 

„Aš — rykštė, Aukščiausio Praamžiaus pasiųsta, 
Man liepta teisybę atlyginti rūstą; 

Tautoms jūsų Roma — kalta“. 


„Tu rykštė Aukščiausiojo,— Leonas tarė: 

Tai plak! Bet tą Romą, kur pikta jums darė, 
Plak Romą Cezarų dienos: 

Bet Romoje Rymą jau naują regėsi,— 
Ranka jo šventvagiškai nepalytėsi! 

Jį Viešpats galybių užstos“. 


* 


Nebaltuoja marmurai, huną pažinę! 
Jų žuvo senovės garbė paskutinė, 
Vien kryžius tespindi aukštai. 

Išnyko ir hunai. Taip rykštę ir plieną 
Teisybė nuplakusi laužo kas dieną! 
Tik Leonų auga darbai. 


Praslinko kaip sapnas daug amžių ir metų, 
Ir vėlei tarp audrų, žaibų ir verpetų 

Ant Rymo užtemo naktis. 

Ne hunai atėjo, kaip kitą gadynę: 

Italijos sūnūs, teisybę pamynę, 

Štai laužias į Petro duris. 


UA Einant padavimu, Atila per kelias naktis sapne matęs šeneli. 
panašų į Leoną, kurs kalaviju jį baidęs nuo Romos. 

Įėjo!.. ir jo šventenybės naikina; 

Kaip barbarai-hunai po kojų jas mina, 
Įžeidę krikščionių jausmus, 

Užmiršę, kad Rymas — pasaulio sostinė, 
Kurį visos tautos ir amžiai dabinę 

Kaip šventojo tėvo namus. 


ULŽINŲY KAPAI 


Kur lygūs laukai, 

Snaudžia tamsūs miškai, 
Lietuviai barzdočiai dūmoja; 
Galanda kirvius, 

Kalavijus aštrius 

Ir juodbėrį žirgą balnoja. 


Nuo Prūsų šalies 

Kaip sparnai debesies 
Padangėmis raitosi dūmai; 
Tai gaisro ugnis 

Šviečia diena naktis: 
Liepsnoja ir girios, ir rūmai. 


Tarp tyrų plačių 

Ne staugimas žvėrių; 

O ne! tai našlaitės lietuvės: 
Ar verkia sūnaus, 

Ar bernužio brangaus, 

Kurs jų nebeginsiąs pražuvęs. 


Kryžiuočių seniai 

Suvadinti svečiai 

Į vaišes per Lietuvą traukia; 
Ištroškę garbės, 

Kai aušra patekės, 

Išvys, ko visai nebelaukia. 

Lietuvių pulkai, 

Kaip apsako žvalgai, 

Ties Kaunu per Nemuną plaukia; 
Po kaimus šauklys 

(Jo po putų arklys) 

Į kovą lietuvninkus šaukia. 


Klaidu tarp miškų! 

Vien tik ugnys gaisrų 

Per Lietuvą kelią berodo. 
Užtemęs dangus 

Mėto tankius žaibus; 
Beklaidžiot svečiams nusibodo. 


Sutrinko miškai 

Lyg Perkūnas aukštai, 

Ir štai netikėtai lietuviai 
Tarytum ugnis, 

Kad ant stogo užšvis, 
Apraitė kryžiuočius užgriuvę. 


O, buvo mūšys! 
Apsiniaukus naktis 

Jį dienai parodyt drovėjos; 
Tik kūnų šimtai, 

Suvartyti keistai, 

Ilgai, dar ilgai ten ilsėjos. 


Dabar ten baisu 

Ir nakčia nedrąsu! 

Net vyrai aplenkti mėginą: 
Esą tai senų 

Kapai milžinų, 

Ir kartais net pasivaidiną. 

SATRIJOS KALNAS 


Į Zarėnus miškais nuo Šiaulių 
Jei pro Luokę kada bekeliausi, 
Nepamiršk sustabdyti arklių 

Ir ten kainą užlipti aukščiausį. 


Piktos raganos kaip kitados 
Šatrijos nebelanko bent dieną; 
Bet jos aukštį pasiekt be maldos 
Pakeleivį baugina ne vieną. 


Atsikvėpęs giliai krūtine, 

Kai nuo kalno pažvelgsi aplinkui, 
Tai tik plunksna rašyt auksine 
Pavesta Lietuvos dailininkui! 


Kaip į atlaidūs einą būriai, 
Slama girios aplinkui dievotai; 
Už jų dunkso kiti pagiriai, 

Ir mėlsvų ežerų tviski plotai. 


Štai tenai iš Tyrulių Venta, 
Pasisukus kairėn nuo Kuršėnų, 
Nebemato Dubysos greta 

lr per Kuršą banguoja ant Lėnų. 


Bet Dubysai Žemaičių kalnai 
Meilesni negu muižės* raudonos; 
Jai svajojas tėvai-milžinai, 

Kloja patalą smeltys geltonos. 


* Muižė — latviškai dvaras, baronų rūmai. 


201 


Kad vidurdieny saulė aukštai 

Iš pietų prasijuoks į Žemaičius, 
Nuo viršaus Šatrijos išmatai 
Nesuskaitomus kryžkelių skaičius. 


Už tų kryžkelių, sodžių, laukų, 
Kiek akis tik apimti begali, 
Užmatai iki Plungės miškų 
Vis Žemaičių žaliuojančią šalį. 


Štai antai mėlynoj tolumoj 

Iš po žemių bekyšąs skruzdynas — 
Tai Varniai, pasislėpę lomoj! 
Pasistiepk!.. ir Telšiai, jų kaimynas! 


Bet tuščia bežvalgais Palangos, 
Pasistiepęs, kiek galint, ant pirštų! 
Neišgirsi nei marių bangos, 

Nors bedūkdama liautis užmirštų. 


Nesimato nei bonių naujų: 

Aukšto Šidlavo, Kelmės, Skaudvilių, 
Nei Žemygalos medžių trijų, 

Nors jie vaizdūs už keleto mylių. 


Bet vidurnakty čia neramu: 
Tartum dvasios po žemių vaitoja; 
Girios krūpčioja slaptingumu, 
Trinksi kalnas, lyg raiteliai joja. 


Gal tai raganos verkia dievų, 
Dėl kurių šventą ugnį kūreno, 
Ir nuo kalnų, kalnelių, kalvų 
Čia sau renkas iš įpročio seno. 


Gal kryžiuočiai, šaly svetimoj 
Neatradę kapuose ramumo, 
Tebeklaidžioja čia tamsumoj, 
Nusiminę Malburgo tolumo. 

Gal Žemaičių šalies milžinai, 
Pasigedę senovės gadynės, 
Laukia šauklio, kad vėl kruvinai 
Stot į kovą ir ginti tėvynės. 


Šatrija, tu senute meili, 

Per tiek amžių iš aukšto žiūrėjus! 
Daug, oi daug apsakyti gali 

Apie mūsų didžius pranokėjus. 


Į Žarėnus miškais nuo Šiaulių, 
Jei pro Luokę diena bekeliausi, 
Nepamiršk paganyti arklių 

Ir ten kalną užlipti aukščiausį. 


MEDVĖGALIO KALNAS 


Kai vidurdieny pažvelgsi 
nuo Medvėgalio aukštai, 
Keturiolika bažnyčių 
aiškiai išmatai. 

Baltininkai ir Girgždutė, 
net pats Dyvitis puikus 
Pagarboj jam lenkia galvą 
per girias, miškus. 

Vien tik debesis praskleidus 
Šatrija aukščiausia, 
Pasityčiodama kartais, 
savo draugo klausia: 
Pasakyk gi, meldžiamasis, 
Kas mudviejų gali* 
Plačiau Žemaičių šalį 
apveizėti? 


Bet kai rudeny ateina 

ilgi, tamsūs vakarai, 

Ant Medvėgalio vaidinas 
ir baisu tikrai: 

Kartais girdžias baubiant jaulį, 
net sukrato šiurpulys! 
Kartais atsilieps nuo kalno 
žvengdamas arklys; 

Tai girdėtis iš po žemių, 
tartum kas vaitoja! 

Ar žvangėdami nuo kalno 
šimtas vyrų joja! 


* Iš žodžių „mudviejų gali“ kilęs ir Medvėgalio vardas. 

Dairos, krūpčioja vaikučiai, 
išgirdę pro langą, 

Kaip raiteliai žvanga, 
trinksi žemė!.. 


Bet pas krosnį atsisėdęs 
senas bočius su vaikais 
Atsiminęs pasakoja, 

kad anais laikais 

Savo ausimis girdėjęs 
nuo senų, rimtų Žmonių 
Daug, oi daug atsitikimų 
dar įdomesnių. 

Bet, nelaimei, ir senelių 
vis kaskart mažėja, 

Ir jų atmintis sukrypus 
kaip sena audėja 

Posmą ne vieną praleidžia; 
Per tat padavimai, 
Senovės atminimai 
užsimiršta. 


Ant Medvėgalio anuomet 
švento Jono naktimis, 
Budint danguje mėnuliui 
sargo akimis, 

Sako, dvylika mergaičių 
palaidais kasų plaukais 
Būk sustodavo į ratą, 
verkė ir kvatojo, 

Iš milžinkapių didvyrius 
dainomis viliojo. 
Išsiilgusios viliojo, 

kad sena gadynė 
Sugrįžtų į tėvynę 
prisikėlus. 


205 


Bet paskui, kai mūsų ponai 
ėmė lenkais apsimest, 

O nuskurę užsimanė 
baudžiavą įvest, 

Lietuvoj žilos senovės 
nebegerbdami tada, 

Emė šokiais trypti kalną 
svetima mada. 

Ir dabar anų mergaičių 
jau užburto rato, 

Ant Medvėgalio viliojant, 
niekas nebemato; 

Ir milžinkapiuos didvyrių 
vis dar ilsis kūnai; 
Tebemiega ten galiūnai 
nepabiudę. 


DYVITIS 


„Nuo Alkų* ir Piliakalnio,— 
susimąstęs „pasakiau: 
—Vežk mane pro Aukštiagirį 
ir pas Dyvitį veikiau“. 
„Ar ne aukso užžavėto 
sveikas ten ieškot manai? 
Daugel čia dabar ponybės 
kažko lankosi dažnai. 
Bet ne kalne, karalaitės 
nugramzdintamę dvare,— 
Auksas čia kaip ir Girgždutėj 
užžavėta ežere. 
Ir pats ežeras tviskėjęs 
ten, už kalno, platumoj, 
Tik paskui sargybai aukso 
toj prasimušė lomoj“. 
„Aš ne aukso, — ieškau turtų 
čia užburtų brangesnių: 
Tie kalnai man daug apsako 
iš senovės davinių; 
Sako, kaip čia bočiai gynės 
nuo kryžiuočių kruvinų, 
Kokios giesmės jų giedota 
tarp tų girių ir kalnų!“ — 
„Iš nemokyto kaimiečio 
ponai tyčiojas dažnai: 
Argi gal prieš Dievo valią 
prakalbėt kada kalnai? 
Rods, iš Dyvičio eglyno 

* Alkai, Piliakalnis, Aukštagiris, Dyvitis, Girgždutt — žymesni 

Zemaičiuos kalnai. 

matos eglė štai toli! 

Ta senutė būk tai šnekant!.. 
tik suprast jos negali. 

Bei to ežero panytė, 

sakos, klausius valandom's, 
Apie praeitį ją kalbant 
eglių augančioms kartoms“. 
„Vežk mane pas tą Jūratę! 
Plauksme drauge laiveliu: 
Pasakų senutės eglės 

Gal ir aš suprast galiu“. 


* 


Susimąstęs žiūri mėnuo 

iš ramių dangaus skliautų; 
Laibas supa mus laivelis 
tarp siūbuojančių meldų. 
Skamba jaunas dainų aidas! 
klausos jo aplink miškai: 
Eglei motinai sapnuojas 
didžio Vytauto laikai. 

Nuo mėnulio pasislėpus, 
miega slėnyse naktis: 

Nuo kalnų, senų senelių, 
šneka amžių praeitis! 
Sneka irgi tau, sesute, 

iš akelių mėlynų!.. 

Bet ne praeitis senoji, 

tik daug paslapčių jaunų!.. 


n 
Ko kalnai tie nėra matę 
amžių praeity margoj! 
Ko tas ežeras nesupęs 


krikštolinėje bangoj?! 

Turi Dyvitis daug turtų, 
daug užburių paslapčių: 
Daugel pasakų senovės!.. 
ir šio meto atminčių!.. 


Ne dėl aukso čia paslėpto, 
tik dėl turtų brangesnių 
Puikų Dyvitį pamėgau, 
vienas žemės vargdienių. 
Pamylėjau, įsidėjau 

nuo palaimintos dienos 
Eglės pasakas senovės, 
dainas Lietuvos jaunos!.. 

UŽKEIKTAS SKAPIšKIO VARPAS 


Liūdesy Skapiškio gaudžia varpai 
Švento Lauryno dienoj; 

Gailisi draugo, jo ilgis labai 
Metinėj aitmintinoj. 

Draugas rūdydamas guli lig šiolei, 
Ežero grimzdęs dugne; 

Kartais per audrą sugaudžia: „ai, broliai, 
Bent atsiminkit mane! 

Broliai, broliai, kaip pavydžiu, 
Kuomet jūsų aidą lydžiu! 

Ar dėl dangiškos garbės 

Mano balsas nebskambės?“ 


Daug ką apsako seneliai žili 

Iš tolimos praeities; 

Jų paklausyk, kaip puikybė kvaili 
Baudžiama Dievo paties. 

Dar tebevaldę (daug metų jau bus!) 
Biržus seni Radvilai, 

Skapiškio ežeru vežant varpus, 
Vienas jų gyrės kvailai: 

„Iki Biržų bus girdėti, 

Gaus bambizai pavydėti, 

Kai dėl dangiškos garbės 

Mano šerdis prakalbės!“ 


Priešinga Dievui puikybė tuščia: 
Nubaudė ją angeluos... 

Rūstauia ežeras banga plačia: 
Kalto nubausti nemeluos! 
Rūstauja ežeras, valtį nešioja; 

Meldžias mažieji varpai; 
Varpas didysis ręžias, kovoja, 
Bet jau sužvanga laibai. 
Žvanga varpas, slidinėja; 
Valtis blaškosi prieš vėją; 
Vienas kartas nemeluos: 
Tykšta varpas burbuluos!.. 


Žmonės-išminčiai gal būtų seniai 
Bandę jį kelt iš gelmės; 
Sudraudė juos išmintingi žyniai, 
Dievo privengę drausmės. 
„Dievas gerasis nebaudžia be saiko; 
Baudęs atleidžia gale; 

Varpo užkeikto visgi be laiko 
Niekam paliest nevalia!“ 

Tą tik žmonės visgi žino: 
Atlaiduos švento Lauryno, 
Laikas bus, jis suskambės 

Dėlei dangiškos garbės. 


Kuomet tai bus, iki šiol nežinia! 
Kas gi be Dievo žinos? 

Eina į atlaidus, klausos minia, 
Laukia žadėtos dienos. 

Laukia, vis laukia... o šventą Lauryną 
Vien tik menkučiai varpai 
Garbint į atlaidus žmones vadina, 
Zvangą be aido, laibai!.. 

Brolis, dingęs nelaimingai, 

Vėl skambėsiąs stebuklingai, 
Nežinia tiktai kada 

Jo žadėta valanda!.. 


Liūdesy Skapiškio skamba varpai 
Švento Lauryno dienoj,; 
Gailisi draugo, jo ilgis labai 


211 


Metinėj atmintinoj. 

Draugas rūdydamas guli lig šiolei, 

Ežero grimzdęs dugne; 

Kartais per audrą sugaudžia: „ai, broliai, 
Bent atsiminkit mane! 

Broliai, broliai! kaip pavydžiu, 

Kuomet jūsų aidą lydžiu! 

Ar dėl dangiškos garbės 

Mano balsas nedundės?“ 


ANT PUNIOS KALNO 


Ties Nemunu 


Seneli, sveikas! Amžių amžiais 
Nuo Pinsko tvikstančių balų 
Pro Punios kalną susimąstęs 
Banguoji, vengdamas salų! 
Dievuliau mielas! Nuo anos 
Pirmos praamžiuose dienos, 
Kai versmių girdomas gausiai, 
Čia slėniais tarp kalnų rausei 
Vargingą vagą pirmutinę, 

Ko iki šiol nesi girdėjęs? 

Ir ko nematęs, neminėjęs 

Per amžių eigą nuolatinę? 
Kokių kalbų, tarmių, tautų 

Iš bočių lopšio, iš rytų, 

Pro tavo vandenis neslinko? 
Seniai nutilo jų gandai; 

Jei kur išliko gal vardai, 

Tai be prasmės, be savininko!.. 


Ne kuo tau, Nemune ramus, 
Stebėtis, amžiais tiek regėjus; 
Ziūri vienodai taip į mus, 

Kaip ir į mūsų pranokėjus. 

Ar girdei bandą masageto, 

Ar kūną skito nugalėto 

Nešei į vakarų mares, 

Ar skraidė Vytautas antkrančiais, 
Ar vokietys nelaisvės pančiais 
Čia bandė ženklinti gaires, 

Ar bruko kalbą lenkai-broliai, 
Ar pravoslaviją maskoliai,— 
Ramus, vienodas, paslaptingas 
Eini sau amžinu keliu 

Ir į tautas pakeleivingas, 

Su jųjų varžiu atkakliu, 

Sakyte tartumei sakai: 
Nusiraminkite, vaikai! 

Vis viena: ryt kapuos užmigste! 
Mane, kaip raidę, taip palikste. 


O vis dėlto pro šitą kalną 

Eini tarytum susitelkęs. 

Ar kvapas pelenų ir kaulų 

Tave taip jaudina padvelkęs? 

Ar klyksmas tūkstančių krūtinių, 
Anuomet kruvinų žudynių 
Antkrančiais ir miškais tebgaudžia? 
Ir keršyti vokiečiui bastūnui 

Tuščia besiunčia maldą skaudžią 

Į dangų tylinčiam Perkūnui? 


Lietuvi! pabučiuok po kojų 
Krauju permirkusią čia žemę! 
Pagerbk kapus tėvų-herojų, 

Iš kur ainiai stiprybę semia! 
Tai čia baisi, atmintina 

Įvyko drama kruvina, 

Kokios pasaulis nėra matęs! 
Net kraujo troškuliu besočius, 
Plienu apkaustytus kryžiuočius 
Jos vaizdas šiurpuliu sukratęs!.. 
Tai kapas Margio milžinų! 
Nors amžių šešeta sukako, 
Kaip jie — tik sauja pelenų!.. 
Tačiau daugiau už gyvus sako. 

Lietuvi! kurs dienos didvyriams 
Paminklus iš akmens kali 

Ir juos vainikais dabini, 
Nurausk, liūdniems iautos didvyriams 
Net neužritinęs be vardo 
Akmens ant jų brangios duobės, 
Kur šiandien kapą žagrė ardo 
Dėl pelno, be tautos garbės!.. 
Pagerbti karžygius mokėjo 

Ties Termopilėmis graikai, 

O mes? Ar mūsų tik vaikai 
Atlygins skolas pranokėjų? 


Ant aukšto aukuro-kalvos 
Už garbę-laisvę Lietuvos, 
Kaip jos auka, galvas padėję, 
Ilsėkit kaulai pranokėjų 
Pastogėj mėlyno dangaus, 
Sargyboj Nemuno ramaus, 
Vien apraudojami tik vėjo!.. 
Ilsėkit, brangūs pelenai, 
Garbingai žuvę už tėvynę 
Ir sau nevystantį nupynę 
Vainiką, Margio milžinai! 


JŪRATĖ IR KASTYTIS 


Saulutė leidžias vakaruos; 
Skubėk namo, skubėk, Kastyti! 
Matutė laukus nekantruos: 

Jai nusibos besižvalgyti 

] besiūbuojančias mares 

Ir vėjo ištemptas bures. 


Bet Kastytį, 

Kaip matyti, 

Marių dovanos vilioja; 
Vakarėlio jis nelaukia, 

Tik žuvytėms tinklą traukia, 
O mintis dausuos skrajoja. 


Liūliuoja vilnys pamaži; 
Aukštai žvaigždutės pasimatė; 
Ir štai iš vandenų graži 
Išplaukia dieviška Jūratė, 
Balta kaip vandenų puta, 
Žaliai lig pusės pridengta. 


Oi Kastyti 

Baltalyti, 

Kam žuvytes man vilioji? 
Kam vilioji marių giją? 
Marės — mano viešpatija! 
Aš — Jūratė nemarioji. 

Bet nenusiminė bailiai 
Kastyčio vyriška krūtinė; 
Akių tik žiebė spinduliai 
Ir jėga tryško begaline; 
O atsikvėpęs sau plačiai, 
Irklavo į aną stačiai. 


Vos Jūratė 

Jį pamatė 

Priešais milžinu galiūnu, 
Užsimiršusi skaistybės, 
Savo dieviškos didybės, 
Pamylėjo žemės sūnų. 


Pakilo vėsulas staigus; 
Sujudo bangos apmaudingos; 
Nustebo net patsai dangus, 
Kada Jūratės dauggalingos 
Kasa ir lūpų geiduliai 
Kastytį palietė meiliai. 


Jis laimingas! 

Stebuklingas 

Marių pasakas sapnuoja, 

O Jūratė prie jo šono 
Rūmuos gintaro geliono 
Jam akis saldžiai bučiuoja!.. 


Bet susirūstino smarkus 
Perkūnas, iš dangaus pamatęs, 
Kad drįso palytėti žmogus 
Skaistybę dieviškos Jūratės; 
Paleidęs žaibą ir griausmus, 
Sudaužė gintaro namus. 


O Kastytį 

Baltalytį 

Liepė bangai pasiūbavus 
Palangoj, aikštėn pušyno, 
Išvilioti ant smeltyno, 
Negyvai jį užbučiavus. 


O, paklausykit vakarais, 

Kai marių bangos nerimauja 
Ir krantą barsto gintarais 
Gelmės nematomoji sauja: 
Girdėtis per miglas-druskas, 
Lyg verkia ir vaitoja kas! 


O vaitoja, 

Ašaroja 

Tai Jūratė nelaiminga: 
Atsiminusi Kastytį 

Ir kad rūmai sudaužyti 
Dievo apmauda bausminga. 


Dabar lietuvė pamariais, 
Suvarsčius gintarų siūlelį, 
Sau mėgsta baltą kaklą jais 
Gražiai papuošti prieš bernelį; 
Bet kai meilužę uždainuos, 

Ji skamba tonuose liūdnuos. 


O kai myli, 

Norint tyli, 

(Jos sapnai tylėt įpratę), 
Tai ta meilė jos krutinėj 
Neša jėgoj begalinėj 
Kartais audrą kaip Jūratė. 

ČIČINSKAS 


Į Čičinsko puikų dvarą 
Nuo Mitriūnų ir Lenčių 
Suvažiavę duoda garą 
Daug bajorų, daug svečių: 
Mantvydaitis juokdarys, 
Bartkaus posūnis kairys, 
Ožkabarzdis jaunikaitis, 
Aldadrikas Jonuška, 
Žnairas kūtvėla Tiška 

Ir naktibalda Valaitis. 


Griežia smuiką rūpestingai 
Išsiskutęs vokietys, 

Jam kimbolais melodingai 
Taiko Leiba Šepetys. 
Kumščia drūta, apskrita 
Muša būbną Dabita, 

Lig alkūnių atsiraitęs: 
Ant vaškuotų gi grindų 
Šoka plikos lig blauzdų 
Liaudos gražios bajoraitės. 


Bet Čičinskas apsiniaukęs 
Sėdi rūstas, nešnekus, 

Ant plikos kaktos sutraukęs 
Rūkšlių gresiančius lankus. 
„Šimtą rykščių toms mergoms 
Atskaityk, Kmita, nuogoms! 
Išblaškyt minčių nemoka. 

O, tas „veto“, ta naktis 

Gal neslėgtų kaip mirtis!.. 
Kaip negyvos lėlės šoka“. 

Neša vargo užmiršimą 

Kūčių vakaras brangus; 
Žemei skelbia atpirkimą 
Įsikūnijęs dangus. 

Gieda „gloria“ aukštai 
Angely šimtų šimtai, 

Bet žmonėms tik gero noro!.. 
Gieda štai antri gaidžiai; 
Šoka, linksminas svečiai!.. 
Bet Čičinskui trūksta oro. 


Ant alkūnės pasirėmęs, 
Sėdi rūstas, nešnekus; 
Vien, iš boso pasisėmęs, 
Lenkia midaus puodukus. 
Jo nei plakamų klyksmai, 
Nei, juokaudami linksmai, 
Sėbrai nuramint nemoka. 
Veltui Liauda paklusni: 
Ir jaunuoliai, ir seni 
Visas Adventas kaip šoka. 


Kai iš seimo piktas grįžo, 
Piktas, keistas, neramus, 

Tai lig šiolei neatlyžo: 
Verčia pragaru namus. 
Šokiai, klyksmas per naktis... 
Nedorybių atmintis 

Jam užmigt vienam neduoda? 
Ar lig šiolei nebylys 

Šventas sąžinės kvieslys 
Neprašneks į sielą juodą? 


Ginti žūstančios tėvynės 
Nuo kazokų ir Maskvos 
Stojo sūnūs. Vien negynęs 
Tik Čičinskas Lietuvos. 

Liaudos išrinktas balsais, 
Seime riejos su visais, 
Gavęs vardą išdaviko; 
Nepermaldomas kitų, 

Ant sumanymų aukštų 
Veto velniškai užriko. 


Sako, Maskvai persidavęs, 
Skleidžia Varšuva gandus, 
Kad už tai nuo priešų gavęs 
Aukso kupinus puodus. 

Tarp žmonių tačiau plačiai 
Eina gandas, kad stačiai 
Velniui bus užrašęs sielą 
Nuo anos baisios nakties, 
Kai, apgautas įtarties, 
Nuskandino savo mielą. 


Žmonės skuba ant rarotų. 
Spengia šaltis; dar tamsu. 

Iš eglynų apšarmotų 

Staugia vilkas; net baisu! 
„Klopai gali naktimis 
Išbadyti sau akis: 

Reikia jiems apšviesti kelią. 
Dievą reikia ne tamsoj, 
Reikia garbinti šviesoj!.. 

Šok, Kmita! užkurk miestelį!“ 


Nuo bakūžių samanotų 
Skraido liepsnos... ir Kmita. 
Išvažiuoja ant rarotų 

Pats Čičinskas su svita: 
Mantvydaitis juokdarys, 
Bartkaus posūnis kairys, 
Ožkabarzdis jaunikaitis, 

Aldadrikas Jonuška, 
Žnairas kūtvėla Tiška 
Tr naktibalda Valaitis. 


Prieš bažnyčią pasitinka 
Juos klebonas su stula, 

Į didžiausią kaltininką 
Tokia prašneka byla: 

„Tavo darbus ir kelius 

Taip skriaudingus, atkaklius 
Ant svarstyklių jau pasvėrė 
Dievo teisė amžina 

Ir atrado, kad gana 

Žemė ašarų prigėrė!.. 


Tu pripildei visą šalį 

Savo vardo baisuma! 

Žemė jau pakelt nebgali, 
Tavo kalčių slėgiama. 

Nors ganytojui skaudu, 
Dievo gimusio vardu 
Neįleisiu į šventyklą, 

Lig atlyginsi skriaudas, 

Iki dvasiškas žaizdas 
Numazgos šventa maudykla!“ 


„Gal Čičinsko nepažįsti? 

Ir jo keršto be ribos, 

Kad į jį šiandieną drįsti 
Atsiliept be pagarbos!..“ 
Žiebia šūvis; ir ramus 

Regi dangiškus namus 
Dievo pašauktas klebonas!.. 
O Čičinskas su draugais 
Grįžta žvangančiais žirgais, 
Piktas, net mėlsvai raudonas. 

„Kas prieš jį skaudžiai bedrįso 
Atsiliepti? Kur? Kada? 

Jo nejaudė seimo viso 

Rūsčios kumštės ar malda. 
Dievo teismas? Jei prieš jį 
Kas ir sudreba širdy, 

To prieš žmones neparodys!.. 
Ėda dar kita žaizda!.. 

O, tai buvo kitada! 

Jos dauggalis buvo žodis! 


Bet ir jil.. O, švento Jono 
Nelaimingoji naktis!.. 

Į drobulę šilko plono 

Jo brangioji, jo širdis 
Įvyniota be skundų, 

Net be kunigo maldų!.. 

Stai ir tiltas!.. Nuo to tilto!.. 
O, Čičinskas niekados 
Keršyt neužmirš skriaudos 
Ir tikėjimo apvilto“. 


Bet yra aukštai galybė! 
Net Čičinską ji pasieks; 
Nes prieš amžiną teisybę 
Neišliks nebaustas nieks. 
Štai jo darbus, jo kelius, 
Apmaudingai atkaklius, 
Ant svarstyklių jau pasvėrė 
Dievo teisė amžina 

Ir atrado, jog gana 

Žemė ašarų prigėrė. 


Štai ant tilto be vežėjo 
Stoję baidosi žirgai! 
Pats Čičinskas sudrebėjo! 

Stebias, žvalgosi draugai: 
Puikūs rūmai, kur linksmai 
Šoko, trypė, šit ūmai 

Į kiaurąsias grimzda, skęsta... 
Į Čičinską gi staigus 

Spyrė griaudamas dangus 
Kaip į niekšą nepakęstą. 


Žmonės iš rarotų grįžta; 

Dairos, krapšto sau akis: 

Kas tai? Vietos nepažįsta, 

Nors išaušo jau naktis! 

Iš po žemių, atidžiai 

Klausant, girdžias: gied gaidžiai! 
Kur Čičinsko švietė rūmai, 
Tviski sklidina bala, 

Kyšo vidury sala, 

Jos pakrančiais auga krūmai. 


O ant tilto guli kūnas; 

Tai Čičinskas. Koks baisus! 
Žiemą nutrenkė perkūnas, 
Rūbus nudrėskė visus!.. 
Dievobaiminga minia, 

Net su kunigo žinia, 
Niekšą laidoti mėgina. 

Bet įkas jį į žemes, 

Tik žiūrėk, jos vėl išmes! 
Vietos jam su kerštu gina. 


Bėgo metai, amžiai slinko; 
Daug užgydyta žaizdų! 
Net didžiausio kaltininko 
Žmonės n'atmena skriaudų. 
Vien tik žemė, niekados 
Nepamiršdama skriaudos, 

Nuo Čičinsko palaidūno 
Gynės! mėtė iš kapų. 

Veliui žmonės ant varpų 
Davė, kad priimtų kūną. 


Rusų cariška valdžia, 

Ta Čičinską išgabeno, 
Dievas žino, kur slapčia. 
Užsiliko vien bala; 

Kyšo vidury sala, 

Jos atkrančiais auga krūmai. 
Iš po žemių kai kada 

Lyg girdėtųsi skunda, 

Kur Čičinsko grimzdo rūmai. 


8. Raštai I 


VERTIMAI IS INDŲ „RIGVEDOS 


DAIKTŲ PRADŽIA 


Nebuvo dar tada nei nieko, nei būtybės; 
Nebuvo erdvės, nei dangaus skliautų aukštybės. 
Kas veržėsi gyvybėn? Kur? Kieno globotas? 
Kur niūksė gelmės, vandenų bekraštis plotas? 


Mirties tada nebuvo nei nemirtingumo; 
Dienos griežtai nematės ir nakties skirtumo. 
Savaime Vienas Jis alsavo nealsavęs; 

Be Jo gi niekur nieks nėra daugiau gyvavęs. 


Tamsa pradžioj akla tegludė ūkanota, 
O visuma lyg neaprėpti marių plotai! 
Apgaubtas tyruma gyvavimo šaltinis, 
Kaitros įdiegtas mezgės vienas pirmutinis. 


Iš to viršum pražydo visupirm geidimas; (kama) 
Paskui jam artimas grynos sielos kvėpimas!.. 

Ir štai dabar galvodami išminčiai rado 

Pačioj net nebūtybėje būtybės pradą. 


Nutiesę pražulniai matavimui virvaitę, 
Pasiekė, kas ten viršuje? ir kas žemai ten? 
Diegų davėjai? ar jėgų susibūrimas? 
Žemai savigama, o aukštumoj skridimas? 

Tai kas gi pasakys? ir kas tai visa žino, 
Iš kur ta visata? ir kas ją pagamino? 

Jei su pasauliu drauge ir dievai sutverti, 
Tai kas gi bepajėgs mums paslaptį atverti? 


Iš kur tas tvarinių begalis įvairumas? 

Gal to, kurs tvėrė, gal netvėrė, sumanumas? 
Tai žino tik dangaus aukščiausiasai valdovas!.. 
Nejaugi ir Jisai nebūtų to Žinovas? 


MALDA Į AGNĮ* 


Į Agnies kunigą meldžiuosi, 
Kurs šventą auką atnašauja, 
Hotarą, Viešpatį dosniausį, 
Šventųjų pranašų godotą 

Ir dabartinių vertą godo. 


Dievus mums Agnis tesutelkia! 
Įgyt per Agnį trokštam turtų 
Ir sau palaimos kasdieninės, 
Garbingai sūnumis turtingi. 


Kiekviena atnaša ir auka, 
Kurią tu apsupi aplinkui, 
Tuojau pas dievus, Agnie, kyla. 


Garbus Hotaras, Agnies viešpats, 
Iš tarpo pranašų aukščiausias 
Draug su dievais tegul ateina! 


Tu savo garbintojams rodai 
Ir palankumą, ir malonę, 
Tuo įgarsėjęs, Angiraiti! 


Aplink tave kas dieną, Agnie, 
Nakties žibinte, susirinkę 
Tau garbę duodame maldingai. 


Visų aukų šviesiai valdovei, 
Tau stovinčiai teisių sargyboj, 
Savuos namuose išaugintai. 


Kaip sūnui tėvas taip tu, Agnie, 
Būk mums prieinamai maloni 
Ir prie geros priveski kloties! 


* Agnis — ugnis; Hotaras — vyriausias kunigas iš Angirų giminės. 

VARŪNUI 


Nors tavo įstatus, Varūne, 
Visi mes lygiai kaipo žmonės 
Įpratę laužyti kas dieną, 


Mirtin įnirtusiojo ginklui 
Neatiduoki mūsų, Dieve! 
Nei užsirūstinusio kerštui! 


Pasigailėjimui, Varūne, 
Širdis tau giesme atsileidžia 
Kaip žirgas, raitelio paleistas. 


Rūstybei nuraminti giesmės 
Į tave skrenda, ilgis laimės, 
Kaip skrenda paukščiai savo gūžton. 


Kada palenksime pagalbon 
Virš kunigaikščių tą galiūną, 
Varūną, žiūrintį į tolį? 


(Bet jūs pasiekėte seniai ją, 
Jūs uolūs visados ir stropūs 
Davėjui tam, kurs atsimoka.) 


Jis žino ir kelius tų paukščių, 
Kurie padangėmis beskraido, 
Ir veda laivus, marių viešpats. 


Jis žino, įstatų davėjas, 
Kad mėnesių su daug dienų 
Iš viso dvylika ir vienas*, 


* Pas indus skaitėsi 13 mėnesių į metus. 

Kelius jis žino vėjų-vėtrų 
Ir audrų, siaubiančių plačiausiai, 
Ir kas viršum jų viešpatauja. 


Varūnas įstatų sargybai 
Galingas sėdi — rūmuos viešpats 
Ir marių gelmėse valdovas. 


Iš ten į viską paslaptingai 
Išminčius žiūri, ką įvykdęs 
Ir kas įvykdyti dar reikia. 


Sūnau Adities* galingasai! 
Ganyti teikis mūsų žingsnius 
Ir malonėk prailgint amžių! 


Sarvu Varūnas, aukso kaltu, 
Krūtinę apsidengęs spindi; 
Žvalgai aplinkui jo sargybai. 


Jam niekur niekas kenkt negali: 
Nei priešai tarp žmonių nedori, 
Nei tie, kas piktžodžiauti drįstų. 


Jis teikėsi išaukštint žmones, 
Didžiausią garbę skyręs sielai, 
Suteikęs lygiai jiems ir kūną. 


Pas jį kaip karvės į ganyklą 
Taip bėga mano geismo mintys, 
Pas jį, kursai į tolį žiūri. 


O vėl kalbėkim viens į kitą, 
Kai tau pateiksiu saldžią girą, 
Kad pamėgintum kaip Hotaras. 


*Aditis — amžinastis. 

Leisk visagalintį išvysti 
Ir jo ratus virš žemės skrendant, 
Kad mano giesmių išklausytų. 


O, išklausyk meldimo mano! 
Būk maloningas man, Varūne! 
Su malda artinuos tavęspi. 


Tu virš visų, gilus išminčiau! 
Ir danguje valdai, ir žemėj; 
Tu išklausyk manęs šiandieną! 


Išrišk drūčiausius mano pančius! 
Sutraukyk irgi vidutinius: 
O paliuosuok ir nuo menkiausių! 


SURJAI (SAULEI) 


Dievų nušvitęs atsidengė veidas: 
Akys Varūno ir Mitro, ir Agnies. 
Savim pripildė dangų, orą, žemę 
Surja, ta siela stingio (mirties) ir judrumo. 


Tartum meilužis savo numylėtos 
Vejasi saulė raustančios aušrinės 
Ten*, kur dievotos giminės ir kartos 
Džiaugdamos eina iš laimės į laimę. 


Linksmi saulutės žirgai šviesiakarčiai, 
Skaistūs ir smarkūs, giesme apdainuoti, 
Gerbiami bėga per aukštąjį dangų; 
Žemę ir dangų aplekia į dieną. 


Surjos dievystę, puikią jos didybę, 

Vos tik atskleidus, vėl naktis uždengia; 
Vos šviesūs žirgai iš vietos paleista, 
Naktis, žiūrėk jau, uždangalą rengia. 


Išvaizdą puikią Milrui ir Varūnui 
Surja saulužė danguje dabina, 
Nešdama vieną spindinčią ir žydrą, 
Tai vėlei antrą prieblandoje tamsią. 


Šiandie, dievuliai, patekėjus Surjai, 
Teikitės saugot mus nuo vargo, skurdo! 
Pasigailėkit, Mitre ir Varūne, 

Aditie Sindhau, Prithivi ir Diejau! 


* Supr. danguje. 


NEŽINOMAM DIEVUI 


Ne tai kad aukso būtų gimęs diegas, 
Vienintelis pradžioj valdovas gyvas. 
Pripildė Jis mares, iškėlė žemę. 
Kuriam gi Dievui mes beatnašausme? 


Jis kvėpė dvasią, jėgą; Jam paliepus, 
Visi dievai, pasaulis visas klauso; 

Jo atspindžiu — mirtis ir nemarybė. 
Kuriam gi Dievui mes beatnašausme? 


Jis savąja didybe žemės viešpats, 

Kurio, kas gyvas, snaudžia, kas kvėpuoja, 
Dvikojai, lygiai keturkojai klauso. 
Kuriam gi Dievui mes beatnašausme? 


Galybe savo Jis iškėlė kalnus 

Ir vandenis nuo sausumos atskyrė; 
Galingi Jo pečiai — pasaulio šalys. 
Kuriam gi Dievui mes bealnašausme? 


Nustatė žemę Jis ir aukštą dangų, 

Ir saulę danguje, ir platų tolį! 

Jis visatą erdvėje išmatavo. 

Kuriam gi Dievui mes beainašausme? 


Jo žvalgosi prieš kovą priešų eilės 

Ir meldžia bailia širdžia jo pagalbos. 
Nuo Jo saulėteky nušvinta saulė. 
Kuriam gi Dievui mes beainašausme? 

Kai atplaukė anuomet vandenynai 

Ir gyvą diegą atnešė ir ugnį, 

Jis kėlės didis kaip dievų kvėpimas. 
Kuriam gi Dievui mes beatnašausme? 


Galingas žiūri Jis į vandenynus, 

Kai, jėgą kaupdami, mokina melstis! 
Jis virš dievų, Jis vienas tikras Dievas! 
Kuriam gi Dievui mes beatnašausme? 


Te mums nekenkia tas pasaulio tėvas; 
Sutvertojas dangaus, tiesoj galingas! 
Didžių tyrų ir vandenų karalius! 

Kuriam gi Dievui mes beatnašausme? 


Nieks kitas be Tavęs, o Pradžiapatie! 
Savim negal visų apimt būtybių. 

Suteik, ko trokšdami Tau atnašaujam! 
Duok mums gerybių turtais pasidžiaugti! 


ČIAURIKA PANČASIKA* 


Dar ir dabar matau svajonėj 
Lotosui lygias jos akis, 
Krūtinę apvalią, malonią, 

Ir aistroj alpsta man širdis. 
Dar pabučiavimų žarijos 

Ant lūpų tirpsta kaip medus! 
Kaip ta bitelė iš lelijos 

Jų gerčiau amžiais saldumus. 


Dar ir dabar manau, brangioji! 
Man be tavęs gyvent — mirtis. 
Viena tu man žvaigždė skaisčioji! 
Tu mano laimės priežastis: 

Ir jei likimas mane gyvą 
Nusprendė skirt su tavimi, 

Tai kas man Brama, Višnu, Šiva? 
Jie ne dievai!.. Man svetimi!.. 


Dar ir dabar visam pasauly 
Tuščia ieškočiau panašios: 
Nieks nenurodys nei apgaule 
Kaip mano mylima gražios: 
Veidelio nuostabia skaistybę 
Kas iš mergaičių jai prilygs? 
Net Kamo moteries gražybė 
Prieš ją drovėdamos išnyks. 

* Arba 50 vagies strofų. Jas parašęs Bilhana iš Kaširo XI amž. 
keletą valandų prieš mirtį, nuteistas už tai, kad drįso pamylėti kara- 
liaus dukterį. Karalius tomis eilėmis taip buvęs sugriaudintas, kad poe- 
tui dovanojęs gyvybę, net dukterį jam kaip žmoną atidavęs. Kiek- 
viena tų strofų prasideda žodžiais: „Dar ir dabar“. Iš jos išverčiau 
pavyzdžiui keturias strofas, 

Dar ir dabar karštai ją myliu 
Skurdžioj akivaizdoj mirties 
Ir raminuos, kentėdams tyliu 
Dėl jos, dėl jos tik atminties! 
Skubėk gi, budeli teisėjas! 
Gyvatos siūlą man nutraukt. 
Nusiraminsiu tiek kentėjęs; 
Gana kančios man galo laukt! 


EILĖRAŠČIAI, 
NEĮĖJE Į „LYRIKĄ“ 


LIETUVIS IR GIRIA 


Tu girele, tu žalioji! 

Ko griaudingai taip vaitoji? 
Ar krūtinę plėšo vėjas? 

Ar tau Dievas davė jausmą? 
Ar supranti ir tu skausmą, 
Kurs taip spaudžia palytėjęs? 


Bet žalioji — kaip lietuvis: 
Užžavėtas jų liežuvis; 
Neatdengs skaudžios krūtinės! 
Tik kad žmonės jų nemato, 
Birt jiems ašaros paprato 
Lyg kad rasos sidabrinės. 


Kad lakštingalas užgieda, 
Kad pavasaris jau žiedą 
Iš žalių lapelių gvildo, 

Vėl girelės ir lietuvio 
Džiaugsmas neturi liežuvio, 
Nors krūtinę ir sušildo. 

VILTIS 


Sunku mums būtų be vilties! 
Be jos skausme kas suramintų! 
Kas duotų širdžiai tiek ugnies? 
Kas ištvermę varge gamintų? 


Ji mums brangiausia dovana! 
Visur kaip angelas ji lydi! 

Ji mūs stiprybė, mūs drąsa! 
Pats pragaras mums jos pavydi! 


Be spindulio vilties šviesos 
Pavergtų sielos galią žemė; 
Mes nepažintumėm giedros, 
Ir būtų mūs darbai aptemę. 

SKAUSMO SKUNDAS 


Už tatai, kad tave, tave vieną tiktai 

Nuo jaunųjų dienų aš mylėjau karštai, 
Kad tau įkvėptas, amžinas giesmes po kojų 
Iki šiol nenuilsdamas klojau ir kloju, 

Kad kai pranašas tau atgimimą skelbiau 
Jį už savo gyvybę pamilęs labiau!.. 

O, už tai tavo priešai manęs nepamėgo 

Ir į aukštas angas, dantis grieždami, bėgo! 
Deja, ten už aukštų, už galingų angų 

Nuo Jugurtos laikų nesunku pirkt draugų: 
Neburnok, kad lig šiolei ten viskas venale, 
Betgi duota pakampių šmeižtams visa galia!.. 
Ir šitai kaip kareivis nelygioj kovoj 

Be garbės ir be vardo tėvynėj laisvoj 

Aš perblokštas ir vienas!.. O mano tėvynė?.. 
Gint ji savo sūnų kitados garbę gynė! 

Bet dabar be garbės, be sostinės pati 

Vien tik partijų partijoms dirva plati. 


1927.VI11I.22 

LAIšŠKAI 


I 


Skubėk, laiškeli, ten, kur širdelė 
Sau apsirinko brangią vietelę! 
Bėk prakalbėti, meilę laimėti, 
Linksmybės saulei veide žibėti. 


II 


Taip malonu draugą mielą 
Man bebūtų jausti arti, 
Jam atverti savo sielą, 
Nuo širdies žodelį tartil.. 
Bet ar šaltas laiško žodis 
Visą širdį beparodys? 


HI 


Mano mieliausia 

Sirdelę klausė, 

Ką atsakyti į šį laiškelį? 

Ar žodį duoti? 

Ar dar svyruoti? 

Ar sau belaistyt rūtų darželį? 
Oi, ne svyruoti, 

Tik žodį duoti, 

Karštai mylėti jauną bernelį 
Ir jam užmauti aukso žiedelį! 

IV 


Skubėk, laiškeli, į tą šalelę, 

Kur tankiai bėga mano širdelė, 
Ir ne tiek grože žodžių tuščia 
Prašnek į draugą siela slapčia! 
Ir daugel, daugel, kas tik širdyje, 
Tegul tarp mūsų vėlei atgyja! 


V 


Bėk, laiškeli, į kelionę, 
Nešk, laiškeli baltas, 
Draugui meilę ir guodonę, 
Ir mintis nešaltas. 

Bėk, prakalbink draugą seną 
Iš jaunystės metų 

Ir paklauski, kaip gyvena 
Tarp vargų verpetų. 


VAKARO MINTYS 


Į vakarus raudona, didi saulė leidos 

Ir šypsojos tylios ironijos skruostais; 
Žmonių nuvargusius ir prakaituotus veidus 
Lydėjo spinduliais, slaptingais ir keistais. 


Ant žemės rutulio protingųjų skruzdynų 

Ir sielvartai, ir amžius — jai tik šypsena, 

Nes šviesūs jos keliai tarp amžinų žvaigždynų, 
Nežinančių, kas toji laiko atmaina. 


Jai vis tiek pat, ar vakar dėlei moteriškės 
Graikų ir Trojos žudės narsūs karžygiai, 
Ar šiandien suka ratą margos peteliškės, 
Mokėdamos už trumpą meilę per brangiai, 


Ją sveikino per amžius gyvių milijonai! 

Kur jie dabar? Tik trūkę muilo burbulai? 
Ir mes ryto’ tebūsime vaizduotės monai, 

Aklos gamtos lyg ir nebuvę veikalai, 


Tai vienas jis, nežinomas, nematomas, galingas, 
Prieš amžius laikrodžio užsuko tuos ratus; 

O tu prieš didį jį, marus ir nuodėmingas, 
Nustebes garbini tik mėlynus skliautus. 


KOMENTARAI 


„RAŠTŲ“ I TOMO SUDARYMO PRINCIPAI 


Medžiagos atranka ir išdėstymas 


Maironio lyrika — rašytojo kūrybos branduolys, vertingiausia li- 
teratūrinio palikimo dalis. 

Poetui gyvam esant, išėjo keturios „Pavasario balsų“ laidos 
(1895, 1905, 1913, 1920 metais).! Kiekviena knyga — vis naujas Mai- 
ronio lyrikos tarpsnis. Poetas pildė savo lyriką vis naujais kūriniais 
(jų skaičius atitinkamai išaugo nuo 45 iki 57, 78, 110 eilėraščių), ret- 
karčiais vieno kito atsisakydavo, keitė kūrinių išdėstymą. Iki pat 1920 
metų tai būdavo daroma įterpiant naujuosius kūrinius tarp ankstes- 
niųjų, atitinkamai juos priderinus pagal turinį. 

Rašytojo sudaryti „Raštai“, jų pirmasis tomas, apėmęs lyriką, 
vėl nepakartojo paskutinės palyginti dar taip neseniai išėjusios „Pa- 
vasario balsų“ laidos. Nepakartojo, nes pasipildė dideliu naujų ei- 
lėraščių skaičiumi (19 kūrinių). Iš viso „Raštuose“ buvo 131 eilėraštis. 
„Raštai“ atspindėjo nemaža rašytojo kūrybinės sąmonės poslinkių, 
susijusių su Maironio padėtimi buržuazinėje Lietuvos respublikoje, 
skaudžiu iliuzijų žlugimu ir tam tikru ideologiniu persiorientavimu. 
Nepakartojo ir dėl to, kad poetas beveik visus eilėraščius dar sykį“ 


1 L. Gineitis Maironio „Rinktinių raštų“ įvadiniame straipsnyje 
rašė: „Maironiui gyvam esant, pasirodė šeši „Pavasario balsų“ lei- 
dimai“ (žr. p. 11). „Šeštąja laida“ Maironis pavadino „Raštų“ I tomo 
„Lyriką“, o 1920 m. leidimą laikė penktuoju, nes knygos tituliniame 
puslapyje pažymėjo: „Penktą kartą atspausta ir žymiai padauginia. 
Po to jau neišėjo jokia „Pavasario balsų“ laida. Tad, pasikliaudami 
autoriumi, turėtume ieškoti penkių „Pavasario balsų“ leidimų. Deja, 
visi težinome keturis. Painiava prasideda nuo 1905 m. leidimo, kurio 
titulinis puslapis skelbia: „Trečią kartą atspausta, pertaisyta ir pa- 
dauginta“. Tuo tarpu netgi V. Biržiška neužtiko dar vieno, tarp 1895 
ir 1905 metų išspausdinto Maironio lyrikos leidimo. Tad iki šiol taip 
neaišku, kodėl Maironis (toks atidus žmogus!) nelaikė klaida jo „Pa- 
vasario balsų“ numeracijos. V. Zaborskaitė antruoju „Pavasario balsų“ 
leidimu laiko 1905 m. laidą: „Reikia manyti, kad šis leidimas ir yra 
antrasis, o rašant „trečią kartą atspausta“, turėta galvoje „Kur iš- 
ganymas“, mat libreto leidimas iš tikrųjų yra tretysis (pirmas pasi- 
rodė 1895 m. antras —,Tėvynės sarge“ 1896—1897 m.)“. (Zabors- 
kaitė V. Maironis, p. 309). 


246 


redagavo, kad iš naujo juos atitinkamai sugrupavo. Būtent šioje kny- 
goje galutinai susiformavo Maironio poetinis pasaulis, išryškėjo rašy- 
tojo santykis su tuo, kas jo sukurta per daugelį meių. Maironis ir čia 
išliko toks pats, išlaikė tuos pačius estetinius principus, bet labiau iš- 
ryškino jų esmę. Skaitydamas „Lyriką“, nejučiomis nusiteiki ypač 
rimtai ir atsakingai: taip veikia jos turinys ir dažnai juntamas auto- 
riaus retrospekcinis žvilgsnis į savo kūrybą. 

Knygą pradeda eilėraščiai apie gyvenimo tikslą ir paskirtį. Šią 
teminę grupę sudaro įvairūs kūriniai, seniau buvę išbarstyti po plates- 
nį, į smulkesnius motyvus suskaidytą „Pavasario balsų“ semantinį 
lauką. Tai Maironio poezijos gelmė, jos dažniausiai tokia skausminga, 
dramatiška esmė, jos gyvas pulsuojantis nervas — eilėraščiai, amžinai 
svarstantys klausimą, kaip gyventi, kaip gyventa, tardantys poeto 
širdį sąžinės ataskaitomis, įpareigojantys, rezignuojantys ir vėl ky- 
lantys į dvasines aukštumas. Jau šie kūriniai parodo, kaip jų autorius, 
žvelgdamas į pačią savos kūrybos gilumą, nebepaiso jokios chronologi- 
jos, kaip derina vieną su kitu visiškai skirtingais gyvenimo tarpsniais 
parašytus eilėraščius, kaip viso to dėka išsiūbuoja savo jau nusisto- 
vėjusį poetinį pasaulį, išgaudamas iš jo naujus prasmių akordus. Ši- 
taip išgyvendamas praeitį, poetas supynė vientisą — gražią ir pras- 
mingą pynę. Neretai matai, kad Maironis tarsi praskaidrino savo 
kūrybos pasaulį, atrasdamas visiškai nelauktą eilėraščio posūkį, pa- 
žvelgdamas daugiau iš artistiškosios pusės, tarsi užmiršęs ką tik 
skaudėjusias širdperšas. Šviesi lyrinė nuotaika knygoje susieja iš pa- 
žiūros tokius skirtingus kūrinius, kaip „Mano gimtinė“, „Pavasaris“, 
„Duetas“, „Vasaros naktys“, „Saulei leidžiantis“, po jų išspausdintą 
„Užmigo žemė“. Poetinė mintis prisipildo naujos gyvybės, įgyja kaž- 
kokio lengvumo ir plastiškumo— tų ypatybių, kurios nedominavo 
Maironio poezijoje dėl nepaprasto susikaupimo, atsakomybės ir rimties, 
ryškių klasikinių bruožų. 

Krenta į akis tai, kad Maironis, per laiko nuotolį  ryškindamas 
visų pirma bendražmogiškąją savo kūrybos esmę, kiek prislopino pa- 
triotinį eilėraštį, nukeldamas šios temos kūrinius į tolesnį planą, įlie- 
damas juos į kitus motyvus. Savarankiškai patriotinė tema pradeda 
skambėti vos ne apie keturiasdešimtą eilėraštį, sudarydama chrono- 
logiškai išlaikytą liniją (ypač jos paisoma nuo eilėraščio „Sunku gy- 
venti“). Prie šios temos prisiglaudžia ir naujausieji eilėraščiai („Pir- 
myn į kovąl“, „Želigovskiui Vilnių pagrobus“, „Nepriklausomybę at- 
gavus“). Jos visuma dabar jau leidžia pažinti galutinę šio motyvo 
istoriją. 

Iš patriotinės lyrikos atsišakoja meditacinė tema su ryškiomis 
nepasitenkinimo visuomeninę būtimi ir likimu variacijomis („Nenoriu 
sapnų“, „Ko siekiu ir alkstu“, „Pasitikėjimas savimi“, „Kas tas pas- 
laptis suprastų...“). O nuo čia kažkaip netikėtai (to nebuvo „Pavasa- 
tio balsuose“) lengvučiu, anksčiau nebūdingu lieptu permetamos są- 

sajos į intymią lyriką, jos liūdnus meilės išgyvenimus  („Sudieu“, 
„Išvažiuojant“, „Draugo liūdesys“ ir kt). Po to — vėl visuomeninė 
lyrika, refleksijos socialiniais vargo motyvais, su joms būdinga 
ideologine traktuote. Pagaliau — satyros dabar taip pat apima savo 
žanrinę visumą. Staiga — kiek netikėtai — po tamsių tonų vėl nušvin- 
ta meilės ir poezijos šviesa. Eilėraščiai apie tėvynę: kūriniai, poe- 
tizuojantys Lietuvą, jos istoriją, skausmą ir šlovę, gamtos ir liaudies 
grožį („Vilija“, „Vilnius (Prieš aušrą)“, „Trakų pilis“, „Rigi Kulm“, 
„Vakaras (Ant ežero Keturių Kantonų)“). Dabar jie toli nuo įprasio 
„Pavasario balsuose“ avangardo. Šitokia skirtingų eilėraščių grupė 
prasmingai nušvito „Lyrikos“ pabaigoje, sudarydama atsvarą „sun- 
kiajai lyrikai“ — satyroms. 

Kaip visada į atskirą grupę, nepaisant tematikos skirtumų, išsiri- 
kiavo sonetai. Šį klasikinį žanrą poetas spausdindavo skyrium, netgi 
pažymėdamas atskirame puslapyje „Sonetai“. Raštuose to užrašo nėra, 
bet sonetai išsaugojo savo neliečiamybę ir tvarką. 

Paskutinė originali Maironio lyrikos grupė — epiniai eilėraščiai. 
Juose vyrauja siužetinis pasakojimas, baladiškumas. Čia paisoma chro-“ 
nologijos: pradedama eilėraščiu „Roma“, įėjusiu dar į pirmą „Pava- 
sario balsų“ laidą. Įdomu, kad į šią grupę poetas nukėlė „Milžinų 
kapus“ (taip buvo nuo 1913 m. „Pavasario balsų“), labiau išryškinant 
šiurpiąją, beveik baladišką šio kūrinio esmę. „Lyrika“ baigiama ver- 
timais iš „Rigvedos“ ir senosios Rytų poezijos. 

Paisant rašytojo valios ir laikantis mokslinio „Raštų“ leidimo 
principų, tokia Maironio „Lyrikos“ struktūra perkeliama ir į dabar 
leidžiamų „Raštų“ I tomą. Skaitytojui tai leis kiek naujai pažinti Mai- 
ronio poetinį pasaulį, atsiskleidusį rašytojo noru paskutinį kartą. 
Apie tai, kaip rūpestingai Maironis rengė spaudai savo „Raštus“, liu- 
dija buvusio „Raidės“ spaustuvės darbuotojo pasakojimas: Būdamas 
jau senyvo amžiaus, Maironis pats atėjo į spaustuvę, susitarė dėl savo 
„Raštų“ spausdinimo, išsirinko popierių, nustatė knygų formatą, taip 
pat nurodė kur siųsti korektūras. 

Maironis savo raštams pasirinko rašomąjį popierių, kuris yra kie- 
tas ir dėl to skaitymo knygoms spausdinti nenaudojamas, nors šiaip 
jis yra patvarus ir ilgiau išsilaikantis. Poetas jį pasirinko turbūt dėl 
to, kad norėjo tuo būdu šį savo „Raštų“ leidimą padaryti paminkliniu. 

Korektūros Maironiui buvo siunčiamos atskirais laiškais, kurie 
su autoriaus pastabomis grįždavo atgal paštu arba jo paties asme- 
niškai būdavo atnešami į spaustuvę“ (P. Stikliaus atsiminimai, sau- 
gomi LTSR literatūros muziejaus fonduose). 

Skyriuje „Eilėraščiai, nejėję į „Lyriką“ dar pridedamas pluoštas 
meniškiausių eilėraščių, kurie nepateko į „Lyrikos“ tomą. 

Teksto redagavimas 


Maironis beveik visus savo eilėraščius yra redagavęs. Kai kurių 
kūrinių redagavimo istorija nusitęsė nuo pirmosios publikacijos iki 
pat „Lyrikos“. 

Sukurti pirmuosius „Pavasario balsus“ XIX a. pabaigos sąlygo- 
mis buvo sunku. Ligi tol Lietuvoje nebuvo susidariusi vieninga, vienos 
tarmės pagrindu paremta bendrinė kalba. Lietuvių kalbos unifikacijos 
procesas sustiprėjo tik paskutiniaisiais XIX a. ir pirmaisiais XX a. de- 
šimtmečiais. Imta ieškoti vieningų, stabilių kalbos normų, formavosi 
funkciniai stiliai. Taigi „Pavasario balsų“ parašymo aplinkybės ne- 
buvo palankios: dar formavosi: pagrindinės literatūrinės kalbos nor- 
mos. Padėtį komplikavo taip pat nepalankios to meto kultūrinio gy- 
venimo aplinkybės, privertusios Maironį mokytis ir gyventi nelietu- 
viškoje aplinkoje. Išsakydamas savo rūpestį ir atsiprašydamas 
išprususio skaitytojo, kad „ne visai juos užganėdys“, Maironis 1893 
metų balandžio 23 dieną savo poemos „Tarp skausmų į garbę“ pra- 
tarmėje rašė, kad jo kūrinio „rubai pasirodys dar sziurksztųs ir stori, 
eisena gana sunki. Bet neužmirszkite, brolei, jog einu keliu visai 
nauju ir neiszmintu, jog lietuviszkas liežuvis įpatingai poezijoje visai 
dar neiszdirbtas, ir ant vieno sakinio reikia ne kartą rymoti ilgomis 
valandomis, iki iszrandi atsakantį iszreiszkimą savo mislies. Sergė- 
jaus kiek galėdamas nauju ir mažai suprantamu žodžiu, bet kad pa- 
lengvinti skaitymą ir supratimą ir tiems, kurie mažai  temoka 
lietuviszkai, patalpinau ant galo trumpą paaiszkinimą truputį sunkesniu 
žodžiu“. Ir iš tikro — knygelėje randame virš poros šimtų žodžių 
aiškinamąjį žodynėlį lietuvių — lenkų — vokiečių. kalbomis. Sunku 
šiandieną įsivaizduoti, kad Maironis turėjo aiškinti, ką reiškia tokie 
mums šiandieną įprasti žodžiai, kaip apdaras, audra, auklė, banga, 
bailus, dorybė, galia, įkvėpimas ir daugybė kitų. Daug „neišminto 
kelio“ pėdsakų randame pirmosiose Maironio lyrikos knygose. Jeigu 
ne ilgas, atkaklus, kartais net keturis, penkis kartus tęsęsis redaga- 
vimas, Maironio „Pavasario balsai“ savo kalbine raiška ne itin skir- 
tysi nuo savo XIX a. lietuvių poezijos seserų ir brolių. Norint supa- 
žindinti skaitytojus su „Pavasario balsų“ redagavimo istorija, su 
senosiomis kūrinių redakcijomis, buvo išleista speciali „Versmių“ 
serijos laida (žr. Maironis. Pavasario balsai. V. 1982). Čia tik 
trumpai aptarsime pagrindinius Maironio tekstologijos principus. 

Redaguodamas eilėraščius, Maironis vadovavosi estetiniais, taipogi 
lingvistiniais tikslais. Kalbinis ir poetinis redagavimas vyko ranka 
rankon. Taisant kalbos trūkumus, teksto poetiškumas kilo. Dažniausiai 
redagavimo procese eilėraštis tarsi atgimdavo, vyko ilgas ir atkaklus 
redagavimas. Tokį kelių pakopų kelią nuėjo nemažas skaičius plačiai 
žinomų Maironio eilėraščių. Iš jų minėtini: „Kur bėga Šešupė“, „Lie- 
tuva brangi“, „Mano gimtinė“, „Milžinų kapai“, „Taip niekas tavęs 

nemylės“, „Trakų pilis“, „Uosis ir žmogus“, „Užtrauksme naują gies- 
mẹ“, „Vilnius“, „Vintas“ ir kt. Ypač dviejų pirmųjų „Pavasario balsų“ 
eilėraščiai dar buvo senoviškesni. 

Antra vertus, ne mažiau svarbu pažymėti, kad yra Maironio be- 
veik neredaguotų kūrinių. Iš jų minėtini tokie šedevrai, kaip „Užmigo 
žemė“, „Pavasaris“, „Nuo Birutės kalno“, „Augo putinas“; ,,„Daina 
(Už Raseinių, ant Dubysos)“, „Vakaras (Ant ežero Keturių Kantonų)“. 

Aprioriškai galima tikėtis, kad mažiau galimybių keistis turėjo 
vėliau parašytieji eilėraščiai, pasirodę spaudoje, sakykime, apie 1920 
metus. Iš tikro Maironis, rengdamas „Raštų“ I tomą, netaisė eilėraščių 
„Alpių viršūnės“, „Iš Danutės akių“, „Ant Punios kalno“, „Duetas“. 
Tačiau kitoks likimas ištiko baladę „Čičinskas“, publikuotą atskira 
knygele 1919 m. ir jau gerokai taisytą, ruošiant ją 1920 metų „Pava- 
sario balsams“. Analogiškai buvo tvarkoma ir baladė „Medvėgalio 
kalnas“, pasirodžiusi vos 1920 metais. Tokio likimo neišvengė nė 
baladė „Jūratė ir Kastytis“. Tad redagavimo požiūriu griežtos ribos 
tarp anksčiau parašytų ir vėlesnių kūrinių nėra. 

Autorius, redaguodamas kūrinius, paisė pastovių estetinių krite- 
rijų. Vis dėlto teksto istorija rodo, kad ir čia būta kelių ryškesnių 
etapų. Bene daugiausia kalba taisyta 1913 m. „Pavasario balsams“ ir 
„Lyrikai“. Pirmuoju atveju šalinta daugybė svetimybių, barbarizmų. 
Nuo tada Maironis nevartojo žodžių mislys, sūdas, dūšia, smertis, 
aniolas, apcūgai, rubežius ir pan. Pavyzdžiui, eilėraščio „Pasitikėjimas 
savimi“ 1895 m. redakcijoje dar buvo tokia strofa: 


Į darbą! į darbą: kol smerčio ašmuo 
Jaunos neatkirto galvos; 

Juk dienos ir vėkos — tai upės vanduo: 
Ir bėga, ir bėgt nesustos. 


Nuo 1913 metų posmas galutinai skamba taip: 


Į darbą! Į darbą, lig kolei mirtis 
Jaunos neatkirto galvos! 

Juk dienos ir jėgos kaip upės vilnis 
Vis bėga ir bėgt nesustos. 


Antra riba — 1926 metai, kai Maironis, rengdamas „Raštus“, iš 
naujo ranka perrašė visus eilėraščius, prieš tai atitinkamai pataisęs 
tekstą viename iš jo bibliotekoje esančių 1920 m. „Pavasario balsų“ 
egzempliorių. Tiesa, kūriniai nesikeitė iš esmės, išliko apytikriai tokie 
patys, bet jų poetinė išraiška, išskyrus vieną kitą atvejį, pasiekė di- 
desnio meistriškumo. 

Rašytojui parūpsta pakeisti ne vieną ankstesnį eilėraščio pavadi- 
nimą. Apskritai kūrinių antraštės dažnai keitėsi. Kai kur ieškota tie- 
siog sklandesnės išraiškos, kitur — per pavadinimą stengtasi akcen- 

tuoti kiek pakitusią kūrinio koncepciją (nemaža tokių atvejų skaityto- 
jas ras prie atskirų eilėraščių komentarų). Dar kartą peržiūrėjo poelas 
rašybos, prielinksnių vartojimo dalykus, patikslino vieną kitą grama- 
tinę formą. Buvo sumanęs atsisakyti net įprastų jo lyrikai žodžių 
poeta, pasaulė. Daiktavardį smuikis užrašė sinuikas, kaima — kaimas, 
divanas — kilimas, prakilniai — kilniai. Ir šiandieną Maironio lyrikoje 
atrandame vieną kitą archaiškesnę leksinę, morfologinę formą. Bet 
jos kūrinių meninio įspūdžio negadina, o savotiškai stilizuoja tekstą, 
suteikia jam individualių bruožų, istorinio kolorito. Sunku būtų įsivaiz- 
duoti Maironio poeziją „apvalytą“ nuo tokių žodžių, kaip vaidentuvė, 
obalsis, balzimas, moksladraugis, vilyčia, poeta, didžiavyriai, dieman- 
tas, pranokėjai, karionės. 

Matyt, dėl objektyvių priežasčių poetas ne viską spėjo galutinai 
patvarkyti. Jo lyrikoje nuo dabartinės lietuvių norminės kalbos skiria- 
si: tuščia — tuščiai, Apolinas — Apolonas, gražybė — grožybė, vaidelu- 
tė — vaidilutė, mūšys — mūšis, rūpestys — rūpestis, ančkeliai — šunke- 
liai, antkrančiai — šlaitai, skardžiai, smeltys — smiltys, smeltini — smil- 
tingi, gerybė — gerumas, ilgėjimas — ilgesys, naivėlis — naivuolis. 

Orientacija į kūrinio poetiškumą buvo pagrindinė autoriaus nuos- 
tata, kurią jis vykdė su geležine valia ir stebinančiu  kruopštumu. 
Poetizavimo siekta įvairiais būdais: vengiant daiktiškumo, grubesnio, 
tiesiai iš šnekamosios kalbos atėjusio žodžio, kaupiant tradicinius 
poetizinus, atsisakant detalizacijos. Maironis puikiai mokėjo kaupti žo- 
džio poetinę energiją. Rašytojas linko kartoti savo pamėgtuosius įvaiz- 
džius, jam patikusias metaforas, vartoti daug jausmingos, ekspresyvios 
leksikos. 

Klasikinius Maironio poezijos bruožus atspindi epiteto vartosena. 
Maironis mėgo tipišką, idealų daikto požymį pabrėžiantį meninį pa- 
žyminį. Si stiliaus ypatybė būdinga vėlyvajai J. V. Gėtės lyrikai ir 
galėjo per lektūrą paveikti Maironį. Pastoviais „Pavasario balsų“ 
epitetais tapo būdvardžiai puikus, brangus, mielas, malonus, gražus. 
Šitoks požymio tipiškumas emocinei ekspresijai labai palankus. Ir 
atvirkščiai. Maironis nemėgo neutralių, išblėsusių žodžių. Emocinės 
epiteto spalvos, redaguojant „Pavasario balsus“, buvo vis ryškinamos. 
To paties eilėraščio redakcijoje pirmieji variantai skambėjo silpniau už 
vėlesnius. Plg.: 


Nes veidu tu jam užtekėjai aušros (1892) 
Nes jam užtekėjai tu veidu aušros (1895) 
Nes veidu skaisčios užtekėjai aušros (1913) 
Nes veidu žydros užtekėjai aušros (1927) 


Atskiro dėmesio nusipelno eilėdaros redagavimas. Pradėjęs savo 
poetinį kelią stiprioje silabinės tradicijos įtakoje (tai rodo ypač poema 

„Lietuva“, taip pat A. Mickevičiaus „Vilijos“ vertimas, eilėraščiai 
„Nedaugel mūsų“, „Sunku gyventi“) rašytojas greitai perėjo prie 
silabotonikos. Silabinė eilėdara poeto nepatenkino. Jis negalėjo pakęsti 
monotoniškų eilių, aritmijos, siekė dinaminio organizuotumo ir met- 
rinio įvairumo. Koks jautrus poetas buvo ritmo sutrikimams, liudija 
teksto taisymai. 

Siekdamas ritmingo, sklandaus eilėraščio, Maironis nepakentė į 
smulkius žodelyčius sutrupinto teksto: žodžiai jame vėlėsi, atrodė ne- 
ryškūs, nereikšmingi. Tokiais atvejais ieškota svaresnio, ilgesnio 
žodžio. Antai nuo 1895 iki 1920 metų eilėraštyje „Saulei tekant“ buvo 
tokia eilutė: „Tuinksla, rausta ir dega lyg kad veidas mergaičių“. 
„Raštuose“ ši eilutė dailesnė, ritmingesnė: „Tvinksta, rausta ir dega 
lyg veideliai mergaičių“. Užkliuvusį žodelytį poetas galėjo varinėti iš 
vietos į vietą. Maironis stebėtinai greitai išujo nenatūraliai sutrum- 
pintus žodžius (replėm's, verk' ir pan.), atitoldamas nuo nedarnios 
aušrininkų kūrybos ir, anot V. Kudirkos, jų „molinių“ eilių. 

Šiame „Raštų“ leidime vadovaujamasi Maironio 1926 metų rank- 
raščio ir 1927 metų „Lyrikos“ kalba, bet išlaikoma kai kurių svetim- 
žodžių rašyba, paliekamas autentiškas stilistinis didžiųjų raidžių rašy- 
mas. Visų pirma išlaikomi nevienodumai: melsvas — mėlsvas, deiman- 
tas — diemantas, gvazdikas — gvaizdikas ir pan. Taisoma tarptautinių 
žodžių, vietovardžių, asmenvardžių rašyba: poėla —> poeta, poėzija —- 
poezija, Seravimas — Serafimas, Juratė > Jūratė, Medviagalis > Med- 
vėgalis... Taip pat pagal šių dienų norminę rašybą taisoma: bėgkit => 
bėkit, koliai -> kolei, ačiu > ačiū, augštai > aukštai... 

Siekdamas, kad eilėraščiai būtų taisyklingai ir sklandžiai perskai- 
tyti, Maironis kai kuriuos žodžius kirčiavo, Tokių atvejų nemaža. Pvz.: 
„Kam švietė žvaigždė tolima“; „Skaisčia savo skausmo gilybe“; „Pra- 
nokėjų kalbà nebe viešnia gal būtų“; „Tavo žavinčios akyse“; „Aš 
skinsiu, sau pinsiu rausvūs vainikūs“; „Paukštelių byla įvairi“ ir pan. 
Dalis pažymėtų kirčių, reikalingų taisyklingam metrui išlaikyti, pa- 
liekama. 

Specifinę Maironio skyrybos ypatybę sudaro dviejų sinonimiškų 
žodžių jungimas brūkšneliu. Tai jau poeto stiliaus ženklas. Todėl šioje 
laidoje paliekami: suči/bo-pragydo; dainuosiu-ringuosiu; žaibu-akimi; 
vargų-sopulių; bočių-milžinų; Rkukuoja-dejuoja; gegute-sesule; liūdė- 
siu-dejuosiu. Kitais atvejais skyryba norminama. Suprantama, kad lei- 
džiant Maironio poeziją masiniais tiražais, daug kur netaisyklingą, 
nevienodą rašybą bei skyrybą reiktų taisyti. 

Kai kurios skaitytojui sunkiau suprantamos žodžių reikšmės, 
realijos paaiškinamos eilėraščių komentaruose. 

„Raštų“ I tomo eilėraščių komentaruose pažymimos pagrindinės 
bibliografinės žinios (nurodant pirmąją publikaciją, tolesnę eilėraščio 


252 


spausdinimo chronologiją „Pavasario balsuose“. Kartais pateikiama 
dar viena kita charakteringa metrika. Smulkesnės bibliografinės me- 
džiagos nutarta atsisakyti (ją galima surasti „Versmių“ serijos 1982 
m. „Pavasario balsuose“). Atsisakyta ir kūrinių redagavimo apžval- 
gos. Trumpai konstatuojamas pats kūrinio redagavimo iaktas ir tik 
retkarčiais, kur yra įvykę teksto prasmės ryškesni pakitimai, į komen- 
tarą įterpiamos ankstesnės kūrinio redakcijos. Atskirai nusakomas 
Maironiui aktualus jo eilėraščių santykis su daina. Duomenys apie 
dainos paplitimą paimti iš LTSR MA Lietuvių kalbos ir literatūros 
instituto lietuvių liaudies dainų katalogo, kurio skyrių apie Maironio 
literatūrines dainas sudarė P. Jokimaitienė. Pažymėti Maironio eilė- 
raščiai — dainos pagal kompozitorių sukurtą muziką. Pagrindinę 
komentarų dalį sudaro eilėraščio charakteristika. Daugiausia dėmesio 
skirta kūrinių tipologijai, genezei, vertinimo istorijai. Plačiau aptaria- 
mi eilėraščių idėjinio turinio, autoriaus ideologijos momentai. Komen- 
tarai žymiai papildo įvade pateiktą bendrą rašytojo nueito gyvenimo 
ir kūrybos apžvalgą. Juose pasinaudojama gausiais literatūros moks- 
lininkų darbais, jų pagrindiniais teiginiais ir principinėmis skirtybė- 
mis. Dažniausiai einama citavimo keliu. Skliausteliuose po citatos nu- 
rodomas šaltinis: pirmasis skaitmuo reiškia numerį panaudotos lite- 
ratūros sąraše (sudarytame alfabetine tvarka), antrasis nurodo atitin- 
kamos pozicijos puslapį. 


EILĖRAŠČIŲ CHARAKTERISTIKAI CITUOJAMOS 
LITERATŪROS SĄRAŠAS 


1. Čiurlionienė-Kymantaitė S. Dailės likimas. Dainos.— Kn.: Lietuvių 
literatūros kritika, t. 1. V., 1971, p. 390—393. 

2. Gaudrimas J. Iš lietuvių muzikinės kultūros istorijos. V., 1958. 

3. Genevičiūtė P. Žmonių ir tėviškės atmintyje—,Nemunas“, 1982, 
Nr. 11, p. 44—46. 

4. Gineitis L. Maironio „Rinktinių raštų“ I tomo paaiškinimai.— Kn.: 
Maironis. Rinktiniai raštai, t. 1. V., 1956, p. 235—256. 

5. Gineitis L. Klasicizmo problema lietuvių literatūroje. V., 1972. 

6. Gira L. Ką mums paliko Margalis.— Kn.: L. Gira. Raštai, t. 4. V., 
1962, p. 240—281. 

7. Girdzijauskas J. Lietuvių eilėdara. Silabinės-toninės sistemos su- 
siformavimas. V., 1966. 

8. Gudaitis L. Permainų vėjai. V., 1986. 

9. Jakštas-Dambrauskas A. Mūsų naujoji poezija. K., 1923. 

10. Korsakas K. Puškino poveikis lietuvių literatūrai. — Kn. K. Korsa- 
kas. Literatūrų kontaktai. V., 1987, p. 130—163. 

11. 


12. 


L, 


2 


Korsakas K. Poeto likimas. Minint Maironio gimimo šimtąsias me- 
tines. Monografija apie Maironį.— Kn. K. Korsakas. Literatūros 
praeitis. V., 1983, p. 242—252, 253—262. 

Korsakas K. Įvadas akademinei „Lietuvių literatūros istorijai“. 
Didžioji lietuvių literatūros tradicija. — Kn.: K. Korsakas. Litera- 
tūros raida. V., 1985, p. 76—104, 439—455. 


„ Kostkevičiūtė I. Kritinis realizmas lietuvių prozoje, V., 1956. 
„ Kubilius V. Lietuvių literatūra ir pasaulinės literatūros procesas. 
V., 1983. 


. Lankutis J. Vinco Mykolaičio-Putino kūryba. V., 1986. 
„Lankutis J. Maironio kūryba.— Kn. J. Lankutis. Rašytojų siluetai. 
V., 1984. 


„ Mykolaitis-Putinas V. Maironis. Maironio poeto  kelias.— Kn.: 


V. Mykolaitis-Putinas. Raštai, t. 8. V., 1962, p. 303—313, 314—347. 


„ Mykolaitis-Putinas V. Adomas Mickevičius ir lietuvių literatūra. V., 


1955. 


. Mikšytė R. Literatūrinės įtakos lietuvių silabotoninei eilėdarai.— 


Kn.: Lietuvių poetikos tyrinėjimai. V., 1974, p. 7—86. 


„ Nastopka K. Lietuvių eilėraščio poetika. V., 1985. 
„ Sruoga B. Maironis.— „Aušrinė“. 1913, Nr. 28. 
. Tumas J. Lietuvių literatūros paskaitos. Draudžiamasis laikas. 


„Apžvalgos“ grupė. Jonas Maironis-Mačiulis. Kaunas — Marijam- 
polė, 1924. 


„ Zaborskaitė V. Maironis. V., 1968. 
„Žukas S. Maironio meilė— Kn.: Poezijos pavasaris. V., 1983, p. 


172—177. 


PERŽIŪRĖTŲ IR PANAUDOTŲ MAIRONIO LYRIKOS 
LEIDINIŲ SĄRAŠAS 


Pavasario balsai. Parašė St. Maironis. 1895. Tilžėje. Kaštu auto- 
riaus, 


„Pavasario balsai ir Kame išganymas. Trečią kartą atspausta, per- 


taisyta ir padauginta. Parašė Maironis (J. M-lis). 1905 m. Išleista 
„Lietuvių laikraščio“ kaštais. Peterburgas. Ekaterininskij kan., N. 
10. 


„J. Mačiulis-Maironis. Raseinių Magdė. Poematas ir smulkmenos. Iš- 


leista autoriaus pinigais. Kaunas, 1909. 


„ Pavasario balsai ir Kame išganymas, Ketvirtą kartą atspausta ir 


padauginta. Parašė Maironis. Kaunas, 1913, S. Banaičio spaustuvė, 
D. Vilniaus g. Nr. 34. 


„ Maironis-Mačiulis. Pavasario balsai.  Penktą kartą atspausta ir 


žymiai padauginta. Tilžė, 1920. Jagomasto spaustuvė „Lituania“, 
Aukštoji gat. 78. 

6. Maironio Raštai, I. Lyrika. Šeštoji laida. Kaunas, 1927. 

7. Maironis. Pavasario balsai. VII leidimas. Spaudai paruošė J. Am- 
brazevičius. Kaunas, 1940. (Leidinys nebuvo platinamas ir į 
bibliotekas nepateko.) 

8. Maironis. Pavasario balsai. Valstybinė grožinės literatūros lei- 
dykla. Kaunas, 1947. Įvadas A. Venclovos. 

9. Maironis. Rinktiniai raštai, I. Valstybinė grožinės literatūros 
leidykla. Vilnius, 1956. Tomą sudarė, įvad4 ir komentarus parašė 
L. Gineitis. 


Eilėraščių komentaruose naudojamos santrumpos 


„Pavasario balsai“ — PB 

„Raseinių Magdė. (Poematas ir Smulkmenos)“— 1909 RM 

Maironis. Raštai, I. Lyrika — MR I 

LKLI — LTSR MA Lietuvių kalbos ir literatūros instituto rankraštynas 
MAB — LTSR MA bibliotekos rankraščių skyrius 


Lyrika 


Ačiū tau, Viešpatie. Pirmoji publikacija — 1913 PB, po to 1920 
PB, be pavadinimo. Tekstas nesikeitė. 

PB kūrinys įdėtas tarp autonalitinės refleksinės lyrikos, eilėraš- 
čių: „Kam širdį davei?“ ir „Užmigo žemė“. „Ačiū tau, Viešpatie“ 
iškyla kai kurie esminiai Maironio meninio pasaulėvaizdžio bruožai. 
Čia apmąstoma nueito gyvenimo kelio prasmė, poeto ir poezijos už- 
daviniai, dėl to MRI spausdinamas greta kitų šį motyvą plėtojančių 
eilėraščių. 

Kūrinys atspindi Maironio religines, konfesines pažiūras, bet jame 
pirmiausia iškyla platesni egzistencinės ir patriotinės prasmės mo- 
mentai. Šiuo atžvilgiu tarp Maironio ir kitų žymių XIX a. poetų esama 
daug bendrumo. Neatsitiktinai, kaip skelbta R. Mikšytės, „Ačiū tau, 
Viešpatie“ primena M. Lermontovo „Maldą“, kurio pirmas posmas 
skamba: 


SÍ, MaTepb OHA, HbIHe C MOJIHTBOIO 
Ipea TBonMm  06pa30M, ApKIM CHAHHEM, 
He o cnacennn, He nepeg 6HTBOW, 

He c 6narotapHOCTHIO HJIb MOKAAHHEM... 


Autorės nuomone, „nepaisant neadekvačios metrikos, negalima 
paneigti šių eilėraščių vidinio ryšio“ (19, 69). 


Sursum (lot.) Sursum corda! — pakelkime širdis. 

Taip niekas tavęs nemylės. Pirmoji publikacija — „Žemaičių ir 
Lietuvos apžvalga“, 1892, Nr. 3, Maironio slapyvardžiu, antrašte 
„Jo pirmoji meilė“, po to 1895, 1905 PB, 1913, 1920 PB antraštė 
„Pirmoji meilė“. Siuo kūriniu būdavo pradedami visi PB. 

Virto liaudies daina, užregistruota 3 variantai, 1 jų su melodija. 

Tai jauno poeto meditacija tėvynės meilės tema. Kūrinys atspin- 
di tą Maironio gyvenimo takoskyrą, kuri nulėmė visą tolesnį jo, kaip 
žmogaus ir poeto, likimą ir buvo susijusi su realios moters ar idea- 
lios mylimosios — tėvynės — pasirinkimu. 

Eilėraštis parašytas pagal meilės lyrikos kanoną. Būtent pana- 
šumas į meilės eilėraštį (numetus du paskutiniuosius posmus, iš 
kurių paaiškėja, kad tikrasis eilėraščio adresatas yra tėvynė) buvo 
pagrindas skųsti Maironį Vatikanui. Tad eilėraštis yra suvaidinęs 
neigiamą vaidmenį bažnytinėje karjeroje. Mėginimas eliminuoti patrio- 
tinį eilėraščio „numylėtosios“ turinį, pakeičiant jį grynai erotiniu, 
išryškėjo ir S. Žuko straipsnyje (24, 172—177). Ne tik jauno poeto 
neįgudimas, bet ir stiprūs emociniai išgyvenimai nulėmė kompozicijos 
laisvumą, fragmentiškumą. Eilėraštis įdomus kaip emocinio prado 
vyravimo pavyzdys tokioje logiškoje ir griežtoje Maironio poezijoje. 
Šį eilėraštį V. Mykolaitis-Putinas vadino „sentimentaliu, romantišku“ 
(17, 343). Vaižgantas skeptiškai vertino eilėraščio jausmingumą: 
„Visi tie „skausmai“ yra daugiau retorinė forma, ne kančia, nes ten, 
kur autorius kenčia, to jis vardu nekrikštija, tai savaime aiškų; bet 
daugiausia jis tik pasisako „skaudąs“, „liūdįs“, „ašarojąs“, dėl to 
ir visi tie „pasisakymai“ nėra kūrybos elementai, tik gražbylybos“ 
(22, 240). Dirbtinumą ir šaltą patosą kaip ir kitiems patriotiniams 
eilėraščiams prikišo B. Sruoga (21, 198). V. Zaborskaitės nuomone, 
kūrinys buvęs novatoriškas, nes jame poetas savo jausmus išsakęs 
„betarpiškai, su dar negirdėtu mūsų poezijoje atvirumu ir nuoširdu- 
mu“ (23, 141). „Ta prasme eilėraštis „Taip niekas tavęs nemylės“ 
išreiškė būdingus savo epochai nusiteikimus, išreiškė juos su tokia 
tiesa, paliesdamas tokius esminius žmogaus ir jo tautos, tėvynės 
ryšių aspektus, kad jie prašoko vienos kurios epochos rėmus, tapdami 
apibendrinančia tėvynės meilės išraiška, ugdydami ir taurindami 
šį jausmą jau nebe vienos kartos širdyse iki pat mūsų dienų“ 
(23, 142). 


Aš norėčiau prikelti. Pirmoji publikacija — „Tėvynės sargas“, 
1898, Nr. 7, Maironio slapyvardžiu, be antraštės. 1905, 1913, 1920 
PB antraštė „Poetos noras“, 1898, 1905 metų tekstai sutampa. Vėliau 
kūrinys kiek redaguotas. 

Vienas programinių Maironio patriotinių eilėraščių, išsakančių 
rašytojui ir nacionalinio atgimimo epochai taip būdingą aštrų isto- 
rijos jausmą ir romantišką Lietuvos praeities, nacionalinės laisvės 
ilgesį. Ankstesnis pavadinimas aiškiai rodo kūrinio priklausomybę 

poeto ir poezijos temai ir koreguoja įsigalėjusią tradiciją traktuoti 
jį kaip gryną praeities motyvo interpretaciją. Poeto ir poezijos mo- 
tyvo dominantę paryškina kūrinio vieta MRI — išspausdintas greta 
kitų panašių kūrinių. Rezervuotai tevertinęs „Taip niekas tavęs 
nemylės“, Vaižgantas labai palankiai atsiliepė apie „Aš norėčiau pri- 
kelti“: „Va, kur visas neveidmainingas poetas Maironis —,,Poetos 
noruose“! <...> Žmonės! Kas jūsų dar beturėtų tėvynei inertingą 
širdį, paskaitę šitas eilutes! Kam skaitant jas, širdis nespursteli tikru 
pasiilgimu patriotinės idėjos, vado, žado, galiūnų? Kas nenulenkia 
galvos kūrėjui ir netaria širdyje: Taip, Maironis dainius Dievo ma- 
lone: jam duota tėvynės meilės kibirkštis, ir kituose jis pajėgia ki- 
birkštį įskelti“ (22, 241). 


Poezija. Pirmoji publikacija — 1909 RM, vėliau — 1913, 1920 PB, 
Yra išlikęs 1902 m. data pažymėtas I posmo autografas. Tekstas re- 
daguotas tik rengiant „Raštus“. Esminių pakitimų nėra. 

Kūrinys-vizija, daranti, pasak V. Mykolaičio-Putino, „įspūdį senti- 
mentalinės alegorinės iliustracijos“ (17, 331). Kaip pastebėta V. Za- 
borskaitės, jame randame pseudoklasicistinio puošnumo, „negyva este- 
tizavimo su „zetyrais“, „serafimais“, „marmuru“, „gražybių paslapti- 
mis“ ir „stebuklingais žodžiais“ (23, 457). Eilėraščio turinys vertingas 
skausmingąja maironiškąja poeto kelio samprata ir kūrybos versmių 
nerealumo koncepcija (17, 331). Vienas iš A. Puškino poezijos atgar- 
sių Maironio lyrikoje. Eilutės „Išvydau ją, kai vakarinė/Žvaigždė skais- 
čiai danguos mirgėjo“ primena garsųjį «A DNOMHIO UyAHOS MTHOBEHBė» 
(23, 428). Kitas galimas paralelės variantas — V. Žukovskio eilėraštis 
«ABaenne NI093HH B BHAE Aanna Pyk» (19, 65): 


K Bo0cTOKY A CTPeMJNOC5 AyINOIO; 
MpenecTHa4 BiepBBIe TaM 
ABunacb B 61eCKe Hag 3€MJIeIO 
O6panoBaHnBIM HeGecaM. 


Kax yTpo I0oHOro TBOpeHbA, 

Ona nAneKKHTeNBHA NpHINJIA, 

H nepBbiū JlaMeHb  BĄAOXHOBEHbA 
CTpyHaAMH NepBbIMH 3AWTIA, 


Poeta. Pirmoji publikacija —, Lietuvių laikraštis“, 1905, Nr. 17, 
po to 1909 RM, 1913, 1920 PB. 

Turiniu ir koncepcija šis eilėraštis, nors yra paskelbtas ketveriais 
metais anksčiau, labai artimas „Poezijai“. Kūrinio psichologinės 
situacijos pagrindą sudaro atsisveikinimo situacija. Čia išryškėja ir 
priešingybė tarp kūrybos idealių versmių ir jos realaus poveikio: 

„skausme gimusi poezija neša žmonėms suraminimą“ (17, 331). V. My- 
kolaitis-Putinas, remdamasis eilėraščiais „Pocta“ ir „Poezija“, aptarė 
Maironio poezijos psichologinį bei socialinį prieštaringumą: „Tokia 
poezijos ir poeto suvokimo raida nuo veržiių veiksmingų polėkių per 
skausmą į nerealias sapnų bei vizijų sferas, atrodo, turėtų būti visai 
svetima poetui, kuris geriausias savo pajėgas skyrė žadinti tautą į 
kovą dėl visai realių tikslų bei teisių. Tačiau, atidžiau pažvelgę į 
Maironio kūrybos raidą, pamatome, kad toks poeto bei poezijos 
suvokimas nėra atsitiktinis: jis rodo, iš vienos pusės, Maironio at- 
stovaujamos buržuazijos ideologijos ir jos vaidmens nacionaliniame 
judėjime krizę, iš kitos pusės — paties poeto nesutapimą su naujomis 
pažangiomis tautos jėgomis darbininkų judėjime, kuris tuo metu, po 
1905 metų revoliucijos, jau buvo labai aktyviai pasireiškęs lietuvių 
visuomenėje. Maironiui, atsilikusiam nuo gyvenimo, realų tikrovės 
supratimą bei aktyvų dinamizmą pakeičia sapnų ir idealistinių vizijų 
romantika“ (17, 332). 

Eilėraščio neabejotiną ryšį su garsiuoju A. Puškino eilėraščiu 
„Poetas ir minia“ pripažino K. Korsakas (10, 135—136). 

Maironis eilėraštį redagavo, siekdamas poetiškumo ir vis labiau 
ryškindamas liūdesio ir graudulio motyvus. Šia prasme būdinga IV 
posmo 3, 4 eilučių redakcijos: 


Būriai apstojo skausmo vyrą, 
Ant galo tarė: „Štai poeta!“ (1905) 


Būriai, apstoję skausmo vyrą: 
„Poeta, tarė, gan graudus“. (1909—1920) 


Būrys, apstojęs skausmo vyrą: 
„Poeta,— nutarė, — graudus!“ (1927) 


Iš Danutės akių. Poemos „Mūsų vargai“ fragmenias, įdėtas į 
1920 PB antrašte „Praeludium (iš poemos „Mūsų vargai“)“. 

L. Gineitis yra pažymėjęs: „Bc to, reikia pastebėti, kad šio eilė- 
raščio nėra „Mūsų vargų“ poemos antram leidime. Taigi pats Mai- 
ronis bus sąmoningai jį priskyręs prie „Pavasario balsų“ kaip atskirą 
kūrinį“ (4, 250). V. Zaborskaitė spėja, kad preliudo „Iš Danutės akių“ 
Maironis poemoje galėjęs atsisakyti dėl per drąsios ar netinkamos 
jausmų pynės, susiejančios moters ir tėvynės likimų paralelę (23, 378). 

Eilėraštis buvo sukėlęs visuomenės pasipiktinimą. Vaižgantas 
išgyrė preliudą už tai, kad, pradėjęs kreipiniu į molerį — Danutę, 
užbaigia apeliavimu į tėvynę: „Kelk Maironį, brolau, į padanges už 
tą vieną pavykusį pasakymą!“ (22, 179). O vėliau, išvydęs 1920 PB, 
Vaižganias supyko: „Juk natūralioji raštams vieta ten, kur jie iš 
pat pradžių buvo taikyti“ (22, 218) ir dar „tėvynė“, „nukilusi į 1y- 

rikas, pavirto „Danute“ ir radikaliai pagadino visą neregėto kilnumo 
ir stiprumo vaizdą: Tėvynė man — naktis ir dangus“. Mergelė Tėvynės 
vietoje — tiesiog banalu“ (22, 219). 


Taip maža paramos. Pirmoji publikacija — 1895 PB, po to visi 
PB leidimai, be antraštės. Eilėraštis kiek redaguotas. PB leidimuose 
eilėraštis neturėjo pastovios vietos, ir tik MRI pateko prie gyvenimo 
prasmę poezijos aspektu svarstančių kūrinių. „Taip maža paramos“ 
išreiškia būdingą vienatvės motyvo moduliaciją, praskleidžia Mairo- 
nio širdies liūdnąją pusę, prisišliedamas prie išpažintinės refleksinės 
lyrikos, jos elegiškųjų motyvų. 


Yašlė-galva — Maironio lyrikos įvaizdis, metonimija, išreiškianti 
žmogaus vienatvę, vienišumą. 


Seniai aš laukiu išsiilgęs... Pirmoji publikacija — MRI. Parašytas 
poezijos paskirties tema. Literatūros mokslo ne sykį pastebėta, kad 
Maironis buvo jaunystės dainius, o šis eilėraštis rodo pagyvenusį 
poetą varginusias dvasinio išsekimo nuotaikas, kurių turinys yra 
artimas laiškams, adresuotiems 1912, 1913 metais L. Girai. K. Kor- 
sakas eilėraštį citavo kaip giliai sukrėsto poeto prisipažinimą, kaip 
poeto psichologinės dramos ir tragiško likimo buržuazinėje Lietuvoje 
išraišką (11, 248). Eilėraštis yra viena negausių Maironio miniatiūrų. 


Išnyksiu kaip dūmas. Pirmoji publikacija — 1895 PB, po to kiti 
PB leidimai, be antraštės. 

Vienas meniškiausių, visuotinai pripažintų reileksinės Maironio 
lyrikos kūrinių. MRI jis prišlietas prie poezijos motyvo variacijų. To 
dėka išryškėja autobiograliškieji momentai. Vis dėlto eilėraštyje 
meistriškai išreikštas ir filosofiškai apibendrintas žmogaus išnykimo 
motyvas, kuris, „pradžioje išsakytas labai bendra forma, vėliau kon- 
kretėja, nušviečiamas kaskart nauju požiūriu <...> — visa tai poetui 
pabrėžia praeinamybės idėją, kurią jis įžvelgia ir istorijoje, ir atskiro 
žmogaus gyvenime, įvairiose jo apraiškose“ (23, 172). Eilėraštis su- 
daro reikšmingą pakopą lietuvių lyrikos kelyje į filosofinę poeziją. 

Tekstas redaguotas, ieškant meniškesnės išraiškos, yra įdomus pa- 
vyzdys Maironio kūrybos laboratorijai ir raidai pažinti. 

Ryškiausiai pasikeitė III posmas: 


1 O kas mano jausmai? ar tie pagavimai, 
2 Ką išneša dvasią aukštai?.. 

3 Širdies tik drebėjimai, kraujo virimai, 

4 Kuriems nebužilgui — kapai! (1895) 


1905 PB tvarkyta 2 eilutė: „Nors neša jie dvasią aukštail“, 


prieveiksmis „nebužilgui“ parašomas „nebužilgu“. 1913 PB pataisyta 

3 ir 4 eilutės: „Tekėjimas kraujo, širdies tik plakimas, / Kuriems neb- 
užilgo — kapai!..“. 

Eilėraščio prasmę esmingiau palietė pirmos eilutės redagavimas 
(plg. „Išnyksiu kaip dūmas, išb/aškomas vėjo“ 1895—1920, „Išnyksiu 
kaip dūmas, neblaškomas vėjo“ 1927), suteikęs eilėraščiui didesnės 
statikos ir labiau išryškinęs slopią neviltį. 


Ar aš kaltas. Pirmoji publikacija — 1909 RM, antrašte „Pavesta 
atminčiai. J. S.“, po to 1913, 1920 PB antrašte „J. St.“. Tekstas reda- 
guotas. 

Kūrinys susijęs su Jadvyga Stanelyte. Ankstyvesnioji antraštė 
liudija Maironio, kaip kunigo, poetinės savimonės savarankiškumą, 
ginant teises į intymesnę saviraišką. Po kiek laiko poetas kūrinyje 
matė jau ne tiek su konkrečiu asmeniu susijusią pažinties istoriją, 
kiek tipišką savo gyvenimo dramą, jos giliąsias, meilės dar labiau 
užaštrintas priešingybių versmes. Eilėraštis stovi ties Maironio meilės 
lyrikos ir abstraktesnės autoanalitinės refleksinės poezijos riba. 


Poetui mirus. Pirmoji publikacija — 1920 PB. Tekstas mažumą 
redaguotas. 

Šis eilėraštis MRI užbaigia poeto ir poezijos ciklą, kuriam pri- 
klauso vienuolika kūrinių. Jis išryškina būdingą viešumos ir intymaus 
pasaulio opoziciją, paveldėtą iš romantinės literatūros. Vaižgantą šis 
eilėraštis paskatino plačiau pasamprotauti apie meno kūrinio ver- 
tinimo kriterijus. Saugodamas kūrėjo asmens neliečiamybę, atkreip- 
damas visuomenės dėmesį į tai, kad švenčiant rašytojų jubiliejus, 
dera palikti „šalyje jų asmenis“ ir „nekiloti jokių jų dangų nei nuo 
lovos, nei nuo krūtinės. Tai tuščias žingeidavimas“ (22, 265), rašy- 
tojas vis dėlto pasiliko sau ir kitiems teisę domėtis asmeninio gyveni- 
mo užkulisiais mokslo reikalams. Eilėraštį „Poetui mirus“ citavo 
lokiame kontekste: „Ieškant kūrinio genezės, noromis nenoromis tenka 
pasiknaisioti kūrėjo sieloje ir ten paieškoli pirmosios priežasties <...> 
Jei ne kam kitam, tai bent kūrinio mechanikai toks suprozinimas yra 
vertas darbo“ (22, 249). Antra vertus, moralinę: teisę domėtis Mai- 
ronio asmeniniu gyvenimu tiek, kiek reikia gyvenimui ir kūrybai 
nušviesti, V. Zaborskaitės nuomone, duoda ir tai, kad „pats poelas 
yra spausdinęs eilėraščių su dedikacijomis ir puošęs „Pavasario bal- 
sus“ sau mielais alvaizdais (žr. 1920 PB leidimą), tad nesistengė 
per daug nuslėpti realaus savo jausmų pagrindo“ (23, 415—416). 


Mano gimtinė. Pirmoji publikacija — 1895 m. PB, po to visi PB. 
Tekstas redaguotas. Virto liaudies daina, užregistruota 16 variantų, iš 
jų 5 su melodijom. Muziką eilėraščiu yra sukūrę B. Andriuška, 
A. Kačanauskas, S. Šimkus. 

Ši eilėraštį, kaip ir „Lietuva brangi“, „Kur bėga Šešupė“, „Už 
Raseinių, ant Dubysos“, „Vilnius“, „Trakų pilis“, V. Mykolaitis-Puti- 

nas apibūdino kaip ypatingą XIX a. pab.— XX a. pr. lietuvių lyrikos 
pasiekimą: „Maironis sugebėjo parašyti posmų, kur paprasčiausiais 
žodžiais, dviem trim bruožais, randame išreikštą ir gamtą, ir darbą, 
ir savo gimtinės meilę“ (17, 346—347). Mokslininkas eilėraštyje 
įžvelgė gilią melancholiją, graudulį ir užuojautą, kuriuos įvertino kaip 
Maironio demokratizmo bruožus (17, 346). Eilėraštis praplečia ir 
pagilina poetinę istorijos koncepciją: „Niekur kitur poetas nėra taio 
aiškiai išsakęs vertybės, kuria jis šiuo metu grindžia senovės ideali- 
zavimą. Toji vertybė — laisvė“ (23, 120). 


Pavasaris. Pirmoji publikacija — 1895 m. PB, po to visi PB 
leidimai. Tekstas nedaug redaguotas. Muziką eilėraščiui sukūrė J. Nau- 
jalis ir J. Gruodis. 

„Pavasaris“— gamtinės lyrikos pavyzdys, atstovaujantis „gryna- 
jai poezijai“, gimusiai „kaip išraiška poeto nuotaikų bei refleksų 
gamtos fone“ (17, 332). Vienas Maironio lyrikos šedevrų. Kartu su 
kitais kūriniais šį eilėraštį J. Lankutis apibūdino kaip vieną pasau- 
linės lyrikos lygio kūrinių: „Nedaug tėra ir pasaulinėje literatūroje 
panašių posmų, iš kurių lietųsi toks subtilus, o kartu kiekvienam 
lengvai suprantamas išgyvenimas, tėvynės meile alsuojantis estetinis 
pasigėrėjimas, dvasios ekstazė“ (16, 13). „Pavasaris“— retas dvasinės 
harmonijos atvejis Maironio kūryboje. Eilėraštis „ne tik prasme, bet 
ir išraiškos galingumu taip primena Šilerį: 


Seid umschlungen Millionen! 
Diesen Kuss — der ganzen Welt. 


Optimistinė, gyvenimą teigianti Maironio pasaulėjauta, jo šviesus, 
giedras, „apoloniškas“ talentas, turbūt niekur nėra atsiskleidęs su 
tokia tobula pilnatve, kaip šiame nedideliame eilėraštyje“ (23, 163). 
Kūrinys tipiškas Maironiui „išlaikoma vaizdų sferos ir lyrinės de- 
klaracijos pusiausvyra“ (23,452). Harmoningieji šio eilėraščio bruožai 
giminingi J. V. Gėtės lyrikai, kaip konstatavo V. Kubilius: „Skelb- 
damas pasipriešinimą didžiuoju žmogaus pašaukimu, Maironio eilė- 
raštis kartais nusiieisdavo iš herojiško nerimo į gamtos harmoniją. 
Ir tada arčiausiai pasislinkdavo į Gėtės lyriką savo objektyvizuoto 
poetinio pasakojimo eiga, iš tautosakos šaltinių prikelia skaislaus 
naivumo tonacija, džiaugsmingu šūksmingumu. Nepriklausomi vienas 
nuo kito, bet vis dėlto giminingi yra šie posmai: 

Pavasario saulė prašvito meiliai 
Tr juokiasi, širdį vilioja; 

Iškilo į dangų aukštai vėversiai, 
Čyrena, sparneliais plasnoja, 

Wie herrlich leuchtet 
Mir die Naiur! 

Wie glänzt die Sonne! 
Wie lacht die Flur! 


Es dringen Blüten 

Aus jedem Zweig 

Und Tausend Stimmen 

Aus dem Gestrauch...“ (14, 237). 


Duetas. Pirmoji publikacija — 1920 PB. Tekslas vos redaguotas. 

Yra išlikęs autografas Maironio asmeninės bibliotekos knygoje: 
„Dokładny słowniczek polsko-niemiecki i niemiecko-polski spisany przez 
dr. J. P. Jordana. Lipsk, W księgarni Ottona Holtne. 1889“. Įrašytas 
paskutiniame švariame lape pieštuku. 

Kūrinys galėjo būti parašytas 1913, 1914 m., nes 1914 m. J. Nau- 
jalis jam jau sukūrė muziką (2, 170). Virto liaudies daina, užregis- 
truota 3. variantai. 

Eilėraštis tarsi iš tolo atkartoja „Ant Drūkšės ežero“ psichologinį 
siužetą, artimas yra ir šių eilėraščių meninis įprasminimas, intona- 
cinės bei leksinės paralelės: plg. II, III posmus su „Ant Drūkšės 
ežero“ I, II posmu. 


Vasaros naktys. Pirmoji publikacija — 1920 PB. MRI redaguota 
tik paskutinė strofa. Muziką sukūrė A. Kačanauskas, J. Naujalis. 

Eilėraštis parašytas rondo forma, pakartojant atskiras eilutes ir 
jų motyvus, suteikiant ramią, ilgesingą nuotaiką. Motyvas „Ko man 
taip ilgu, ko man taip liūdna?“, „Ko gi taip liūdna? Ko gi taip 
ilgu?“ buvo būdingas romansinei, eleginei XX a. pradžios poezijai 
(K. Binkio eilėraštis „Ko čia taip ilgu, ko čia taip liūdna?..“). 


Saulei leidžiantis. Pirmoji publikacija — „Draugija“, 1908, t. VI, 
Nr. 21, Maironio slapyvardžiu, antrašte „Ant saulės laidos“. Kitos 
publikacijos — RM, „Viltis“, 1919, t. VI, Nr. 8 (65), 1920 PB. Mu- 
ziką sukūrė A. Kačanauskas. 

Eilėraštis parašytas rondo forma, artimas romansui  elegijai. 
1920 ir 1927 metų publikacijose atsisakyta IV strofos: 


Poezijos ir įkvėpimo vergai 

Ant temstančios saulės laidos! 

Aš jūsų kančios nemainyčiau tikrai 
Ant blizgančios aukso naudos. 
Nenoriu nei miego ant saulės laidos! 
Verčiaus įkvėpimo vargai. 


Ilgėjimo mintys — ilgesio mintys. 


262 


Užmigo žemė. Pirmoji publikacija — 1895 PB, antrašte „G. P.“, 
po to visi PB leidimai. Muziką sukūrė Č. Sasnauskas. 

Kūrinys dedikuotas artimam Maironio bičiuliui iš studijų Peter- 
burge metų — Liudvikui Besekerskiui, pradedančiam lenkų poetui, 
bandžiusiam versti Maironio eilėraščius į lenkų kalbą. Apie šį įsidė- 
mėtino būdo ir likimo žmogų, taip brangų Maironiui, kad galėjęs 
tapti vieno iš meniškiausių eilėraščių — „Užmigo žemė“— įkvėpėjų, 
Vaižgantas rašė: „Minėtinas yra studenlas Besekerskis, visa savo 
siela poetas: gabus, neramus, abejojąs; tai pilnas džiaugsmo, tai nu- 
siminimo; tai poezijas perkąs, tai diciną nusidurti. Pagaliau išstojęs 
iš Akademijos, vedęs, Paryžiuje gyvenęs skurde ir gyvenimo nusmelk- 
tas. Lenkų literatūroje nežinau, ar bus likęs jo vardas. Mano rankose 
yra pradžia vieno jo ranka rašyto sąsiuvinio, pavadinto: Jan Macule- 
wicz. „Sonety“ (Przeložyt z litewskiego Gabryel Pomian“. (22, 54). 
Toliau pateikiami sonetų „Saulės tekėjimas“ („Wschód słońca“) ir 
„Įkvėpimo valanda“ („Chwila natchnienia“) vertimai. Po antruoju 
vertimu Vaižgantas pažymėjo: „Šio soncto originalas yra žuvęs, kaip 
nemaža kitų Mačiulio dainelių. Gerai, kad tas lenkas nors turinį iš- 
gelbėjo. Džiaugiamės ir tuo“ (22, 56). 

„Dedikuotas jis, kaip žinoma, L. Besekerskiui (Gabrieliui Pomia- 
nui), kuris mokėsi Peterburgo akademijoje nuo 1889 rudens iki 1890 
m. pabaigos. Eilėraštis bus kilęs gal ne iš pirmųjų bendro mokymosi 
mėnesių, bet iš vėliau sustiprėjusių ryšių, tad ne 1889, o 1890 m. 
Vargu ar jis parašytas, L. Besekerskiui išvykus iš akademijos“ (23, 
159). Kūrinys buvo sukurtas tokią stipraus įkvėpimo valandą, kad 
išsiliejo į labai menišką tekstą, kurio autorius net nebekeitė. 


Suolelis miške. Pirmoji publikacija — 1920 PB, antrašte — „Miške 
suolelis“. 

Impulsą parašyti davė konkretūs įspūdžiai. Pirmojo pasaulinio 
karo metais, 1915 metų pabaigoje, Maironis apsigyveno Krekeriavoje, 
kur, kaip liudija atsiminimai apie poetą, pamėgo gražiame Varnakalnio 
pušyne esantį suolelį. „Varnakalnyje, ant Linkuvės upės“ stataus 
skardžio, netoli malūno užtvankos, Maironis buvo įsitaisęs: suolą ir 
stalą, prie kurio rašydavo. Baladė „Čičinskas“, poema „Mūsų vargai“ 
(I leidimas) ir daugumas Maironio eilėraščių, kurie jo raštuose da- 
tuoti 1919—1920 metais, mano manymu, yra parašyti 1916—1918 
metais Krekenavoje“ (3, 44). 


Tupi šarka. Pirmoji publikacija — 1895 PB, po to visi PB leidi- 
mai, antrašte „Burtai“. Redaguota keletas smulkmenų. 

Eilėraščiui muziką parašė J. Naujalis. Virto liaudies daina, 
užregistruota 27 variantai, iš jų 4 su melodijom. 


Kukavo gegutė. Pirmoji publikacija — 1895 PB, po to visi PB 
leidimai, antrašte „Našlaitė“. 1914 m. išspausdintas L. Giros pareng- 

toje antologijoje „Cit, paklausykit“. Kūrinys baladiškas, kaip ir „Mer- 
gaitė“, „Tupi šarka“, „Tėvynės dainos“ priskirtinas Maironio pamėg- 
tam mergelės ciklui. Jame skamba užuojautos vargdieniams tema. 


Džiovininkė. Pirmoji publikacija — RM, antrašte „Džiova mirš- 
tančiai“, 1913, 1920 PB, antrašte „Džiova sergančiai“. Tekstas nedaug 
redaguotas. 


J. St. Pirmoji publikacija — 1913 PB, po to 1920 PB, antrašte 
„J. S.“. Eilėraštis siejamas su Jadvyga Stanelytė (23, 418—420). 
Virto liaudies daina, užregistruota 12 variantų, 3 su melodijom. Ei- 
lėraštis redaguotas, esmingiau paskutinė strofa: 


IX 1 Širdis man verkia: tavo sielą 
2 Aš vien suprasti begaliu: 


3 Man skirta eiti, mano miela, 
4 Kitu gyvenimo keliu. (1913, 1920) 


2 Suprasti vienas aš galiu, 
3 Bet skirta eit man, mano miela, (1927) 


Jei žemė širdį viliojo. Pirmoji publikacija — 1895 PB, po to visi 
PB leidimai, be antraštės. 

Kaip rodo eilėraščio išspausdinimo MRI vieta, jis autoriaus pri- 
skiriamas sielos išgyvenimų temai (širdis — dominuojantis įvaizdis). 
Kūrinys dramatiškas, išreiškia būdingus lyrinio subjekto dvasinius 
disonansus. Religinės aspiracijos neužgožia gilaus žmogiškojo pras- 
mingumo. 


Uosis ir žmogus. Pirmoji publikacija — 1895 PB, po to visi PB 
leidimai, antrašte „Gyvenimas eina ratu“. MRI pavadinimo pakitimas 
išreiškia kitokį autoriaus santykį su kūriniu, išryškina kitus prasmi- 
nius akcentus: ne tiek cikliškąjį gyvenimo dėsnį, kiek gamtos (medžio) 
ir žmogaus būties paralelę. ` 

Tekstas stilistiškai tvarkytas, bet iš esmės išliko kaip pirmoje 
redakcijoje. 

Eilėraštyje esama F. Šilerio „Dainos apie varpą“ („Das Lied 
von der Glocke“), kurią Maironis laikė „didžiausiu literatūros dei- 
mantu“ (22, 58) reminiscencijų. 


Per žvainąsias naktis — žvainų naktų įvaizdis būdingas Maironiui. 
Suvokdamas šio epiteto nejįprastumą savo meto skaitytojui. Maironis 
jį aiškino svetimų kalbų (lenkų ir vokiečių) atitikmenimis: srebrzys- 
to-swiatiy, silberhell. 


Dročiai karstui išpjaus — dročius — lentų pjovėjas. 

Augo putinas. Pirmoji publikacija — 1895 PB, po to kiti PB 
leidimai, antraštę „Putino daina“. Tekstas redaguotas. Virto liaudies 
daina, užregistruota 11 variantų, iš jų 1 su melodija. Muziką eilėraš- 
čiui sukūrė J. Naujalis. 

Ši žaisminga, bent kiek moralizuojanti alegorija priklauso mer- 
gelės ciklo eilėraščiams. „Liaudiškas mergelės paveikslas šmėkščioja 
lietuvių poezijoje nuo pat XIX a. pradžios:  Valiūno „Birutė“, 
Vienažindžio eilės — tai ryškios gairės to paveikslo formavimo kelyje. 
Tačiau didžiausio gilumo šis paveikslas įgavo Maironio poezijoje“ 
(23, 127). Mergelės motyvo eilėraščiai Maironio poezijoje labai dai- 
ningi: čia „bene gryniausiu pavidalu“ atsiskleidžia  „dainiškumo“ 
principas“ (20, 37). 


Siurpo uogos — sirpo, Tekste nuskamba kaip poeto stiliui būdin- 
ga forma. 


Suklinę jie šoko — suktinis, Maironio gimtų vietų tarmybė. 


Mergaitė. Pirmoji publikacija — „Lietuviškas kalendorius metams 
1894“, Tilžė, 1893, antrašte „Mergytė“. Nuo 1895 įėjo į visus PB 
antrašte „Mergaitė“. Tekstas redaguotas. 

Mergelės ciklo eilėraštis. Artimas liaudies dainai. Maironio ly- 
rikai būdingas tobulai išlaikyta pakartojimų simetrija (20, 37). 


Smuikui griežiant. Pirmoji publikacija — RM, po to 1913, 1920 
PB, antrašte „Smuikiui griežiant mozurą“. Tekstas redaguotas. 

Poetas jaunystę ir senatvę matė nuolatinėje dialektikoje ir prieš- 
priešoje — kaip du gyvenimu vadinamos upės krantus. Senatvės mo- 
tyvas vaizduojamas šokančios jaunystės fone. Eilėraštis — akivaizdus 
meditacinės, refleksinės lyrikos pavyzdys. Būdinga ir jo poetika: 
jausminiai epitetai, emfatiniai sušukimai, semantinės opozicijos (20, 
42—43). 


Akys. Pirmoji publikacija — 1909 RM, vėliau 1913, 1920 PB. Vie- 
nas Maironio vertimų. Tekstas redaguotas. 

Eilėraščio motto pažodinis vertimas: „Mėlynos ar juodos, visos 
mylimos, visos gražios“. Originalo autorius — prancūzų poetas Siuli 
Priudomas (Sully Prudhome, 1839—1907). Tikroji pavardė — Rene 
Fransua Armanas. Inžinierius, Prancūzų akademijos narys, jis do- 
mėjosi teise, filosofija ir menu. Kurį laiką linko į „Parnaso“ estetiką. 
Kaip ir kiti parnasiečiai (T. Gotje, Š. Lekontas de Lilis, Š. Bodleras, 
T. de Banvilis), Siuli Priudomas, paveiktas pozityvizmo, kritikavo 
romantinės poezijos subjektyvumą, vėliau siekė atrasti intelekto ir 
poezijos pusiausvyrą, propagavo poezijoje tikslumo, filosofijos ir gro- 
žio kultą. Už kūrybos visumą — poeziją, ese iš estetikos, filosofijos ir 
kritikos — jam buvo paskirta Nobelio premija. 

Šį autorių Maironis mini savo „Trumpoje visuotinės literatūros 
istorijoje“, teigiamai apibūdindamas parnasiečius, kaip atsvarą ro- 
mantizmo įvestam į literatūrą individualizmui ir subjektyvizmui (Mai- 
ronio Raštai, t. 5, p. 98). Tokia klasikinė poezija būdinga ir pačiam 
Maironiui. Siuli Priudomas Maironio minimas kaip „Stansų ir eilėraš- 
čių“ („Stances et poemes“) autorius. 


Bažnyčioj gieda „aleliuja“.. Pirmoji publikacija — „Lietuvis“, 
1927, balandžio 14, antrašte „Aleliuja“. Tai rusų rašytojo D. Merež- 
kovskio (1866—1941) eilėraščio nepilnas vertimas. „Nors valdantieji 
sluoksniai gręžėsi į Vakarus, bet neišjudino lietuvių periodikoje įsi- 
tvirtinusios rusų klasikinės literatūros <...> Šiuo metu A. Jakštas, 
M. Vaitkus ir Maironis išvertė D. Merežkovskio eilėraštį  „XpucToc 
Bockpecl“. Tai buvo savotiškos varžybos, kurias patvirtina tą pačią 
dieną su Maironiu tik kitame laikraštyje pakartotas M. Vaitkaus 
pataisinėtas vertimas“ (8, 280, 282). 


«<XpHCTOC BOCKpec» — MOIT BO xpaMe; 
Ho rpycTHO muHe... Ayma MOJNUHT: 

Mup N0JO0H KpOBBIO H CJIe3aMAY, 

H 3TOT TAMH NpeA a/1TapaMH 

Tak ocKop6uTelbHO 3BYYAT. 


Korja 6 OH ŐbIJI Mexx BAC H BHAEJN, 
Uero AOCTHT HAI CJaRHbIA BEK, 
Kak 6paTa 6paT BO3HeHaBKAeJ, 
Kak ono3open uenOBeK, 


H ecan 6 3qecb B 6necmuiueM xpame 
«XpHcTOC BOCKpec> OH yCIbIXaJN, 
Kakumu 6 rOpbKHMH C/A63aMH 
Mepex Tonnoğ on sapLinaJ! 
Išverstas eilėraštis lengvai pritapo prie Maironio kūrybas, kurio- 
je yra aštrių socialinių motyvų ir užuojautos vargdieniams, tiesa, 
ribojamos luominių, konfesinių pažiūrų. 


Ne pranašas, aš ne kovot... Pirmoji publikacija — MRI. Išspaus- 
dintas prie kitų meditacinio pobūdžio kūrinių. Į jį galima žiūrėti kaip 
į savotišką XIX a. Klasikinės rusų poezijos paralelę, artimą A. Puš- 
kino „Moart 4 Toana“ stroiai (23, 88): 


He Ana muTelickoro BOJIHeHBA, 
He AIA KopbicTH, He AIA GHTB; 
A Gia pOWACH AJIA BAOXHOBEHHA, 
Ikaa 3ByKOB CHAAKHX H MOAHTB. 

Malda. Pirmoji publikacija + 1895 PB, po to visi PB leidimai. 
Tekstas redaguotas. Eilėraščiui muziką sukūrė J. Naujalis. 

Kūrinio turinį sudaro religinė meditacija. Vis dėlto eilėraštis 
turi pažintinės ir išliekamosios reikšmės kaip tam tikras ideologinis 
ir meninis Maironio kūrybos dokumentas. Šio kūrinio reikšmę galima 
būtų nusakyti K. Korsako žodžiais, aptariančiais feodalizino epochos 
literatūrinį palikimą: „Religinės, bažnytinės ideologijos kupini feo- 
dalizmo epochos lietuvių literatūros raštai tarybinei visuomenei yra 
svarbūs ne tiesiogiai, ne savo religiniu turiniu, o kaip dokumentai, 
atspindį viešpatavusią ideologiją, padedą pažinti ano meto socialines 
sąlygas, klasinius santykius, įvairius feodalinės visuomenės buities ir 
psichologijos, kultūrinių poreikių bei estetinio skonio bruožus“ (12, 
102). 


Kam širdį davei? Pirmoji publikacija — 1920 PB, antrašte „A. P.“ 

„Kūrinys dedikuotas Apolonijai Petkaitei ir „priklauso tai „siaurai 
autobiografinei“ lyrikai, kurioje taip skaudžiai kertasi poeto „karšta 
širdis“ ir „balsas sąžinės grasus“ (23, 421). Abiejų redakcijų tekstas 
sutampa, išskyrus antraštę, kurios pakeitimas liudija MRI išryškėjusį 
autoriaus polinkį vengti dedikacijų, apeliuojančių į konkretų asmenį, 
laiką, ieškoti pavadinimų, išreiškiančių visuotinę kūrinio prasmę. 


Prieš altorių. Pirmoji publikacija — 1920 PB, be antraštės. 

Eilėraštis glaustas, vientisas, poetiškas, jame jaučiame įkvėpimo 
jėgą. Ypač stiprus paskutinysis posmas, kuriame, pažindami kitus poe- 
to kūrinius, įžvelgiame ne tik religinę ekstazę, bet ir gilios autoriaus 
(kunigo-poeto) dramos pėdsakus. „Mea culpa“ (mano kaltė) moty- 
vas —būdinga Maironiui „širdies paklydimų“, kunigo pareigų ir šir- 
dies polėkių išraiška (17, 328—329). 


Marijos giesmė. Pirmoji publikacija — 1895 PB, po to visi PB 
leidimai. Tekstas redaguotas. Tai išimtis, nes religiniai Maironio kū- 
riniai autoriaus nebuvo rūpestingai taisomi kaip kiti eilėraščiai. Mai- 
ronio religinė giesmė meniškumu prilygsta A. Strazdo „Pulkim ant 
kelių“. Muziką eilėraščiui sukūrė A. Kačanauskas. 


Marijos giesmė (Prie stebuklingo šv. Marijos paveikslo Krekena- 
vos bažnyčioje). Pirmoji publikacija — 1920 PB. Eilėraštis parašytas, 
kaip rodo paantraštė, Pirmojo pasaulinio karo metais Krekenavoje. 


Didysis šeštadienis. Pirmoji publikacija — 1895 PB, antrašte 
„Didžioji subata“, po to visi PB leidimai. 

Eilėraštyje panaudotas biblinis motyvas, kuris šių laikų skaity- 
tojui turi platesnę etinę bei estetinę prasmę. 

Šv. Aušros vartų Marijai. Pirmoji publikacija — MRI. Eilėraščio 
turinys glaudžiai susijęs su politine aktualija: lenkų nacionalistų 
užgrobto 1920 m. spalio 9 d. Vilniaus tema. 


Tos pačios giesmės variantas. Pirmoji publikacija — MRI. Eilė- 
raščio „Šv. Aušros vartų Marijai“ kita metrinė variacija. 


Sunku gyventi. Pirmoji publikacija — 1892 „Nauja aušra“, 1892, 
Nr. l, pasirašytas S. Z. (anot Vaižganto, neaišku: „Stanislovas Za- 
navykas ar Zvalionis?“ (22, 218), antrašte „Gyvenimas“. 1895 m. 
publikuotas „Žemaičių ir Lietuvos apžvalgoje“ (antraštė „Sunku 
gyventi žmogui ant svieto“) kaip daina: „Parašė S. Z. Padavė balsą 
E. Bilinkė. Sukomponavo V. Nocevyczia“ (Tilžė, 1895, VII, 15, Nr. 14). 
Muziką eilėraščiui yra sukūręs A. Kačanauskas ir J. Naujalis. Virto 
liaudies daina, užregistruota 26 variantai, iš jų 5 su melodijom. 

Kaip A. Mickevičiaus „Vilijos“ vertimas, eilėraštis „Nedaugel 
mūsų“, „Sunku gyventi“ parašytas dar silabinę eilėdara. Šio eilėraš- 
čio (kaip ir „Nedaugel mūsų“) Maironis nemėgo, juto jų menkesnę 
meninę vertę. Todėl galima paaiškinti, kodėl poetas šių kūrinių ilgai 
nedėjo į PB. Pasirodė jie ten tik 1920 m., dėl to liko beveik nereda- 
guoti. Vaižgantui „Sunku gyventi“ patiko, citavo jį tarp „daugiau 
ar mažiau kūrybinių“ Maironio „dalykėlių“ (22, 228), kuriuos išvardi- 
jęs, pabaigoje pažymėjo: „Šios rūšies kūrinius aš tyčia suregistravau, 
kad juos ypačiai įsidėmėtume, nes jie yra arba labai gilūs, arba labai 
jausmingi, arba karštai, nedirbtinai patriotingi arba mistiškai nupinti, 
kurie verti giliausios pagarbos ir net nuostabos. Jie pergyvens savo 
kūrėją ir dar keletą kartų; šie neleis užmiršti Maironies vardo, o ne 
kurie kiti, kad ir ilgi, raštai“ (22, 229). 


Rusų laikais priešaušris. Pirmoji publikacija —,,Tėvynės sargas“, 
1898, Nr. 10, antrašte „Žiemos rytas“. Pasirašyta — Maironis. 1905 
PB, pavadinimas „Nedėlinis žiemos rytas“, 1913, 1920 PB —,„Žiemos 
rytas“, MRI, aktualizuojant anticarinį kūrinio pobūdį — „Rusų laikais 
priešaušris“. z 

Eilėraštis atspindi XIX a. pabaigos Lietuvos istorinę, politinę, 
socialinę situaciją bei autoriaus pažiūras į ją. Čia skamba liūdesys 
dėl sunkaus tėvynės likimo, vilties gaidos, energingas raginimas po- 
zityviai patriotinei veiklai. 

Priešaušris, aušra, miegas, naktis, žiema — eilėraščio metaforos, 
padėjusios autoriui pridengti nuo viešų akių kovingąją politinę kūrinio 
prasmę. „Kova prieš carinį absoliutizmą, pavertus} Rusiją „tautų 
kalėjimu“, savaime suprantama, negalėjo būti taip atvirai reiškiama. 
Autoriams, nors ir prisidengusiems pseudonimais, visada grėsė pavo- 
jus būti iššifruotiems ir nubaustiems“ (17, 324). 

Paskutinis posmas iki MRI buvo progresyvesnis, anticarinio po- 
būdžio: 
O paskui išsiskirstę, nelaukę dienos, 
Sau kiekvienas į savąją šalį, 
Eisim dirbti ir vargt ant bendrosios naudos, 
Kaip kas moka, numano ir gali. 


Rusų laikais — turima galvoje carinė priespauda. 


Jei kada pančiai nukris. Pirmoji publikacija — 1895 PB, po to 
1905 PB, antrašte „Šiandieną“. 1913, 1920 PB be antraštės. Tekstas 
redaguotas. í 

Tebežygiuodamas veržlaus kovingo sąjūdžio eilėse, Maironis 
jau rašė ir sunkių abejonių patriotinius eilėraščius (17, 308). 

Kaip pastebėta literatūros mokslo, jų šaknys glūdi ne tik rašy- 
tojo psichologijoje, bet ir realioje savo meto tikrovėje: „Ji atspindi 
nacionalinio judėjimo prieštaravimus tarp programos ir taktikos, kurią 
vykdė buržuazinė (tegul kartais smulkiaburžuazinė) inteligentija, ir 
tų reikalavimų, kuriuos kėlė liaudies išsivaduojamasis judėjimas. <...> 
Tuo giliau šį prieštaravimą turėjo jausti Maironis, stovėjęs klerikali- 
nės buržuazijos pozicijose, savo socialine padėtimi ir politine-visuome- 
nine programa su ja sutapęs, o drauge taip stipriai jutęs liaudies 
išsivaduojamosios kovos pulsavimus“ (23, 151—152). 


Miškas ūžia. Tu girele, tu žalioji... Pirmoji publikacija — „Aušra“, 
1885, Nr. 7—8, Zvalionio slapyvardžiu, antrašte „Lietuvos vargas“. 
Tai Maironio debiutas. Pasak Vaižganto, „pirmoji poetiškojo Mačiu- 
lio vardo — Zvalionies beveik niekas nežinojo (22, 37). Vėliau eilėraštis 
buvo, galima sakyti, iš naujo parašytas ir jau kaip devynių posmų 
(vietoje šešių) paskelbtas „Žemaičių ir Lietuvos apžvalgoje“ 1891 
Nr. 15 antrašte „Giria ir lietuvis“. Pasirašytas Maironio slapyvardžiu 
Nuo 1895 m. spausdinamas PB antrašte „Miškas ir lietuvis“. Tik ta- 
da nuo jo kaip savarankiškas eilėraštis „Tu girele, tu žalioji...“ atski- 
riamos V, VI, VII, VIII strofos. „Miškas ūžia“ virto liaudies daina, 
užregistruota 25 variantai, iš jų 8 su melodijom. Eilėraščiui „Miškas 
ūžia“ muziką sukūrė J. Dryja-Visockis, A. Kačanauskas, „Tu girele, tu 
žalioji...“— J. Naujalis. Pirmoji teksto redakcija: 


Lietuvos vargas 
Miškas ūžia, girė gaudžia, 
Vėjas medžių šakas laužo, 


Nuliūdimas mane spaudžia, 
Kaip apcūgais širdį gniaužo. 

Liūdnas balsas žalios girės 
Kaipo kardas perver širdį: 
Stovi visas kaip pastiręs, 

Rodos, šneką miško girdi. 


Sneka pilna atminimų 
Apie buvusias gadynes, 
Kas nejaučia nuliūdimo? 
Kas neverkia jas aiminęs? 


Nelaiminga ta Lietuva, 

Sav prieglaudos ji negauna. 
Su sentėviais jau pražuvo 
Jos garsybė, garbė slauna. 


Dieve didis, dieve brangus! 
Kuomi mes prieš tave kalti? 
Kodėl tamsus ant mūs’ dangus? 
Kodėl pučia vėjai šalti? 


Mes paklydę per silpnybę, 

Bet mes vienok vaikai tavo; 
Gink mus visur, duok vienybę, 
Turėk mus po sparnu savo. 


„Miškas ūžia“ vienas būdingiausių Maironio eilėraščių. Kūrinyje 
atsiskleidžia esminiai poeto kūrybinio pasaulėvaizdžio momentai, pa- 
darę eilėraštį nepaprastai populiarų. Jis virto liaudies daina. Nepap- 
rastai stiprų eil. „Miškas ūžia“ poveikį liaudžiai yra aptaręs B. Sruoga, 
laikęs Maironį „valstietiškosios“, „sodietiškosios“ literatūros kūrėju: 
„Dažnai, atsimenu, ilgais rudens vakarais, prieš užžiebiant šviesą, 
kada kiekvienas skęsta savo vakaro svajonėse, užtrauks, būdavo, mer- 
ginos tyliu, skausmingu, ilgėjimosi pilnu motyvu „Kur bėga Sešupė“ 
arba „Miškas ūžia, verkia, gaudžia..“ Ypatingas ūpas, būdavo, sukil- 
davo kiekviename, kiekvienas nujausdavo kažkokį nerimavimą, kažkokį 
keistą sielos virpėjimą, keistą energijos ir jėgų pakėlimą“ (21, 198). 
Pirmiausia šio kūrinio poveikį savo kūrybos pradžiai yra nurodęs 
V. Mykolaitis-Putinas: „Tokių dainų, pažymėjo savo autobiografijoje 
rašytojas, — aš turėjau nusirašęs visą storą sąsiuvinį. Galimas daiktas, 
kad jų, o ypač „Miškas ūžia“, paveiktas ir aš pabandžiau rašyti. 
Atsimenu bene antroje ar trečioje klasėje parašęs du „kūrinius“: ei- 
lėraštį apie Lietuvos girias ir alegorinį vaizdelį apie Nemuną“ (15, 
11—12). 

„Miškas ūžia“ būdingas kaip išeities taškas visai vėlesnei poeto 
kūrybai: „Maironio kūryboj ši tema kartosis įvairiais variantais“ 
(17, 320). Eilèraščio „Tu girele, tu žalioji...“ paskutinio posmo idėją 

V. Mykolaitis-Putinas laikė Maironio ciklo, kuriame skamba kovų su 
vokiečiais grobikais motyvai (eil. „Kur bėga Šešupė“, „Oi neverk, 
matušėle!“, „Eina garsas“, „Milžinų kapai“, „Nevėžis per karą“, „Ant 
Punios kalno“ ir pagaliau poemos „Mūsų vargai“), idėjiniu credo. 
Kūrinys yra ryški gairė lietuvių eilėraščio persilormavimo procese iš 
silabikos į silabotoniką (7, 213). 


Šalin, dūsavimai. Pirmoji publikacija — 1905 PB, po to visi PB 
leidimai, antrašte „Geresnių laikų viltis“. 

Šiuo kūriniu Maironis tarsi norėjo įveikti abejones, kurios iškilo, 
kai lietuvių nacionaliniame judėjime diferencijavosi skirtingos ideolo- 
ginės pažiūros, Lietuvoje stiprėjo klasių kova. Jame atsispindi Mairo- 
niui būdingos ideologinės pažiūros: jų teigiami, progresyvūs ir 
konservatyvūs, netgi reakcingi momentai (religijos pajungimas pa- 
triotiniam reikalui, nepripažinimas ginkluotos kovos). Tokios pačios 
mintys, atsispindėjusios ne viename poeto kūrinyje, yra liberalinės 
ar net konservatyvios, tačiau akivaizdžiai paliudijančios vieną esminių 
Maironio kūrybos idėjinių prieštaravimų, kurių versmės plačiai komen- 
tuotos tarybiniame literatūros moksle. 


Nedaugel mūsų. Pirmoji publikacija —, Šviesa“, 1887, Nr. 1, ant- 
rašte „Broliai, į darbą“, paantraštė — „Susirinkime lietuvių“. Pasi- 
rašyta S. Z. 1895—1913 PB kūrinio nėra. Išspausdintas tik 1920 PB 
antrašte „Nedaugel mūsų“. 

Tas faktas, kad eilėraštis ilgą laiką nebuvo publikuojamas, rodo 
autoriaus nepalankumą jo atžvilgiu. Vis dėlto kūrinys yra reikšmingas, 
nes atliko labai ryškią patriotinę misiją dar savo pirmosiomis pub- 
likacijomis (jų to meto spaudoje būta ir daugiau), tada, kai ypač 
atliepė savo laikmečio dvasiai. Labai teisingai šį kūrinį vertino Vaiž- 
gantas, vadinęs „Nedaugel mūsų“ himnu, pabrėždamas pirmųjų Mai- 
ronio eilėraščių didesnę vertę už vėlesnius kūrinius (22, 218). V. Za- 
borskaitės nuomone, „Nedaugel mūsų“, kaip ir „Lietuvos vargas“, 
„dar nepaženklinti būsimojo Maironio talento žyme“ (23, 72), bet yra 
reikšmingas kaip vienas ankstyvųjų veiklųjį tėvynės meilės aspektą 
išsakiusių Maironio eilėraščių (23, 143). 


Užtrauksme naują giesmę. Pirmoji publikacija — 1895 PB, po 
to visi PB leidimai. Publikacijos periodikoje buvo gana gausios. 
Visose PB antraštė — „Jaunimo giesmė“. Tekstas redaguotas. Muziką 
eilėraščiui sukūrė J. Naujalis. 1920 PB spausdintas su prierašu: 
„NB. Dainuojant tą giesmę sulyg p. Naujalio labai gražiai sustatytų 
gaidų, patariama imti jos pirmą, antrą, septintą ir paskutinį posmą: 
a, b, c, d“. Atitinkamai tekste prie minėtų posmų užrašoma: a, b, c, d. 
Kita melodija sukurta B. Andriuškos. Virto liaudies daina, užregistruo- 
ta 16 variantų, iš jų 4 su melodijom. 

Vienas meniškiausių Maironio eilėraščių, visuomeninių idėjų 
manifestacija kūrinys aktualus ir šiandien: „Maironio kūryba savo 
jaunatviška nuotaika, herojiniu patosu, uždegančiomis pavasario 
pranašystėmis, į darbą skatinančiais raginimais ir moralinio atsinauji- 
nimo akcentais harmoningai pritampa prie šiandieninių lietuvių liau- 
dies siekimų, dvasinio pakilimo ir humanistinio aktyvumo“ (16, 18). 
V. Mykolaitis-Putinas akcentavo du šio kūrinio momentus: adresatą 
ir aktualumą. „Ano meto veikėjai — patriotai buvo dar jauni žmonės 
ir pirmiausia jis (Maironis — /. S.) kreipėsi į jaunimą — palankiausią 
naujoms idėjoms priimti tautos elementą. Jaunimui Maironis dedikuoja 
pirmą išspausdintą savo poemą „Tarp skausmų į garbę“, jaunimui jis 
rašo ir garsią „Jaunimo giesmę“, ir šiandien tebeskambančią Tarybų 
Lietuvoj. Šios dainos žodžiai buvo naudojami kaip lozungai jaunimo 
sambūriams ir leidiniams“ (17, 325). V. Zaborskaitė „Jaunimo giesmę“ 
laiko ryškiausiu „jaunystės kulto“ kūriniu „Pavasario  balsuosę“, 
konstatuodama šio kūrinio artimą dvasią A. Mickevičiaus „Odei jau- 
nystei“, pripažindama šiam iškilmingam eilėraščiui himno statusą 
(23, 143). 


Nebeužtvenksi upės. Pirmoji publikacija — 1895 PB, po to visi 
PB leidimai. Tekstas redaguotas. Iki 1927 m. eilėraštis turėjo antraš- 
tẹ „Litvomanams“. Senoji antraštė nusinešė į praeitį ir dalį „Pava- 
sario balsų“ istorijos, tos nacionalinio išsivadavimo dvasios, kurioje 
sąvoka „litvomanas“ buvo drąsus iššūkis ir ne mažesnis priekaištas 
priešininkų lūpose. Virto liaudies daina, užregistruota 5 variantai, iš 
jų 1 su melodija. 

Kaip nurodyta V. Zaborskaitės, eilėraščio genezė susijusi su kova 
prieš lenkų dvarininkiškąjį nacionalizmą: „Laikraštis „Kraj“, nie- 
kindamas priešingus polonizacijai žmones, 1889 m. Nr. 32—33 išvadino 
juos litvomanais (žr. „Varpas“, 1889, Nr. 11, 165). Šitokia prasme 
tas žodis ir prigijo nacionalistinėje lenkų spaudoje. To meto lietuvių 
publicistikoje jis naudojamas jau teigiama prasme, vadinant juo na- 
cionalinio judėjimo dalyvius“ (23, 156). 


Lietuva brangi. Pirmoji publikacija — 1920 PB. Virto liaudies 
daina, užregistruota 19 variantų, iš jų 6 su melodijom. Muziką su- 
kūrė J. Naujalis. Kūrinio užuomazga, kaip minėjo Vaižgantas, lai- 
kytinas vienas pirmųjų poeto plunksnos bandymų — poemėlė „Lietu- 
va“. „Lietuva brangi“ išaugo iš šios poemėlės dedikacijos (22, 42—43). 
V. Zaborskaitė taip pat akcentuoja, kad „Lietuva brangi“ yra „lyg 
grandis, jungianti jaunystės laikų poeziją su vėlesniąja“ (23, 403). 
Visuotine nuomonę — šis kūrinys tai reto grožio šedevras lietuvių ir 
net pasaulinėje literatūroje. V. Mykolaitis-Putinas atkreipė dėmesį į 
„Lietuva brangi“ tautinius bruožus. Maironis esąs tautinis poetas 
„Ne vien dėl to, kad sutelkė savy daug būdingų nacionalinio išsiva- 

duojamojo judėjimo bruožų, kad skelbė liaudžiai aktualias idėjas, 
žadino tautinę sąmonę. Tautinį charakterį Maironio kūrybai suteikia 
bendrai lietuviškas jos koloritas“ (17, 346). 


Kur bėga Šešupė. Pirmoji publikacija —,Žinyčia“, 1902, Nr. 4—5, 
antrašte „Kur bėga Šešupė, kur Nemunas teka“, Maironio slapyvar- 
džiu, drauge su natomis. Jų autorius pasirašęs raide S. (Č. Sasnaus- 
kas). Muziką šiam eilėraščiui sukūrė ir A. Kačanauskas. ] „Pavasario 
balsus“ eilėraštis įėjo nuo 1905 m. antrašte „Tautiška daina“, Virto 
liaudies daina, užregistruota 19 variantų, iš jų 6 su melodijom. 

Senasis kūrinio pavadinimas akcentavo eilėraščio žanrinį pri- 
klausymą dainai. „Iki XIX a. paskutiniųjų dešimtmečių daina lietu- 
vių poetams buvo kontakto su masine auditorija laidas. Maironis, 
pradėdamas naują lietuvių lyrikos epochą, yra paskutinysis iš „senųjų 
dainių“. „Giesmė“, „daina“ jam dar nėra virtus metaforišku poezijos 
sinonimu kaip vėlesniems poetams, o žymi komunikacinę kūrinio 
paskirtį, Maironio „šansonininko gabumą“ pažymi Vaižgantas, prie- 
laidą, kad kai kuriems eilėraščiams Maironis pats yra parinkęs me- 
lodiją, argumentuoja V. Landsbergis (20, 36). Vaižgantas yra nusa- 
kęs ypač stiprią eilėraščio „Kur bėga Šešupė“ sugestiją, pabrėždainas 
nepaprastą kūrinio natūralumą, jos ištakas įžvelgdamas kūrinio arti- 
mume poeto ir skaitytojo dvasiai, tame savitarpio supratime, abipu- 
siame dvasiniame ryšyje, kuris užsimezga tarp poeto, kūrinio ir au- 
ditorijos. „Lygiai gražiai suprantame, kodėl Maironis meldžias už 
tėvynę „Tautiškoje dainoje“: ta tėvynė jam tikrai graži, maloni, 
brangi ir pilna atminimų kiekviename žingsnyje bet kuriuo laiku: 
ar sode, ar darželyje, ar šienapjūtyje, ar rugpjūtyje, ar pavasarį, ar 
giedroje, ar kai aptemę. Kūryba, kūryba — didžio patrioto, didžio ly- 
riko!“ (22, 242) 

Tekstas gerokai redaguotas. Ypač tai ryšku, palyginus 1902 ir 
1905 publikacijas. 

1902 „Žinyčioje“ tekstą sudarė keturios strofos, kurios skyrėsi 
nuo tų, kurias esame įpratę matyti. 


Kur bėga Šešupė, kur Nemunas teka, 

Tai mūsų tėvynė, graži Lietuva; 

Čia broliai artojai lietuviškai šneka, 

Čia skamba po kaimus Birutės daina. 
Tegul bėga mūsų upės į mares giliausias! 
Tegul skamba mūsų dainos po šalis plačiausias! 


Nuo Lenkų rubežiaus lig Rusų ir Prūsų 
Gyveno per amžius garsingi tėvai; 
Ir šventa ta žemė prisakė dėl mūsų 
Mylėti ir ginti, ir mirti liuosai. 
Tų rubežių neužleisime nuo Gudų ir Prūsų 
Ir mylės'me, ir apgins'me šalį bočių mūsų! 

Cia Vytautas didis garsiai viešpatavo 

Ir pikto kryžioko sulaužė ginklus; 

Čia bočiai už brangią liuosybę kariavo,— 

Čia mūsų tėvynė ir buvo, ir bus. 
Čia, kur Vytaulas didis valdė mus ir gynė, 
Bus per amžius, kaip ir buvus, Lietuva-tėvynė! 


Apsergėk, Aukščiausi, tą mylimą šalį, 

Kur mūsų sodybos, kur bočių kapai! 

Tegu jai užkenkti kaimynai negali: 

Mes tavo per amžius vargingi vaikai. 
Neapleisk, Aukščiausi, mūsų ir brangios tėvynės, 
Maloningas ir galingas per visas gadynės, 


Čia skamba po kaimus Birutės daina — užuomina į S. Valiūno 
„Birutę“. 
Kur rausta žemčiūgai — žemčiūgai Maironio tarmėje — nasturtos. 


Oi neverk, matušėle! Pirmoji publikacija — 1895 PB, po to visi 
PB leidimai, antrašte „Senovės daina“. Tekstas redaguotas. Pavadi- 
nimas galėjo būti pakeistas ir dėl to, kad „Pavasario balsuose“ buvo 
atsiradusios net dvi „Senovės dainos“ (čia minėtoji ir „Eina garsas 
nuo rubežiaus...“). Bet ir kitų antraščių redagavimas rodo, kad dai- 
nos pabrėžimas antraštėse poetui į kūrybos pabaigą tapo neaktualus 
(taip išnyko ir „Tautiška daina“, ir „Senuko daina“). Vis dėlto ei- 
lėraštis liaudies plačiai dainuojamas, užregistruota 15 variantų, iš 
jų 1 su melodija. Muziką jam sukūrė J. Naujalis. 


Tėvynės dainos. Pirmoji publikacija — 1895 PB antrašte „Lietuvos 
dainos“. Tuo pačiu pavadinimu spausdintas visuose PB leidimuose. 
Tekstas virto liaudies daina, užregistruota 14 variantų, iš jų 3 su 
melodijom. Eilėraštis redaguotas. 

„Tėvynės dainos“ išsiskiria Maironio poezijos kontekste kaip 
vienintelis kūrinys, kuriame liaudies daina tapo tiesioginiu išaukš- 
tinimo objektu: „Santykis su tėvyne poetui yra ne vien santykis su 
jos istorija, su charakteringu jos kraštovaizdžiu, bet taip pat ir su 
jos kultūra, ryškiausiai jam atsiskleidžiančia kalboje ir tautosakoje. 
Bet Maironio poezijoje nėra tokių odžių lietuvių kalbai, kokias rašė 
„aušrininkai“ (23, 124). Dėl to eilėraštyje randame tokią ryškią lie- 
tuvių sesučių poetizaciją ir dviejų socialinių grupių —,„sesučių mū- 
sų“ bei „gražių ponių“ antitezę. „Toks požiūris atspindi vieną pro- 
gresyvios XIX a. visuomeninės minties tendencijų“ (23, 125). 


Eina garsas. Eilėraštis sukurtas 1902 m. Peterburge, pageidau- 
jant „Labdaringajai lietuvių ir žemaičių draugystei“. Jos nariai krei- 
pėsi į Maironį, prašydami sukurti žodžius, kurie tiktų dainuoti chorui 

pagal cenzūros uždraustą A. Baranausko „Nu Lietuva, nu Dauguva“ 
melodiją (A. Dubinsko atsiminimai.— „Lietuvos aidas“, 1932, Nr. 155). 
Taip gimė eilėraštis „Eina garsas“, kuris Č. Sasnausko tuojau pat 
buvo sukomponuotas keturiems balsams ir koncerte, kuriame dalyvavo 
Maironis, atliktas. Muziką šiam kūriniui yra sukūręs ir J. Naujalis. 
Virto liaudies daina, užregistruota 111 variantų, iš jų 25 su melo- 
dijom. Antrašte „Senovės daina“ eilėraštis nuo 1905 m. jėjo į visus 
PB. Tekstas redaguotas. Iki paskutinės redakcijos užrašytas keturei- 
lėmis strofomis. MRI įvesti reguliarūs eilučių perkėlimai, suformavę 
šešiaeilę stroią su keturiomis rimuotomis ir dviem nerimuotomis ka- 
dencijomis (XAXACC). „Toks posmas dažnai sutinkamas chorėjinio 
tipo mūsų dainose ir daugelio XIX a. poetų kūryboje“ (7, 218). 

„Eina garsas“— vienas visų labiausiai vertinamų Maironio eilė- 
raščių. V. Mykolaitis-Putinas yra rašęs: „Maironio poezijos formoj, 
stiliuj, poetikoj liaudies kūrybos, folkloro elementų berods nedaug 
randame. Daugelis ankstyvesniųjų ir vėlesniųjų poetų jį šiuo atžvilgiu 
pralenkia. Bet liaudies dainos esmę, jos vidinę konstrukciją, joje glū- 
dinčią liaudies nuotaiką bei charakterį Maironis bus suvokęs giliau 
negu daugelis iš jųjų. Tai įrodo toks puikus eilėraštis-daina kaip „Ei- 
na garsas Prūsų žemės“, kurioje vidinis liaudies dainos schemiškumas, 
jos plano alogiškumas, jausmų santūrumas tobulai  susiderina su 
maironiškosios formos meistriškumu. Ne be reikalo ir liaudis Maironį 
suprato ir pamilo“ (17, 847). Vaižgantas žavėjosi šio kūrinio nuo- 
taikingumu: „Dievulėliau, kokia vėl elegija, kiek tikrojo liūdesio dai- 
noje „Eina garsas nuo pat Vilniaus“, kur vilčių kupinas bernelis eina 
kryžiuočių mušti, bet padeda galvą už tėvynę“ (22, 241). 


Daug kryžiuočių nuo Malburgo — Malburgas, Malborkas, Marien- 
burgas, buvusi kryžiuočių ordino sostinė, dabar miestas Lenkijos šiau- 
rėje. 1274 m. jį įkūrė kryžiuočiai užkariautoje Prūsų žemėje Pame- 
dėje. Maironio poetizmas kaip ir kiti istoriniai vardai. 


Pirmyn į kovą! Pirmoji publikacija —,„Vienybė“, 1918, Nr. 2 ant- 
rašte „Pirmyn į kovą už tėvynę“, po to 1920 PB, antrašte „Lietuvių 
himnas“. 

Eilėraštis susijęs su buržuazinės Lietuvos valstybės susikūrimu. 
Jame skamba ir nerimas dėl Vilniaus ateities. Meniniu požiūriu vienas 
silpniausiųjų Maironio kūrinių. Atspindi greitą poeto reagavimą į 
politines aktualijas. Proginio pobūdžio kūriniai Maironiui dažniausiai 
nepavykdavo. 


Želigovskiui Vilnių pagrobus. Yra eilėraščio autografas MAB, F96, 
LGR 17. Pirmoji publikacija — „Skaitymai“, 1921, Nr. 2. Eilėraštis 
parašytas po to, kai 1920.X.9 Vilnių ir didelę Rytų Lietuvos dalį 
užgrobė L. Želigovskio vadovaujama Lenkijos kariuomenė. Tai vienas 
geriausių vėlyvojo kūrybos tarpsnio Maironio kūrinių ir viena ryš- 

kesnių gairių rašytojo kūrybos kelyje: „...paskutinis atvejis, kai vals- 
tybės likimas įkvėpė poetą — tai buvo momentas, kai sutapo valsty- 
bės ir tautos gyvybiniai interesai. O keli vėliau parašyti politiniai 
eilėraščiai tėra jau tik negyvas proginis eiliavimas, neturįs poetinės 
gyvybės ir vertės“ (23, 405). 


Nepriklausomybę atgavus. Pirmoji publikacija — MRI. Eilėraštis 
parašytas buržuazinės Lietuvos valstybės susikūrimo proga. Meniniu 
požiūriu kūrinys silpnas: „Poetui nepavyko savo išsvajotojo idealo 
išsipildymo pasveikinti stipriu poetiniu žodžiu“ (23, 404). Eilėraščio 
ideologijai apibūdinti tiktų V. Mykolaičio-Putino žodžiai, taikyti po- 
emai „Mūsų vargai“. Aptardamas prieštaringuosius ir net reakcin- 
guosius Maironio pasaulėžiūros bruožus, atsispindėjusius „Mūsų var- 
guose“, mokslininkas vis dėlto pabrėžė kūrinio reikšmingumą rašytojo 
ideologijos raidai nušviesti: „Poetas akivaizdžiai stebi realizavimąsi 
to idealo, apie kurį svajojo jaunystėje, bet kurio įvykdymu vargu ar 
kada rimtai tikėjo. Nesupratęs istorinės visuomeninės raidos proceso, 
buržuazinės Lietuvos valstybės susikūrimą jis priima kaip savo ir viso 
buržuazinio sąjūdžio siektojo idealo realizavimąsi — su entuziazmu ir 
be jokių rezervų“ (17, 311). 


Kovoj dėl šviesesnės ateities. Pirmoji publikacija — 1920 PB, be 
antraštės. 

Eilėraštyje atsispindi tolydžio vis labiau kankinanti rašytoją 
drama: nuo arenos pasitraukiančios kartos jausmas, akistata su ai- 
niais, noras būti suprastam, nacionalinio judėjimo senųjų direktyvų 
propagavimas („už tiesą kariavom be kardo“, „mylėti mylėjom kil- 
niai“, „kentėjome nenusiminę“, „sulaužėme grandį gelžinę“). 


Senelio skundas. Pirmoji publikacija —, „Žemaičių ir Lietuvos ap- 
žvalga“, 1891, Nr. 5, antrašte „Daina apie senovę“. Pirmą kartą 
pasirašytas Maironio slapyvardžiu. Jo nėra 1895, 1905 PB. Pasirodo 
tik 1913, 1920 PB leidimuose antrašte „Senuko daina“. Kūrinys buvo 
publikuotas nereguliariai, matyt, autorius jo nevertino. Spėjimą pa- 
tvirtintų ir redagavimo istorija. Pirmoji redakcija buvo ištęsta. Šian- 
dieną ji įdomi patiems pirmiesiems Maironio kūrybos žingsniams pa- 
žinti. 


Daina apie senovę 


Ne taip senovės tėvai gyveno, 
Kaip skurstame mes šiandieną? 
Paklausk, jei nori, tėvučio seno, 
Ar neina piktyn kas dieną. 

Ne tiek gal turtų tėvai turėjo, 
Ne taip žemes išbrangino, 

Bet savo kraštą daugiaus mylėjo, 
Viens kitą broliu vadino! 


Gražiai susėję sentėviai mūsų 
Kalbėjo apie tėvynę, 

Apie senovę ir kares prūsų, 
Kad nuo kryžiokų gynė. 


Linksmu tai buvo, girios galiūnų, 
Kad nuo medžioklių skambėjo! 
Gražu, kad tėvas pražilęs sūnų, 

Į karę einant, lydėjo!.. 


Bajorai mūsų darbais garbingi 
Mylėjo kalbą tėvynės, 

Namie meilingi, kovoj baisingi 
Negaudė vėjų gadynės! 


Linksmu tai buvo, nuo sutartinių 
Kad girių gaudė ūžimas! 

Gražu, kad džiaugės linksmų šešlinių 
Sulaukęs mūsų jaunimas! 


Gražiai dainuota tada mergaičių, 
Darželiuose rūtų sodinta! 

Žibėta kardų tad jaunikaičių, 
Eržilus žirgus auginta! 


Su dievu augo tėvai ir seno, 
Viens kitą šelpė ir gynėl!.. 
Kitaip senovės tėvai gyveno! 
Ne ta šiandieną gadynė! 


Kaip yra pažymėjusi V. Zaborskaitė, pirmasis eilėraščio variantas 
„perkrautas detalėmis, jo kompozicija pagrįsta išskaičiavimu — visa 
tai būdinga devintojo dešimtmečio poezijai, su kuria, beje, jį sieja ne 
tik forma, bet ir gilesni turinio momentai“ (23, 107). 

1913 „Pavasario balsuose“ paskelbtą eilėraščio tekstą galima lai- 
kyti nauju kūriniu. Jis perėmė pirmus du posmus, o kiti keturi para- 
šyti tik artimais motyvais. 

Virto liaudies daina, užregistruota 7 variantai. 


Daina (Už Raseinių, ant Dubysos...) Pirmoji publikacija — 1895, 
PB, po to visi PB leidimai. Tekstas mažai keitėsi. Virto liaudies daina, 
užregistruota 50 variantų, 17 iš jų su melodijomis. 

Vienas ryškiausių dainingosios lyrikos pavyzdžių Maironio ků- 
ryboje. Stebina jo visapusiškas eilėraščiui-dainai būdingas paralelizmas, 
tobula simetrija. Vaižgantas rašė: „Tai viena puikiausių, liaudies 
dainoms artimiausių Maironies dainų. Kitą tokią pat jau esame minė- 
ję „Trys sesutės grėbia šieną“ (22, 234). Kūrinys priskirtinas mergelės 
ciklui. Eilėraštyje „gretinama tai, kas sava, artima ir kas tolima, 
svetima, gamta ir žmogus“ (20, 37). Vienas tautiškiausių Maironio 
kūrinių (17, 346—347). 


Daina (Ar skauda man širdį? Oi ne, oi nel.) Pirmoji publikaci- 
ja — 1895 PB, po to visi PB leidimai. Tekstas redaguotas. Virto liau- 
dies daina, užregistruota 32 variantai, 4 iš jų su melodija. Muziką 
sukūrė J. Naujalis. Priklauso dainų ir mergelės motyvui. Graudi 
elegija. Trumpai nusakydamas šio eilėraščio turinį, Vaižgantas užbaigė 
šiais žodžiais: „Lygu kun. A. Strazdo „Siratos“ dainai“ (22, 235). 
Už jausmingumą, egzistencinį turinį šį kūrinį labai aukštai iškėlė 
B. Sruoga: „galėjo sutverti vien tiktai lietuvis, protu ir širdimi, kūnu 
ir dvasia išaugęs po šiaudiniu sulūžusios pirkelės stogu, tautinėmis 
dainelėmis užliūliuotas, užsuptas melancholiniu girių ūžimu“ (21, 200). 


Neužmiršuolė gėlė. Pirmoji publikacija-— 1895 PB, antrašte 
„Niezapominajki“ (matyt, nerasta lietuviško atitikmens). 1905 PB — 
„Atminimo žiedas“ („Niezapominajki“), 1913 PB —, „Atminimo žiedas“, 
1920 PB — „Atminimo žiedas“ (Neužmaršuolė). 

Neužmirštuolės buvo viena mėgstamiausių Maironio gėlių. Jo 
poezijoje simbolizuoja kuklų, bet patvarų grožį, tyrus draugystės 
jausmus. Eilėraštyje jaučiama liaudies dainos stilistika, bet jis arti- 
mas saloninei poezijai (23, 159—160). 


Dainų šventei. Pirmoji publikacija — „Tautos vairas“, 1924, Nr. 7. 
1924.VIII.23 ir 25 dienomis vyko pirmoji Lietuvos dainų šventė. Jos 
metu ir nuskambėjo šis Maironio kūrinys, palydėtas J. Naujalio mu- 
zikos. Dainų šventės tema sudarė galimybę retrospektyviai apžvelgti 
lietuvių dainos kelią, dar kartą grįžti prie skausmingųjų ir herojiškųjų 
tautos motyvų, išlaikyti ankstyvesniąją stilistikos tradiciją. 


Skurdžioj valandoj. Pirmoji publikacija — 1905 PB, po to 1913 
PB, antraštės „Nuliūdimo valandoje“. 1920 PB antraštė „D. S.“. Teks- 
tas redaguotas. 

D. S. — Jadvyga Dausinaitė-Smilgienė (23, 417). Kūrinys susijęs 
su konkrečiu asmeniu, nors, skaitant tekstą be antraštėje pažymėtų 
inicialų, jis atrodo kaip būdingas Maironiui autoanalitinis eilėraštis, 
kaip sielvartinga meditacija. Susilaukė skirtingų vertinimų. V. Zabors- 
kaitė rašė: „Iš naujo „Pavasario balsų“ leidimo papildymų galima 
apžvelgti Maironio lyrikos derlių už dešimtmetį. Jis ne itin gausus, 
vienas kitas eilėraštis pakartoja jau buvusius motyvus („Skurdžioj 

valandoj“, „Aš norėčiau prikelti“, „Ant Neapolio užtakos“, „Vintas“) 
ir Maironio kūrybos raidos požiūriu didesnio susidomėjimo nekelia 
arba priklauso prie mažiau vykusių dalykų“ (23, 310). Vaižgantas šį 
kūrinį minėjo tarp tų, kurie „pergyvens savo kūrėją ir dar keletą 
kartų“ (22, 229). Aukštai vertino „Skurdžioj valandoj“ ir B. Sruoga. 
V. Mykolaitis-Putinas šį eilėraštį suvokė kaip Maironio, kunigo-poeto, 
dramą (17, 328). 


Stenka debesys pilkos. Pirmoji publikacija — 1920 PB, antrašte 
„Nenusiminsiu“. Tekstas redaguotas. 

Autoanalitinis, eleginio pobūdžio eilėraštis, būdingas vėlesnei Mai- 
ronio poezijai dažnomis dvasinės apatijos nuotaikomis, jaunystės 
nostalgija. Kūrinys ieško atspirties praeityje, netgi ankstyvųjų eilė- 
raščių („Pavasaris“, „Nenoriu sapnų“ ir kt.) psichologinėse situacijose. 
Plg.: 

VI Tiktai išsiręšiu, tiktai atsikvėpsiu 
Oro grynesnio plačiau; 
Visą žmoniją meile apglėbsiu, 
Ją pamylėsiu skaisčiau. 
(„Slenka debesys pilkos“) 


III Taip giedra ir linksma! Tiek šviečia vilties! 
Vien meilę norėtum dainuoti, 
Apimti pasaulį, priglaust prie širdies, 
Su meile saldžiai pabučiuoti!“ 
(„Pavasaris“) 


1920 PB paskutinėje strofoje būta kitokio prasmės akcento: „Visą 
žmoniją meile apglėbsiu,/ Lietuvą visgi karščiau“. 


Rudens dienos. Pirmoji publikacija — 1913 PB, po to 1920 PB. 
Abu kartus be antraštės. Nedaug redaguotas. 

1913 m. kūrinys buvo baigiamas klausimu: „O šaltas, purvinas 
vanduo / Už lango teška, Tai ruduo?“ Tarsi netikimna, kad gyvenimas 
jau rudenėja. Vėliau autorius įvedė liūdnesnį akordą, palikdamas su 
laiko dėsniais susitaikančią pabaigą: „Tai ruduo!“ Eilėraščiui muziką 
sukūrė J. Naujalis. Eilėraštis priklauso autoanalitinei lyrikai, atspindi 
sunkius dvasinius išgyvenimus. MRI jėjo į keturiolikos panašių kū- 
rinių grupę, pradėtą eilėraščiu „Skurdžioj valandoj“ ir užbaigiamą 
„Jaunos dienos“. 


Nenoriu sapnų. Pirmoji publikacija — 1895 PB, po to visi PB 
leidimai, be anlraštės. Tekstas redaguotas. 

Eilėraštis būdingas Maironiui formos uždarumu: „Poetas aiškiai 
žino, ką jis nori pasakyti, ir paskutinė cilėraščio strofa dažnai yra 
kaip ir kokia ankstyvesniųjų minčių išvada, konkliuzija“ (17, 345). 

Ko siekiu ir alkstu. Pirmoji publikacija — 1895 PB, po to visi PB 
leidimai, be antraštės. Tekstas redaguotas. 

Eilėraštis išsako romantišką maksimalistinę Maironio programą. 
„Pirmą kartą lietuvių poezijoje kūrybinės asmenybės maksimalizmas 
buvo išreikštas taip ekspresyviai ir valingai“ (16, 10). Pačiam poetui 
charakterizuoti įvairiomis progomis cituojamas IV posmas: 


Einu nesuprantamas vienas keliu 

Be draugo, ir nieks nepalydi; 

Nors verkia širdis, linksmai juoktis galiu, 
Ir kūdikiai laimės pavydi. 


Jis tapo etikete Maironio būdo uždarumui ir jo vienatvei apibū- 
dinti. „Tėvynės kentėjimai ir skaudūs paties Maironio sieloj vykstą 
koniliktai įneša į maironiškojo poeto koncepciją naują bruožą — skaus- 
mą. Sentimentalinis, asmeninio pobūdžio skausmas — ašaringas ir 
rezignuojantis. Herojinis skausmas slepiamas <...> ir juoku mas- 
kuojamas“ (17, 331). 


Pasitikėjimas savimi. Pirmoji publikacija — 1895 PB, po to visi 
PB leidimai, antrašte „Įsitikėjimas į savo galę“. Tekstas redaguotas. 

Kūrinys autoanalitinis, refleksinis. Stebina ankstyvais vidinių iš- 
gyvenimų brandos motyvais. Šį eilėraštį ir „Jei kada pančiai nukris“, 
„Jei žemė širdį viliojo“ citavo L. Gira, aptardamas didelį Maironio 
poveikį Margaliui. L. Gira taip pat atkreipė dėmesį į charakteringą 
„visiems to laiko bei Maironio mokyklos eilininkams“ bruožą; „Kad ir 
karščiausiai dainuodami apie Tėvynę — jie neužmiršta vyriausiojo 
bažnyčios dėsnio: omnia ad maioren dei gloriam (viskas 
didesnei dievo garbei —/. S.). Tai su dievu jungia tautinę lietuvių 
kovą ir Maironis, kada sako: 


Pavargti už brangią tėvynę — gražu! 
Aukščiausį turėt sau vadovą! 
(„Įsitikėjimas į savo galę“)“ (6, 255) 


Kas tas paslaptis suprastų... Pirmoji publikacija — 1895 PB, po 
to visi PB leidimai. MRI pirmoji stambiu šriftu išspausdinta eilutė 
taip pat įjungta į tekstą. Stambus šriftas, matyt, bus spaustuvės klai- 
da, nes rankraštyje (1926) eilėraštis be pavadinimo. Tekstas reda- 
guotas. 

Autoanalitinis, refleksinis eilėraštis. Vaižgantas ji priskyrė in- 
tymiajai Maironio lyrikai: „Kas tas paslaptis suprastų, kai mintys 
slenka, masina giesmę austi, o norisi daugiau kaip pasaulio: norisi 
meilės“ (22, 235). Žmogiško artumo ilgesį šiame kūrinyje akcentuoja 
ir V. Zaborskaitė: „Šitokio žmogiško artimumo stoka išsakyta eilėraš- 
tyje „Kas tas paslaptis suprastų“. Išsakyta ji labai diskrečiai, prisi- 

pažinimai išsprūsta frazių nuotrupomis, tarsi aimanos, kurios tėra 
tik didelio vidinio skausmo skeveldros. Eilėraštis pasižymi nebūdingu 
Maironiui fragmentiškumu, neapibrėžtumu, skausmingai trūkčiojantis 
ritmas, vyraujančios klausiamosios intonacijos apie poeto jausmą pa- 
sako daugiau negu sąvokinis žodžių tūris“ (23, 152). Kad šitokia 
interpretacija pagrįsta, sprendžiame iš kūrinio vietos MRI. Jis iš- 
spausdintas prieš meilės lyriką (eilėraščius „Sudieu“, „Išvažiuojant“, 
„Draugo liūdesys“) — kaip kokia įžanga meilės lyrikai. 


Sudieu. Pirmoji publikacija — 1920 PB. Išspausdino „Dirva“ 
1930.11.21 antrašte „Sudiev! (Iš A. P. albumo)“. Eilėraštis virto liau- 
dies daina, užregistruota 4 variantai, 1 iš jų su melodija. Muziką 
eilėraščiui sukūrė J. Naujalis. R. Mikšytės nuomone, eilėraštis artimas 
M. Lermontovo „Epitaiijai“. Plg. II „Sudieu“ posmą 


Ar susitiksime? Dievas žino!.. 
Ne vygė supa mus minkšta! 
Ar maž svajonių nuslopino 
Skaudi gyvenimo našta? 


[pocTH! yBHAHMCA Ab Mb! CHOBa? 
H cmepTb 3ax0ueT JIH CBeCTH 

JkBe >KepTBBI Xpe0HA 3eMHOTO, 
Kak suaTb! H TAK NpocTH, npocTH! 


„adekvatų 4-pėdžio jambo modelį jungia sintaksinė-intonacinė struktū- 
ra, pabrėžianti beviltiškas išsiskyrimo intonacijas“ (19, 66). 

Šį kūrinį V. Zaborskaitė yra susiejusi su J. Stanelytės asmeniu: 
„Jie išsiskyrė 1914 ar 1915 m., artėjant kaizerinei okupacijai. Galbūt 
tuomet jis parašė eilėraštį (nededikuotą) „Sudieu“ (23, 419). 1930 m. 
antraštė liudytų, kad eilėraštis skirtas Apolonijai Petkaitei, su kuria 
poetas susipažino 1915 m. pabaigoje Krekenavoje ir išsiskyrė 1919 m. 
rudenį. 


Išvažiuojant. Pirmoji publikacija — 1920 PB, antrašte „A. P.“, 
paantraštėje — išvažiuojant“. MRI be dedikacijos. Antraštės redaga- 
vimas atitiko bendrą „Raštų“ tendenciją: apibendrinti, atsisakyti kon- 
kretumo. Tuo pačiu laimima visuotinė reikšmė. „Savo nuotaika, amžino 
keleivio — vargano elgetos įvaizdžiais ir intonacijomis“ eilėraštis 
primena F. Tiutčevo eilėraštį «Moman, rocnoj»» (19, 64). 

Yra išlikęs fragmento variantas, įrašytas B. Girienės albume; ko- 
pija, padaryta M. Grigaitytės, saugoma LKLI rankraštyne (FI 3562): 


Eini kaip vienišas keleivis 
Be prieštaravimo maldos 

lr laimę čia tik kaip praeivis 
Žinai iš tolimos gaidos... 

O vis tik ilgisi krūtinė 

Tos nepasiekiamos šalies, 

Vos tik akordai pirmutiniai 
Bent atminimais ją palies. 


1925.IV.15 


Draugo liūdesys. Pirmoji publikacija — MRI. 

V. Zaborskaitė laiko šį eilėraštį vienu geriausių meilės tematikos 
kūrinių Maironio poezijoje (23, 425). 

R. Mikšytė rašė: „Jau minėjome, kad nedideliame Maironio ver- 
timų pluošte yra D. Merežkovskio eilėraščio «XpucToc Bockpec|> 
vertimas (pirmoji pusė— 13 eilučių). Maironio eilėraščio „Draugo 
liūdesys“ pirma eilutė: 


Tuščia iš ilgesio rankas į erdvę tiesiu, 
Joj net šešėlio tavo mielo nepaliesiu! 
O ateitis!.. ar tik vienuolio laimę lemia? 


6-pėdžiu jambu ir analogišku palyginimų taip pat siejasi su 
D. Merežkovskio eilėraščiu «Kak neTHeH sacyxo0H COKKCHHAA 3EM»: 


Kax neTHeH 3acyxoğ COxx:KeHHaA BEMA 
TockyeT H ropHT, H KaXAOW TOMHTCH, 
Kak AYT HOYHOŘ pOCkI ycTaJible NOJS, — 
Moğ AYX K HeBeAOMOH M033HH CTPeMATCA. 


<..>Išskyris pirmos eilutės palyginimą ir intonaciją, šie eilė- 
raščiai minties, nuotaikos atžvilgiu yra visai nepriklausomi ir kitų 
sąsajų neturi“ (19, 68). 

Eilėraščio „Draugo liūdesys“ autografas tvarkingai pieštuku už- 
rašytas ant Maironiui priklausančios knygos „Ordo divini officii 
persolvendi sacrigue peragendi“ (Roma, 1926). V 


Širdis ir protas. Pirmoji publikacija — 1920 PB. Sis kūrinys su 
kitais dviem eilėraščiais („Nutrūko — nesumegsi“, „Paskutinis akor- 
das“), kaip pastebėta V. Zaborskaitės, sudaro tarsi nedidelį ciklą. „Tai 
savotiškas triptikas, kuriame trimis jausmų atspalviais reaguota į 
vieną faktą: dėl mylimosios išdavystės nutrūkus meilės ryšį“ (23, 
423). 

Nutrūko — nesumegsi. Pirmoji publikacija — 1920 PB, antrašte 


„Mano b. draugui“, (b — buvusiam). 


Paskutinis akordas. Pirmoji publikacija — 1920 PB. Tekstas reda- 
guotas. Labiausiai krinta į akis pakitusi strofika. 1920 m. publikacija 

susidėjo iš keturių stroių. Pirma strořa turėjo septynias, likusios po 
aštuonias cilutes. 1927 metų redakcijoje antra ir trečia strofa sujung- 
tos į vieną šešiolikos eilučių fragmentą. Tuo būdu eilėraštis lyg įgavo 
papildomą prasmę. Jis turi savo akcentuotą pradžią, pabaigą ir pa- 
grindinį — centrinį — iragmentą, kuris tapo tiek savarankiškas, kad 
gali nuskambėti kaip atskiras kūrinys. 


Jaunos dienos. Pirmoji publikacija —,„Metraštis arba kalendorius 
1905 metams, išleidžiamas Peterburgo lietuvių labdariškosios drau- 
gijos“, 1905, Maironio slapyvardžiu; po to 1905, 1913, 1920 PB. Teks- 
tas redaguotas. 

Šiuo eilėraščiu — žaismingai ir ironiškai — Maironis MRI užbaigė 
autoanalitinį, meditacinį keturiolikos eilėraščių ciklą. 

„Taip poetas atsisveikino su jaunyste. Dar daugiau — atsisveiki- 
no su epocha, kuri jį subrandino, kurios poetiniu  reiškėju jis buvo. 
Dabar prasidės kitas jo kūrybos etapas, turįs kitokią istorinę vertę“ 
(23, 322). „Šitas Maironio poeto kelio posūkis — iš kovingo, optimis- 
tinio entuziazmo į autoanalitinį subjektyvumą, pesimizmą, iš dalies 
į „grynąją poeziją“— sutampa su viso patriotinio buržuazinio sąjūdžio 
krize, visiškai išryškėjusia 1905 m. revoliucinių įvykių šviesoje“ (17, 
309). 


Dienų sielvartai. Pirmoji publikacija — „Lietuvis“. 

Vienas aštriausių konfesinio turinio Maironio eilėraščių, tvirti- 
nančių, kad religija yra patikimiausia vargstančio žmogaus dvasinė 
atrama. Kartu eilėraštyje atsispindi reakcinga socialinė mintis. 


Beturčiams. Pirmoji publikacija — 1895 PB, po to visi PB leidi- 
mai. Antraštė keitėsi: „Apleistas beturtis“ (1895, 1905), „Beturčiams“ 
(1913—1927). ` 

I posmas įkomponuotas į libretą „Kame išganymas“ (I leidimas, 
1905 m., p. 57, 59 ir „Raštų“ III t., 1930, p. 15, 17). 

Eilėraščio turinys socialinis, artimas kai kuriems libreto „Kame 
išganymas“ fragmentams ir ideologijai. Eilėraštis svarbus kaip savo 
epochos ideologinės minties dokumentas. Jis paliudija ne tik Mairo- 
nio asmenines pažiūras, bet ir visą XIX a. paskutinių dešimtmečių 
atmosferą, kurioje tiek papročių, tiek moralės srityje vyravo bažny- 
čios įtaka. Poetas čia į kūrinio centrą iškelia opią savo metui sociali- 
nio skurdo problemą, ironizuoja miesčionišką, nerūpestingą gyve- 
nimo būdą, besivadovaujantį šia diena, prisitaikėliškumą, pataikavimą 
turtingiesieins (mefistofeliškas motyvas: „Juk aukso jėga begalinė“) 
ir abejingumą skurstantiems, kuriuos šiame eilėraštyje, kaip ir visoje 
kūryboje, Maironis vaizduoja su didžiule užuojauta. Bet kūrinio pa- 
baiga depresiška: vienintelę paguodą poetas-kunigas mato dievo 
teisybėje. Paskutinė eilėraščio strofa skamba jau atvirai reakcingai, 
smerkdama bedievybės skleidėjus. 

Kauno miesto aikštėj veršis baubia griaudingai... Pirmoji publi- 
kacija — 1895 PB, po to visi PB leidimai. Tekstas redaguotas. 

Nors kūrinio išeities situacija atrodo per menka rimtai Maironio 
kūrybai, eilėraštis išreiškia gilią socialinę mintį ir atsiliepia į kitų 
kūrinių socialinės neteisybės, beširdiškumo, abejingumo kitų kančiai 
temą. Iš poetiškos nuotaikos kupinų, romantiškų eilėraščių, taip pat 
dažnai pagrįstų žmonių ir lyrinio subjekto antiteze, poetas čia nusi- 
leidžia į konkrečią, realią, netgi nuvainikuojamą gyvenimo plotmę, 
Šis eilėraštis, parašytas dar kūrybinio darbo pradžioje, savotiškai su- 
sišaukia su paskutiniųjų kūrinių liūdesiu, žmogaus akistata su ne- 
išvengiamais būties sąrangos dėsniais („Vakaro mintys“). Įdomu 
tai, kad kūrinys iki MRI turėjo dar vieną patriotinio turinio strofą: 


IV Lietuva nelaiminga! ir tavo šaukimas 
Be vilties sau per kalnus nueis! 
Juk kitiems tavo verksmas — tai veršio baubimas, 
Jie sau ramūs beeina keliais, 
(1913, 1920 PB) 


Strofos buvo turbūt diplomatiškai atsisakyta, nes ji neatitiko 
oficialiosios buržuazijos dvasios. 


Suvargusiems. Pirmoji publikacija — 1913 PB, po to 1920 PB. 

Kūrinyje atsispindi reakcingas autoriaus reagavimas į visuome- 
ninio gyvenimo reiškinius. Vienas iš retų atvejų, kai poetas neišlaiko 
klasikinės pusiausvyros ir poetas pralaimi prieš konservatyvią poli- 
tiką. 


Liūdesys. Pirmoji publikacija — 1909 RM, po to 1913, 1920 PB, 
visur antrašte „Liūdna“. Tekstas beveik neredaguolas. 


Senatvė, Pirmoji publikacija —„Dirva-Žinynas“, 1904, Maironio 
slapyvardžiu, antrašte „Senelis“; po to 1905, 1913, 1920 PB. Tekstas 
redaguotas. 

Eilėraštį kurdamas, Maironis turėjo apie keturiasdešimt metų, tad 
senatvės nuotaikų išgyvenimai kūrinyje yra daugiau improvizaciniai, 
susiję su visuomeniniais reiškiniais, išryškėjusiais Lietuvos gyvenime 
XX a. pradžioje, kai nacionaliniame judėjime vis labiau ryškėjo skir- 
tingos idėjinės-politinės srovės, kai pradėjo reikštis revoliucinis ju- 
dėjimas ir Maironio karta pasijuto esanti atgyvenusi. „Nauja, besi- 
keičianti laikotarpio dvasia ryškiai atsispindi literatūroje ir netgi tų 
rašytojų kūryboje, kurie į naujas gyvenimo formas žiūrėjo skeptiškai. 
Maironis savo eilėraštyje „Senatvė“ (1905) su didele menine jėga, 
giliu lyriniu išgyvenimų parodė senesniosios buržuazinių kovotojų 
kartos krizę, eilėraščio rezignacija pabrėžė, kad jie pasiliko nuošalyje, 
nesugebėdami eiti su naująja karta“ (13, 287). 

Ne vienas metas, risčia prabėgęs... Pirmoji publikacija — 1909 RM, 
antrašte „Senatvė“, po to 1913, 1920 PB, be antraštės. L. Gineičio 
nuomone, „turbut dėl to, kad buvo kitas eilėraštis („Iš draugų, kai 
pažiūriu, man nedaug bepaliko“), kuris taip pat vadinosi“ (5, 247). 
1913 PB abu eilėraščiai anlrašte „Senatvė“ buvo spausdinami netgi 
greta vienas kito. 1920 PB juos skyrė tik vienas tekstas. Eilėraštis 
redaguotas. 

Kūrinys — tų pačių autobiografinio ir visuomeninio pobūdžio iš- 
gyvenimų išraiška kaip ir „Liūdesys“. Jo elegiškumas dvelkia de- 
presija, pažymėta „penkto kryžiaus“ ženklu. Eleginės nuotaikos 
eilėraštį „Varpai“, jo gedulingą skambėjimą. Vaižgantas, trumpai ap- 
taręs „Senatvės“ ir „Varpų“ turinį, parašė: „Dainos — tikrosios lyri- 
kos, jausmingumo pilnos, ilgesio ir nepatenkinimo, tai pačios gražio- 
sios, pačios turtingosios Maironies eilės. Jas autorius sumaningai taip 
sudėstė, kad prasideda jaunomis dienomis, eina per gyvenimo audras 
ir baigiasi senatve ir kapu. Iš to nesunku būtų išausti visa autoriaus 
gyvenimo filosofija, kad galėtume poeto žodžius imti taip, kaip yra“ 
(22, 236). 


Varpai. Pirmoji publikacija — 1920 PB. Truputį redaguotas. 

Taip liūdnai Maironis užbaigė 1920 PB, pradėtus entuziazmo 
kupinais tonais. Dar kartą į poeto kūrybą „sugrįžta mirties nuojauta. 
Bet mirtis nebeturi ankstyvesnės didvyriškumo aureolės („Į kovą, į 
kovą, lig kolei mirtis jaunos neatkirto galvos!“). Jos laukiama su grau- 
duliu, kaip neišvengiamo atsisveikinimo“ (23, 409). Analizuodamas 
„Varpų“ eilėdarą, J. Girdzijauskas priėjo išvadą: „Temos pajautimo 
gilumu, kompozicijos darnumu, formos meistriškumu šis eilėraštis taip 
pat priklauso prie geriausių Maironio kūrinių“ (7, 262). 


Taip atsilyginta. Pirmoji publikacija — 1920 PB, be antraštės. Po 
eilėraščiu pažymėta data — 1908 m. Tekstas redaguotas. 

Šiuo tekstu pradedamas „pliekiamųjų“, anot Vaižganto, eilėraščių 
ciklas, Jį sudaro trylika kūrinių (nuo „Taip atsilyginta“ iki „Mūzos 
pavojuje“). Eilėraštyje atsispindi autobiografiniai momentai: nuoskau- 
da, patirta dėl ilgamečių dvasininkų polonizatorių intrigų prieš 
jį Vatikane, ir vėlesnių poros metų įvykiais, kai Maironiui nepavyko 
užimti vakuojančios Žemaičių (Telšių) pavyskupio vietos. Eilėraštis 
išreiškia nusivylimą aukščiausiąja bažnyčios valdžia. Bet Vaižgan- 
tas su tuo nenorėjo sutikti, ieškodamas ir šio, ir kitų Maironio saty- 
rų pagrindo ne objektyviuose reiškiniuose: „...j klausimą, ar Mairo- 
nies ypatingas palinkimas pliekti yra visai grynas ir objektyvus, at- 
sakykime ne stačiai. Pusėje atsitikimų gal ir objektyvus; bet antroje 
pusėje ta kūryba galėjo kilti tik iš nuotaikos, kuri, kaip ir sąžinė 
kartais esti erronea (klystanti, ydinga — 1. S.) <...> Taigi mes ne- 

tikime Jakštui, kai jis sako, būk Maironiui pliekiamuosius dalykus 
diktavus meilė, ne noras apmaudą griežti“ (22, 251). Kaip pavyzdys 
aptariama satyra „Taip atsilyginta“ ir vėl tęsiama: „Žinant šios sa- 
tyros objektą ir asmeninį autoriaus susiinteresavimą, sunku kalbėti 
apie objektingą čia pliekimą, o ne asmeninį užsigavimą“ (22, 252). 

Deimantais spindinčio žiedo garbės — aliuzija į vyskupui pride- 
rančią atributiką. 


Mano moksladraugiams. Pirmoji publikacija — 1895 PB, po to 
visi PB leidimai, antrašte „Mano draugams“. Tekstas redaguotas. 

Viena pirmųjų Maironio satyrų, kurias V. Mykolaitis-Putinas 
apibūdino: „Rašė Maironis rūsčių satyrų ir pirmajame, „herojiškaja- 
me“, savo kūrybos laikotarpy. Jos buvo nukreiptos prieš ano meto 
jaunosios lietuvių inteligentijos, poeto „gudrių mokslo draugų“, kaip 
jis pats sako, ydas. Iš tų satyrų mes pirmiausia ir pažįstame anksty- 
vosios, besiformuojančios lietuvių buržuazijos veido bruožus. Jaunys- 
tės idealų paniekinimas, karjerizmas, oportunizmas, prabanga, kie- 
taširdiškumas vargdienio skurdui ir apskritai protinis bei moralinis 
atbukimas — štai tie tipiški, internacionaliniai išsigimstančios bur- 
žuazijos bruožai, jau išryškėję ir lietuvio veide. Prie jų Maironis 
prideda tik vieną jo epochai būdingą — patriotinio idealizmo pakei- 
timą praktišku apskaičiavimu, „gilia žemės išmintim“ (17, 337). 

Obalsis — devizas, šūkis. 

Važinėjas po vaišes kaštanais — prašmatniais kaštono spalvos 
žirgais, 


Vintas. Pirmoji publikacija — „Tėvynės sargas“. 1898, Nr. 7, Mai- 
ronio slapyvardžiu, antrašte „Apie vintą“, po to PB leidimai nuo 
1905. Vienas daugiausia redaguotų eilėraščių. Tvarkytas netgi ren- 
giant MRI, kur atsisakyta baigiamosios strofos: 


Garbė tau pirmajam, kursai dėl naudos \ 
Žmonijai išmintijai vintą! 

Tau velnias patsai negailėsis smalos, 
Priversdamas kaušą primintą. (1920) 


Jos žaismingas tonas vėliau autoriui pasirodė nerimtas. 

Vaižgantas šią satyrą iškritikavo: „Kai skaitai „Vintą“, rodos, 
gražu, nes iškalbinga; bet kai nagrinėji, niekur nerandi ano rusų 
reikalaujamo satyros „jadovitosti“, be kurio jos savo tikslo nepasie- 
kia. Yra ir daugiau sklandžiai nukalbėtų dalykų, kurie betgi tiek 
paviršutiniški, jog vidaus nė vieno jausmelio nesujudina“ (22, 227— 
228). 


Vintus — 2—5 asmenų kortų žaidimas. 


Skausmo balsas. Pirmoji publikacija — 1895 PB, po to visi PB 
leidimai. Tekstas redaguotas. 

Eilėraščio stilius turi daug analogijų. Jų randama pas Horacijų, 
F. Šilerį, I. Krasickį, J. Slovackį, G. Deržaviną, V. Žukovskį, K. Ba- 
tiuškovą, M. Lermontovą, A. Puškiną. „Pagaliau ir paskutiniosios 
strofos eilutės perša apskritai semantines asociacijas: 


Jog žemė — ašarų vietovė! 
Ir nelaimingas tas žmogus, 
Kurs veido ašara neplovė: 
Jam uždarytas bus Dangus! 


Jos primena tai J. V. Gėtės „Wer nie sein Brot mit Tränen aß“, 
tai A. Mickevičiaus „Vėlinių“ eilutes: 


Kto nie doznał goryczy ni razu, 
Ten nie dozna słodyczy w niebie“ 


(19, 67). Ir vis dėlto Maironio satyros originalumas neabejotinas. 
Kalbama tik apie tipologiją. 


Spjauki, drauguži, į viską! Pirmoji publikacija — 1895 PB, po to 
visi PB leidimai, be antraštės. Tekstas redaguotas. 


Tautos pabėgėliams. Pirmoji publikacija — 1895 PB, antrašte „Dėl 
išrinktųjų“, po to 1913 PB, antrašte „Pabėgėliams“, 1920 PB, ant- 
rašte „Tautos pabėgėliams“. 

Eilėraštis atspindi nacionalinio judėjimo pažadintą Maironio at- 
siribojimą nuo sulenkėjusios Lietuvos dvarininkijos, svetimos lietu- 
vių tautai, jos demokratinei kuliūrai. „Maironis čia, pagautas įkvė- 
pimo, mažiau kontroliuodamas save, pasakė daugiau tiesos dvari- 
ninkijos atžvilgiu negu gyvenime, publicistikoje ar net poemose, kur 
kūrybos aktas daugiau ištęstas, daugiau prieinamas refleksijai negu 
lyrikoje. Ten poetas atsižvelgė į daug ką: į savo politines pažiūras, 
į savo klasės ir luomo interesus, įpročius ir tradicijas. O čia prasi- 
veržia jokių pašalinių sumetimų netramdoma — nespėta sutramdyti 
tiesa“ (23, 169). Redagavimas rodo, kaip tekste ryškėjo aštresnieji 
šios pozicijos momentai. Maironis pabrėžia dvarininkų nesugebėjimą 
atsisakyti senųjų, feodalinių, įpročių, turto švaistymo, rodo nemokė- 
jimą prisitaikyti prie kapitalistinio ūkininkavimo sąlygų. Praskolin- 
tuosius dvarus caro valdžios politiką vykdantys Valstiečių ir kiti ban- 
kai parduodavo lengvatinėmis sąlygomis ateiviams, kolonistams, apei- 
dami vielinius valstiečius, kuriems stigo žemės. Dvarininkų abejin- 
gumas lietuvių nacijai, anot Maironio, juos morališkai degraduoja 
ir nustumia į nuožmiausių priešų eiles. Satyra savo ideologija su- 
vaidino svarbų vaidmenį lietuvių nacionalinio sąmonėjimo procese 
it yra reikšmingas Maironio literatūrinio palikimo faktas. Tiesa, joje 
randame ir kai kurių nepriimtinų nacijų konfrontacijos apskritai 

tendencijų, nors poetas gyvenime bei kūryboje gerbė kitų tautų žmo- 
nes, aukštino kultūros pasiekimus. 

Pats Maironis savo satyras vadino „skausmo giesmėmis“, „gies- 
me sopulinga“. Šią satyrą, kaip vienintelę, kurią poetas sukūręs „iš 
tikros skaudžiamos širdies“, pripažino ir skeptiškai nusiteikęs Mai- 
ronio satyrinių eilėraščių atžvilgiu Vaižgantas (22, 252). 


Oičizną — ironiškai, kaip opozicija „žemei—tėvynei“ pavartotas 
lenkiškas tėvynės pavadinimas. 

Negarbūs — negarbingi. 

Corso zabawa (lenk.) — pasivaikščiojimų. vieta, Varšuvos 
parkas. 

Po pensijas — po pensionus. 

Pratėgminiais — šauniai ketvertu vienas paskui kitą pakinkytais 
žirgais. 

Abrusėnija — nuo rus. o6pycenne — rusinimas. 

Danosus (sl.) — skundus. 


Lietuva — didvyrių žemė. Pirmoji publikacija — 1920 PB. Pava- 
dinimas ir pirmoji eilutė — ironiška aliuzija į V. Kudirkos eil. „Tau- 
tiška giesmė“, tapusį buržuazinės Lietuvos valstybės himnu. 

Satyra atspindi kritišką Maironio santykį su buržuazine tikrove, 
svajoto idealo ir realybės prieštaravimus. Kaip pažymėjo V. Myko- 
laitis-Putinas, rašydamas apie pirmąsias satyras: „Gudrūs draugai 
dabar vėl dėjosi esą dideli patriotai. Nusivylęs ir pasipiktinęs poetas 
be pasigailėjimo plaka tuos apsimetėlius „patriotus“, kai jie didžiuo- 
jasi praeities garbe, svajoja apie plačios valstybės sienas, o patys 
vengia darbo ir pasiaukojimo“ (17, 338). Kūrinys parodo Maironio 
ideologinių pažiūrų evoliuciją, jų kritinę situaciją buržuazinės Lie- 
tuvos respublikos sąlygomis. J. Paleckis I inteligentų suvažiavime 
kalbėjo: „Būdama rojumi dvarininkams, biznieriams ir spekuliantams, 
toji Lietuva buvo pragaru darbininkams, darbo valstiečiams ir darbo 
inteligentams. Ne veltui su tokiu pasipiktinimu rašė Maironis...“ — 
ir toliau pacitavo šią satyrą. (J. Paleckis. leškojome kelių tikrų. V., 
1987, p. 438.) 


Bet viduj šeimininkauja / Lenkai, žydai ir gudai — autorius vis 
dėlto stoja už nacionalinės buržuazijos įsitvirtinimą visoje šalies eko- 
nomikoje, ir tose jos sferose (prekyba, pramonė, dvarai), kuriose dar 
stipriai laikėsi kitataučiai. 

Apsaugok, Viešpatie! Pirmoji publikacija — 1909 RM, vėliau 1913, 
1920 PB leidimuose. Tekstas redaguotas. 

Tai mažiau pavykusių Maironio satyrų. Ji rašyta be didesnio 
entuziazmo, „blankokai išskaičiuoja lietuvių inteligentijos ydas, jau 
žymiai įspūdingiau pasmerktas ankstyvesnėse satyrose“ (23, 406). 
Vaižgantas kūrinį vertino už gilius aforizmus (22, 249). 

Kurie per daug akyvai mano, Į Kitus, ne savo ožį gano — kurie 
per daug įžūlūs, kišasi į svetimus reikalus. 

Kvailiai endeku pasipūtęs — Endekai — Lenkijos buržuazinių na- 
cionalistų politinė grupuotė, savo judėjimą vadinusi tautine demok- 
ratija. 


Kokiems velniams jūs, bepročiai ar žiaurūs žmonės... Pirmoji pu- 
blikacija — MRI. Maironio pasirašytoje MRI korektūroje įrašyta 
pastaba: „Jei ant 119 puslapio pasirodytų maža vietos, tai galima 
mažesniu šriftu spausdinti“. 

Eilėraštis atspindi Maironio piktinimąsi merkantiliškumu. Poe- 
tas klydo, jo priežasčių ieškodamas ne objektyviai egzistuojančiose 
politinėse, socialinėse aplinkybėse, o tik moralėje, propaguodamas 
krikščionišką altruizmo idėją, vesdamas į šalį nuo socialinės kovos 
prie susitaikymo su likimu, kviesdamas pasikliauti bažnyčia. Bet 
paskutinės dvi eilutės: 


Bet duona net balta karti bus, mano ponai! 
Jei meilė nepriglaus, nešildys milijonai.— 


išreiškia netgi progresyvią socialinę mintį. 


Nuolat verkšlenantiems politikams. Pirmoji publikacija — „Ilius- 
truotoji Lietuva“, 1926, sausio 17, Pipiro slapyvardžiu. 

Satyra „paskelbta 1926 m. sausio mèn., vykstant aštrioms bur- 
žuazinių partijų rietenoms, taip pat stiprėjant liaudies išsivaduoja- 
majam judėjimui. Maironiui atrodė, kad pagrindinė to meto blogy- 
bė — išsikerojęs kriticizmas ir konstruktyvios veiklos stoka. <...> 
Šiuo atveju jame rasime net aštrią buržuazinės visuomenės kritiką, 
jis skamba kaip šviesus, įtaigus raginimas į konstruktyvų visuomenės 
darbą“ (23, 407—408). 


Kai kam. Pirmoji publikacija — „Rytas“, 1923, Nr. 8. 

Viena aštriausių, meniškiausių Maironio satyrų, kurią V. Myko- 
laitis-Putinas apibūdino kaip pasižyminčią „ypatingai karčiu sarkaz- 
mu“ (17, 338—339). 

A. Venclova rašė: „Maironio satyra „Kai kam“ buržuazinės cen- 
zūros kurį laiką buvo neleidžiama spausdinti — joje to meto Lietu- 
vos „valdovai“ iš karto save pažino: tai jie pasprukę iš Rusijos po 
Spalio revoliucijos į buržuazinę Lietuvą, „Lietuvos nepriklausomy- 
bę“ pavertė savo nešvaraus biznio objektu, iš šiltų vietų mėgėjų caro 
Rusijoje virsdami uoliais „lietuviško liežuvio“ mėgėjais“ (A. Venclo- 
va. Maironis.— „Literatūra ir menas“, 1944, Nr. 6. Straipsnis skirtas 
dvyliktosioms Maironio mirties metinėms). 


Suskubo gudriai komiteto vardu, Į Kurs gera visuomenei daro — 
užuomina į Pirmojo pasaulinio karo metu gyvavusius komitetus pa- 
bėgėliams šelpti. 


10. Raštai I 989 


Nusavinęs daug geradėjų — rinkimuose surinkęs daug palankių 
balsų. 

Diplomuotų valizų vežikai — aliuzija į buržuazinės Lietuvos dip- 
lomatų suktybes. Pasinaudodami diplomatinių valizų (specialių ke- 
lionės lagaminų) neliečiamumu, pelningai spekuliuodavo. 


Laikinosios sostinės skerdyklai. Pirmoji publikacija — „Rytas“, 
1926. Asmeninės bibliotekos knygoje „Directorium diecesis samogi- 
tiensis pro anno domini“ (1926) yra autografas. 

„Tema labai siaura, „proginė“: poetas čia piktinasi miesto val- 
džia, kuri leido ne vietoje įrengti skerdyklą, užteršiančią Kauno se- 
namiesčio orą“ (23, 406). Kūrinio pagiežą Maironis nukreipia žydų 
prekybininkų adresu, nors skerdyklos atidaryti be ministrų kabineto 
nutarimo nebuvo galima. 


„Balta gulbė“ — Kauno rotušė. 


Mūzos pavojuje, Pirmoji publikacija — „Draugija“, 1907, Nr. 12, 
Maironio slapyvardžiu, po to 1909 RM, 1913, 1920 PB. Tekstas re- 
daguotas. . 

Literatūrinė satyra. V. Zaborskaitė pastebėjo, kad šiuo kūriniu 
poetas galėjo pasišaipyti ne tik apskritai iš grafomanų, bet pirmiau- 
sia iš modernistų, kurie nemėgo, kurie jam neatrodė esą verti poetų 
vardo (23, 460—461). 


Apolinas (gr. Apollėn — Apolonas), Zeusas (gr. Zeus — Dzeusas), 
ožkablauzdis Saiyras — mitologiniai įvaizdžiai, Maironio pavartoti 
humoristiškai, žemuoju satyriniu stiliumi be priderėjisios šiems var- 
dams klasicistinėje tradicijoje pagarbos (5, 287). 


Vilija (Neris). Pirmoji publikacija — „Žemaičių ir Lietuvos ap- 
žvalga“, 1891, Nr. 10, Maironio slapyvardžiu, paantraštėje „Iš Mic- 
kaus: „Konrad Wallenrod“, 1895, 1905 PB paantraštė „Perdėta iš 
Mickevičiaus“, 1913, 1920 PB, antrašte „Vilija (Neris)“, paantraštė 
„Versta iš Mickevičiaus“. 


Pirmos publikacijos tekstas gerokai skiriasi: 


Vilija — mūsų šaltinių matutė, 

Veidas jos melsvas ir dangus auksinis; 
Jos vandens semia lietuvė sesutė, 
Veidu ir širdžia skaisti lyg šaltinis. 


Kauno pakalnės žydž' žiedu raudonu, 
Vilija eina ten terp tuliponų; 

Lietuvą myli gražesnis jaunimas, 
Kaip tuliponai, kaip žiedų kvėpimas. 

Gražios pakalnės Vilijai už nieką: 
Nemuno ieško ir žiedus palieka. 
Lietuvė liūdna terp lietuvių tyli, 
Nes kito krašto jaunikaitį myli. 


Mylimą Nemun's, smarkiai apkabinęs, 
Neša per kalnus, per tyrų platybę, 
Glaudžia su meile prie šaltos krūtinės 
Ir kartu skęsta į marių gilybę! 


Tu save lygiai svetimam pašvęsi, 
Apleidus brangią Lietuvos šalelę, 

Ir lyg terp marių užmiršta paskęsi, 
Bet dar ir liūdnesnė apleista našlelė! 


Širdį ir upę sunku suturėti — 
Vilijai bėgti, mergaitei mylėti. 
Nemune skęsta Vilija meilinga, 
Verkia mergaitė bokšte nelaiminga. 


„Vilija“ — A. Mickevičiaus „Konrado Valenrodo“ fragmentas, ku- 
rio XIX a. pab.—XX a. pr. būta daug vertimų. „..tokių šios dainos 
gausingų vertimų priežastis yra ne vien jos patriotinė nuotaika ir 
supoetinta visuomeninė aniems laikams aktuali idėja. Nemuno pa- 
grobtos, jūroj paskandintos Vilijos ir svetimą bernelį pamilusios lie- 
tuvaitės paralelė reiškė įspėjimą apskritai dėl dėjimosi su svetimtau- 
čiais ir nutautimo pavojaus. Be to, lietuvaitės grožio bei dorovingu- 
mo, lietuvių jaunimo ir gimtojo krašto idealizavimas atitiko anos 
gadynės siekimus“ (18, 73). Vertimas priklauso mergelės motyvui ir, 
kaip spėja V. Zaborskaitė, „galėjo būti šalia tautosakos dar vienas 
iš veiksnių, nukreipusių ta linkme jo (Maironio —!. S.) kūrybinę 
vaizduotę“ (23, 437). Maironis šį eilėraštį MR I priskyrė patriotinių 
kūrinių grupei (tuoj po jo seka „Vilnius“ ir „Trakų pilis“). Poemoje 
„Tarp skausmų į garbę“ (IV giesmės pradžia ir „Jaunosios Lietuvos“ 
IV giesmės III skyrelis) yra sąmoninga „Vilijos“ parafrazė (18, 74). 


Vilnius. Pirmoji publikacija — „Zemaičių ir Lietuvos apžvalga“, 
1892, Nr. 4, antrašte „Vilnius (Naktis)“. 1905 PB antraštė „Vilnius 
(Nakties laike)“, 1913, 1920 PB — „Vilnius (Prieš aušrą)“. Tekstas 
redaguotas. Virto liaudies daina, užregistruota 3 variantai. „Pasktu- 
tinioji paantraštė meninę laiko sampratą geriausiai apibūdina. Eilė- 
raštyje atkuriama ne viena laiko būsena, o kaita“ (20, 35). Tuo pa- 
čiu antraštė pamažu išryškina vis stipresnę autoriaus viltį sulaukti 
Lietuvai nacionalinio suverenumo laikų. 

„Vilnius“ — visuotinai pripažinta Maironio lyrikos viršūnė. Kū- 
rinys oratoriškas, retoriškas. Kaip ir kitus patriotinius Maironio ei- 
lėraščius, taip ir šį neigiamai įvertino B. Sruoga. 


Trakų pilis. Pirmoji publikacija — „Žemaičių ir Lietuvos apžval- 
ga“, 1892, Nr. 5, antrašte „Trakiai“. Maironio slapyvardžiu, po to 
visi PB leidimai. Tekstas imtas taisyti 1913 m. laidai. 

Eilėraštis — lietuvių lyrikos šedevras. 


Nevėžis per karą. Pirmoji publikacija — 1920 PB. Tekstas reda- 
guotas. 

Eilėraštis susijęs su Pirmojo imperialistinio karo įspūdžiais. 
1915—1918 metus Maironis praleido Krekenavoje, kur vaizdžiai teka 
Nevėžis. Šis įvaizdis įaugęs į lietuvių literatūrą kaip emblema (plg. 
S. Stanevičių). Rūsčiai smerkiantis vokiečių agresiją kūrinys tapo 
populiarus Didžiojo Tėvynės karo metais: „griežčiausią kaltinimą vo- 
kiškiesiems grobikams Maironis pateikė savo kūriniuose, vaizduoda- 
mas kaizerinę okupaciją Lietuvoje Pirmojo pasaulinio karo metu“ (12, 
449—450). 


Magdeburgas, Regensburgas, Maincas, Augsburgas — Vokietijos 
miestai, nuo seno buvę vokiečių riterių tvirtovėmis. Jų išvardijimas 
eilėraštyje — užuomina į lietuvių kovų su kryžiuočiais laikus. 


Lietuva DidžĮiojo] karo metu. Pirmoji publikacija — 1920 PB, 
antrašte „Lietuva per karę“. Tekstas redaguotas. 

Eilėraštis atspindi autentiškus Maironio įspūdžius iš Pirmojo pa- 
saulinio karo laikų, yra artimas savo turiniu ir dvasia poemos „Mū- 
sų vargai“ fragmentams. Tekstas grindžiamas tradiciniais, jau se- 
niai poeto kūryboje įsitvirtinusiais semantiniais motyvais ir poetika 
(„Kur didžiavyriai tautos?“ ir pan.). 


Nuo Birutės kalno. Pirmoji publikacija — 1895 PB, po to visi 
PB leidimai. Ankstesnė antraštė — „Ant Birutos kalno“. 

„Visų Maironies kūrinių kūrinys, kurį pirmas Balys Sruoga dar 
1913 m. „Aušrinėje“ aikštėn iškėlė; pirmas, pats būdamas gilus dailinin- 
kas ir formos meistras, jį įvertino...“ — taip rašė apie „Nuo Birutės 
kalno“ Vaižgantas, studentams įsakmiai primindamas: „Jį privalote 
atmintinai mokėti“ (22, 229). Šį kūrinį V. Mykolaitis-Putinas vadino 
stipriausiu Maironio „grynosios poezijos“, kurią suprato kaip poeto 
nuotaikų bei reileksijų gamtos fone išraišką arba kaip poeziją žmo- 
giškosios būties temomis, eilėraščiu. Eilėraštis artimas poemai „Z 
nad Biruty“. V. Kudirka eilėraštį citavo kaip pavyzdi kitiems poe- 
tams savo „Tiesose eilėms rašyti“. 


Minija, Pirmoji publikacija — 1895 PB, po to visi PB leidimai. 
Tekstas redaguotas. 


Eilėraštis skirtingai vertinamas, V. Zaborskaitė konstatavo, kad 
„jame daugiau jausmingumo negu tikro jausmo, o ir įkvėptas jis, 
atrodo, ne betarpiško gamtos poveikio, o greičiau literatūrinių pavyz- 
džių“ (23, 160). J. Lankutis šį kūrinį laiko reto grožio šedevru lie- 
tuvių poezijoje, minėdamas greta tokių garsių poeto eilėraščių, kaip 
„Mano gimtinė“, „Lietuva brangi“, „Kur bėga Šešupė“, „Vilnius“, 
„Nuo Birutės kalno“ ir kt. (16, 13). Eilėraštis — klasicistinio sti- 
liaus pavyzdys Maironio lyrikoje. 


Ant Drūkšės ežero. Pirmoji publikacija — „Vaivorykštė“, 1913, 3 
kn. Po to 1913, 1920 PB. Eilėraščiui muziką parašė J. Naujalis, 
Maironis 1913 m. lapkričio 28 d. laiške L. Girai rašo: „O jei jau 
norite ką nors, tai siunčiu „Ant Drūkšės ežero“; bet meldžiu išspaus- 
dinti be autoriaus pavardės ir be Maironio“ (LKLI rankraštynas FI3 
1630). 

V. Zaborskaitė šį kūrinį sieja su Jadvygos Stanelytės asmeniu (23, 
417). K. Korsako manymu, jis sietinas su Jadvyga Dausinaite-Smil- 
giene (11, 260). 

Eilėraštis priklauso Maironio intymiajai lyrikai. Kūrinio poetinės 
formos meistriškumas apibūdintas J. Girdzijausko: „didelis minties 
kondensuotumas, jausmo santūrumas, intonacijos skambėjimo griež- 
tumas“; eilėraštyje „trimis posmais išsakoma visa gyvenimo drama“ 
(7, 243). 


Alpių viršūnės. Pirmoji publikacija — 1920 PB, antrašte „Snie- 
guotos Alpių viršūnės“, 

Šis eilėraštis užrašytas ant Maironio bibliotekos knygos „Dokla- 
dny słowniczek polsko—niemiecki i niemiecko—polski spisany przez 
dr. J. P. Jordana. Lipsk. W księgarni Ottona Holtne. 1889“ (LTSR 
literatūros muziejus). Įrašas pieštuku, išblukęs, sunkokai išskaito- 
mas, vietomis spėjamas. Atrodo, kad tai pirmoji eilėraščio redakcija. 


Alpių akivaizdoje 


Aukštų kalnų viršūnės šviečia, 
Ledais apkaltos ir sniegais! 
Nuo amžių koja jų neliečia 
Žmogaus, užgimusio varguos. 


Nuo aukšto išdidžiai apmatė 
Zmogaus kasdieninius takus, 
Vienok gyvatos margo rato 
Jų aidas neatjaus puikus. 


Kas joms didžiulėms! Milijonai 
Pro šalį amžinais keliais 
Nuėjo, kaip lig laiko monai, 
Su mažutėliais geiduliais. 

O jos be jausmo, be (neišskaitomas žodis) 
Vienodos amžiais lig aušros, 

Kai liepė viešpats iš tamsybių 

Išeit ant saulės atviros. 


Ir amžių amžius sau galingai 
Bebaltuos saulės spinduliuos!.. 
Kas aš prieš jas, kurs rūpestingai 
Vos tik rytojaus beviliuos. 


Rigi Kulm. Pirmoji publikacija — 1895 PB, po to visi PB leidi- 
mai, antrašte „Ant kalno Rigi Kulm“. Tekstas redaguotas. 

Vienas aukstesnių Maironio gamtinių eilėraščių, lyrikos šedev- 
ras, kuriame „plazda gyvas tėvynės pasiilgimo jausmas“ (17, 333). 
O Vaižgantas čia matė „tik medžiagos inventorizaciją“ (22, 225— 
226). 


Ant Neapolio užtakos. Pirmoji publikacija — „Tėvynės sargas“, 
1898, Nr. 9, Maironio slapyvardžiu, paantrašte „Saulei leidžiantis“, 
po to 1905—1920 PB. Tekstas redaguotas. 

Vaižgantas: „Čia taip pat tik inventorizacija „konkrečių sąvokų“. 
Kūrybiniu tėra du paskutiniu posmu: „Tyli žemė, dangus... O, sal- 
džiausias Neapoli“. Jais autorius paperka skaitytoją, jais nudažo ir 
nekūrybinius penkis posmus“ (22, 226—227). Eilėraštis-noktiurnas, 
kuriame svajingas lyrinis pradas grumiasi su statiško aprašinėjimo 
tradicija. 


Sepiynžiedis — septynių spalvų vaivorykštės derinys, 

Fra Angelico de Fiesole — Fra Džovanis da Fiezolė (1387—1455), 
ankstyvojo renesanso atstovas, dominikonų vienuolis. Tapė freskas ir 
paveikslus vienuolynams ir bažnyčioms. 

San Martino — švento Martyno. | 


Vakaras (Ant ežero Keturių Kantonų). Pirmoji publikacija — „Lie- 
tuvių laikraštis“, 1904, Nr. 1, antrašte „Vakaras ant Keturių Kanto- 
nų ežero“, po to 1905—1920 PB, antrašte „Vakaras (Ant ežero Ketu- 
rių Kantonų)“. Tekstas redaguotas. 

Vienas visuotinai pripažintų šedevrų, kūrinys, susilaukęs kom- 
plimentų iš skirtingiausių vertintojų. Vaižgantas šio kūrinio nei pei- 
kė, nei gyrė — tiesiog pristatė skaitytojui. Teigiamai įvertino griežia 
klasikinės lietuvių poezijos vertintoja S. Čiurlionienė-Kymantaitė: „tik 
tas vienas „Vakaras“ tėra tikrai poezijos vaikas“ (1, 390). „Iš tik- 
rųjų šis eilėraštis yra formos tobulumo, tiesiog perregimo jos skaid- 
rumo pavyzdys, kur lietuvių kalbos grožis, poetinės idėjos raiškumas 
yra pasiekęs dargi Maironio kūrybai retą lygį“ (23, 315). „Eilėraš- 

tyje „Vakaras ant ežero Keturių Kantonų“ Maironio ketureilis yra 
pasiekęs didžiausio metrinio įvairumo“ (7, 256). Eilėraštį aukštai 
vertino ir B. Sruoga, laikęs jį tautiškai nacionaliniu (21, 200). 


Išliksiu aš gyvas paveiksle tame... Eilėraštis be antraštės su de- 
dikacija „P. Zofijai Rėmerienei, mano atvaizdą nupiešusiai“, išspaus- 
dintas MR I. 

LTSR literatūros muziejuje yra išlikęs dailininkės S. Reme- 
rienės pieštuku atliktas Maironio portreto eskizas su data — „1923 m. 
6 23 d“. Ir tarp Maironio rankraščių yra maža kortelė su eilėraščiu 
„Gyvas aš būsiu...“, datuota 1924 metų balandžio 25 diena. Tai anks- 
tesnis eilėraščio „Išliksiu aš gyvas paveiksle tame...“ variantas; 


Gyvas aš būsiu paveiksle tame, 
Nors kūnas ilsėsis, užbertas žeme, 
Klajones užbaigęs visas!.. 

Išliksiu ne vienas: išliksi vardu, 
Kuri sumaningai pirštelių raštu 
Nemirštomas dėjai varsas. 


Galutinai S. Remerienės nutapyto Maironio portreto kitoje pu- 
sėje yra padaryta įklija, ant kurios užrašytas jau vėlesnis tekstas. 
Jis datuotas: „1924 m. birželio 24 d.“. Tuo būdu pats autorius mums 
yra nurodęs šio kūrinio paskutinės redakcijos parašymo laiką. 


Sofija Remerienė (1885—1972) po I pasaulinio karo gyveno Ty- 
tuvėnuose, uošvių dvare. Maironis ten svečiavosi. Dailininkės tapy- 
tas paveikslas eksponuojamas LTSR literatūros muziejuje. 


Dievo meilė. Pirmoji publikacija — „Žemaičių ir Lietuvos apžval- 
ga“, 1892, Nr. 37, po to 1909 RM, „Spindulys“, 1910, Nr. 7, 1913. 
1920 PB. Kaip ir kitų šio religinio turinio eilėraščio Maironis nere- 
dagavo. Todėl jo kalba ne tokia sklandi. 

„Maironis yra mums davęs septynetą sonetų, ir visi jie gražūs. 
nors ne visi originalūs. 7 imtas iš V. Hugo, pirmasis: „Dievo meilė“ 
yra sekimas Deržavino odės „Bog“, kurį net atskiri išsireiškimai 
atmena: Tu — Jehova, aš — menkas: Ty bog, ja červ etc. Visgi šis 
ir kiti du yra patys gražiausieji...“ (22, 247). G. Deržavino odę „Bog“ 
galima rasti netgi populiariuose tarybinių metų leidiniuose (plg. 
T. P. Hepxasnn. CrHxoTBOpeKua. M., 1983, p. 48—50). Rusų klasiko 
kūrinyje, taip pat Maironio eilėraštyje dievas ir žmogus vertinaini 
kaip neatskiriamos begalinės visatos dalys. Maironio sonetas G. Der 
žavino odei — artima paralelė, netgi laisvas sekimas. 


Dvi žvaigždi. Pirmoji publikacija — 1909 RM, po to 1913, 1920 
PB „Sonetų“ skyrelyje. Tekslas redaguotas. 


i ame s 


Sonetas. Refleksinis eilėraštis, pagrįstas laimės, gyvenimo pras- 
mės ilgesiu ir dviejų žvaigždžių, realiosios ir žvaigždės idealo, pa- 
ralęle. 


Saulei tekant. Pirmoji publikacija — 1895 PB, antrašte „Saulės 
tekėjimas“, po to visi PB leidimai, antrašte „Saulės tekėjimas“. Teks- 
tas redaguotas. 

Sonetas. Kūrinys klasicistinis: „Maironio lyrikoje šen bei ten pa- 
sitaiko tokių posakių, kaip „Apsisupusi šydu, auksu austu, raudonu; 
Saulė žengia per dangų karalienės gražybe!.. pridengus veidą mus- 
linu plonu“ (4, 287) Sykiu, kai kuriomis meninio vaizdo detalėmis 
eilėraštis: „Gamtos poetizacija Maironio kūryboje daug kur artima 
tautosakinei ir mitologinei tradicijai. Žmogaus santykiuose su visa- 
tos gaivalais beveik visur vyrauja rimtis ir gilus susitelkimas. Poetas 
nepripažįsta banalaus sentimentalumo, miesčioniško aikčiojimo, vie- 
natviško dūsavimo, o eina gilyn prie pirmapradžių žmogaus pasau- 
lėjautos elementų. Tartum senovinio ritualo aidą girdime, kai tekan- 
čią vasaros saulę kaip valdovę sveikina ir žmogus, ir rasos lašas, ir 
atgaivos pasiilgusi žolelė. Kaip ir K. Donelaitis „Metuose“, Maironis 
saulės himną gieda tiktų gamtos vaikų aplinkoje, atsiribodamas nuo 
„poniškos kultūros“ (16, 14). 


Rūtų vainikas. Pirmoji publikacija — 1895 PB, po to visi PB 
leidimai. Tekstas redaguotas. 

Sonetas priskirtinas mergelės ciklui. Eilėraštis propaguoja na- 
cionalines tradicijas. Jam artimi kūriniai —, „Mergaitė“, „Tėvynės dai- 
nos“, „Daina (Už Raseinių ant Dubysos...)“ ir kt. Iš dalies eilėraš- 
tis vertinamas ir skeptiškai: „Nors pirmojo eilėraščio rūtos simbolika 
ir siejasi su tautosaka, bet tai nenuneigia jo, kaip ir „Neužmiršuo- 
lės“, kiek saloninio charakterio, artimo klasicizmo „albuminės poezi- 
jos žanrui“ (23, 159). 


Praeitis. Pirmoji publikacija — „Žemaičių ir Lietuvos apžvalga“, 
1892, Nr. 3, po to 1895, 1905 PB, antrašte „Praeiga“, 1913, 1920 PB, 
antrašte „Praeitis“. Tekstas redaguotas. 

Sonetas. Eilėraštis priklauso praeities senelio ciklo kūriniams. 
Artimas „Smuikui griežiant“, „Aš norėčiau prikelti“. Parašytas kū- 
rybinio kelio pradžioje, atspindi ankstyvosios kūrybos istorinę kon- 
cepciją. 


Troškimai. Pirmoji publikacija — 1895 PB, po to visi PB leidi- 
mai, antrašte „Neapriboti troškimai“. Tekstas redaguotas. 

Sonetas. Individualinės autoanalitinės lyrikos eilėraštis, turinys 
artimas „Ko siekiu ir alkstu“, „Kas tas paslaptis suprastų...“ ir kt. 
bet dėl žanrinių ypatybių atkeltas prie sonetų. 

Sonnet à Victor Hugo. Pirmoji publikacija — 1909 RM, po to 
1913, 1920 PB. 

Sonetas. Prancūzų poeto Alfredo de Miuse (1810—1857) eilėraš- 
čio „Sonetas Viktorui Hugo“ vertimas. A. Miuse Maironis labai pa- 
lankiai pristatė skaitytojui savo „Trumpoje visuotinės literatūros is- 
torijoje“, kur rašė, kad tai esąs „jautrus ir švelnus poeta“, kuris 
„savo talentu daug primena vokiečių Heinę jaunam esant“. „Būda- 
mas ūpo žmogus, gyvo, bet lengvo būdo, nevaržydamas savo geidu- 
lių ir gerdamas sklidina taure iš gyvatos šaltinio, Miuse greit iš- 
eikvojo savo jėgas ir sveikatą, o neradęs savo geiduliams pasotini- 
mo, persimetė į liūdiniį nusiminimą ir pesimizmą (Maironio Raštai, 
t. 5, p. 92—93). Hedonizmo, gaivališko gyvenimo nuotaikos skamba 
ir Maironio vertime. 

Pažodinis motto tekstas: „Šiame menkame pasaulyje reikia mėg- 
ti daug daiktų“. 


Skaistrožių rėtį — skaisčių rožių pintinę. Rėtis — pintinė, Mairo- 
uio gimlųjų vietų tarmybė. 


Roma. Pirmoji publikacija — 1895 PB, po to visi PB leidimai. 

Epinis istorinis eilėraštis. Jame išryški kritiškas Maironio požiū- 
ris į Italijos suvienijimą ir Romos paskelbimą Italijos sostine. Vie- 
nas iš kūrinių, atskleidžiančių Maironio pažiūrų prieštaringumą. 
Karštai remdamas kovojančių už nacionalinę nepriklausomybę tautų 
judėjimus, poetas šįkart užima priešišką poziciją, „solidarizuojasi su 
labiausiai ortodoksiniais klerikaliniais sluoksniais. <...> Tokiu būdu 
paklusnumas oficialiam bažnytinės hierarchijos žodžiui nuslopino ja- 
me pocto balsą, tiek kartų šlovinusį „jaunų, pakylančių tautų kovas 
už laisvę“ *(23, 209). Eilėraštyje gausu istorinių realijų. 


Circenses (Panem et circenses (lot.) — duonos ir (cirko) žaidimų. 
Senovės Romos minios šūkis, perkeltine prasme šie žodžiai reiškia 
moralinį sumenkėjimą, stoką kilnesnių tikslų. 


Morituri (Morituri te salutant (lot) — pasiryžę mirti tave svei- 
kina. 

Augusto Roma — Augustas (Augustus), Gajus Julijus Cezaris 
Oktavianas (63.X.23 pr. m. e=- 14.VIHL19 m. e.), Romos imperatorius 
(27 pr. m. e.—14 m. e.). 


Scipionai (Scipiones) — Romos patricijų Kornelijų giminės viena 
šakų. 

Atila (lot. Attila, m. 453), hunų genčių s-gos vadas (434—453). 

Nemezis — Nemezidė (Nemesis), sen, graikų teisingumo, atpildo 
deivė. 

Jovis — Jupiterio, 


Leonas — Leonas I Didysis, popiežius, pasak legendos, išpirki- 
mais išgelbėjo nuo hunų (452) ir vandalų (455) Romą. 

Petro duris — popiežiaus bažnyčia (šv. Petro bazilika). 

Italijos sūnūs, teisybę pamynę, | Štai laužias į Petro duris — 
1870 Roma buvo įtraukta į Italijos sudėtį, 1871 tapo Italijos kara- 
lystės sostine. Dėl to kilo popiežiaus ir Italijos konfliktas, baigęsis 
tik 1929 m. Vatikano valstybės sukūrimu. 


Milžinų kapai. Pirmoji publikacija — 1895 PB, po To visi PB 
leidimai. Virto liaudies daina, užregistruota 21 variantas, iš jų 5 
su melodijom. Lyrikos šedevras, kurio tekstas nemaža redaguotas. 


III Terp tyrų plačių 
Kaukia meškos vaikų; 
Ne meškos, tai našlės lietuvės: 
Gal verkia sūnaus 
Ar bernužio brangaus, 
Kurs jų nebegins gal pražuvęs. 


IV Kryžokų seniai 
Suprašyti svečiai 
Ant vaišių į Lietuvą traukia; 
Ištroškę garbės, 
Kad aušra patekės, 
Išvys, ko širdingai taip laukia 


MRI Maironis šį eilėraštį priskyrė epinių, baladiškų kūrinių gru- 
pei (ją sudaro devyni tekstai, kurių pirmasis — „Roma“). „Herojiš- 
kos praeities vaizde, kurį kūrė patriotai romantikai ir pais Maironis, 
svarbiausią vietą užima kovos su amžinuoju lietuvių tautos priešu — 
kryžiuočių ordinu“ (17, 322—323). Eilėraštis labai buvo paplitęs Di- 
džiojo Tėvynės karo metais. K. Korsakas: „Kaip klaikus hitlerininkų 
sukeltojo karo simbolis iškyla tose Maironio dainose plėšikiško kry- 
žiuočių žygio į senovės Lietuvą vaizdai. Gaisrai ir kraujas, lietuvių 
moterų siaubą kelianti rauda žymi užpuolikų kelią. <...> Šios Mai- 
ronio dainos, žinomos kiekvienam lietuviui jau iš pradinės mokyklos 
suolo, pasidarė mūsų liaudyje taip populiarios tikriausiai todėl, kad 
jose ypač gerai išreikšti vokiškųjų grobikų atžvilgiu tie jausmai, ku- 
rie giliai glūdi kiekvieno lietuvio širdyje“ (12, 449). 


Šatrijos kalnas. Pasirodė 1909 m. RM, po to įėjo į 1913, 1920 m. 
PB. Redaguotas. Baladės pobūdžio kūrinys. 

Maironis mėgo keliauti ir skersai išilgai buvo išvažinėjęs visą 
Žemaitiją ir Vidurio Lietuvą, čia susirinko medžiagą savo pasako- 
jamojo pobūdžio poezijai (23, 430—431). „Šatrijos kalne“ išryškėja 
Maironio peizažisto talentas. „Poetinio piešinio tikroviškumas ir fan- 

tastika, pasakojimo vaizdumas ir nuotaikingumas susipynę čia į ryš- 
kų ir sugestyvų paveikslą“ (23, 431). „Šatrijos kalne“ matome „ne- 
abejotiną A. Mickevičiaus „Svitezio“ baladės įtaką“ (18, 75). Vaiž- 
gantas yra suabejojęs, ar galima šį kūrinį laikyti balade: „Šatrijos 
kalnas, Medvėgalio kalnas, gal ir „Milžinų kapai“ yra daugiau pa- 
sakos. <...> Autorius kartais ir pavadina savo balades tiesiog žmo- 
nių pasaka ir nebedaro skirtumo tarp tų dviejų veikalų rūšių, nors 
turėtų skirti. <...> Tikros gi ir geriausiai pasisekusios baladės yra 
dvi: „Jūratė ir Kastytis“ bei „Čičinskas“, jei neatminsime jų ilgumo“ 
(22, 242—243). 


Medvėgalio kalnas. Pirmoji publikacija — 1920 PB, paantraštė 
„Baladė“. Paraštėje pastaba —„Sulig pasakojimo Apolonijos Petkai- 
tės surašyta“. MRI paantraštės ir pastabos nėra. Tekstas redaguotas. 

Eilėraštis giminiškas „Šatrijos kalnui“, bet nėra toks išbaigtas. 
Jame kaip ir „Dyvityje“ „apstu išskaičiavimo, aprašinėjimo, pakan- 
kamai nepajungto viską vienijančiai poetinei idėjai“ (23, 433). 


Dyvitis. Pirmoji publikacija — „Skaitymai“, 1921, II kn. 


Užkeiktas Skapiškio varpas. Pirmoji publikacija — „Skaitymai“ 
1922, XIX kn., Maironio slapyvardžiu, paantraštė — „Žmonių pa- 
saka“. Yra autografas: MAB, F 12 132. 

Baladės pobūdžio kūrinys. 

Maždaug tuo metu, kai kūrinys galėjo būti parašytas, Skapiškyje 
(Kupiškio rj.) Maironį matė, ten su juo bendravo ir atsiminimus 
apie tai paliko V.  Čiurlionytė-Karužienė (LTSR literatūros muzie- 
jus, Maironio fondas, 6513, plg. 3, 4, 5). „Epinio pasakojimo nuo- 
seklumas, išradinga eilėdara, paremta gyvo ir aiškaus ritmo kartoji- 
mu, skambiais rimais, daro šį eilėraštį vieną geresniųjų Maironio epi- 
nės poezijos pavyzdžių“ (23, 433). 


Ant Punios kalno. Pirmoji publikacija — „Baras“, 1925, 8 kn. 
antrašte „Ant Punės (Margio) kalno“. 

Baladėje ryškūs istoriniai ir filosofiniai apmąstymai, laiko ne- 
sunaikinamų dvasinių tautos vertybių poetizacija, „karti poeto ref- 
leksija apie dabarties susmulkėjimą (charakteringa Maironio senat- 
vės mintis!), kai nebemokama gerbti didžių protėvių atminimo“ (23, 
434), 

Eilėraštį „Ant Punės (Margio) kalno“ kritiškai įvertino, dar stu- 
dentu būdamas, A. Venclova. Recenzuodamas aštuntąjį žurnalo „Ba- 
ras“ numerį, kuriame šis eilėraštis buvo publikuotas, A. Venclova 
nepalankiai atsiliepė apie senstančio poeto romantiškus užmojus: 
„Jam ir dabar sunku užmiršti savo romantizmas, nors... apseno jau 
ir Maironis, ir Maironio laikų idėjos. Šių dienų gyvenimas jau ko 
kita iš rašytojo reikalauja negu prieš kelias dešimtis metų“ („Lietu- 

vis“, 1925, rugpjūčio 28). Re to, fecenzentni atrodė, kad šis eilėraš- 
tis liudija ir sumenkėjusį poeto talentą, jo meistriškumą valdyti po- 
etinę formą: „Mintis jisai ėmė reikšti vietomis neaiškiai, neryškiai 
ir berašydamas kartkartėmis, ko gero, iš poezijos padaro prozą. 
<...> Žodžiu sakant, Maironis paseno“ (ten pat). Netrukus Mairo- 
nis į šią kritiką atsakė. 

„Kritikas, pastatęs klausimą, ar „Baras“ tikrai senųjų rašylojų 
žurnalas, ar ten jauniesiems (išskiriant J. Tysliavą) vietos nėra, 
ar jaunieji patys nenori eiti kartu su senąja rašytojų karta,— to 
klausimo galutinai pats neriša, bet užtat seniesiems gerokai nuo 
kritiko tenka, visų pirma Maironiui, kursai pirmoje vietoje debiutuo- 
ja (siel). 

Paprastai į kritikas nemėgstu atsakinėti, nes žinau: jos nei pri- 
dės, nei atims autoriui vertės, o kaip istorija rodo, gana dažnai 
klysta. Geriausias veikalų vertintojas — laikas. 

Bet šį kartą per daug man skaudu. Kad studentas į užsitarna- 
vusį, jau nuo 30 metų universiteto profesorių atsiliepia iš aukšto 
Mentoro tonu. Tiek to! Čia jau auklėjimo sritis. Mūsų demokra- 
tišku laiku tai paprastas dalykas, ir to imti į širdį netenka. Vis 
dėlto reikėtų vengti storžieviškumo: Maironio kritikoje, kuri užima 
vieną ketvirtį puslapio, kritikas net tris kartus prikaišioja: Maironis 
paseno, Maironis nuseno (?), Maironis paseno. <...> 

Ar iš poezijos padaro prozą tokie sakiniai, kaip: 


Nuo Pinsko tviksančių balų banguoja, 


su kritiku nesiginčysiu. Mat aš romantikas, kuriam Mickevičius, Puš- 
kinas, Goethe palieka net formos žvilgsniu nepeiktini pavyzdžiai. 
Dabartiniai gyvenimo ir meno reikalavimai (suprask, kritiko 
reikalavimai) tuo nepasitenkina; dabar reikalaujama subtiliškesnė 
(maestro) forma (kad ir be turinio), kuri kiniečiams jau VIII am- 
žiuje rašant Vang vei, Tu-fu, Li-tai-pe buvo privaloma. Bet vis tik 
ir čia, reikalaudamas tobulos formos, nežinau, kokią teisę turi kriti- 
kas reikalauti, kad poetai laikytųsi jo tarminių kirčių ir tartų: balų, 
kuomet daug plačiau Lietuvoj sakoma: bala, balos, balą“ („Lietu- 
vis“, 1925, rugsėjo 4). 

Pinskas — dabar Baltarusijos TSR miestas. Tekstas jį mini kaip 
vietovardį, susijusį su Nemuno ištakomis. 

Masagetai — senovės klajoklių tauta, priklausanti iraniečiams, gy- 
venusi tarp Kaspijos ir Aralo jūros. Rašydamas, kad masagetas girdė 
Nemune žirgą, Maironis prasilenkia su įstorine tiesa. 

Margis — Margiris, Margis, Margeris. XIV a. pirmos pusės lie- 
tuvių pilies viršininkas. 1336.11.24 vadovavo tos pilies (manoma, kad 
prie Nemuno, gal Punia) gynimui. Maironiui Margis — Punios did- 
vyris, 

Pagerbti karžygius mokėjo | ties Termopilėmis graikai — aliuzi- 
ja į Termopilų kautynes (480 pr. m. e. per graiky—persų karus). 
Jose Spartos karalius Leonidas, pasiuntęs pagrindines pajėgas ginti 
Atėnų, pats liko kovos lauke su 300 karių, ir visi garbingai žuvo. 
Termopilų didvyriams atminti Termopilų tarpeklyje buvo pastatyti 
vartai. 


Jūratė ir Kastytis. Pirmoji publikacija — 1920 PB. Tekstas kiek 
redaguotas. 

Klasikinis baladės pavyzdys. Vienas populiariausių, plačiausiai 
paplitusių Maironio kūrinių. J. Lankutis yra apibūdinęs šios baladės 
mitologines ištakas: „Čia su aukštesne galybe konfrontuoja meilė, 
įsiliepsnojusi jauno Palangos žvejo krūtinėje. Poetas atsistoja my- 
linčių širdžių pusėje ir šviesiausią žmogiškos esybės pradą iškelia 
kaip tolygų jūros audrų įėgai, prieš kurią Perkūno rūstybė atrodo 
įnoringas prasilenkimas su būties harmoningumo dėsniais“ (16, 14). 
Aptariant kūrinio ištakas, pažymima, kad legenda apie Jūratę ir 
Kastytį yra „greičiausiai literatūrinės, o ne tautosakinės kilmės, Ga- 
limas dalykas, kad Maironis bus ją paėmęs iš L. Jucevičiaus“ (18, 
74). Gana skeptiškai baladę vertino Vaižgantas: „Jūratė ir Kasty- 
tis“ yra pavykusi gan greit ta viena baladinę forma ir tai tik ant- 
raisiais posmais, kurie, padeklamavus pirmuosius posmus paprastu 
būdu, prašyte prašos juos pašokti. <...> Jei visus tuos antruosius 
posmus išrašytume, apleisdamį pirmuosius, gautume tikrai artistiškai 
sudarytą iš liaudies fantazijos Baltijos baladę. Pirmieji posmai tik 
kliudo, dažnai sudaro tik pleonazmą šiesiems ir sudėstyti jie grynai 
proziškai. <...> Iš visų jų susidaro visai negudri ir beveik nefan- 
tastiška fabula: išvydo—pamilo—dugnan nugrimzdo—Perkūnas už- 
mušė“ (22, 243—244). 


Čičinskas. Pirmoji publikacija — „Draugija“, 1919, Nr. 7—8, Mai- 
ronio slapyvardžiu. Vėliau: „Maironis-Mačiulis, Čičinskas. K., 1919; 
1920 PB. MRI kūrinys daug redaguotas. 

Vaižgantas „Čičinską“ vertino labiau už „Jūratę ir Kaslytį“, 
pirmiausia pabrėždamas kūrinio baladiškumą: „Užtat „Čičiuskas“ per- 
dėm baladiškas visa savo forma ir visu savo turiniu, nors visus pos- 
mus šok“ (22, 244). Vaižgantas taip pat pastebėjo, kad šis kūrinys 
jam primenąs V. Žukovskio balades, akcentavo baladės ilgesį savo 
meto lietuvių literatūroje: „šiandien mūsų literatūra perdėm reali; 
vis dėlto baladžių ir fantastingumo esame tiek mes išsiilgę, jog jei 
kas paduotų mums bent tų pačių gerai suredaguotų liaudies pasakų, 
mes jas mielai  skaitytume. Ir čia sveikas lietuviškas instinktas lai- 
ku pakuždėjo Maironiui, kad pamėgintų mums duoti fantastiškumo: 
jis gi atspėjo, kada reikėjo paduoti tautiškumo ir patriotiškumo“ (22, 
245—246). V. Mykolaitis-Putinas, nors ir abejodamas, „Čičinską“ 


siejo su A. Mickevičiaus eilėraščiu „Sustojimas Upytėj“: „Abiejų kū- 
rinių pobūdis ir turinys, nors abudu vaizduoja Sicinskio nedorybes, 
visiškai skirtingas <...> Vis dėlto Mickevičiaus kūrinys greičiausia 
davė Maironiui idėją parašyti baladę, panaudojant kitus liaudy užsi- 
likusius pasakojimus apie šį sauvaliautoją bajorą, savo „veto“ iš- 
ardžiusį 1652 m. seimą“ (18, 75). Kūrinio genezės vaizdą papildė 
V. Zaborskaitė, pažymėdama, kad „Čičinsko“ tema paimta iš liaudies 
pasakojimų, kurių Maironis bus prisiklausęs „karo metais; gyvenda- 
mas Krekenavoje, jis keletą kartų važinėjo arkliais į Upytę (23, 434). 
Kūrinys vertingas savo demokratinėmis tendencijomis, dvarininkijos 
pasmerkimu ir teisingumo pergalės iškėlimu. Ryški ir jo etinė mito- 
loginė reikšmė: „Žmogus, pažeidęs moralės normas, sutrikdęs darnų 
būties ritmą, susilaukia gamtos gaivalų rūstybės <...>. Piktas ponas, 
žmonių engėjas piktdžiugiškai demonstruoja savo galią, nesiskaito 
nei su bažnytine, nei su pasaulietine teisdaryste, bet neišvengiamai 
susiduria su aukštesne, pačioje pasaulio sąrangoje glūdinčia galybe 
ir „amžina teisybe“ (16, 14). 


Čičinskas, Sicinskis Vladislovas (1614—21, po 1673), jo dvaras 
buvo Upytėje. 

Mitriūnai, Lenčiai — gretimi Upytei vietovardžiai. 

Aldadrikas — padauža. 

Žnairas — žvairas. 

Kimbolai — cimbolai. 

Liauda — smulkieji (akalicų) bajorai, gyvenę Liaudės upės (deš. 
Nevėžio intakas) baseino plote ir platesnėje apylinkėje. 

Rūstas, rūkšlės — rūstus, raukšlės. 

O, tas veto — aliuzija į 1652.III9 bendrą Lenkijos ir Lietuvos 
Didžiosios Kunigaikštystės Varšuvos seimą, kurį Sicinskis, pirmasis 
iš Lietuvos atstovų, pasinaudojęs liberum veto teise, nutraukė. Sei- 
mas sprendė bajorų apmokestinimo (tuo metu vyko ukrainiečių išsi- 
vadavimo karas) klausimą. Norėta, kad bajorai mokėtų vieną grašį 
unuo valako. 

Ginti žūstančios tėvynės / Nuo Kazokų ir Maskvos Į Stojo sūnūs 
Į Vien negynęs | Tik Čičinskas Lietuvos — aliuzija į minėtą karą, nors 
iš tikrųjų Rusija pradėjo kariauti tik nuo 1654 m. 


Vertimai iš indų „Rigvedos“: „Daiktų pradžia“, „Malda į Agnį“, 
„Vartūnui“, „Surjai (Saulei)“, „Nežinomam Dievui“. Pirmoji publikaci- 
ja — „Skaitymai“, 1923, XXIII kn. 

Kaip pažymėta V. Zaborskaitės, „sklandūs ir gyvi vertimai atlikti, 
žinoma, ne iš originalo, nes Maironis tos kalbos nemokėjo, o greičiau- 
siai iš lenkų kalbos. Tekstų lyginimas rodytų, jog versta iš St. Fr. 
Michalski. Czterdziešci piešni Rigwedy. Krakėw, 1912 (23, 438). „Vi- 

šuotinės literatūros istorijos“ įžangoje rašytojas pažymėjo: „Mano 
svajonė — klasiškų, pasaulinės literatūros veikalų žymesnės ir gra- 
žesnes vietas lietuviškai išversti ir jų rinkinį pagaminti“. To atlikti 
Maironis jau nesuspėjo. 

„Azijos žemyne indų kultūra tapo lietuviams artimiausia, Jos tri- 
jų tūkstančių senumo atodangomis praėjo didžiausias lietuvių poetų 
būrys (pradedant klasiku Maironiu ir baigiant Antanu A. Jonynu), 
ieškodamas čia viską apimančios meilės ir žmogaus nemirtingumo 
idėjų, išsiilgęs dvasinio susikaupimo“ (14, 73). 1923—1927 metų pe- 
riodikoje buvo gausu orientalistinės literatūros vertimų (8, 274, 278). 
Maironis „Rigvedos“ himnus vertė „kaip poetinius kūrinius, peršok- 
damas neaiškias mitologines realijas ir mįslingas asociacijas“ (14, 
75). 


Čiaurika pančasika. Pirmoji publikacija — „Vairas“, 1923, Nr. 6, 
antrašte „Čaura — pančašika“. Vertimas iš XI amžiaus indų poeto 
Bilhanos (gimimo ir mirties metai nežinomi) poemos. „Čiaurika pan- 
časika“ — Bilhanos eilėraščių rinkinio pavadinimas. Reiškia — „Pen- 
kiasdešimt istorijų apie slaptą meilę“. 


EILĖRAŠČIAI, NEĮĖJĘ Į „LYRIKĄ“ 


Lietuvis ir giria. Pirmoji publikacija —1895 PB, po to visi PB 
leidimai. 1898 išspausdintas Amerikos lietuvių laikraštyje „Tėvynė“. 
Kūrinys nebuvo įdėtas į MRI, nors autorius naujai redagavo. Ei- 
lėraščio tekstas taisytas Maironiui priklausiusiame 1920 PB leidime 
(LTSR literatūros muziejus, asmeninė Maironio biblioteka). MRI 
rankraštyje šio eilėraščio nėra. 


Viltis. Pirmoji publikacija — „Vienybė“, 1919. Tekstas iš „Vie- 
nybės“. 


Skausmo skundas. Autografą 1934 m. Maironio taisytame 1920 
PB leidimo titulinio lapo antroje pusėje surado J. Balys ir paskelbė: 
„Lietuvos aidas“, 1934, liepos 14. Lapo viršuje, kamputyje, kairėje 
pusėje, įstrižai pabrauktas prierašas: „Spausdinti tik po mano mir- 
ties!“ Žodis „venale“ — pabrauktas vingiuota linija. Eilėraščio pabai- 
goje data: 1927.VIII.22. Tekstas iš rankraščio, saugomo LTSR lite- 
ratūros muziejuje. 

Venale (lot.) — omne venale — viskas parduodama, paperkama. 

Jugur/a — Numidijos karalius nuo 117 m. pr. m. e. 

Laiškai. Autoriui gyvam esant nespausdintas eilėraštis. Tekstas 
iš rankraščio LKLI. LTSR literatūros muziejuje saugomas autogra- 
fas be antraštės ir datos. Pirmą kartą publikuotas L. Gineičio su- 
darytuose Maironio „Rinktiniuose raštuose“. 


Vakaro mintys. Pirmoji publikacija — „Vairas“, 1932, Nr. 2. Tai 
paskutinysis Maironio publikuotas eilėraštis. Tekstas iš „Vairo“. LTSR 
literatūros muziejuje yra išlikęs įjuodraštinis eilėraščio autografas 
asmeniškai Maironiui priklausiusioje knygoje: „Ordo digini officii 
recitandi 1931“, Roma, 1930. 


Irena Slavinskaitė 


Maironis Kaune 

Maironis gimnazistas su tėvu 

Bernotų vienkiemyje 


Maironis Kauno kunigų seminarijoje 


1920 m. leidime taisyto eilėraščio 
„Taip niekas tavęs nemylės“ fak- 
similė 


I „Pavasario balsų“ (1895 m.) 
leidimo viršelis 

tudentas 

Peterburgo Dvasin 


Nežinomos moters nuotrauka iš Maironio albumo. jos antroje pusėje 
eilėraščio „Poezija“ I posmo autografas. Nuotrauka publikuota 1920 m. 
„Pavasario balsų“ leidime 

Eilėraščio „Taip niekas tavęs nemylės“ autografas „Raštams“ 

„Skausmo skundas“ autografas 

1913 m. „Pavasario balsų“ viršelis 


Jadvyga Stanelytė (viduryje), nuotrauka publikuota 1920 m. „Pavasa- 
rio balsų“ leidime 

1920 m. „Pavasario balsų 

Eilėraščio, skirto S. Remerienei, autografas 

Ol NEVERKK MOTUŠĒLE - BASSO, SMUIKAS IR PIANAS 
NUPIRK MAN CHORUI 
PAVADARIS . CrHORUI 
DUDIEV CHORUI 
KAI DU STO6 CHGRVI 
AR SKAUDA MAN ŠIRDĮ CHORUI 
JAUNIMO GIEIMĖ CHORVI 


XAVIER JTRUMSKIS, PUBLISHER - BROOKLYN, N.Y. T= 


PRINTED IN U. 8. A. 


J. Naujalio dainų Maironio tekstais leidinio viršelis 


1926 m. „Raštų“ viršelis 


MAIRONIO EILĖRAŠČIŲ PUBLIKAVIMO 
CHRONOLOGINĖ RODYKLĖ 


Skliaustuose žymima pirmosios publikacijos antraštė ir data. Už 
skliaustų, jei yra žinoma, nurodyta kūrinio parašymo data (spėjama 
pažymėta žvaigždute). 


Miškas ūžia (Lietuvos vargas, 1885) 

Tu girele, tu žalioji... (Lietuvos vargas, 1885) 

Nedaugel mūsų (Broliai, į darbą!, 1887) 

Senelio skundas (Daina apie senovę, 1891) 

Vilija (Neris) (1891) 

Dievo meilė (1892) 

Sunku gyventi (Gyvenimas, 1892) 

Taip niekas tavęs nemylės (Jo pirmoji meilė, 1892) 

Trakų pilis (Trakiai, 1392) 

Vilnius (Vilnius (naktis), 1892) 

Mergaitė (1893) 

Augo putinas (Putinas, 1895) 

Beturčiams (Apleistas beturtis, 1395) 

Daina (Ar skauda man širdį? Oi ne, oi nel..) (1895) 

Daina (Už Raseinių, ant Dubysos...) (1895) 

Didysis šeštadienis (Didžioji subata, 1895) 

Išnyksiu kaip dūmas (Išnyksiu, kaip dūmas išblaškomas vėjo... 1895) 
Jei kada pančiai nukris (Šiandieną, 1895) 

Jei žemė širdį viliojo (Jei žemė kada širdį man ir viliojo... 1895) 
Kas tas paslaptis suprastų... (1895) 

Kauno miesto aikštėj veršis baubia griaudingai... (Tarp plačių uly- 
čių veršis baubia griaudingai... 1895) 

Ko siekiu ir alkstu (Sapnų be kančios ir ramumo saldaus... 1895) 
Kukavo gegutė (Našlaitė, 1895) 

Lietuvis ir giria (1895) 

Malda (1895) 

Mano gimtinė (1895) 

Mano moksladraugiams (Mano draugams, 1895) 

Marijos giesmė (1895) 

Milžinų kapai (1895) 

Minija (1895) 

Nebeužtvenksi upės (Litvomanams, 1895) 

Nenoriu sapnų (Ne, nenoriu sapnų... 1895) 
Neužmiršuolė gėlė (Niezapominajki, 1895) 

Nuo Birutės kalno (Ant Birutos kalno, 1895) 

Oi neverk, matušėle! (Senovės daina, 1895) 
Pasitikėjimas savimi (Įsitikėjimas į savo galę, 1895) 
Pavasaris (1895) 

Praeitis (Praeiga, 1895) 

Rigi Kulm (Ant kalno Rigi Kulm, 1895) 

Roma (1895) 

Rūtų vainikas (1395) 

Saulei tekant (Saulės tekėjimas, 1895) 

Skausmo balsas (1895) 

Spjauki, drauguži, į viską! (Spjauk, jei gali, ant to viso, kas žiba! 
1895) 

Taip maža paramos (Mažai linksmybės čia ant žemės... 1895) 
Tautos pabėgėliams (Dėl išrinktųjų, 1895) 
Tėvynės dainos (Lietuvos dainos, 1895) 

Troškimai (Neapriboti troškimai, 1895) 

Tupi šarka (Žavėjimas, 1895) 

Uosis ir žmogus (Gyvenimas eina ratu, 1895) 
Užmigo žemė (G. P., 1895) 1890* 

Užtrauksme naują giesmę (Jaunimo giesmė, 1895) 
Ant Neapolio užtakos (Ant Neapolio užtakos (saulei leidžiantis), 
1898) 

Aš norėčiau prikelti (Poetos noras, 1898) 

Rusų laikais priešaušris (Žiemos rytas, 1898) 
Vintas (Apie vintą, 1898) 

Eina garsas (Senovės daina, 1903) 1902 

Kur bėga Šešupė (Tautiška daina, 1902) 

Senatvė (Senelis, 1904) 

Jaunos dienos (1905) 

Poeta (1905) 

Skurdžioj valandoj (Nuliūdimo valandoje, 1905) 
Šalin, dūsavimai (Geresnių laikų viltis, 1905) 
Vakaras (Ant ežero Keturių Kantonų) (1905) 
Mūzos pavojuje (1907) 

Saulei leidžiantis (Ant saulės laidos, 1908) 

Akys (1909) 

Apsaugok, Viešpatie! (1909) 

Ar aš kaltas (J. St., 1909) i 

Dvi žvaigždi (1909) 


Džiovininkė (Džiova miršiančiai, 1909) 

Liūdesys (Liūdna, 1909) 

Ne vienas metas, risčia prabėgęs... (Senatvė, 1909) 
Poezija (1909) 

Smuikui griežiant (Smuikui griežiant mazūrą, 1909) 
Sonnet 4 Victor Hugo (1909) 

Šatrijos kalnas (1909) 

Ačiū tau, Viešpatie (Ačiū tau, Viešpatie, jogei mylėdamas... 1913) 
Ant Drūkšės ežero (1913) 

J. St. (J. S., 1913) 

Rudens dienos (Nuobodžios, sunkios slenka dienos... 1913) 
Suvargusiems (1913) 

Pirmyn į kovą! (Pirmyn į kovą už tėvynę... 1918) 1918* 
Čičinskas (1919) 

Viltis (1919) 

Alpių viršūnės (Snieguotos Alpių viršūnės, 1920) 

Duetas (1920) 

Iš Danutės akių (Praeludium, 1920) 

Išvažiuojant (A. P. (išvažiuojant) 1920) 1918* 

Jūratė ir Kastytis (1920) 

Kam širdį davei? (A. P., 1920) 1916—1918* 

Kovoj dėl šviesesnės ateities (Kovoj dėl šviesesnės vaikams atei- 
ties... 1920) 

Lietuva brangi (1920) 

Lietuva — didvyrių žemė (1920) 

Lietuva Didž [iojo] karo metu (Lietuva per karę, 1920) 
Marijos giesmė (1920) 1916—1918* 

Medvėgalio kalnas (1920) 

Nevėžis per karą (1920) 

Nutrūko — nesumegsi (Mano b. draugui, 1920) 
Paskutinis akordas (1920) 

Poetui mirus (1920) 

Prieš altorių (1920) 

Slenka debesys pilkos (Nenusiminsiu, 1920) 

Sudieu (1920) 1918* 

Suolelis miške (Miške suolelis, 1920) 1916—1918* 
Širdis ir protas (1920) 

Taip atsilyginta (Kad šmeižė iš apmaudo priešų minia... 1920) 1908 
Varpai (1920) 

Vasaros naktys (1920) 

Želigovskiui Vilnių pagrobus (1921) 1920* 

Užkeiktas Skapiškio varpas (1922) 

Čiaurika pančasika (1923) 

Daiktų pradžia (1923) 

Kai kam (1923) 


Malda į Agnį (1923) 

Nežinomam Dievui (1923) 

Surjai (Saulei) (1923) 

Varūnui (1923) 

Dainų šventei (1924) 1924* 

Ant Punios kalno (Ant Punės (Margio) kalno, 1925) 
Nuolat verkšlenantiems politikams (1926) 

Bažnyčioj gieda „aleliuja“... (1927) 

Dienų sielvartai (1927) 

Dyvitis (1927) 

Draugo liūdesys (1927) 

Išliksiu aš gyvas paveiksle tame... (1927) 1924.1V.25 
Kokiems velniams jūs, bepročiai ar žiaurūs žmonės... (1927) 

Ačiū Tau, Viešpatie („Ačiū Tau, Viešpatie, jogei mylėdamas...“) 50, 255 
Akys („Oi, daugel gražių, numylėtų akelių...“) 84, 265 

Alpių viršūnės („Aukštai kalnų viršūnės šviečia...“) 181, 293 

Ant Drūkšės ežero („Man liūdna buvo ir sunku...“) 180, 293 

Ant Neapolio užtakos (Saulei nusileidžiant) („Ant Neapolio užtakos 
saulė stačių...“) 183, 294 

Ant Punios kalno (Ties Nemunu) („Seneli, sveikas! Amžių amžiais...“) 
213, 299 

Apsaugok, Viešpatie! („Apsaugok, Viešpatie, nuo priešo...“) 163, 288 
Ar aš kaltas („Ar aš kaltas, kad mano širdies...“) 61, 260 

Aš norėčiau prikelti („Aš norėčiau prikelti nors vieną senelį...“) 53, 256 
Augo putinas (Augo putinas, augo, žaliavo...“) 80, 265 


Bažnyčioj gieda „aleliuja“... 85, 266 
Beturčiams („Kas vargdienį žmogų, beturtį priglaus...“) 141, 283 


Čiaurika pančasika („Dar ir dabar matau svajonėj...“) 235, 303 
Čičinskas („Į Čičinsko puikų dvarą...“) 219, 301 


Daiktų pradžia („Nebuvo dar tada nei nieko, nei būtybės...“) 226, 302 
Daina („Ar skauda man širdį? Oi ne, oi ne!“) 122, 278 

Daina („Už Raseinių, ant Dubysos...“) 121, 277 

Dainų šventei („Dainų dainelės, aidų aidais...“) 124, 278 

Didysis šeštadienis („Kam raudos ir verksmas prie karsto Mesijo?..“) 
93, 267 

Dienų sielvartai („Nežadinki laimingo, jei kada sapnuoja...“) 140, 283 
Dievo meilė („Tu, Aukščiausi, skaisčiausias mano meilės šaltinis!..“) 
188, 295 

Dyvitis („Nuo Alkų ir Piliakalnio...“) 207, 299 
135, 282 

Duetas (,,Nesek sau rožės prie kasų...“) 66, 262 

Dvi žvaigždi („Žvaigždė, dangios užgimus, nušvito iš aukštybių...“) 
189, 295 
Džiovininkė („Paslaptingi...“) 74, 264 


Eina garsas („Eina garsas Prūsų žemės...“) 114, 274 


Iš Danutės akių („Iš Danutės akių tai dangus, tai naktis...“) 57, 258 
Išliksiu aš gyvas paveiksle tame... 187, 295 

Išnyksiu kaip dūmas („Išnyksiu kaip dūmas, neblaškomas vėjo...“) 60, 
259 

Išvažiuojant („Palaimink, Viešpatie, kelionę...“) 134, 281 


Jaunos dienos („Jaunos dienos — neprotingos...“) 139, 283 

Jei kada pančiai nukris („Jei po amžių kada skaudūs pančiai nukris...) 
98, 269 

Jei žemė širdį viliojo („Jei žemė kada širdį man ir viliojo...“) 77, 264 
J. St. („Aš nežinau, graži sesute!..“) 75, 264 

Jūratė ir Kastytis („Saulutė leidžias vakaruos...“) 216, 301 


Kai kam (,„Pelningai dosnios labdarybės metu...“) 167, 289 

Kam širdį davei? („Kam man tu, Viešpatie, davei...“) 88, 267 

Kas tas paslaptis suprastų... 132, 280 

Kauno miesto aikštėj veršis baubia griaudingai... 142, 284 
Kokiems velniams jūs, bepročiai ar žiaurūs žmonės... 165, 289 

Ko siekiu ir alkstu („Sapnų be kančios ir ramumo saldaus...“) 129, 
280 

Kovoj dėl šviesesnės ateities („Kovoj dėl šviesesnės vaikams atei- 
ties...“) 119, 276 

Kukavo gegutė („Kukavo gegutė, kukavo ilgai...“) 73, 263 

Kur bėga Šešupė („Kur bėga Šešupė, kur Nemunas teka...“) 110, 273 


Laikinosios sostinės skerdyklai („Gudrus ministrų kabinetas...“) 170, 
290 

Laiškai („Skubėk, laiškeli, ten, kur širdelė...“) 241, 304 

Lietuva brangi („Graži tu, mano brangi tėvyne...“) 108, 272 

Lietuva — didvyrių žemė („Lietuva — didvyrių žemė...“) 161, 288 
Lietuva Didž[iojo] karo metu („Sunkūs be galo laikai...“) 177, 292 
Lietuvis ir giria („Tu girele, tu žalioji...“) 238, 303 

Liūdesys („Negana mano sielą verpetai...“) 145, 284 


Malda („Kad širdį tau skausmas kaip peiliais suspaus...“) 87, 267 
Malda į Agni („Į Agnies kunigą meldžiuosi..,“) 228, 302 

Mano gimtinė („Ten, kur Nemunas banguoja...“) 64, 260 

Mano moksladraugiams („Mano gudrūs draugai greit į žmones iš- 
ėjo...“) 152, 286 

Marijos giesmė („Marija, Marija...“) 90, 267 

Marijos giesmė („Mylimoji Karaliene, Viešpati Dangaus...“) 92, 267 
Medvėgalio kalnas („Kai vidurdieny pažvelgsi...“) 204, 299 
Mergaitė („Pražydo, pasklido žiedai po laukus...“) 82, 265 

Milžinų kapai („Kur lygūs laukai...“) 199, 298 

Minija („Kodėl gi tai Minijos bangos nuliūdo?“) 179, 292 

Miškas ūžia („Miškas ūžia, verkia, gaudžia...“) 100, 269 

Mūzos pavojuje („Nusiminė giedro Parnaso dievai...“) 171, 290 


Nebeužtvenksi upės („,„Nebeužtvenksi upės bėgimo...“) 107, 272 
Nedaugel mūsų („Nors mūsų, broliai, nedauge! yra...“) 104, 271 
Nenoriu sapnų („Ne, nenoriu sapnų...“) 128, 279 

Ne pranašas, aš ne kovot... 86, 266 

Nepriklausomybę atgavus („Nejaugi tai ne sapnas? Ne svajonė...“) 
118, 276 

Neužmiršuolė gėlė („Man tinka tas žiedas, kurs žydi blaiviai...“) 123, 
278 

Nevėžis per karą (,„Juodo Nevėžio vilnys sukilo...“) 175, 292 

Ne vienas metas, risčia prabėgęs... 148, 285 

Nežinomam Dievui („Ne tai kad aukso būtų gimęs diegas...“) 233, 302 
Nuo Birutės kalno („Išsisupus plačiai vakarų vilnimis...“) 178, 292 
Nuolat verkšlenantiems politikams. („,Tuščių skundų, įgrisusių dejo- 
nių...“) 166, 289 

Nutrūko — nesumegsi („Nešu tau kartą paskultinį...“) 137, 282 


Oi neverk, matušėle! („Oi neverk, matušėle, kad jaunas sūnus...“) 112, 
274 


Pasitikėjimas savimi („Prabėgo pro šalį kaip marių vilnis...“) 130, 
280 

Paskutinis akordas („Vis tai buvo...“) 138, 282 

Pavasaris („Pavasario saulė prašvito meiliai...“) 65, 261 

Pirmyn į kovą! („Pirmyn į kovą už tėvynę...“) 115, 275 

Poeta („Sudieu“ juk kartkartėms girdėjau...“) 56, 257 

Poetui mirus („Poeto paslaptis, jausmus...“) 63, 260 

Poezija („Išvydau ją, kai vakarinė...“) 54, 257 

Praeitis („Praeities gilų miegą kas pažadint galėtų?“) 192, 296 

Prieš altorių („Atsiklaupęs prieš altorių...“) 89, 267 


Rigi Kulm („Nuo viršaus Rigi Kulmo, aukščiau debesų...“) 182, 294 
Roma („Užmigo garsioji Cezarų galybė...“) 195, 297 

Rudens dienos („Nuobodžios, pilkos slenka dienos...“) 127, 279 

Rusų laikais priešaušris („Neregėti aušros!.. Taip prailgo naktis!..“) 
97, 268 

Rūtų vainikas („Sesute gražuole! Dėl savo vainiko...“) 191, 296 

Saulei leidžiantis („Taip liūdna man kartais ant saulės laidos!“) 69, 
262 

Saulei tekant („Jau saulėtekis mėlsvas, spinduliais iškaišytas...“) 190, 
296 

Senatvė („Iš draugų, kai pažiūriu, man nedaug bepaliko...“) 146, 284 
Senelio skundas („Ne taip senovės tėvai gyveno...“) 120, 276 

Seniai aš laukiu išsiilgęs... 59, 259 

Skausmo balsas („Giedojau meilę, jauną viltį...“) 155, 287 

Skausmo skundas („Už tatai, kad tave, tave vieną tiktai...“) 240, 303 
Skurdžioj valandoj („Man, žinau, sopulingos čia ant žemės kelionės...“ ) 
125, 278 

Slenka debesys pilkos („Slenka padangėmis debesys pilkos...“) 126, 279 
Smuikui griežiant („Pagundintos stygos, mikliai užlinguotos...“) 83, 
265 

Sonnet à Victor Hugo (Vertimas) („Daugel reikia dalykų šioj žemėj 
nylėti...“) 194, 297 

Spjauki, drauguži, į viską! („Spjauki, drauguži, į visa, kas žibal“) 157, 
287 

Sudieu („Ir vėlei tavo liūdno veido...“) 133, 281 

Sunku gyventi („Sunku gyventi žmogui ant svieto...“) 96, 368 

Suolelis miške („Kas tą vietelę aplankys...“) 71, 263 

Surjai (Saulei) („Dievų nušvitęs atsidengė veidas...“) 232, 302 
Suvargusiems („Vargų varguos paskendus žemė...“) 143, 284 


Šalin, dūsavimai („Šalin, nusiminę dūsavimai skaudūs...“) 102, 271 
Šatrijos kalnas („Į Žarėnus miškais nuo Šiaulių...“) 201, 298 

Širdis ir protas („Tiek sykių proto prityrimas...“) 136, 282 

Šv. Aušros vartų Marijai („Neapleiski mūsų, motinėle...“) 94, 268 


Tos pačios giesmės variantas („Pasiilgę Tavęs, Lietuvos motinėle...“) 
95, 268 

Taip atsilyginta („Kad šmeižė iš apmaudo priešų minia...“) 150, 285 
Taip maža paramos („Taip maža paramos ant žemės...“) 58, 259 

Taip niekas tavęs nemylės („Jau niekas tavęs taip giliai nemylės...“) 
51, 256 

Tautos pabėgėliams („Oičizna“ jiems kvepia, ne žemė-tėvynė...“) 158, 
287 

Tėvynės dainos („Tėvynės dainos, jūs malonios...“*) 113, 274 

Trakų pilis („Pelėsiais ir kerpe apaugus aukštai...“) 174, 292 
Troškimai („Ko gi trokšti, nesoti dvasia?“) 193, 296 

Tu girele, tu žalioji... 101, 269 

Tupi šarka („Tupi šarka ant tvoros...“) 72, 263 


Uosis ir žmogus („Amžiaus ilgus metus...“) 78, 264 
Užkeiktas Skapiškio varpas („Liūdesy Skapiškio gaudžia varpai.“) 
210, 299 

Užmigo žemė („Užmigo žemė. Tik dangaus...“) 70, 268 
Užtrauksme naują giesmę. („Užtrauksim naują giesmę, broliai...“) 
105, 271 


Vakaras (Ant ežero Keturių Kantonų) („Ežero skaisčios bangos liūlia- 
vo...“) 185, 294 

Vakaro mintys („Į vakarus raudona, didi saulė leidos...“) 243, 304 
Varpai („Skamba ir žvanga, gaudžia varpai...“) 149, 285 

Varūnui („Nors tavo įstatus, Varūne...“) 229, 302 

Vasaros naktys (Ramios, malonios vasaros naktys...“) 68, 262 

Vilija („Vilija, mūsų upelių matutė...“) 172, 290 

Vilnius (Prieš aušrą) („Antai pažvelki! Tai Vilnius rūmais...“) 173, 
291 

Viltis („Sunku mums būtų be vilties...“) 239, 303 

Vintas („Jei nori draugijoje nieku nebūti...“) 153, 286 


Zeligovskiui Vilnių pagrobus („Pavojuj motina-tėvynė...“) 116, 275 

